
Ena  Jansen 

Eybers  die  lig  bevreemde  vreemdeling  — ’n  digter 
in  ballingskap 


Elisabeth  Eybers  woon  sedert  1 961  in  Amsterdam.  Hierdie  bekende  biogra- 
fiese  feit  is  in  besprekings  van  haar  werk  sowel  geïgnoreer  (veral  deur  hoof- 
saaklik  werkimmanent-gerigte  resensente;  meestal  Afrikaanse  kritici)  as 
pertinent  benadruk  (veral  deur  Nederlandse  kritici  wat  weens  Eybers  se 
Afrikaans  gedwing  is  om  aan  hulle  lesers  te  verduidelik  waarom  hulle  haar 
werk  bespreek). 

Behalwe  Elisabeth  Eybers  het  talle  Afrikaanse  digters  vir  korter  of  langer 
periodes  in  die  buiteland  gewoon:  van  Celliers,  Totius,  Leipoldt,  Marais, 
Wassenaar,  Keet,  tot  W.E.G.  en  N.P.  van  Wyk  Louw,  Sheila  Cussons,  P.J. 
Philander,  Barend  Toerien,  Olga  Kirsch  en  Breyten  Breytenbach.'')  Spesi- 
fieke  voorbeelde  van  die  wisselwerking  tussen  digter  en  nuwe  omgewing 
kan  in  alle  gevalle  aangedui  word,  maar  in  vergelyking  met  al  hierdie  digters 
is  die  geval  Eybers  uniek.  Sy  is  die  enigste  Afrikaanse  digter  wie  se  bundels 
in  sowel  haar  vaderland  as  in  die  aangenome  land  altyd  gelyktydig  en 
bowendien  in  presiesdieselfdeonvertaaldevorm  gepubliseerword;  sy  isdie 
enigste  wat  vir  haar  werk  in  een  en  dieselfde  vorm  met  sowel  Suid-Afrika 
as  haar  aangenome  land  se  belangrikste  literêre  pryse  bekroon  is;  haar  ver- 
blyf  in  die  buiteland  is  langer  as  dié  van  enige  ander  Afrikaanse  digter.2) 
Myns  insiens  moet  die  gegewe  van  Eybers  se  verblyf  in  Nederland  nie  slegs 
op  grond  van  hierdie  feite  nie,  maar  veral  om  suiwer  literêre  redes  in  ag 
geneem  word  by  die  bespreking  van  haar  bundels  sedert  Balans  (1962). 
Haar  tematiek  en  woordeskat  is  onteenseglik  beïnvloed  deur  die  feit  dat 
Nederlands  die  taal  is  wat  sy  daagliks  om  haar  hoor,  en  dat  Nederland  die 
land  is  waarin  sy  haar  die  afgelope  dertig  jaar  bevind.  Bowendien  is  daar 
aspekte  tipies  van  ballingskrywers  wat  verhelderend  ten  opsigte  van  Eybers 
se  poësie  kan  wees. 

In  hierdie  artikel  wil  ek  1)  ’n  kort  oorsig  gee  van  wat  onder  “Exir’-literatuur 
verstaan  word,  2)  aan  die  hand  van  uitsprake  deur  Eybers  nagaan  of  sy  haar- 
self  as  ’n  ballingskrywer  beskou  en  wat  problematiese  aspekte  verbonde 
aan  haar  Nederlandse  verblyf  is,  en  3)  in  haar  poësie  gedigte  uitsonder  wat 
hieroor  handel. 


★ 


★ 


1. 

“Exil”  is  ’n  woord  wat  sedert  die  Tweede  Wêreldoorlog  ingeburger  geraak 
het.  DisafkomstigvandieLatynse  woord“exsilium”.Andervertalingsis“ver- 

banning”,  “verbanningsoord”  of  “vreemde”.  Woorde  binne  die  Duitse  let- 
terkunde  wat  dikwels  in  samehang  hiermee  gebruik  word,  is  “Emigrant”, 
“Exulant”,  “Flúchtling”,  “Verbannter”,  “Vertriebener”  of  “Auswanderer” 
(Feilchenfeldt  1 986:  1 9).  “Exilliteratur”  word  as  term  meestal  gebruik  om 
spesifiek  te  verwys  na  die  werk  van  Duitsskrywende  outeurs  (byvoorbeeld 
die  digters  Brecht,  Nelly  Sachs,  Else  Lasker-Schúler  en  Karl  Wolfskehl)  wat 
tydens  Hitler  se  bewind  (1933-1945)  verplig  was  om  buite  Duitsland  te 
woon  en  daar  hulle  werk  te  probeer  publiseer. 

Dikwels  word  veronderstel  dat  die  Duitse  “Exil”-skrywers  ten  minste  ’n 
gemeenskaplike  politieke  doel  gehad  het  en  op  dié  manier  “kwalifiseer”  om 
geïdentifiseer  te  word  as  ’n  stroming  binne  die  Duitse  letterkunde.  Daar  is 
egter  aangetoon  dat  hulle  nie  méér  as  ’n  groep  individue  binne  ’n  bepaalde 
tydsgewrig  was  nie.  “Der  Begriff  ‘Exil-Literatur’  táuscht  ja  eine  Einheitlichkeit 
und  Gemeinsamkeit  vor,  die  in  Wirklikchkeit  gar  nicht  besteht”,  skryf  byvoor- 
beeld  Werner  Berthold  in  die  inleiding  tot  Deutsche  Exil-Literatur  1933-1945 
(Feilchenfeldt  1986). 

Die  omskrywing  “antifaschistische  Literatur”  wat  deur  sommige  onder- 
soekers  gebruik  word,  dek  ook  nie  die  verskeidenheid  werk  wat  geskryf  is 
deur  die  ballingskrywers  wat  Duitsland  en  Oostenryk  verlaat  het  nie.  Menno 
ter  Braak  skryf  — reeds  in  1 934  — dat  die  “Exil”-skrywers  bowendien  geen 
uitdrukkingsvorme  of  temas  ontwikkel  wat  slegs  karakteristiek  van  hulle  is 
nie.  Ludwig  Marcuse  gebruik  ’n  ander  term  en  stel  dit  so:  “Existiert  úberhaupt 
eine  ‘Emigranten-Literatur’?  Nein,  sie  existiert  nicht!  Und  es  gibt  fúr  dieses 
Nein  einen  sehr  schlichten  Beweis:  es  lásst  sich  kein  Begriff  bilden,  der  das 
besondere  Merkmal  dieser  Spezies  ‘Emigranten-Literatur’  charakterisieren 
kónnte.  Das  Gebilde,  das  man  ‘Emigranten-Literatur’  nennt,  ist,  bei  Licht 
besehen,  nichts  weiter  als  die  Summe  aller  Búcher  deutschsprechender 
Autoren,  die  seit  Hitlers  Krónung  nicht  mehr  in  Deutschland  erscheinen  kón- 
nen,  oder  nicht  mehr  in  Deutschland  erscheinen  wollen  (. . .)  Dieser  gesell- 
schaftlichen  Situation,  die  einer  Reihe  deutscher  Schriftsteller  gemeinsam 
ist,  entspricht  aber  nicht  die  geringste  literarische  Gemeinsamkeit  (. . .)  Das 
Wort  ‘Emigrations-Literatur’  ist  also  ein  Oberbegriff,  dem.  die  tiefere,  sach- 
liche  Bedeutung  fehlt”  (aangehaal  in  Feilchenfeldt  1 986:  24  en  25). 

Uit  bostaande  kan  afgelei  word  dat  die  term  “Exil”  ’n  algemener  en  meer  a- 
politiese  draagwydte  het  as  wat  dikwels  veronderstel  word.  Hans  Sahl  het 
byvoorbeeld  in  ’n  bydrae  tot  die  “Exil”-debat  in  Das  Neue  Tage-Buch  be- 
klemtoon  dat  “Emigration  ist  nicht  nur  ein  von  Hitler  aufgezwungener  Ver- 
lagswechsel,  Emigration  ist  eine  geistige  Haltung”  (Feilchenfeldt  1 986: 25). 
Die  klem  word  dus  geplaas  op  die  geestelike  implikasies  wat  dit  vir  ’n 
skrywer  het  om  nie  meer  in  sy  of  haar  land  van  herkoms  te  woon  nie  — of  dit 
nou  gedwonge  of  “vrywillig”  is. 

Ook  Edward  Said  meen  dat  enigiemand  ’n  balling  genoem  kan  word  wat  nie 
na  sy  of  haar  land  van  herkoms  kan  terugkeer  nie.  In  “Reflections  on  Exile” 
onderskei  hy  formeel  wel  tussen  ballinge  (“exiles”),  vlugtelinge  (“refugees”) 

en  uitgewekenes  (“expatriates”  en  “émigrés”).  Hy  bied  die  volgende  om- 
skrywings  van  hierdie  terme  aan  (Said  1984:  166-167): 


Exile  originated  in  the  age-old  practice  of  banishment.  Once  banished,  the  exile  lives  an 
anomalous  and  miserable  life,  with  the  stigma  of  being  an  outsider . . . “exile”  carries  with 
it  (...)  a touch  of  solitude  and  spirituality. 

Refugees  (. . .)  are  a creation  of  the  twentieth-century  state.  The  word  “refugee”  has 
become  a political  one,  suggesting  large  herds  of  innocent  and  bewildered  people 
requiring  urgent  intemational  assistance. 

Expatriates  voluntarily  live  in  an  alien  country,  usually  for  personal  or  social  reasons. 
Hemingway  and  Fitzgerald  were  not  forced  to  live  in  France.  Expatriates  may  share  in  the 
solitude  and  estrangement  of  exile,  but  they  do  not  suffer  under  its  rigid  proscrip- 
tions. 

émigrés  enjoy  an  ambiguous  status.  Technically,  an  émigré  is  anyone  who  migrates  to  a 
new  country.  Choice  in  the  matter  is  certainly  a possibility. 


Said  ondersoek  hoe  ballingskap  as  “topos”  fungeer  en  dit  is  opvallend  dat  hy 
geen  van  hierdie  groepe  uitsonder  nie,  maar  almal  onder  die  benaming 
“exile”  saamgroepeer.  Hy  stel  sowel  die  laste  van  ballingskap  as  die  “bates” 
daarvan  aan  die  orde  en  verwys  na  George  Steiner  wat  voorgestel  het  dat  ’n 
hele  genre  van  twintigste-eeuse  Westerse  literatuur  as  “extraterritorial”  om- 
skryf  kan  word:  ’n  literatuur  deur  en  oor  buitestaanders.  “It  seems  proper  that 
those  who  create  art  in  a civilization  of  quasi-barbarism,  which  has  made  so 
many  homeless,  should  themselves  be  poets  unhoused  and  wanderers 
across  language.  Eccentric,  aloof,  nostaigic,  deliberately  untimely”  (aan- 
gehaal  deur  Said  1 984:  1 59). 

Volgens  Said  is  ballinge  “eccentrics  who  feel  their  difference  (even  as  they 
frequently  exploit  it)  as  a kind  of  orphanhood  . . . Clutching  difference  like  a 
weapon  to  be  used  with  stiffened  will,  the  exile  jealously  insists  on  his  or  her 
right  to  refuse  to  belong.”  Dit  interesseer  Said  waarom  sommige  skrywers 
doelbewus  kies  vir  ballingskap.  James  Joyce  is  ’n  bekende  voorbeeld. 
“Joyce’s  success  as  an  exile  stresses  the  question  lodged  at  its  very  heart:  is 
exile  so  extreme  and  private  that  any  instrumental  use  of  it  is  ultimately  a 
trivilization?  How  is  it  that  the  literature  of  exile  has  taken  its  place  as  a topos 
of  human  experience  alongside  the  literature  of  adventure,  education  or  dis- 
covery?”  Hy  voeg  hieraan  toe:  “if  true  exile  isacondition  of  terminal  loss,  why 
has  it  been  transformed  so  easily  into  a potent,  even  enriching,  motif  of  mod- 
ern  culture?”  (Said  1 984:  1 59). 

Ballingskap  is  vir  ’n  skrywer  ’n  paradoksale  posisie.  Aan  die  een  kant  is 
soveel  negatiefs  daaraan  verbonde:  fisieke  oorlewing  in  die  algemeen  en 
talige  isolasie  in  die  besonder.  Al  pas  skrywers  hulle  hoe  goed  aan,  meen 
Said:  “The  achievements  of  exile  are  permanently  undermined  by  the  loss  of 
something  left  behind  for  ever”  (Said  1984:  159).  Tog  blyk  ballingskap  ’n 
uiters  vrugbare  voedingsbron  te  wees  vir  skrywers  wat  die  negatiewe  as- 
pekte  daarvan  oorwin.  Die  Oostenrykse  digter  Franz  Theodor  Csokor  het 
byvoorbeeld  geskryf:  “This  emigration  — I have  to  say,  somehow  it’s  fas- 

cinating  and  enormously  stimulating  to  bethrown  totally  on  one’s  own,  with  a 
desk  for  a home”  (Ash  1 982:  1 ).  Dit  is  interessant  dat  Eybers  een  van  die 
eerste  gedigte  wat  sy  in  ballingskap  geskryf  het,  “Wins”  noem 
(VG-282); 

Die  eerlike  geselskap  van  ’n  kind. 

’n  Elkedagse  taakroetine,  leeg 

van  alle  skyn.  En  af  en  toe  ’n  vrind 

wat  met  steil  treë  die  smal  trap  wegveeg. 

Volgens  Said  is  dit  uiters  belangrik  dat  ballinge  nie  net  hulle  eie  wonde  moet 
sit  en  verpleeg  nie:  “he  or  she  must  cultivate  a scrupulous  (not  indulgent  or 
sulky)  subjectivity”  (Said  1 984: 1 70).  Hy  beskou  Adorno  (’n  Duitse  Jood)  se 
Minima  Moralia  as  ’n  uitstekende  voorbeeld  van  sulke  subjektiwiteit.  “Ador- 
no’s  reflections  are  informed  by  the  belief  that  the  only  home  truly  available 
now,  though  fragile  and  vulnerable,  is  in  writing.” 

Een  van  die  voor  die  hand  liggende  voordele  van  ballingskap  is  oorspronk- 
likheid  (“originality  of  vision”)  as  gevolg  van  vreemdheid.  “Most  people  are 
principally  aware  of  cne  culture,  one  setting,  one  home;  exiles  are  aware  of  at 
least  two,  and  this  plurality  of  vision  gives  rise  to  an  awareness  of  simul- 
taneous  dimensions,  an  awareness  that  (. . .)  is  contrapuntal."  Hierdie  gelyk- 
tydige  aanwesigheid  van  twee  omgewings  word  deur  Said  as  volg  beskryf: 
“For  an  exile,  habits  of  life,  expression  or  activity  in  the  new  environment 
inevitably  occur  against  the  memory  of  these  things  in  another  environment. 
Thus  both  the  new  and  the  old  environments  are  vivid,  actual,  occurring 
together  contrapuntally.” 

In  watter  mate  kontrapuntale  aspekte  in  Eybers  se  werk  voorkom,  sal  in  3. 
bespreek  word.  Ek  wil  in  hierdie  afdeling  verder  konsentreer  op  die  talige 
isolasie  wat  ’n  “Exil”-skrywer  ervaar. 

’n  Ondersoek  na  taalprobleme  wat  Duitse  emigrant-skrywers  ondervind  het, 
toon  dat  veral  digters  daaronder  gely  het:  “a  major  obstacle  to  continued 
poetic  effort  in  exile  was  the  simple  contextual  estrangement  from  language. 
Once  poets  had  been  forced  to  move  away  from  German-speaking  areas, 
this  exclusion  from  the  ritual  of  their  own  art,  was  the  greatest  problem.  Some 
felt  that  the  agonizing  step  of  translation  had  to  be  made,  bringing  with  it  a lost 
sound  or  rhyme  here,  an  altered  metaphorthere.  Poet  Karl  Wolfskehl’s  letters 
register  his  concern  about  the  imprecision  of  translation,  itself  a metaphor  for 
the  exile  dilemma”  (Ash  1982:  3). 

Baie  Duitse  digters  het  ’n  bewusteiike  verlange  na  hulle  moedertaal  gehad  en 
het  probeer  om  hierdie  taal  ten  alle  koste  in  stand  te  hou.  Hoe  moeilik  dit  is, 
juis  vir  so  ’n  woordgevoelige  persoon  as  ’n  digter,  blyk  onder  meer  uit  Ernst 
Weiss  se  opmerking:  “It  is  an  ancient  evil  of  emigration  that  language  is,  in 
effect,  refrigerated.  At  best  it  can  be  preserved.”  Ash  se  aansluitende  kom- 
mentaar  hierop  is:  “In  actuality,  it  could  not  even  be  preserved.  The  language 
of  the  ‘isolationist’  poet  tended  toward  reduction,  whereas  the  language  of 

those  who  tried  to  adapt,  at  least  on  a day-to-day  basis,  ran  the  increasing 
danger  of  contamination.”  Ash  vervolg:  “There  was  also  the  problem  of 
language’s  insinuating  sounds.  The  rhythms  of  any  language  attract  the 
poet’s  attention  in  particular  (. . .)  In  the  limbo  between  languages,  the  in- 
sinuating  sounds  and  words  become  intrinsic.”  Juis  as  gevolg  van  hierdie 
verskynsel  hetTheodor  Kramer  byvoorbeeld  woorde  soos  “roll-call”,  “jazz”, 
“camp”  en  “drink”  gebruik  in  sy  poësie.  Volgens  Ash  beklemtoon  derglike 
woorde  vervreemding:  “it  intensifies  the  presentation  of  an  alien  environment 
and  thus  of  the  split  personality  of  the  poet  adrift”  (Ash  1982:  4). 

Duitse  “Exil”-skrywers  wat  hulle  ballingskap  in  ’n  Engelssprekende  land 
deurgebring  het,  was  totaal  losgeweek  uit  ’n  Germaanse  taalomgewing.  Om 
so  volkome  afgesluit  te  wees  van  jou  taal  het  sekerlik  groot  nadele.  Wanneer 
’n  digter  sigself  egter  vestig  in  ’n  land  waarvan  die  taal  ’n  sterk  verwantskap 
het  met  sy  of  haar  eie  taal,  is  taalbeïnvloeding  ’n  ander  gevaar.  In  2.  sal  gesien 
word  wat  Eybers  se  standpunt  hieroor  is. 

Wallace  Stevens  se  omskrywing  van  ballingskap  som  baie  aspekte  daarvan 
op  en  dit  is  met  betrekking  tot  die  werk  van  Eybers  selfs  poëties-toepaslik. 
Volgens  hom  is  ballingskap  “a  mind  of  winter  in  which  the  pathos  of  summer 
and  autumn  as  much  as  the  potential  of  spring  are  nearby  but  unobtainable. 
Perhaps  this  is  another  way  of  saying  that  a life  of  exile  move  according  to  a 
different  calendar,  and  is  less  seasonal  and  settled  than  life  at  home.  Exile  is 
life  led  outside  habitual  order.  It  is  nomadic,  decentred,  contrapuntal;  but  no 
sooner  does  one  get  accustomed  to  it  than  its  unsettling  force  erupts  anew” 
(aangehaal  deur  Said  1984:  172). 

2. 

Die  vraag  kan  gestel  word  wat  Eybers  se  posisie  eintlik  in  haar  nuwe  land  is. 
Die  begrip  “ballingskap”  word  dikwels  met  haar  in  verband  gebring,  maar  dit 
is  streng-gesproke  nie  korrek  nie:  niemand  het  Eybers  verbied  of  verhinder 
om  ná  1 961  in  Suid-Afrika  te  bly  woon  nie.  Tot  en  met  1 979  het  sy  Suid-Afrika 
nog  besoek.  Sy  het  haarself  ook  nooit  op  een  ry  gestel  met  Suid-Afrikaanse 
skrywers  (byvoorbeeld  Alex  la  Guma,  Arthur  Nortje,  Wally  Serote)  wat  wel  in 
die  politieke  sin  van  die  woord  ballinge  genoem  is  nie.  Volgens  Said  se 
definisies  sou  Eybers  as  “émigré”  of  “expatriate”  beskryf  moet  word.  In  bo- 
staande  afdeling  is  duidelik  gemaak  dat  hierdie  groepe  vreemdelinge,  net 
soos  “exiles”  en  “refugees”,  met  probleme  soos  vervreemding,  aanpassing 
en  taalisolasie  gekonfronteer  word. 

In  “Elisabeth  Eybers:  tussen  Suid-Afrika  en  Nederland”  bespreek  M.  Nie- 
naber-Luitingh  (in  Ester  & Lindenberg  1 990:  95-1 07)  die  feit  dat  Eybers  se 
landverhuising  soms  as  ’n  ideologiese  daad  beskou  word.  Hierteen  het 
Eybers  altyd  beswaar  gemaak.  Alhoewel  sy  dikwels  krities  oor  die  Suid- 
Afrikaanse  regeringsbeleid  was  in  sowel  onderhoude  en  toesprake  (bv. 
tydens  die  ontvangs  van  die  Ou  Mutualprys  in  1 989  en  van  die  P.C.  Hooft- 
prys  in  1991)  as  in  van  haar  gedigte  (vergelyk  “Regspraak”  in  Bestand, 

1982;  VG-438),  beklemtoon  sy  by  herhaling  dat  sy  Suid-Afrika  nie  om 
politieke  redes  verlaat  het  nie.  Die  beginreëls  van  “Nolens  volens”  (VG-439) 
is  hieroor  ook  baie  duidelik: 

Suid-Afrika,  toe  ek  jou  moes  verlaat 
nie  om  jou  domheid  maar  om  eie  seer . . . 

Onderstaande  uittreksels  uit  onderhoude  waarin  sy  gevra  word  waarom  sy 
Suid-Afrika  verlaat  het,  bevestig  dit: 

Ik  ben  niet  om  politieke  redenen  weggegaan.  Ik  denk  dat  als  ik  werkelijk  genoeg  be- 
trokken  was  bij  de  toestand  in  Zuid-Afrika,  dat  ik  daar  zou  zijn  gebleven,  omdat  ik  dan  op 
een  bescheiden  manier  iets  zou  kunnen  doen  of  zeggen  (Van  Dis  1 974). 

Hoewel  ik  altijd  ontkend  heb  om  politieke  redenen  te  zijn  vertrokken,  werd  mijn  landver- 
huizing  toch  steeds  als  een  ideologische  daad  uitgelegd.  Ik  kreeg  op  die  manier  krediet 
voor  iets  dat  ik  niet  verdiende  en  het  heeft  me  grote  moeite  gekost  dat  misverstand  te  be- 
zweren  (Schouten  1985). 

Ik  ben  blij  dat  er  in  Zuid-Afrika  zoveel  gisting  en  verzet  tegen  de  apartheid  is,  maar  ik  vind 
het  belachelijk  wanneer  mijn  vertrek  uit  het  land  me  als  een  deugd  wordt  toegerekend 
(T’Sas  1 986). 

In  onderhoude  beklemtoon  sy  steeds:  “Ik  ben  om  persoonlijke  redenen 
weggegaan.  Mijn  huwelijk  was  mislukt,  ik  voelde  me  ongelukkig,  ik  wilde  een 
nieuw  bestaan  opbouwen”  (T’Sas  1 986).  In  haar  “Dankwoord”  tydens  die 
P.C.  Hooft-prystoekenningsgeleentheid  formuleer  sy  dit  so:  “Vandag  is  dit 
presies,  maar presies  dertig  jaar  gelede  dat  ek  op  1 Junie  1961  op  Schiphol 
aangekom  het  met  my  jongste  kind,  aanvanklik  met  die  bedoeling  om  hoog- 
stens  een  jaar  hier  te  bly.  Aan  die  end  van  die  eerste  jaar  het  ek  my  terugreis 
uitgestel,  later  nogeens  uitgestel,  en  my  mettertyd  versoen  met  die  gedagte 
dat  ek  nooit  sou  teruggaan  nie”  (Eybers  in  Dubois  e.a.  1991:  21). 

Ten  spyte  van  die  “vrywillige”  en  persoonlike  redes  vir  Eybers  se  vertrek  uit 
Suid-Afrika  blyk  dit  dat  talle  tipiese  eienskappe  van  die  “topos”  ballingskap 
tog  in  haar  persoonlike  ervaring  voorkom.  Sy  verwoord  dit  soos  volg:  “My 
aanpassing  hier  (in  Nederland  — EJ)  het  so  stadig  soos  harmansdrup 
verloop  (d.w.s.  pynlik  langsaam)  en  ek  het  die  eerste  maande  letterlik  weg- 
geteer  van  verlange  na  Suid-Afrika.  Ek  het  aan  den  lyve  kennis  gemaak  met 
die  etimologie  van  die  woord  ellende  wat  kan  teruggevoer  word  na  sy  oer- 
betekenis  van  ’n  ander  land,  m.a.w.  ballingskap,  vervreemding,  die  ergste 
wat  ’n  mens  kan  oorkom”  (in  Dubois  e.a.  1991:  21). 

In  verband  met  haar  fisieke  aanpassing  sê  Eybers  dat  haar  oorgang  na 
Nederland  veral  dramaties  was  “omdat  ik  zo  geweldig  onpraktisch  ben,  en 
gewoon  natuurlijk  door  het  klimaat,  en  de  vlakheid,  en  de  heimwee”  (Lieske  & 
Otten  1 990: 1 8).  Sy  het  reeds  kort  na  haar  aankoms  in  Nederland  besef  dat 
sy  daar  sou  bly.  “De  overstap  van  daar  naar  hier  was  vrij  traumatisch.  Ik  wil 
niet  een  tweede  keer  zo  ’n  stap  zetten.  Als  ik  terug  zou  gaan  naar  Zuid-Afrika 
zou  ik  in  een  vreemd  land  terecht  komen,  want  het  Zuid-Afrika  zoals  ik  dat  als 

kind  gekend  heb  bestaat  niet  meer”  (T’Sas  1 986). 

Eybers  se  “ballingskap”  is  dus  nie  van  buite  opgelê  nie.  Dit  kan  eerder  be- 
skou  word  as  ’n  eie  bewussyn  van  onomkeerbare  buitestaanderskap  wat 
deur  haar  verhuising  na  Nederland  ’n  eksterne  manifestasie  gekry  het.  Haar 
heimwee  na  Suid-Afrika  relativeer  sy  later  selfs  as  volg:  “Ik  heb  geen  last 
meer  van  nostalgie.  Ook  in  Zuid-Afrika  voelde  ik  me  altijd  enigszins  ont- 
heemd,  niet  goed  aangepast.  Ik  was  nu  eenmaal  niet  erg  sociaal  ingesteld. 
Het  staat  vast  dat  ik  nooit  meer  definitief  naar  Zuid-Afrika  zal  terugkeren” 
(Schouten  1985). 

lets  wat  aansluit  by  haar  buitestaanderskap,  is  Lieske  en  Otten  se  vraag  in 
verband  met  hulle  waarneming  dat  sy  haar  gedigte  skryf  in  die  nabye  om- 
gewing  van  mense  wat  dit  nie  ten  volle  kan  waardeer  of  begryp  nie:  “is  het  zo 
dat  u op  een  bepaalde  manier  een  tegenstander,  een  onverschillige  niet- 
lezer  nodig  hebt  om  te  kunnen  werken?  Het  is  zo  wonderlijk  namelijk,  eerst 
een  leven  met  iemand  die  van  geen  poëzie  weet,  en  daarna,  zoals  u zegt,  een 
vlucht  uit  dat  huwelijk,  een  ontheemde  omgeving  in,  waarin  u uw  mooiste 
gedichten  schrijft . . . terwijl  de  onverschilligheid  om  u heen  groter  is  dan 
ooit.”  Hierop  antwoord  Eybers  dan,  heel  spesifiek:  “Ik  vermoed  dat  de 
ballingschap  de  veruitwendiging  was  van  een  gespletenheid,  die  ik  van 
jongsaf  aan  al  kende”  (Lieskeen  Otten  1 990: 25).  Nog  in  Suid-Afrikahetsyal 
geskryf:  “Tuis  voel  ek  vreemd”  (“Slak”  uit  Balans,  1962,  VG-243).  In  ’n 
onderhoud  in  Beeld  (Coetzer  1 979)  sê  sy:  “Dis  eintlik  voordelig  om  immi- 
grant  te  bly.  Jy  ervaar  mense  en  dinge  óm  jou  met  meer  objektiwiteit.  Jy  hoef 
jou  nie  betrokke  te  voel  nie;  kan  jou  afstand  behou.  ’n  Digter  is  immers  altyd  in 
’n  mate  ’n  buitestaander.” 

David  Bevan  (1 990:  3)  omskryf  die  toestand  van  ballingskap  as  volg:  “For 
exile,  in  its  broadest  sense,  is  not  only  a specific  historical  circumstance,  it  is 
also  a constant  of  our  common  predicament.  In  this  the  evident  particularity 
of  political  displacement  may  be  merely  a symptom  or  an  image  of  some 
other  form  of  estrangement:  womanhood,  the  Third  World,  immigrant  (. . .) 
Exile,  viscerally,  is  difference,  otherness.”  Fens  (1991)  onderskryf  hierdie 
gedagtegang  wanneer  hy  met  betrekking  tot  Eybers  opmerk:  “Het  is,  geloof 
ik,  niet  onverantwoord  te  zeggen  dat  Elisabeth  Eybers’  emigratie  naar  Neder- 
land,  naar  een  andere  wereld,  naar  een  andere  tijd,  naar  een  andere  taal,  haar 
persoonlijke,  ingeboren  of  aangeboren  of  door  de  cultuur  opgelegde  positie 
van  vreemdelinge  heeft  verruimd  en  bevestigd.  Zij  bleef  haar  persoonlijke 
geschiedenis  verwoorden,  maar  zij  kreeg  voor  die  geschiedenis  gelijk  van  de 
hele  haar  omringende  wereld  en  tijd”. 

Eybers  se  praktiese  omstandighede  van  die  afgelope  dertig  jaar  kan  dus 
beskou  word  as  ’n  veruiterliking  van  ’n  gemoedstoestand  watsy  voor  1 961  al 
geken  het.  Dit  blyk  ook  uit  die  feit  dat  haar  uiteindelike  aanvaarding  van 
Nederlandse  burgerskap  in  1985  nie  hierdie  stemming  verander  nie:  “het 
gevoel  een  ontheemde,  een  ontwortelde  te  zijn  (is)  nog  steeds  niet  helemaal 
verdwenen.”  Sy  het  gemengde  gevoelens  oor  die  verlies  van  haar  Suid- 

Afrikaanse  burgerskap.  “Het  is  net  alsof  ik  mijn  vaderland  de  rug  heb  toe- 
gekeerd.  Ik  weet  het,  het  is  allemaal  tegenstrijdig,  maar  het  is  net  alsof  ik  mijn 
afkomst  een  beetje  verloochend  heb  (. . .)  nu  er  zoveel  protest  tegen  Zuid- 
Afrika  is,  denk  ik  soms  heel  even:  de  verandering  van  nationaliteit  is  een  laffe 
daad”  (T’Sas  1 986).  Haar  gevoelens  van  ontheemdheid  sluit  duidelik  aan  by 
die  “discontinuous  state  of  being”  wat  volgens  Edward  Said  (1 984: 1 63)  so 
tipies  is  van  ballinge  wat  afgesny  is  van  hulle  wortels  en  verledes. 

Die  vraag  kan  sekerlik  gestel  word  waarom  Eybers  juis  na  Nederland  gegaan 
het.  Soos  wat  die  rede  vir  haar  vertrek  uit  Suid-Afrika  nie  polities  was  nie,  net 
so  min  is  haar  keuse  vir  Nederland  bepaal  deur  byvoorbeeld  dié  land  se  anti- 
apartheidstandpunt.Trouens,  Nederlandse  kritiesestandpuntteenoorSuid- 
Afrika  se  regeringsbeleid  het  pas  later  werklik  op  gang  gekom. 

In  Eybers  se  keuse  vir  Nederland  het  die  feit  dat  sy  voor  1961  reeds  Neder- 
landse  lesers  gehad  het,  ’n  deurslaggewende  rol  gespeel.  Sonder  dat  ek  hier 
in  besonderhede  kan  ingaan  op  die  resepsie  van  Eybers  se  Versamelde 
gedigte  wat  in  1 957  deur  G.A.  van  Oorschot  uitgegee  is  (herdrukke  1 958, 
1 965, 1 977),  was  die  gunstige  ontvangs  daarvan  vir  Eybers  belangrik  en  het 
dit  ’n  allesbepalende  invloed  gehad  op  haar  keuse: 

er  was  hier  in  Nederland  door  Van  Oorschot  in  ’57  een  Versamelde  Gedigte  uitgegeven. 
En  toen  ik  niet  lang  daarna  met  mijn  man  op  een  zakenreis  hierheen  kwam,  toen  heb  ik 
hier  mensen  ontmoet  die  ik  heel  aardig  vond.  Ik  was  wel  verrast  door  het  feit  dat  er  men- 
sen  waren  die  bekend  waren  met  mijn  versjes.  Ze  hebben  me  een  keer  op  een  diner 
onthaald  van  de  Penclub.  Dus  toen  een  paar  jaar  later  mijn  huwelijk  echt  kapot  liep,  toen 
deed  ik  dus  een  soort  vluchtpoging,  naar  Nederland,  en  ik  dacht:  ik  wil  in  een  heel  andere 
omgeving  terecht  komen.  Van  Nederland  dacht  ik:  daar  zijn  lezers  van  mij,  daar  zal  ik  mij 
wel  makkelijk  thuis  kunnen  maken,  thuis  voelen  bedoel  ik.  Tijdens  dat  zakenbezoek  had 
ik  toch  het  idee  gekregen  dat  er  een  cirkel  was,  van  mensen  die  van  alles  voor  je  zouden 
doen  . . . (ironisch)  (. . .)  Wat  ik  wou  zeggen  is  dat  mijn  hoofd  toen  een  beetje  op  hol  is 
geslagen,  door  mijn  beeld  van  mij  in  de  Nederlandse  literatuur.  Weggaan  uit  Zuid-Afrika 
was  iets  krankzinnigs,  achteraf.  (korte  stilte)  Als  ik  de  gedichten  niet  had  geschreven,  ik 
weet  niet  of  ik  dan  naar  Nederland  gegaan  zou  zijn  (Lieske  en  Otten  1 990:  1 8). 


Die  goeie  ontvangs  van  die  Van  Oorschot-publikasies  van  haar  Versamelde 
gedigte  (tot  en  met  Die  helder  haifjaar,  1 956)  en  van  Neerslag  (1 958)  het  aan 
haar  bewys  dat  sy  op  “eie  verdienste”  kon  hoop  om  welkom  te  voel  in 
Nederland  en  dat  sy  nie  in  ’n  literêre  vakuum  tereg  sou  kom  nie.  Hierdie  wete 
moes  aan  Eybers  ’n  selfvertroue  gegee  het  wat  baie  ander  “Exil”-outeurs  nie 
beskore  is  nie. 

Die  feit  dat  ballingskrywers  afgesny  word  van  hulle  lande  van  herkoms  het 
dikwels  ’n  groot  klem  op  nasionalisme  tot  gevolg.^)  Volgens  Said  is  nasiona- 
lisme  ’n  bevestiging  daarvan  dat  iemand  by  en  tot  ’n  plek,  ’n  nasie  en  ’n 
tradisie  hoort.  “It  affirms  the  home  created  by  a community  of  language,  cul- 
ture  and  customs;  and,  by  so  doing,  it  fends  off  exile,  fights  to  prevent  its 
ravages.  Indeed,  the  interplay  between  nationalism  and  exile  is  like  Hegel’s 
dialectic  of  servant  and  master,  opposites  informing  and  constituting  each 

other”  (Said  1 984: 1 62).  Hierdie  dialektiek  geld  ook  vir  Eybers:  net  soos  wat 
sy  later  nie  haar  ballingskap  sterk  benadruk  nie,  net  so  het  sy  ook  nooit  veel 
klem  gelê  op  nasieskap  nie.  Taalverbondenheid  is  vir  haar  veel  belangriker. 
“Vandat  ek  in  Nederland  woon,  voel  ek  my  natuurlik  bewuster  van  my  beson- 
dere  identiteit  as  Afrikaanssprekende”,  het  sy  byvoorbeeld  gesê  (Ester 
1977). 

Eybers  het  selfs  nie  in  die  dertigerjare  waartydens  mede-Dertigers  sterk 
bewus  was  van  hulle  roeping  as  spesifiek  Afrikaanse  digters,  ’n  sterk  gevoel 
hieroor  gehad  nie.  “Ik  heb  nooit  dat  zelfde  nationale  bewustzijn  gehad,  ik  heb 
nooit  behoefte  gehad  om  vaderlandse  verzen  te  schrijven”  (Van  Dis  1 974). 
Haar  gedigte  oor  Suid-Afrika  moet  daarom  beslis  gekwalifiseer  word.  Tot  en 
met  haar  vertrek  uit  Suid-Afrika  skryf  sy  slegs  ’n  enkele  gedig  wat  as  getui- 
gend  van  “vaderlandsliefde”  beskou  sou  kan  word,  “Tuiskoms  in  Junie” 
(Tussensang,  1950;  VG-122).  Hierdie  gedig  is  duidelik  ’n  reaksie  op  ’n 
buitelandse  besoek  en  dit  kondig  die  Eybersiaanse  soort  “vaderlandse 
verse”  aan  wat  ná  1961  gereeld  in  haar  werk  voorkom.  Hierdie  gedigte 
waarin  Suid-Afrika  vanuit  ’n  verlang-perspektief  spesifiek  betrek  word,  kan 
egter  slegs  met  ironie  “vaderlandse  verse”  genoem  word.  Hulle  is  meer 
spesifiek  draers  van  Eybers  se  verlange  na  haar  jeug,  na  ruimte,  stilte  en  kon- 
toere;  die  aksent  is  nié  op  patriotiese  gevoelens  nie. 

Eybers  se  groeiende  besef  dat  Suid-Afrika  nooit  ongekwalifiseerd  “tuis”  sou 
kon  wees  nie,  het  m.i.  twee  gevolge  gehad:  i)  sy  kon  ’n  beeld  van  Suid-Afrika 
bewaar  wat  daaraan  ’n  byna  utopiese  kwaliteit  in  haar  poësie  gee;  ii)  die 
“aantygings”  dat  sy  ’n  Afrikaans  sou  skryf  wat  nie  meer  in  Suid-Afrika  be- 
staan  nie  (vergelyk  haar  verontwaardiging  hieroor  in  Dubois  e.a.  1 991 : 22), 
hou  verband  met  die  feit  dat  Afrikaans  waarskynlik  verander  het  in  die  dertig 
jaar  waartydens  sy  nie  meer  gereeld  Afrikaans  om  haar  heen  gehoor  of  ge- 
bruik  het  nie  — in  die  geskiedenis  van  ’n  jong  taal  soos  Afrikaans  is  dertig  jaar 
tog  relatief  lank.  Dit  sluit  aan  by  Weiss  se  opmerking:  “It  is  an  ancient  evil  of 
emigration  that  language  is,  in  effect,  refrigerated.  At  best  it  can  be  preser- 
ved”  (in  Ash  1 982: 4).  Eybers  sê  hieroor:  “Misschien  staat  mijn  Afrikaans  ook 
wel  stil.  Ik  woon  hier  nu  14  jaar  en  ik  merk  dat  er  in  Zuid-Afrika  intussen 
nieuwe  idiomen  zijn  ontstaan  die  voor  mij  vreemd  zijn”  (Van  Dis  1974).  ’n 
Aantal  jaar  later  sê  sy:  “Waarskynlik  hou  my  verblyf  buite  Suid-Afrika  wel  ’n 
belemmering  in  vir  die  skeppende  omgang  met  Afrikaans”  (Ester  1 977). 
Eybers  word  selfs  uitgevra  oor  die  mate  waarin  sy  Afrikaans  nog  as  spreek- 
taal  beheers.  “Ek  praat  nog  gereeld  Afrikaans,  omdat  twee  van  my  kinders  in 
Amsterdam  woon  en  omdat  ek  kontak  het  met  Suid-Afrikaners  wat  tydelik  of 
permanent  hier  verkeer,”  sê  sy  aan  Hans  Ester  (1977).  Op  ’n  vraag  van 
Lieske  en  Otten  of  sy  nog  “mooi  Afrikaans”  praat,  sê  Eybers:  “lemand  in 
Zuid-Afrika  die  ik  goed  ken,  zei  laatst  tegen  mij  dat  ik  een  soort  gesteriliseerd 
Afrikaans  gebruik.  Maar  andere  mensen  die  hier  komen,  zeggen  dat  ze  ver- 
baasd  zijn  te  merken  dat  ik  na  al  die  jaren  toch  nog  goed  Afrikaans  spreek.  Ik 
probeer  het  niet  te  veel  te  laten  contamineren  met  het  Nederlands”  (1 990: 8). 

In  hierdie  onderhoud  word  sy  gevra  of  sy  soos  die  Nederlandse  digter  Leo 
Vroman  wat  in  New  York  woon  intussen  ’n  eie  soort  taal  begin  gebruik.  “Ik 
ben  daar  waarschijnlijk  minder  gevoelig  voor.  Ik  heb  wel  een  enkel  Neder- 
lands  woord  overgenomen.  Bijvoorbeeld:  ‘suppoost’,  dat  viel  op  in  Zuid- 
Afrika.  ledereen  vraagt  wat  dat  is,  een  suppoost,  daar  hadden  ze  nog  nooit 
van  gehoord.’’ 

In  onderhoude  word  Eybers  dikwels  uitgevra  oor  die  gevare  van  taalbeïn- 
vloeding,  oor  die  betekenis  van  Afrikaans  vir  haar  en  die  moontlikheid  dat  sy 
met  verloop  van  tyd  eerder  in  Nederlands  sou  begin  dig.  Reeds  in  1 963,  dus 
twee  jaar  ná  haar  verhuising  na  Amsterdam,  sê  Eybers  in  ’n  toespraak  in 
Brussel  dat  sy  altyd  in  Afrikaans  sal  dig  omdat  die  taal  volgens  haar  poëties 
veel  bruikbaarder  en  “soepeler”  is  as  Nederlands  (Hennipman  1 975: 9).  Sy  is 
nie  bang  dat  Nederlands  haar  Afrikaans  sal  aantas  nie.  “Ik  denk  juist  dat  het 
Nederlands  mijn  Afrikaans  kan  verrijken.  Ik  heb  wel  woorden  gebruikt  die  ik 
hier  voor  de  eerste  keer  gehoord  heb”  (Van  Dis  1 974).  “Ek  glo,  of  hoop,  dat 
aanraking  met  Nederlands  ook  taalstimulerend  op  my  inwerk.  Ambivalensie 
prikkel  die  bewussyn.  As  mens  twee  of  meer  tale  gebruik  kan  jy  nouliks 
verhoed  dat  hulle  mekaar  onderling  besmet.  In  die  mondelinge  omgang  kan 
dit  hinderlik  wees,  maaras  mens  ’n  gedig  maak,  mag  jydievryheid  benut,  om 
die  vir  jóú  doel  doelmatigste  woorde  en  wendinge  te  gebruik”  (Ester  1 977). 
Twee  jaar  later  sê  sy  in  Suid-Afrika:  “Nederlands  het  my  geleer  om  my  eksak- 
ter  uit  te  druk  en  ek  het  sekerlik  ’n  paar  Nederlandismes  aangeneem”  (Coet- 
zer  1979). 

Dat  blootstelling  aan  ’n  andertaal  sekerlik  baie  positief  kan  wees,  word  deur 
Hugo  von  Hofmannsthal  so  verwoord:  “When  we  grow  deaf  to  the  beauty  of 
our  own  language,  a foreign  tongue  exerts  an  indescribable  spell:  we  need 
only  dip  our  wilted  thoughts  in  it  and  they  are  rejuvenated  like  cut  flowers  that 
have  been  thrown  into  fresh  water”  (aangehaal  deur  Ash  1982:  4). 
Alhoewel  sy  soms  Nederlandse  woorde  “leen”,  is  Eybers  nie  van  plan  om  in 
Nederlands  te  dig  nie;  Afrikaans  bly  “’n  baie  geskikte  instrument”  vir  haar 
poësie.  By  ontvangs  van  die  erelidmaatskap  van  die  Suid-Afrikaanse  Akade- 
mie  vir  Wetenskap  en  Kuns  beklemtoon  sy  in  ’n  onderhoud  met  die  SAUK  dat 
sy  nie  in  Nederlands  wil  dig  nie  want  “Afrikaans  bly  steeds  die  taal  van  my 
emosies”  (16  Augustus  1991). 


Nadele  van  emigrasie  kan  volgens  Eybers  ook  positiewe  faktore  wees.  “Het 
feit  dat  ik  in  het  begin  zo  ongelukkig  was,  was  heel  goed  voor  mijn  poëzie.  Ik 
begon  me  rekenschap  te  geven  van  mijn  positie.  Niet  alleen  ging  ik  meer 
schrijven,  het  ging  me  ook  steeds  meer  om  essentiële,  feitelijke  dingen.”  Die 
inwerking  van  die  Nederlandse  omgewing  beskou  sy  as  verrykend.  “Ik 
kwam  een  beetje  los  van  de  traditie.  Daar  kwam  bij  dat  ik  bepaalde  zeker- 
heden  begon  op  te  geven,  vanuit  mijn  religieuze  achtergrond  ontwikkelde  ik 


10 


mij  in  agnostische  richting:  de  waarheid  kan  niet  gekend  worden.  Dat  heeft 
mijn  poëzie  misschien  iets  bitterder  en  zeker  ironischer  en  kritischer  ge- 
maakt”  (Schouten  1 985). 

Oor  haar  verblyf  in  Nederland  sê  sy:  “Ik  voel  me  nu  wel  thuis  in  Nederland, 
meer  dan  je  misschien  uit  mijn  werk  zou  dehken,  maar  ik  heb  natuurlijk 
weleens  heimwee”  (Van  Dis  1974).  Die  gedig  “1  Desember”,  oorspronklik 
afgedruk  in  “Liefde  herken  je  aan  het  afscheid”  (Lieske  en  Otten  1 990),  dui 
daarop  dat  heimwee  na  Suid-Afrika  nog  ’n  sterk  poëtiese  impuls  is: 

Die  grillige  son  in  die  mom  van  ’n  vuurrooi  ballon 
laat  hom  versigtig  deur  stekelige  takke  afsak, 
word  weggesuig  in  één  gulsige  horisonhap. 

Met  sy  boggel  gekeer  na  ’n  fosforesserende  ster 
ontpop  ’n  maanspaander  hom  plots  uit  die  spaarsame  dag, 
lê  op  die  huiwerige  afsluiting  silwer  beslag. 

Dan  hemelse  manna:  ’n  hoëveldse  Julienag. 

In  haar  “Dankwoord”  vir  die  PC  Hooft-prys  sê  Eybers:  “Die  eerste  weldaad 
wat  Nederland  my  op  die  duur  bewys  het,  is  om  my  los  te  skud  uit  die 
beperkte  gesigspunt  van  iemand  wat  opgegroei  het  as  lid  van  ’n  bevoorregte 
minderheid.  Maar  Nederland  kon  my  nooit  my  rykgeskakeerde  herinneringe 
aan  Suid-Afrika  ontneem  nie,  of  my  die  erfenis  van  die  verlede  laat  geringskat 
nie.  Al  met  al  is  ek  dankbaar  dat  ek  hier  gebly  het.  Vandat  ek  my  tuisgemaak 
hetin  Nederland  besefekdatdit’ndubbelevoorreg  isomtweevaderlandete 
hê,  al  is  dit  maar  dat  dit  jou  in  die  geleentheid  stel  om  hulle  in  gedagte  teen 
mekaar  uit  te  speel  — én  met  mekaar  te  versoen”  (Eybers  in  Dubois 
1991:  22). 

Eybers  verkeer  in  die  uitsonderlike  posisie  dat  sy  sowel  Afrikaanse  as  Neder- 
landse  lesers  het,  maar  daar  is  probleme  daaraan  verbonde.  Suid-Afrikaanse 
lesers  kan  hulle  dikwels  nie  indink  wat  met  bepaalde  verwysings  bedoel 
word  nie  (vergelyk  Jansen  1990:  45-61  waarin  referensiële  probleme  in 
“Vriesweer”  bespreek  word).  Haar  Nederlandse  lesers  het  ook  dikwels  nie 
die  vermoë  om  te  bepaal  of  ’n  woord  wat  Eybers  gebruik  ’n  eie  skepping  of 
gewone  Afrikaans  is  nie.  Na  aanleiding  van  haar  beskrywing  van  Caivyn  as 
“garingbuik”  (“Terugblik”,  Neerslag,  1950;  VG-195),  dink  Lieske  en  Otten 
byvoorbeeld  dat  dit  “een  ontzettend  mooi  Zuidafrikaans  woord”  is.  Eybers 
wys  hulle  op  die  fout:  “Dat  is  geen  Zuidafrikaans,  dat  is  een  zelfbedacht 
woord,”  waarop  hulle  antwoord:  “O.  Wij  dachten:  wat  een  ongelooflijk  mooie 
taal  is  dat,  Zuidafrikaans.  Dat  is  het  probleem  met  ons,  Nederlandse  lezers, 
dat  wij  de  gedichten  nog  mooier  zouden  kunnen  vinden  dan  we  ze  al  vinden 
als  we  wisten  welke  woorden  u bedacht  had”  (1990:  26). 

Probeer  Eybers  doelbewus  om  haar  taal  aan  te  pas  of  te  vereenvoudig  sodat 
haar  gedigte  makliker  met  meer  lesers  kan  kommunikeer?  “Ik  denk  wel  dat 
de  Nederlandse  lezer  mij  in  het  Afrikaans  kan  lezen.  Er  zullen  wel  dingen  zijn 

die  hem  ontgaan,  maar  ik  hoop  zo  min  mogelijk.  Ik  wil  niet  dat  ze  minder 
kritisch  lezen.  Soms  vraag  ik  me  bij  het  schrijven  van  een  vers  af  of  de 
Nederlandse  lezer  dat  zal  begrijpen,  dan  kies  ik  misschien  een  alternatief. 
Dat  is  natuurlijk  verkeerd,  maar  als  ik  schrijf  probeer  ik  zo  min  mogelijk  aan 
mijn  lezers  te  denken.  Ik  verkies  het  Afrikaans  boven  het  Nederlands  omdat 
het  economischer  is  (. . .)  Ik  denk  dat  het  Afrikaans  kernachtiger  is.” 

In  haar  P.C.  Hooft-prys  “Dankwoord”  is  sy  baie  eksplisiet  oor  die  keuse  van 
die  taal  waarin  sy  dig:  “Ek  wil  graag  hierdie  geleentheid  aangryp  om  kapsie  te 
maak  teen  opmerkings  wat  onlangs  in  die  Nederlandse  pers  verskyn  het  en 
wat  daarop  neerkom  dat  ek  skryf  in  ‘een  niet  meer  in  Zuid-Afrika  bestaand 
Zuid-Afrikaans’.  (. . .)  Ek  skryf  deurgaans  doodgewoon  gangbare  Afrikaans, 
al  is  dit  moontlik  om  in  my  verse  ’n  paar  soortname  op  te  spoor,  soos  merel  en 
krakus,  wat  vreemd  is  aan  die  suidelike  halfrond,  ’n  enkele  ampsbekleër  (’n 
suppoost  heet  daar  ’n  opsigter),  of  hier  en  daar  ’n  taalwending  te  ontdek  wat 
’n  boekagtige  geurtjie  afgee  — en  by  watter  digter  kan  jy  dit  nie  vind  nie?  Ek 
besef  natuurlik  dat  verse  wat  die  afgelope  dertig  jaar  vanuit  ’n  nuwe  omge- 
wing  en  ’n  later  lewensfase  ontstaan  het  anders  uitsien  as  die  verse  wat  ek 
sou  geskrywe  het  as  ek  tuis  gebly  het.  Maar  ek  het  nog  steeds  talryke  lesers 
in  Suid-Afrika:  geeneen  van  húlle  beweer  dat  my  taal  nou  vreemd  of  ouder- 
wets  klink  nie”  (Eybers  in  Dubois  1 991 : 22).  Die  mate  waarin  Eybers  se  taal 
elemente  van  Nederlands  opgeneem  het,  sal  in  ’n  afsonderlike  studie  behan- 
del  word. 

Wanneer  die  resepsiegeskiedenis  nagegaan  word  van  die  Van  Oorschot- 
bloemlesings  van  die  poësie  van  Eybers,  N.P.  van  Wyk  Louw  en  D.J.  Opper- 
man,  is  dit  baie  opvallend  dat  Eybers  se  werk  onmiddellik  ’n  veel  groter 
aanklank  vind  by  die  Nederlandse  gehoor.  Dubois  voer  as  redes  daarvoor 
o.a.  aan  dat  die  “algemeen-menselijkheid”  en  “een  op  transcendentie  ge- 
richt  realisme”  van  haar  werk  vir  Nederlandse  poësie-lesers  vertroud  is  (in 
Nienaber-Luitingh  1 975:  44  en  51 ).  Met  verloop  van  tyd  het  dit  geblyk  dat 
Eybers  se  werk  op  ’n  unieke  wyse  in  staat  is  om  Nederlandse  en  Suid- 
Afrikaanse  lesers  te  boei.  Sonder  dat  sy  doelbewus  geprobeer  het  om  die 
meeste  “voordeel”  te  haal  uit  die  feitelike  situasie  dat  sy  in  Nederland  woon, 
maar  nog  steeds  ook  in  Suid-Afrika  gelees  word,  is  dit  duidelik  dat  sy  dit 
reggekry  het  om  een  van  die  “tradisionele”  probleme  van  ballingskap,  ge- 
brekkige  kommunikasie,  ruimskoots  te  oorkom. 

3. 

Reeds  voor  1961  skryf  Eybers  enkele  gedigte  waarin  sy  Suid-Afrika  en 
Nederland  kontrasteer:  “T  uiskoms  in  Junie”  (uit  Tussensang,  1 950;  VG-1 22) 
en  “Brief  in  Januarie”  (Balans,  1962;  VG-245)  — dan  nog  vanuit  die  Suid- 
Afrikaanse  “hier”-perspektief.  In  “Brief  in  Januarie”  skryf  sy: 

selfs  die  geringste  woord  wat  emigreer 

moet  risiko  en  onbegrip  trotseer. 

Dit  is  ’n  uitstekende  karakterisering  van  die  emigrant-digter  se  lot  — een  wat 
ook  hare  kon  gewees  het  indien  haar  gedigte  nie  op  ’n  unieke  wyse  in  staat 
geblyk  het  om  “risiko  en  onbegrip’’  wel  te  trotseer  nie. 

Uit  onderhoude  met  Eybers  blyk  dit  dat  die  doelgerigtheid  van  die  immigrant 
om  in  ’n  nuwe  land  ’n  suksesvolle  “nuwe  begin’’  te  maak,  by  haar  ontbreek. 
Tog  gebruik  sy  die  woord  “immigrant”  as  titel  vir  een  van  die  eerste  gedigte 
wat  sy  in  Nederland  skryf.  “Immigrant”  {Balans,  1 962;  VG-269)  kan  beskou 
word  as  die  begin  van  haar  “Nederlandse”  periode  4): 

Niks  as  my  hande  en  voete  het  ek  hier, 
die  res  het  met  die  oortog  soek  geraak: 
die  katswink  hart,  die  prikkelbare  klier, 
wat  moet  mens  bowendien  met  hulle  maak? 

Om  wat  verlore  is  te  vergelyk 
met  die  omringende,  om  klank  en  lig 
te  gryp  sonder  te  luister  of  te  kyk 
het  ek  tog  nog  sintuie  aan  my  gesig. 

Ook  aan  my  bors  en  buikruimte  gewaar 
ek  dat  daar  vroeër  wel  iets  anders  was. 

Wie  het  geweet  dat  leegte  ooit  so  swaar 
sou  word  en  onbelemmerdheid  so  ’n  las? 


Die  mens  wat  haarself  ná  ’n  “oortog”  gestroop  voel  van  gevoelsmatige  en 
seksuele  sintuiglikheid,  het  nog  wel  luister-  en  kyksintuie  maar  kan  dit 
voorlopig  nog  nie  inspan  om  “wat  verlore  is  te  vergelyk  met  die  omringende” 
nie.  Die  ironiese  kwaliteit  van  die  titel  “Immigrant”  word  duidelik  wanneer  die 
leser  besef  dat  daar  van  die  veronderstelde  optimisme  van  ’n  immigrant  geen 
sprake  in  die  gedig  is  nie.  Dít  wat  Kundera  sou  beskryf  as  “de  ondragelijke 
lichtheid  van  het  bestaan”  word  in  die  slotreëls  van  hierdie  gedig  deur  Eybers 
treffend  omskryf.^) 

Kontrastering  — so  ’n  belangrike  kenmerk  van  Eybers  se  hele  oeuvre  — 
gaan  hier  ’n  totaal  nuwe  fase  binne:  die  “hier”  is  Nederland  en  veronderstel  ’n 
Suid-Afrika  wat  “daar”  geword  het;  die  “iets  anders”  van  “vroeër”  veron- 
derstel  ’n  “nou”  wat  nog  oningevul  is  — behalwe  deur  die  gedig  wat  die 
tabula  rasa  van  die  “immigrant”  se  “hier”  begin  verwoord.  Die  teenstelling 
Nederland/Suid-Afrika  is  hierna  nie  meer  weg  te  dink  uit  Eybers  se 
poësie  nie. 

MetSa/ans  begin  Eybers  se  “Nederlandse”  periode  dus:  die  kwantitatief  en 
veral  kwalitatief  belangrikste  periode  van  haar  poësie.  Die  “klank”  en  “lig” 
van  die  “omringende”  hede  (vergelyk  veral  “die  lug  is  laag  en  aardesiek,  / 
met  stopverf  toegedik  en  grou”  in  “Óggend”,  VG-276;  die  “kristalledans”  in 
“Amsterdam,  1 3 Maart”,  VG-280;  en  die  “dubbelswaan”  in  “Twee  kleuters  in 
die  Vondelpark”,  VG-281 ) word  in  die  laaste  derde  van  die  bundel  enige  tyd 
net  so  sintuiglik  skerp  waargeneem  en  verwoord  as  byvoorbeeld  in  “Son- 

neblom”  (VG-236),  “Brief  in  Januarie”  (VG-245)  en  veral  “Augustus”  (VG- 
265)  in  die  eerste,  die  “Suid-Afrikaanse”,  gedeelte  van  die  bundel.  In 
“Toeskouer”  (VG-273)  blyk  ’n  bewustelike  voorneme  tot  nuwe  sintuiglik- 
heid: 


Maar  nou  dat  alles  my  ontwyk 
mag  ek  van  meet  af  kyk  en  kyk. 


In  Balans  en  byna  alle  volgende  bundels  is  gedigte  wat  Eybers  se  land- 
verhuising  aan  die  orde  stel  (vgl.  veral  die  eerstes  soos  “November”,  [VG- 
272]:  “wat  ek  met  my  mee  wou  dra  / het  die  ewenaar  afgekeur”,  “Heimwee” 
[VG-275]  en  “Oggend”  [VG-276]  as  voorbeelde  van  gedigte  wat  handel  oor 
haar  fisieke  aanpassingstryd.  In  “Voortbestaan”  [uit  Dryfsand,  1 985:  VG- 
487]  beskryf  sy  dit  so:  “Wie  ooit  ’n  nuwe  omgewing  binneswerf  / leen 
plaaslike  spatte  om  hom  te  kamoefleer,  / oënskynlike  versmelting  te  verwerf  / 
sonder  sy  eie  gestalte  af  te  sweer”). 

Sy  skryf  nie  dikwels  oor  haar  posisie  in  Nederland  in  burgerlike  stand-terme 
nie.  “Vandag”  (Onderdak,  1968;  VG-308)  verwys  wel  direk  na  die  ver- 
blyfsvergunning  wat  ’n  buitelander  in  Nederland  by  die  “Vreemdelingen- 
politie”  moet  kry: 

Verworpeling  van  gister,  moes  ek  wag 
vir  woonverlof  in  die  tabelleland 
op  die  gepaste  teken  van  ’n  hand 
wat  duidelik  sê;  kom  binne,  dis  vandag. 

“Voetjie  vir  voetjie”  (Kruis  of  munt,  1 973;  VG-352)  word  dikwels  aangehaal 
as  voorbeeld  van  die  tussenposisie  waarin  Eybers  haarself  bevind.  Hier  be- 
skryf  sy  haarself  weer  as  immigrant: 

Voetjie  vir  voetjie  word  mens  immigrant . . . 

Toevallig  uit,  toevallig  tuis,  gestrand 
op  hierdie  teennatuurlike  terras 
sonder  om  ooit  onloënbaar  aan  te  land. 

Eers  in  “Goed  en  wel”  (Rymdwang,  1987;  VG-559)  gebruik  sy  weer 
hierdie  woord: 


die  dromerige  onrus  van  ’n  immigrant 

weer  innerlik  terug  in  haar  oerwêreld  aangeland 


Dit  is  veelseggend  hoeveel  vaer  en  meer  metafories  die  reikwydte  van 
“immigrant”  nou  is  in  vergelyking  met  die  vroeër  gedigte  waarin  die  woord 
gebruik  is.  In  “Afstand”  (Kruis  ofmunt,  1 973;  VG-367)  is  die  twee  lande  waar- 
van  sprake  is  egter  reeds  duidelik  meer  as  net  twee  geografiese  omge- 
wings. 

Under  the  hollow  roof 

The  strangers’  voices  come  — 

The  night  is  dark,  and  I 

Am  far  from  home. 

Walter  de  la  Mare 

Van  tyd  tot  tyd  nog  steeds  die  vreemde  vraag: 
jy  — meestal  u — het  langsaamaan  wel  tuis 
geraak  in  hierdie  land? 

Ek  neurie  nie  die  nag 

is  donker  ek  is  ver  van  huis 

maar  knik  welmenend  vaag 

en  vals.  Ek  wortel  elders,  hoe  sou  ek  my  hier 

kan  tuis  maak.  Dinge  en  ek  gaan  aan  mekaar  verby 

sonder  herkenning.  Daarom  laat  hulle  my 

met  rus,  versin  geen  hinderlaag,  lê  nooit  beslag 

en  daarom  kan  ek  hulle  goed  verduur. 


T.  van  Deel  (1 973)  skryf  dat  die  gedig  sekerlik  oor  Eybers  se  verhouding  tot 
Suid-Afrika  en  Nederland  gaan,  maar  dat  “een  veel  fundamentelere  ont- 
heemdheid”  daaruit  spreek.  Eybers  se  benamings  vir  Nederland  (bv.  “tabel- 
leland”,  “teennatuurlike  terras”  en  “mini-linealeland”)  is  daarom  sekerlik  ook 
beskrywend  van  haar  dieperliggende  verset  teen  bekrompenheid  en  inge- 
perktheid  in  die  algemeen. 

Dit  wil  lyk  asof  Eybers  ’n  voortdurende  tweestryd  het  oor  die  plek  waar  sy 
haarself  bevind.  Vergelyk  “Wintermonoloog”  {Einder,  1977;  VG-383): 


Die  bodem  wat  jou  voortgebring  het  staan 
op  die  erkende  boewelys  bo-aan. 

Jy  klink  terwyl  jy  antwoord  op  die  vraag 
maar  hoekom  hierheen?  ektoplasmies  vaag. 

In  “Ontheemde”  {Dryfsand,  1 985;  VG-506)  word  hierdie  dialoogstyl  weer 
aangewend  om  die  tweespalt  dramaties  te  verwoord: 


Hier,  in  die  vreemde,  en  sonder  ’n  masker  aan  . . . 

Die  mense  is  hier  nie  minsamer  as  daar,  gewis 

nie  toleranter.  Wat  of  wie 

hou  jou  hier  vas?  Dáár  was  die  lewe  beter 

en  niks  belet  jou  om  weer  terug  te  gaan. 

Jy  antwoord  selfbewus: 
argwaan  en  haat  is  te  verdra 
tussen  gelykgeregtigdes  wat  nie 
verordenend  mekaar  vemeder, 
menswees  met  rubbertjap  betwis. 

Hoekom  huiwer  ek  om  te  vra: 
my  broer,  my  natuurgenoot, 
word  ons  kinders  terreurloos  groot? 

— En  die  onbetaalde  gelag  van  die  verlede? 

Die  “hier”/“daar”-teenstelling  is  baie  pertinent  en  Eybers  is  skerp  krities  oor 
die  Suid-Afrikaanse  praktyk  om  “menswees  met  rubbertjap  (te)  betwis”.  Dit 
is  in  hierdie  gedig  interessant  dat  die  woord  “selfbewus”  deur  Eybers  se 
twee  stelle  lesers  heel  anders  geïnterpreteer  sal  word.  In  Nederlands  be- 
teken  dit  “met  besef  van  innerlijke  kracht”  (Koenen  en  Endepols).  Alhoewel 
die  HAT  “met  ’n  sterk  bewustheid  van  jouself”  as  omskrywing  aangee,  is  die 
betekenis  van  “selfbewus”  in  die  Afrikaanse  spreektaal  nie  positief  en  asser- 
tief  nie,  maar  beteken  dit  hoofsaaklik  verleë,  ongemaklik  en  selfs  versko- 
nend. 

Eybers  se  sintuie  is  ingestel  op  die  werklikheid  om  haar,  maar  haar  “voel- 
horings”  is  nooit  afgestomp  vir  die  innerlike  oog  en  oor,  vir  die  Afrikaans  en 
Suid-Afrika  van  haar  verlede  nie.  Dit  is  immers  steeds  óók  aanwesig  en 
werklik.  Said  se  waarneming  dat  die  lewensgewoontes  en  uit- 
drukkingsvorme  in  die  nuwe  omgewing  vir  ’n  balling  onvermydelik  afspeel  in 
vergelyking  met  die  vorige  omgewing,  is  besonder  relevant  by  die  bestude- 
ring  van  die  oormekaarskuif  van  hier  en  daar,  somer  en  winter,  verlede  en 
hede  wat  so  kenmerkend  van  Eybers  se  later  werk  is.  “Thus  both  the  new  and 
the  old  environments  are  vivid,  actual,  occurring  together  contrapuntally” 
(Said  1984:  172).  In  “Heimwee”  {Balans,  1962;  VG-275)  is  dit  byvoorbeeld 
duidelik  hoe  ’n  vorige  ervaring  as  norm  en  kontras  dien  vir  die  nuwe: 

’n  Huis  is  iets  wal  teen  ’n  helling  staan 
deur  son  gekonfronteer  aan  elke  kant. 

Maar  let  op:  sê  jy  huis  in  hierdie  land 
dan  dui  jy  drie  beknelde  kamers  aan. 

In  “Oggend”  (VG-276)  beskou  sy  haar 

Vir  hierdie  parallelle  las 
te  houvasloos  en  te  onfiks, 
gewoond  aan  verte,  hoogte,  lig  (.) 

In  “Ode  aan  Kontroleur  de  Laar”  {Onderdak,  1 968;  VG-295)  verwoord  die 
belastingkontroleur  haar  posisie:  “ ‘Allicht!  U bent  niet  meer  in  Afrikal’  ” en  in 
verband  met  “Ontheemde”  (VG-274)  skryf  resensent  Hans  Warren:  “de 
vrouw  heeft  Afrika  verlaten  en  woont  nu  in  Amsterdam.”  Ook  in  “Opgawe” 
{Noodluik,  1 989;  VG-568)  blyk  die  verlede  nog  intens  aanwesig: 

Al  die  gure  gewaarwordings  warrelig  verwek 
uit  krenkbaattieid,  instulping,  selfsug  en  so 
het  my  weggaan  geteken.  Eenselwigheid, 


’n  ononthegbare  binnehuid,  strek 

tussen  my  en  die  strak  grou-en-groen  plattegrond 

wat  verdwaasde  asielsoekers  gasvry  verstrik. 

Ruimte,  misterie,  wanorde,  tragiek 

van  ’n  maatloos  ontembare  kontinent 

was  ín  my  gevesel,  hoe  kon  ek  krimp 

tot  voorgeskrewe  omgewingsmimiek? 

Ek  ondervra  die  verlede  nog  steeds, 
sprokkel  destyds  gesmokkelde  brokkies  liriek. 


In  talie  gedigte  word  die  Nederlandse  leefomgewing  vergelyk  met  Suid- 
Afrika.  Vergelyk  “Winter”  {Kruis  of  munt,  1 973;  VG-371 ) waar  “hierdie  ses 
stopverfmaande”  die  digter  laat  verlang  na  “Julie  in  Johannesburg”  en  “Feb- 
ruarie — VirRita  in  Stellenbosch”  (in  Rymdwang,  1 987;  VG-550).  “Dooi”  (VG- 
551 ) is  ’n  triomf  op  heimwee  (sien  Jansen  1 990;  59)  wat  tog  weer  in  later 
gedigte  na  vore  kom. 

Een  van  Eybers  se  mees  ironiese  gedigte  wat  besonder  aktief  werk  met  die 
gegewe  van  haar  verblyf  in  Nederland,  is  “Uit  die  verte”  {Bestand,  1 982;  VG- 
441 ) met  die  opdrag  “Vir  W.E.G.  Louw,  digter  van  Vensters  op  die  vrees”: 

Die  duisend  vrese  was  nog  skaars 
meer  as  ’n  troebel  afstandswaas, 
toe’t  ek  die  vergesig  ontwen 
wat  jý  nou  huiwerend  verken: 
ek  moet  deur  ’n  beknopte  luik 
’n  aangepaster  angs  bekyk. 

In  ’n  kontrei  reeds  volgestop 
— ag  waar  was  destyds  my  verstand  — 
het  ek  vir  my  ’n  pied-á-terre 
tussen  twee  geweltjies  gekleim. 

Waar  soveel  ingesetenes  tier 
val  één  vaal  vreemdeling  nie  op. 

Skouer  aan  skouer  ageer  hulle  hier 
marsjeer  pasvas  of  marsjandeer, 
die  bietjie  armslag  wat  mens  eis 
word  met  ’n  duimstok  aangewys. 

Soos  wolkewrongel  op  ’n  syblou  lug 
dryf  — af  en  toe  — die  droomtyd  teaig 
en  duisel  jy  finaal  dan  ruim 
die  buurt  ’n  lêplek:  naderhand 
word  jy  onkeerbaar  solidêr, 
geïntegreer,  van  engtevrees 
grondig  verlos.  Wat  wens  mens  meer. 

Die  gedig  het  ’n  veelseggende  titel  wat  ’n  ander  leefsituasie  en  afstand 
impliseer  tot  die  persoon  aan  wie  die  gedig  opgedra  is.  “Uit  die  verte”  is  ken- 
merkend  van  Eybers-gedigte  wat  deur  haar  twee  stelle  lesers  beslis  op 
verskillende  maniere  gelees  en  verstaan  sal  word.  In  teenstelling  tot  Suid- 
Afrikaanse  lesers  sal  Nederlandse  lesers  byvoorbeeld  nie  dadelik  weet  dat 

Louw  een  van  haar  mede-Dertigers  was  nie.  Danksy  die  omskrywing  “digter 
van  Vensters  op  die  vrees”  kan  die  woordspelings  in  die  eerste  ses  reëls 
egter  wel  begryp  word.  Eybers  sinspeel  in  hierdie  gedig  waarskynlik  op  die 
feitdatsySuid-Afrikatwintig  jaarvantevoreverlaatheten  niedeel  hetaan  die 
angste  waarmee  veral  blanke  Suid-Afrikaners  soos  Louw  in  toenemende 
mate  gekonfronteer  gevoel  het  nie.  Sy  het  die  omgewing  waarin  hy  hom 
bevind  “ontwen”  — ’n  woord  wat  die  Afrikaanse  resensent  Muller  (1 983) 
“eienaardig”  vind. 

Sy  situeer  haarself  “tussen  twee  geweltjies”  in  ’n  ander  “kontrei”  as  Louw; 
een  wat  duidelik  as  Nederlands  herken  kan  word.  Die  mengsel  van  meer  en 
minder  tipies  Afrikaanse  woorde  wat  sy  gebruik  om  dit  te  beskryf  is  opval- 
lend.  Die  Franse  woord  “pied-á-terre”  is  vir  Nederlanders  baie  bekend 
(“optrekje,  buitenhuisje;  verblijf  in  een  andere  plaats  waar  men  altijd  terecht 
kan”)  en  “marsjandeer”  sal  hulle  herken  as  “marchanderen”  wat  beteken 
“handelen,  dingen,  loven  en  bieden,  pingelen”.  “Armslag”  kom  nie  in  HAT 
voor  nie  en  ook  “ageer”  en  “solidêr”  is  woorde  met  ’n  veel  meer  spesifiek 
ingeburgerde  betekenis  in  Nederlands  as  in  Afrikaans.  In  teenstelling  hier- 
mee  is  “gekleim”  (“stuk  grond  afgeperk  [bv.  deur  ’n  delwer  d.m.v.  pennej  om 
daarin  na  minerale  of  edelgesteentes  te  grawe”  — - HAT)  ’n  woord  wat  Neder- 
landers  glad  nie  ken  nie.  Ook  “lêplek”  (“ligplaats”)  sal  sekerlik  vir  hulle  pro- 
bleme  oplewer. 

Die  “aangepaster  angs”  van  die  Nederlanders  wat  ook  Eybers  se  deel 
geword  het,  word  geëggo  in  die  eenselwigheid  waarmee  huile  “pasvas” 
marsjeer.  Louw  se  klaarblyklike  vrees  vir  rasse-integrasie  in  Vensters  op  die 
vrees  word  deur  Eybers  ironies  uitgebuit  wanneer  sy  juis  integrasie  deur  die 
dood  beklemtoon  in  hierdie  Nederlandse  aanvulling  op  die  begraf- 
nisgegewe  wat  sy  reeds  in  “Wespark”  (D/e  helder  halfjaar,  1 956;  VG-1 61 ) 
beskryf  het: 

en  duisel  jy  finaal  dan  ruim 
die  buurt  ’n  lêplek:  naderhand 
word  jy  onkeerbaar  solidêr, 
geïntegreer,  van  engtevrees 
grondig  verlos.  Wat  wens  mens  meer. 


’n  Volgende  gedig  waarin  Eybers  haar  posisie  in  burgerlike  standterme  be- 
skryf,  is  “Naturalisasie”  {Dryfsand  1 985;  VGO-51 8).  Dit  kan  as  ’n  teëhanger 
van  “Immigrant”  gelees  word,  maar  die  fokus  wat  in  die  vroeë  gedig  uitsluitlik 
op  ’n  “ek”  se  omstandighede  gerig  was,  word  in  die  later  gedig  verbreed  om 
skerp  ironiese  kritiekop  die  burokratiese  proses  van  “transmutasie”  in  sowel 
Nederland  as  Suid-Afrika  te  omvat. 

Ten  spyte  van  omstandigheidskennis  en  die  posisies  van  “Immigrant”  en 
“Naturalisasie”  in  Eybers  se  oeuvre,  hoef  hierdie  gedigte  (en  bv.  ook  “Ont- 
heemde”  in  Dryfsand]  VG-506)  uiteraard  nie  letterlik  opgeneem  te  word  nie. 
Net  soos  wat  gedigte  sonder  vermelding  van  staatsburgerlike  begrippe  haar 

landsverhuising  kan  omskryf  (bv.  “Ontwortelde”  in  Dryfsand]  VG-51 6),  net 
so  kan  ook  eersgenoemde  gedigte  meer  metafories  gelees  word  in  verband 
met  byvoorbeeld  die  on-permanente  staat  van  die  mens.  Verder  kan  dit  ook 
in  beperkter  verband  letterlik  bedoel  wees  wanneer  sy  haarself  in  “Besoek 
aan  ’s-Graveland”  (E/nc/er,  1977;  VG-41 1)beskryfas  “buitestaander”bydie 
familiebegraafplaas  van  ’n  ander.  ’n  Enkele  keer  is  daar  ook  die  herkenning 
van  iemand  wat  waarskynlik  letterlik  ’n  mede-immigrant  is,  soos  in  “Vir 
Thérése”  (“Vriendskap  word  uit  vervreemding  soms  gebore  ...”  — Rym- 
dwang,  1 987;  VG-546). 

Dat  heimwee  ’n  permanente  gegewe  in  Eybers  se  werk  is,  word  duidelik 
wanneer  gelet  word  op  die  frekwensie  van  verlang-gedigte  in  bundels  wat 
meer  as  twintig  jaar  ná  haar  verhuising  na  Amsterdam  geskryf  word.  Let  op 
“Terug”  {Bestand,  1982;  vG-437): 

T ransekwatoriale  swaartekrag 
het  my  hierheen  gebagger.  Elke  nag 
tregter  my  terug  na  my  geboorteland, 
die  einder  dobberend  tussen  son  en  sand. 

Ook  “Nostalgiese  vers”  (VG-442),  “Stemming”  (VG-469)  en  “Notisie”  (VG- 
472)  uit  dieselfde  bundel  het  as  boustof  die  gelyktydige  aanwesigheid  van 
die  Hollandse  hede  en  Suid-Afrikaanse  verlede.  In  “Memorabilia”  (Dryfsand, 
1 985;  VG-492)  blyk  Suid-Afrika  steeds  sterk  aanwesig: 

my  aangrypendste  mymery  gekonsentreer 
op  springbokbiltong  en  soetsuurdeegbrood. 


In  “Aftelrympie”  (VG-505)  word  die  twee  lande  só  teenwoordig  gestel: 

Alles  van  heinde 
en  ver  loop  ten  einde 
merendeels  lewendig 
nader  jy  sewentig 
vaderland  ver 
soveel  bakens  omver 

In  “Maan”  {Rymdwang,  1 987;  VG-534)  is  daar  weer  die  bekende  kontraste- 
ring  wat  ook  in  “1  Desember”  {Teëspraak,  1991:  10)  in  verband  met  die 
ondergaande  son  aangetref  word.  In  twee  gedigte  uit  hierdie  bundeltjie  (pp. 
1 2 en  20)  blyk  wel  ’n  versoening  met  haar  Amsterdamse  leefwêreld  — die 
sterkste  sedert  “Dooi”  {Rymdwang,  1987;  VG-551).  Ek  haal  albei  gedig- 
te  aan. 

Refleks 


Kort  voor  die  oproep 
span  ek  my  in 

om  my  nog  inniger 
in  te  spin: 

aan  hierdie  omgewing 
hoe  skeef  dit  ook  sit 
bly  ek  voorlopig 
blindelings  gekit. 

Sug 

Die  skemering  waarin  ek  versink 
kan  plots  die  verlede  terugwink 

eldorado  van  tintelende  lig 
onuitputlike  vergesig 

oase  wat  heeljaarlang 
granietheuwels  weelderig  omvang 

uitwaaierend  buite  die  stad 
so  veerkragtig  aaneengekrat 

kinders  nog  klein  en  onskuldig 
hul  moeder  inkennig  onkundig 

argloos  en  onbedag 
op  ’n  kataklismiese  slag 

deur  noodlottige  magte  verwek 
wat  afwagtend  sametrek  . . . 

verblindende  helderheid  bly 
my  splintergewyse  by 

hoe  dan  ook  hoef  ek  nie  weer 
na  daardie  vulkaan  terug  te  keer 

Indien  die  progressie  en  ontwikkeling  van  Eybers  se  werk  voor  die  versky- 
ning  van  Die  helderhalfjaar{^  956)  in  ag  geneem  word,  is  dit  baie  duidelik  dat 
die  temas  wat  sy  in  daardie  bundels  behandel  het,  ten  nouste  saamgehang 
het  met  fases  in  haar  ontwikkeling;  jongmeisie,  moeder.  Alhoewel  hierdie 
ervarings  algemeen-menslike  onderwerpe  is  en  volgende  lewensfases 
daaraan  toegevoeg  kan  word  (vergelyk  haar  gedigte  oor  ouderdom  wat  as  ’n 
chronologies-volgende  fase  inderdaad  behandel  is  in  haar  “Nederlandse” 
bundels),  bied  Eybers  se  verhuising  na  Amsterdam  die  moontlikheid  en 
ervaring  om  groter  getransponeerde  onderwerpe  soos  ontworteling,  heim- 
wee  en  buitestaanderskap  te  ondersoek.  Bekende  onderwerpe  uit  haar 
vroeër  poësie,  byvoorbeeld  haar  verhouding  tot  haar  ouers,  kry  ook  in  hierdie 
perspektief  ’n  nuwe  dimensie: 

lets  van  hul  vreemdheid  het  my  aangekleef 

ook  toe  ek  my  as  vlugteling  omgeklee’t. 

Dis  júlle  toedoen  dat  ek  altyd  leef 
tussen  twee  vure  en  nie  van  beter  weet. 

(“Dank”,  Dryfsand,  1985;  VG-517) 

Dit  is  verder  belangrik  dat  Elisabeth  Eybers  nie  net  na  ’n  ander  land  nie,  maar 
ook  na  ’n  ander  taal  geëmigreer  het;  as’t  ware  in  ’n  toestand  van  selfopge- 
legde  ballingskap  van  haareie  taal  verkeer.  In  ’n  aantal  gedigte  word  hierop 
gesinspeel  deur  taalprobleme  as  metafoor  vir  en  in  noue  samehang  met 
ander  temas  aan  te  bied.  Dit  bied  treffende  moontlikhede  in  liefdesverse.  In 
Onderdak  (1968)  is  daar  bv.  aanduidings  van  ’n  nuwe  liefde  in  “Ter  sake” 
(VG-307)  en  “Akkoord”  (VG-31 9).  In  albei  gedigte  word  die  liefdesgegewe 
verstrengel  met  die  aanleer  van  ’n  nuwe  taal,  waarskynlik  Nederlands.  In 
eersgenoemde  gedig  skryf  Eybers: 


Half-tuis  nog  in  die  grotland 
waaruit  ek  tastend  keer 

moet  ek  van  jou  ’n  huistaal 
vir  hierdie  lewe  leer. 


In  “Akkoord”  beskryf  sy  haarself  as  “kwalik  aangeland  / waar  sinsbou,  klem- 
toon,  ritme  anders  is”.  In  “Tongval”  {Onderdak,  1968;  VG-321)  is  dit  heel 
eksplisiet: 

Jou  binnelandse  vriende  is  vriendelik 
teenoor  die  lig  bevreemde  vreemdeling 
uit  ’n  onordeliker  kontinent. 

Om  saam  te  klink  ten  spyte  van  aksent 

wil  ek  die  vasgelegde  wette  leer 

maar  merk,  as  een  haar  meesterlik  ontferm 

oor  my  wat  onvolledig  konformeer 

en  hulp  aanraai  van  ’n  logopedis, 

hoe  eiesinnig  strotteweefsel  is 

wat  die  essensiële  taal  beskerm. 

Terwyl  ons  lippe  self  die  pleit  besleg 
kom  klanknabootsing  ook  nooit  tot  sy  reg; 
vandat  my  spraakorgane  jou  geval 
venwaarloos  ek  die  medeklinkertal. 


In  “Nolens  Volens”  {Bestand,  1 982;  VG-439)  praat  sy  ook  van  haar  “tongval 
wat  my  land  van  herkoms  meld”. 

Die  opvallendste  en  weerbarstigste  eienskap  van  Eybers  se  poësie  sedert 
1 961  is  dat  sy  die  Nederlandse  omgewing  en  taal  verken,  maar  Suid-Afrika 
en  Afrikaans  nie  kwytraak  nie.  Hoe  profeties  blyk  “Immigrant”  in  verband  met 
Eybers  se  digterskap  nie  te  wees  nie  wanneer  ’n  mens  dit  dertig  jaar  na  sy 
ontstaan  herlees: 

Om  wat  verlore  is  te  vergelyk 
met  die  omringende,  om  klank  en  lig 
te  gryp  sonder  te  luister  of  te  kyk 
het  ek  tog  nog  sintuie  aan  my  gesig. 

Opsommend  kan  vasgestel  word  dat  die  opvallende  verskynsel  van  Eybers 
se  “ballingskap”  is  dat  sy  dit  deurbring  in  ’n  land  wat  haar  poësie  toenemend 
as  behorend  tot  sy  eie  beskou.  Bowendien  word  haar  bundels  in  al  die  tyd 
ook  nog  steeds  in  Suid-Afrika  gepubliseer  en  hoog  gewaardeer.  Watter 
posisie  sy  as  digter  nou  het  in  twee  verskillende  letterkundes  waarin  sy  die 
enigste  moderne  gemeenskaplike  figuur  sonder  bemiddeling  van  vertaling 
is,  is  die  vraag  wat  van  Eybers  se  poësie  teen  die  agtergrond  van  ballingskap 
as  “topos”  en  die  ontwikkelingsgang  en  probleme  van  “Exil”-skrywers  in  die 
algemeen  gesien  word,  val  die  volgende  uitsonderlike  aspekte  van  haar 
posisie  des  te  meer  op: 

— Eybers  se  ballingskap  het  geen  negatiewe  gevolge  gehad  wat  betref  die 
publikasie  van  haar  werk  nie:  in  sowel  die  land  van  herkoms  as  die  aange- 
nome  land  is  sy  ’n  gevierde  digter; 

— sy  is  gekonfronteer  met  die  tipiese  probleme  van  ballingskrywers  en  sy 
slaag  daarin  om  hierdie  konkrete  gegewe  as  ’n  vernuwende  metaforiese  ver- 
dieping  in  haar  poësie  te  ontwikkel; 

— die  vreemdheid  word  reeds  vanaf  die  eerste  bundel  uitgebuit  om  die  ver- 
wyderdheid  van  die  liriese  ek  tot  die  groter  gemeenskap  te  artikuleer; 

— ballingskap  word  ’n  metafoor  vir  buitestaanderskap  en  onverbondenheid 
in  veel  groter  verband; 

— ballingskap  is  ’n  metafoor  vir  die  tussenposisie  van  die  tussenmens  wat 
altyd  — tevergeefs  — bly  soek  na  ’n  ruspunt  tussen  uiterstes; 

— uiteindelik  word  ballingskap  metafoor  vir  die  mens  op  die  rand  van 
die  dood. 

Eybers  se  poësie  verkry  teen  die  agtergrond  van  die  “ballingskap”-topos 
dus  ’n  meerwaarde  wat  haar  finaal  en  onteenseglik  uitlig  bo  die  “minor  poet”- 
kategorie  waartoe  Eybers  haarself  vroeër  wel  eens  gereken  het.  Miskien  was 
dit  nog  beskrywend  van  haar  Suid-Afrikaanse  periode,  maar  dit  is  glad  nie 
voldoende  om  haar  prestasies  en  reikwydte  te  kwalifiseer  binne  die  skaal  van 
menslike  emosies  en  die  uitdagings  tot  verwoording  sedert  haar  “Neder- 
landse”  periode  in  1 962  begin  het  nie. 

Universiteit  van  die  Witwatersrand 

1 ) Breytenbach  se  “Luistervink”  (1 969:  63)  is  een  van  die  treffendste  ballingskap-gedigte  in 
Afrikaans:  “jy  vra  my  hoe  dit  is  om  in  ballingskap  te  leef,  vriend  — ...” 

2)  Hierdie werkwyse veronderstel  natuurlik  ’n  verwantskaptussen  Eybers  se  lewe  en  werk.  Dié 
verbandlegging  word  in  ’n  sin  gelegitimeerdeuruitsprakevan  Eybers  self.  Vergelyk:  “Ikhaal 
alles  uit  mezelf.  Mijn  bundels  vormen  geen  compleet  overzicht  van  mijn  leven,  maar  de 
belangrijkste  gebeurtenissen  en  emoties  zijn  er  wel  in  terug  te  vinden”  (T’Sas  1986). 

3)  Dit  is  onmoontlik  om  oor  ballingskap  te  dink  sonder  om  die  belang  van  nasionaliteit  en  ver- 

bondenheid  daaraan  hierby  te  betrek.  Wat  verder  presies  met  ’n  nasionale  letterkunde 
bedoel  word,  is  egter  geensins  eenduidig  nie.  In  ’n  land  soos  Suid-Afrika  waar  in  baie 
verskillende  tale  geskryf  word,  is  die  vraag  byvoorbeeld  of  die  letterkundes  in  al  hierdie  tale 
een  nasionale  letterkunde  vorm,  dus  dwars  oor  taalgrense  heen.  Of  is  een  taal  juis  ’n  voor- 
waarde?  Dan  behoort  die  letterkundes  van  Vlaamsskrywende  België  en  Nederland  tog  ’n 
nasionale  letterkunde  te  vorm.  Dat  dit  nie  die  geval  is  nie,  blyk  onder  meer  uit  Anbeek  se  oor- 
tuiging  “dat  de  Vlaamse  en  de  ‘Hollandse’  literatuur  aparte  grootheden  zijn,  met  een  in  hoge 
mate  onafhankelijke  ontwikkeling  en  eigen  thema’s,  een  standpunt  dat  ook  door  Vlamingen 
is  verdedigd’’  (1 991 : 1 6).  In  verband  met  die  Suid-Afrikaanse  situasie  skryf  Cronin;  “From 
whichever  side  you  try  to  pick  it  up,  the  concept  ‘national  literature’  proves  to  be  a prickly 
pear.  T ry  ‘national’  and  you  quickly  run  into  a bristle  of  problems.  In  fact,  there  are  many  who 
simply  dismiss  the  family  of  concepts  — nation-national-nationality-nationalism  — as  lack- 
ing  in  any  serious  scientific  or  objective  substance’’  (in  Coetzee  en  Polley  1990:  178). 

4)  Vergelyk  Kannemeyer  1 978: 474,  en  Lindenberg  in  Ester  & Lindenberg  1 990: 80.  In  ’n  ge- 
sprek  in  Junie  1 991  sê  Eybers  aan  my  dat  “Slot”  (VG-266),  “Besluit”  (VG-267)  en  “Wet”  (VG- 
268)  ook  al  in  Nederland  geskryf  is.  Hierdie  gedigte  het  sekerlik  ook  te  doen  met  Eybers  se 
landverhuising,  maar  “Besluit”  en  “Wet”  is  veel  meer  metafories  en  steun  albei  op  die 
Griekse  mitologie  — iets  wat  veroorsaak  dat  hulle  minder  duidelik  deurgetrek  kan  word  na 
spesifiek  die  praktiese  situasie  waarin  Eybers  haarself  in  1 961  bevind. 

5)  In  “’n  Wending  binne  die  Hollandse  fase?”  vra  Lindenberg  homself  af  of  die  gedig  “Van  slak 
tot  skoenlapper”  {Bestand  1 982,  VG-465)  gelees  kan  word  as  ’n  “selfvermaning  om  ’n  alter- 
natiewe  verskyningsvorm  te  kies”  binne  die  Nederlandse  periode.  “Indien  sy  dan  slaag  in  die 
nuwe  benadering,  sal  die  gedig  of  poësie  wat  so  ontstaan,  ’n  triomf  en  ’n  metamorfose  wees. 
Die  nuwe  poesie  sou  ’n  proses  van  verinnerliking  ondergaan  het  en  uiteindelik  nie  meer 
tekens  van  pyn  vertoon  nie  (’onvenwond’),  maar  ’n  heerlike  ligtheid  hê  wat  los  kom  van  die  alte 
menslike  neiging  om  ooreie  pyn  te  praat”  (Lindenberg  in  EsterS  Lindenberg  1 990: 83).  Dat 
die  “swaar”  van  die  “leegte”  en  die  “las”  van  “onbelemmerdheid”  van  1 962  twintig  jaar  later 
tot  ’n  “oopwaaiering”  en  “ligtheid”  sou  lei  wat  Lindenberg  tentatief  as  “’n  klein  hergeboorte” 
opmerk,  dui  op  Eybers  se  kreatiewe  vermoë  tot  metamorfose. 

Alexander  Strachan 

By  die  lees  van  “And  our  fathers  that  begat  us” 


1.  Inleidíng 

Soos  die  titel  aandui,  word  daar  verslag  gedoen  oor  die  lees  van  ’n  spesifieke 
kortverhaal  deur  Koos  Prinsloo.  In  die  beskrywing  van  hierdie  leeswyse  word 
daar  veral  gesteun  op  Wolfgang  Iser  (1 983)  (“oop  plekke’’  en  “implisiete 
leser”),  en  Hans  Robert  Jauss  (1 982)  (“verwagtingshorison”).  Na  aanleiding 
van  hierdie  begrippe,  wil  daar  vasgestel  word  hoe  betekenis,  via  die  interak- 
sie  tussen  teks  en  leser,  ten  opsigte  van  genoemde  kortverhaal  tot  stand 
kom.  Ons  uitgangspunt  is  dus  dat  die  betekenis  van  “And  our  fathers  that 
begat  us”  nie  in  die  teks  vasgevang  is  nie,  maar  tydens  die  leeshandeling 
gekonstitueer  word.  In  die  volgende  paragrawe  wil  ons  bepaal  hoe  die 
werklike  leser  op  die  implisiete  leser  reageer . . . met  ander  woorde,  hoe 
betekenis  neerslag  vind  in  die  wisselwerking  tussen  ons  deelname  (werklike 
leser)  en  hoe  die  teks  gelees  wil  wees  (implisiete  leser). 

2.  Leesverslag 

By  ’n  eerste  lees  van  “And  our  fathers  that  begat  us”  word  die  leser,  bewus- 
telik  of  onbewustelik,  deur  ’n  reeks  indrukke  gekonfronteer.  In  die  eerste  plek 
die  voor-die-hand-liggende:  dat  genoemde  kortverhaal  deel  vorm  van  ’n 
groter  geheel  met  die  sambreeltitel,  Die  hemel  help  ons.  Voeg  hierby  dat  die 
leser  ook  die  tipiese  “tagtiger”-slapbandomslag  opgemerk  het  en  waar- 
skynlik  die  detail  van  die  voorblad  bestudeer  het.  Hiermee  het  die  leser 
natuurlik  reeds  iets  omtrent  homself  verraai.  Ons  leser  kwalifiseer  dus  nie  as 
’n  “gewone”  leser  nie,  maar  wel  as  ’n  leser  met  ’n  literêr-historiese  agter- 
grond.  Nog  voordat  hy  die  teks  gelees  het,  het  hy  dit  in  ’n  bepaalde  kategorie 
geplaas,  wat  meebring  dat  hy  nou  ’n  bepaalde  verwagting  daarvan  het. 
Neem  verder  dat  die  leser  waarskynlik  Koos  Prinsloo  se  vorige  bundel  onder 
oë  gehad  het,  en  die  verwagting  word  steeds  meer  spesifiek.  Die  “slim”  leser 
sal  natuurlik  nie  uit  die  oog  verloor  dat  die  moontlikheid  tog  bestaan  dat  sy 
verwagtingshorison  dalk  doelbewus  getroef  mag  word  nie.  Met  hierdie 
agtergrond  slaan  die  leser  die  kortverhaalbundel  oop  en  vind  hy  dit  nie  nood- 
wendig  vreemd  dat  een  van  die  verhale  ’n  Engelstalige  titel  het  nie.  Ook  ver- 
wag  hy  nie  noodwendig  dat  die  titel  ’n  aanduiding  is  dat  die  verhaal  in  Engels 
geskryf  is  nie. 

Die  leser,  wat  soos  dit  wil  voorkom,  oor  ’n  akademies-georiënteerde  agter- 
grond  beskik,  het  natuurlik  ook  ander  dinge  reeds  in  ag  geneem,  wat  uiter- 
aard  nou  die  totstandkoming  van  die  betekenis  gaan  beïnvloed.  Daar  is 
byvoorbeeld  opgemerk  dat  die  bundel  deur  Taurus  uitgegee  is  — dus  ’n 
sogenaamde  nie-establishment  (kleiner  of  “alternatiewe”)  uitgewery.  Sou 
iie  leser  verder  kennis  dra  van  die  politiekery  rondom  publikasies,  sou  hy 

dalk  gehoor  het  dat  die  manuskrip  deur  meer  gevestigde  uitgewerye  as 
onaanvaarbaar  bevind  is,  vanweë  die  inhoud  van  ’n  bepaalde  sin.  Op  hierdie 
wyse  is  die  leser  dus  reeds  besig  om  die  estetiese  objek  vir  homself  te 
konstrueer . . . is  hy,  met  ander  woorde,  besig  om  ’n  bepaalde  betekenis  aan 
die  artefak  toe  te  ken. 

Wat  wil  die  voor-  en  agterblad  meedeel  in  verband  met  die  inhoud  van  die 
teks?  sou  hierdie  leser  waarskynlik  (onderbewustelik)  wonder:  rugbypale,  ’n 
lykswa,  merinoskape,  die  Voortrekkermonument,  nagemaakte  eende  wat 
vlieg  (of  so  wil  dit  lyk),  en  ’n  blou  hemel  met  wolke.  Die  talle  konnotasies  wat 
posvat,  word  egter  dadelik  onderdruk  met  die  gedagte  dat  hier  moontlik  ’n 
doelbewuste  poging  is  om  hom  te  verwar  betreffende  die  inhoud  van  die  res 
van  die  bundel  (dus  ’n  poging  om  sy  “verwagtingshorison”  (Jauss)  te  be- 
duiwel).  Veiligheidshalwe  neem  die  (versigtige)  leser  hoogstens  aan  dat  daar 
iewers  ’n  element  van  ironie  verskuil  is.  Op  hierdie  manier  bewapen  en  be- 
skerm  hy  hom  in  die  onafwendbare  spel  wat  nou  reeds  tussen  hom  en  die 
implisiete  leser  posgevat  het. 

Maar  steeds  kom  ons  nie  by  die  primêre  teks  uit  nie.  Ons  leser  het  ook  die 
flapteks  gelees.  Sekere  dinge  wat  hy  vermoed  het,  word  nou  inderdaad 
bevestig: 

Onderbeklemtoning  en  suggestie  word  in  Die  hemel  help  ons  gekombineer  met  die  juksta- 
posisie  van  uiteenlopende  “tekste”  wat  wissel  van  die  joemalistieke  tot  die  hoogs-per- 
soonlike.  In  plaas  van  die  teks  as  geslote  geheel  is  die  verhale  dikwels  ’n  terrein  waar 
tematiese  konflikte  in  die  aanbieding  sélf  gestalte  kry.  Naas  verhale  waarin  die  persoonlike 
problematiek — seksuele  verhoudings,  eensaamheid,  die  “afrekening”  met  die  verlede  — op 
die  voorgrond  is,  bevat  die  bundel  ook  tekste  wat  op  ’n  boeiende  wyse  deur  die  politieke 
aktualiteit  binnegedring  word.  Die  hemel  help  ons  is  een  van  die  belangrikste  kortverhaal- 
bundels  van  die  afgelope  jare. 

Tydens  die  lees  hiervan  het  ’n  paar  dinge  nie  onopgemerk  verbygegaan  nie. 
Die  gebruik  van  die  woord  “jukstaposisie”  hou  byvoorbeeld  bepaalde  im- 
plikasies  in  betreffende  die  betekenis  wat  die  leser  in  hierdie  stadium  aan  die 
bundel  toeken.  Dit  kan  as  ’n  aanduiding  geïnterpreteer  word  van  die  tipe 
leser  wat  die  flapteksskrywer  in  gedagte  gehad  het.  Vanuit  hierdie  perspek- 
tief  gesien,  dus  as  ’n  veronderstelling  dat  die  (“ideale”)  leser  vertroud  moet 
wees  met  die  betekenis  van  die  term.  In  aansluiting  hierby  mag  dit  wees  dat 
die  flapteksskrywer  ’n  bepaalde  akademiese  kwaliteit  aan  die  publikasie  wil 
heg  . . . dat  hy/sy  (?)  dit  dus  doelbewus  los  wil  maak  van  die  sogenaamde 
triviaalliteratuur-kategorie.  Verder  sou  die  oplettende  leser  ook  opgemerk  en 
gewonder  het  oor  watter  besondere  konnotasie  aan  die  woord  “tekste” 
geheg  wil  wees,  deurdat  dit  in  aanhalingstekens  geskryf  is.  Die  flapteks 
oefen  dus  op  verskeie  maniere  ’n  invloed  uit  op  die  uiteindelike  lees  (beteke- 
nisgewing)  van  die  gekose  kortverhaal. 

Dit  is  dan  vanuit  hierdie  agtergrond  dat  die  leser  nou  “And  our  fathers  that 
begat  us”  begin  lees: 

Bo  in  die  nek  by  Tierkloof  hou  die  man  langs  die  teerpad  stil.  Hy  kyk  lank  na  die  Ingagane- 
kragstasie  wat  voor  hom  in  die  nag  lê  — na  die  veselglaspanele  (oranje  en  seegroen)  wat  dof 
gloei,  en,  agter  die  kragstasie,  die  geel  straatligte  en  die  wit  liggies  van  die  huise  in  die  woon- 
buurt.  Die  vier  koeltorings  en  twee  skoorstene  van  die  kragstasie  is  skaars  sigbaar 
(P-  9). 

Wat  eerste  tref,  is  nie  soseer  die  ruimtelike  beskrywing,  of  die  feit  dat  daar  via 
die  detail  van  die  man  se  waarneming  (die  vier  koeltorings  en  twee  skoor- 
stene  wat  skaars  sigbaar  is),  ’n  bekendheid  met  die  omgewing  gesuggereer 
word  nie.  Wat  meer  as  dit  opval,  is  die  wisseling  van  vertellers  met  die  aan- 
vang  van  die  tweede  paragraaf  (direk  ná  bogenoemde  aanhaling).  Die  ek- 
sterne  verteller  word  naamlik  afgewissel  met  ’n  interne  verteller  (’n  verteller 
wat,  anders  as  die  eerste  woordvoerder,  deel  uitmaak  van  die  storie).  Ook  is 
dit  opmerklik  dat  ’n  hakie  aangewend  word  om  die  leser  “te  help’’  met  hierdie 
narratiewe  sprong.  Hiermee  word  natuurlik  reeds  ’n  bepaalde  verwagting 
geskep  — een  of  andertyd,  vermoed  die  leser,  gaan  die  hakies  sluit  en  sal  die 
eksterne  verteller  weer  as  primêre  woordvoerder  die  vertelfunksie 
oorneem. 

Die  inhoud  van  die  interne  vertelling  skep  ook  die  vermoede  dat  die  man  en 
die  interne  verteller  een  en  dieselfde  persoon  is: 

(As  kind  het  dié  toneel  my  altyd  aan  die  Italiaanse  passasierskip  waarmee  ons  van  Mombasa 
na  Beira  gevaar  het,  laat  dink  (p.  10).) 

Ses  paragrawe  later  sluit  die  (verwagte)  hakie  die  interne  verteller  se 
spreekbeurt  af.  Dit  blyk  ook  dat,  vir  die  res  van  die  verhaal,  die  afwisseling  van 
dié  twee  stemme  op  hierdie  wyse  aangedui  gaan  word.  Ook  word  dit  spoe- 
dig  duidelik  dat  die  leser  se  vermoede  rakende  die  identiteit  van  die  twee  ver- 
tellers  inderdaad  korrek  was: 

Op  die  toegeboude  stoep  met  die  blou  afdakkie  wag  sy  ma.  (Ma  is  op  27  Junie  1 924  op 
Gwelo  in  Suid-Rhodesië  gebore  . . .),  (p.  1 1 ). 

In  hierdie  stadium  mag  die  besondere  “verwantskap”  tussen  die  twee  ver- 
tellers  die  leser  interesseer.  Gevolglik  begin  hy  vergelykings  tref.  Wat  hom 
nou  al  moes  opgeval  het,  is  dat  die  style,  ten  minste  wat  die  detail  van  die  rap- 
portering  betref,  korrespondeer.  Maar  spesifiek  hoekom  word  daar  in  hierdie 
kortverhaal  van  twee  vertellers  gebruik  gemaak?  sou  die  leser  kon  wonder. 
Die  beantwoording  van  die  vraag  word  egter  uitgestel,  aangesien  die  leser 
nou  ’n  reeks  ander  waarnemings  maak.  In  die  eerste  plek  dat  wanneer  die 
reisiger  (man)  sy  ma  groet,  die  dialoog  sonder  die  gebruiklike  aanhalings- 
tekens  gerapporteer  word.  Gekondisioneer  deur  die  milieu  waaruit  die  publi- 
kasie  kom,  neem  die  leser  aan  dat  die  weglating  doelbewus  is. 

Met  die  omblaaislag  tref  hy  iets  aan  wat  menige  gemiddelde  leser  se  persep- 
sie  van  fiksie  en  werklikheid  sal  konfronteer.  In  die  middel  van  die  bladsy 
verskyn  ’n  swart-en-wit-foto  van  ’n  man  wat  op  ’n  dooie  olifant  sit.  Die  impak 

van  die  foto  is  sodanig  dat  dit  die  leser  se  aandag  dadelik  vasvang  en  dus 
verhoed  dat  die  teks  chronologies  gelees  word.  Eers  ná  die  bestudering  van 
die  foto  (in  die  middel  van  die  blad  geplaas),  begin  die  leser  weer  bo-aan  die 
bladsy  lees,  tot  by  die  verklaring: 

. . . die  laaste  olifant  wat  Pa  saam  met  oorlede  Oupa  en  oom  Martiens  Nel  op  safari  in  Kenia 
geskiet  het.  Hierdie  foto’tjie  van  Pa  op  die  karkas  van  die  olifant  wat  Oupa  geskiet  het,  is  toe 
geneem  (p.  1 2). 

Die  verwysing  na  Kenia  verlei  die  leser  om  die  biografiese  gegewens  van  die 
flapteks  op  een  of  ander  wyse  in  verband  te  wil  bring.  Gevolglik  kry  die 
kortverhaal  al  hoe  meer  ’n  dokumentêre  karakter.  Wanneer  die  leser  dus  die 
oupa  se  jagervarings  (pp.  1 2-24)  soos  opgeteken  in  sy  Voortrekkersdae  en 
Ondervindings  op  Safari  in  Kenia  lees,  kan  hy  nie  anders  as  om  dit  as  werklik 
(nie-fiksie)  te  ervaar  nie. 

Hierna  maak  die  besoeker  se  pa  sy  binnetrede  tot  die  verhaal  en  raak  die 
leser  meer  en  meer  bewus  van  die  kompleksiteit  rakende  die  ouer/seun- 
verhouding.  Insiggewend  in  dié  verband  is  die  geskenke  wat  op  Kersdag 
oorhandig  word; 

Vir  sy  ma  gee  hy  ’n  boek  wat  deur  Daan  Retief-uitgewers  gepubliseer  is,  Polfyntjie  — vir  die 
verfynde  vrou,  en  vir  sy  pa  Godboermetgenade  van  dr.  Murray  Janson.  Hy  self  kry  sakdoeke, 
kouse  en  naskeermiddel  (p.  1 5). 

Die  leserkan  hom  niedaarvan  weerhou  om  syeie  “jukstaposisionele”  spel  te 
speel  nie:  Daan  Retief-uitgewers  teenoor  Taurus;  God  boer  met  genade 
teenoor  Die  hemel  help  ons  (of  selfs  die  seun  wat  gaan  bad  terwyl  sy  ouers  na 
die  radio-diens  luister) . . . algaande  kry  die  afstand  wat tussen  seun  en  ouers 
bestaan  vir  die  leser  gestalte. 

Natuurlik  speel  die  dokumentêre  aard  van  die  verhaal  saam  ten  opsigte  van 
die  versoekings  waarvoor  die  leser  geplaas  word;  in  sy  persepsie  van  die 
werk  raak  dit  al  hoe  moeiliker  om  die  grense  tussen  werklikheid  en  fiksie  te 
handhaaf.  Nog  foto’s  volg:  een  van  “Pa  in  sy  weermaguniform”  (p.  1 7)  en  ’n 
ander  een  nadat  hy  (“pa”)  “dr.  Rex  Ferrus  se  Sonny  Boy  Groot  Super  Krag 
Kursus  van  die  Mara  Instituut  in  Bloemfontein  bestel  en  voltooi  het” 
(p.  18). 

Deurentyd  is  die  leser  besig  om  die  “oop  plekke”  (Iser)  in  te  vul  en  is  hy  dus  ’n 
aktiewe  vennoot  in  die  totstandkoming  van  die  betekenis.  So  nooi  die  foto’s 
hom  om  vergelykings  te  tref,  na  simbole  te  soek.  Sekere  konnotasies  mag 
(onderbewustelik)  posvat:  jag,  weermag,  fisieke  krag  — die  sogenaamde 
manlike  mites,  dus.  Hoe  identifiseer  die  seun  (interne  verteller)  hiermee? 
Vereenselwig  hy  hom  met  hierdie  waardes  of  gebruik  hy  dit  doelbewus  as 
distansiëringstegniek?  Die  foto’s  mag  die  (akademies-georiënteerde)  leser 
selfs  só  ver  lei  om  die  moontlikheid  van  ’n  verband  ten  opsigte  van  die 
afbeeldings  op  die  voorblad  (rugbypale,  ensovoorts)  te  ondersoek. 

Die  verhouding  pa/seun  wat  in  hierdie  kortverhaal  ter  sprake  kom,  strek  oor 
meer  as  net  een  generasie,  kom  die  leser  nou  agter.  Hierdie  tweede  verhou- 
ding  kry  beslag  via  die  briewe  wat  die  seun  onder  oë  kry  — ou  briewe  wat  sy 
oorlede  oupa  destyds  aan  Daan  (die  seun  se  pa)  geskryf  het.  Hierin  lê  die 
sleutel  tot  die  titel  van  die  verhaal  opgesluit:  “And  our  fathers  that  begat  us”. 
Retrospektief  behoort  dit  die  leser  op  te  val  dat  die  “And”  in  die  titel  op  ’n 
bepaalde  kontinuïteit  in  die  voortbrengingsproses  dui. 

Dit  is  verder  opmerklik  dat  daar  deurentyd  voorsorg  getref  word  dat  die  seun 
se  woordeskat  nie  met  sy  pa  s’n  verwar  word  nie  — ’n  distansiëhngstegniek 
dus:  “Dit  was  in  1962  dat  ons  uit  Kenia  padgegee  het.  ‘Padgee’  is  Pa  se 
woord”  (p.  1 0).  En  ook  met  verwysing  na  die  geelkopersoeweniers:  “Pa  het 
hulle  ná  die  oorlog  by  die  ‘salvage  dump’  — nog  een  van  Pa  se  woorde  — 
gekoop”  (p.  1 2).  (Ter  syde:  die  (meedoënlose)  leser  sou  intussen  vasgestel 
het  dat  die  weglating  van  aanhalingstekens  nie  konsekwent  toegepas  word 
nie!  — vergelyk  p.  1 5). 

As  verteenwoordigend  van  die  ouers  se  wêreld,  geld  die  platteland  — die 
ruimte  waarna  die  seun,  tydens  sy  besoek,  kortstondig  terugkeer.  Teen  die 
einde  van  die  kortverhaal  kry  die  leser  egter  ook  insae  in  die  huidige  wêreld 
van  die  seun:  Johannesburg.  Ten  spyte  van  die  veronderstelde  kontras,  kan 
daar  tog  ’n  enkele  raakpunt  (tog  maar  dalk  teenpool?)  ten  opsigte  van  die 
twee  ruimtes  geïdentifiseer  word:  die  veselglaspanele  van  die  kragstasie  wat 
dof  in  die  nag  gloei  (p.  9)  en  die  Brixton-toring  waarin  ’n  rooi  liggie  flikker  (25). 
Só,  wil  die  leser  retrospektief  besluit,  ontsnap  stad  en  platteland  tog  ook  nie 
totaal  van  mekaar  nie. 

Die  kortverhaal  word  afgesluit  wanneer  die  seun  ’n  brief  lees  wat  hy  pas  van 
sy  pa  ontvang  het  — dus  ’n  herhaling  van  die  destydse  situasie.  Wanneer  die 
leser  vergelykings  begin  tref,  blyk  dit  dat  die  trant  van  die  briewe  (wat  ’n 
generasie  van  mekaar  verwyder  is)  baie  eners  is:  daar  is  ’n  element  van  ver- 
maning,  ’n  besorgdheid,  ’n  ek-neem-moeilik-hiermee-verlief-trant  Weer 
eens  word  die  universaliteit  van  die  pa/seun-verhouding  dus  bevestig,  staan 
pa  en  seun  op  verskillende  tydstipte  as’t  ware  in  mekaar  se  skoene. 

So  kan  diespel  tussen  werklike  leseren  implisiete  leseronbeperk  voortgaan, 
kan  betekenis  geskep  word  deur  die  oop  plekke  in  te  vul.  Tog  wil  die  leser  hier 
volstaan,  maar  nie  sonder  om  te  swig  voor  die  versoeking  om  mee  te  doen 
aan  die  kortverhaal  se  kontinuiteitsgees  nie.  Op  1 5 Januarie  1 944  skryf  die 
oupa:  “Daan,  nouw  sluit  ik  want  ik  is  moeg  en  dit  is  Sondag”,  en  op  4 Januarie 
1981  skryf  Daan:  “Ja,  ek  moet  nou  afsluit  want  ek  wil  TV  kyk”.  So  laat  die 
skrywer  van  hierdie  leesverslag  sy  slotopmerking  as  ’n  oop  plek  vir  die  leser 
om  in  te  vul. 

3.  Samevattíng 

Bogenoemde  was  ’n  weergawe  van  ’n  bepaalde  leser  se  leeservaring  van 
“And  our  fathers  that  begat  us”.  In  die  beskrywing  hiervan  het  veral  die 
wisselwerking  ten  opsigte  van  werklike  leser  en  implisiete  leser  aan  bod 

gekom.  Verdere  begrippe  wat  hanteer  is,  is  onder  meer  Iser  se  “oop  plekke” 
en  Jauss  se  “verwagtingshorison”. 

Na  afloop  van  hierdie  beskrywing  sou  dit  interessant  wees  om  hierdie 
bepaalde  leser  se  leesproses  onder  die  soeklig  te  plaas.  Die  spesifieke 
manier  waarop  hy  (wat  die  aspek  “manlik”  dus  reeds  verklap)  op  die  impli- 
siete  ieser  gereageer  het,  behoort  vir  iemand  wat  in  dié  veld  geïnteresseer  is, 
tot  verdere  gevolgtrekkings  aangaande  die  betekenisgewing  van  die  be- 
trokke  kortverhaal  te  lei. 

4.  Bibliografie 


Jauss,  H.R.  1 982.  Toward  an  Aesthetic  of  Reception.  Harvester:  The  Harvester  Press. 

Iser,  W.  1 983.  The  implied  reader.  Baltimore  & London:  The  Johns  Hopkins  University  Press. 
Prinsloo,  K.  1988.  Die  hemel  help  ons.  Emmarentia:  Taurus. 


30 


Joan  Hambidge 
Poem  through  binoculars 


Die  swaan 

bly  dankbaar  cx)r  haar  dubbelbeeld 
gebuig.  Die  Russiese  landskap 
onnoembaar  groot  uitgestrek; 
vreemd-melancholies  op  hierdie  aand. 

Die  swaan 

word  kleiner  deur  my  lens 

soos  die  trein  tussen  Moskou  en  Kiev 

voortsnel.  (’n  Toneel  uit  Dr.  Zhivago?) 

Cirillies  die  taal: 

vreemd  dog  net-net  ontsyferbaar 
soos  Rook  Verbode 
wyl  jy  onvermoeid  jou  foto’s 
in  Agfa-kleur  direk  verpak. 

Die  swaan  word  net  betyds  in  dié  strofe  opgevang 
voordat  die  kondukteur  op  Russies  jou  verbied 
om  enige  verdere  foto’s 
deur  die  venster  weg  te  steel. 

Tussen  Moskou  en  Kiev 

is  ek  nie  langer  jaloers  op  die  toeganklikheid 

van  jou  klikkende  medium  — skryf 

(al  bly  dit  ’n  dubbel(s)lagtige  bedryf) 

immers  nie  hier  verbode.  (Of  hoe  dan  Pasternak?) 

Die  swaam 

bly  immers  só  bewaar. 


Babushka 


Leiers  in  plastiek 
skroef  inmekaar  oop: 
Gorbatsjof,  Breznef,  Kroetsjof, 
Stalin  tot  Lenin. 

Die  groot  held  in  aspiek 
(geen  toeris  mag  hom  kiek) 
heilige  ikoon 

lê  roerloos  in  sy  mausoleum. 

Flenterpelgrims  vir  die  piek 
bring  bewend  hulde 
(met  swere  aan  hul  lyf) 
onwetend  oor  dié  bedrog. 

Plastiek  óf  aspiek 

is  immers  ewe  vervlietend  — 

nes  bid  vir  jou  folteraar 

jou  ewig  hoef  vas  te  vang  in  foltering. 


Poetic  justice 


’n  Klein  rooikappie  met  kamera 

beweeg  regoor  die  rooiplein 

op  soek  na  die  regte  hoek  (d.w.s.  angle). 

Agterna  kom  die  wolf  met  pen 

op  soek  na  die  korrekte  beeld  (d.w.s.  metafoor) 

vir  die  ervaring  van  die  Kremlin. 

Wyl  klein  rooikappie  met  kamera 
vervaard  al  haar  regte  foto’s  kiek 
in  kleurvolle  kontraste  (d.w.s.  opposisie) 

wag  die  digter  moedeloos  en  roerloos 
dat  rooikappie  met  haar  kamera  naderkom 
om  verder  deur  dié  teenstrydige  bos  van  tekens 

te  verdwaal. 

Christo  van  Staden 
Veilige  landing 


Alet  voel  hoe  sy  opgetel  word.  Sy  hoor  ’n  ligte  geruis,  soos  wind  in  haar  ore 
wat  Ma  sou  laat  sê:  “Maak  toe  jou  ore  en  kom  uit  die  wind,  jy  gaan  koue  kry,” 
sy  voel  die  poteop  haarskouers,  sag  maarsterk,  soos  Paas  hy  sê:  “Kom  hier, 
kleinding!”  Alet  se  maag  voel  snaaks  en  sy  is  bang  om  haar  oë  oop  te  maak. 
Sy  wil  haar  hande  voor  haar  oë  hou,  sodat  sy  dit  nie  per  ongeluk  oopmaak  nie. 
Sê-nou  hy  laat  val  haar.  Dit  sal  hoog  en  ver  wees,  en  sy  sal  seerkry.  Sy  het 
seergekry  toe  sy  van  die  bakkie  afspring,  en  dít  was  nie  eers  so  hoog  en  ver 
nie.  Ma  sê  net  katte  kan  so  ver  val  sonder  om  seer  te  kry,  want  hulle  weet  hoe 
om  weer  op  hulle  voete  te  land.  Boetie  klim  altyd  in  die  boom  voor  die  kom- 
buisdeur  met  Ma  se  gemmerkat,  en  dan  hou  hy  die  kat  onderstebo  en  laat 
haar  val,  maar  sy  land  altyd  weer  op  haar  voete.  Boetie  is  wreed,  maar  die  kat 
is  te  slim  vir  hom.  Boetie  het  vir  haar  gelag  toe  sy  van  die  bakkie  afval,  want  hy 
kry  dit  ook  reg  om  soos  ’n  kat  te  spring. 

Alet  kom  agter  dat  sy  nie  haar  arms  kan  oplig  om  haar  hande  voor  haar  oë  te 
hou  nie.  Sy  knyp  haar  oë  styf  toe,  soos  vir  bid.  “Los  my,”  sê  sy,  “anders  kan  ek 
n ie  my  oë  toehou  n ie.”  Sy  maak  haar  een  oog  op  ’n  skref  ie  oop,  maar  al  wat  sy 
sien  is  die  blou  van  die  lug.  Sy  moenie  afkyk  nie.  As  ’n  mens  afkyk,  word  die 
snaaks  op  jou  maag  net  meer.  Pa  sê  altyd:  “Moenie  afkyk  nie,”  as  hulle  op  die 
dam  se  wal  loop,  maar  hy  hou  darem  haar  hand  vas.  Hy  sal  nie  val  nie.  Onder 
raas  die  water  soos  dit  op  die  klippe  val,  maar  sy  moenie  kyk  nie,  sy  gaan  naar 
word  en  dan  gaan  sy  val  en  sy  is  nie  ’n  kat  nie  en  katte  hou  in  elk  geval  nie  van 
water  nie.  Die  kat  het  Boetie  vol  rooi  strepe  gekrap  toe  hy  haar  kop  onder  die 
water  probeer  druk  het.  En  die  kat  het  geskree,  tot  Ma  by  die  kombuisdeur 
uitgekom  het.  “Los  die  kat!”  het  sy  vir  Boetie  geskree. 

Alet  dink  sy  sal  opkyk.  As  sy  net  haar  hand  voor  haar  een  oog  kon  hou,  sodat 
sy  dit  nie  per  ongeluk  ook  oopmaak  as  sy  deur  die  ander  een  loer  nie.  Sy  druk 
die  een  styf  toe  en  maak  die  ander  stadig  oop.  Stadig.  Opkyk.  Sy  sien  iets  wat 
soos  die  harige  vere  van  ’n  volstruis  se  maag  lyk.  Volstruise  poep  snaaks, 
dink  sy  en  sy  wil  lag,  maar  sy  weet  nie  of  sy  mag  nie.  Kan  ’n  mens  met  toe  oë 
lag?  Sy  druk  haar  lippe  styf  teenmekaar,  maar  die  lag  bons  aan  die  binnekant 
van  haar  mond.  Volstruise  poep  eiers,  sy  het  al  gesien.  Die  volstruis  loop  so 
hop-hop-hop,  asof  sy  sukkel  om  te  loop,  en  dan  val  sy  en  spring  op  en  poep! 
daar  lê  die  eier!  Groot  eiers,  honderd  keer  groter  as  die  hoendereiers  wat  Ma 
in  die  oggend  onder  die  henne  gaan  uithaal.  Solank  volstruise  net  nie  op  ’n 
mens  drop  nie,  dan  sal  jy  ’n  moesie  kry  wat  groter  as  jou  kop  is.  Sy  het  gesien, 
toe  haar  nefie  saam  met  al  die  mense  plaas  toe  gekom  het,  wat  so  baie  gehuil 
het,  hoe  ’n  geelvink  op  sy  ken  gedrop  het.  Dit  was  net  ’n  klein,  bruin  kolletjie. 
Maar  ’n  volstruis,  joe! 

Maar  volstruise  kan  nie  vlieg  nie!  Dit  kan  nie  ’n  volstruis  wees  nie!  ’n  Volstruis 

kan  jou  ook  nie  met  sy  dik  tone  gryp  sodat  jy  nie  jou  arms  kan  oplig  nie!  ’n 
Volstruis  se  tone  is  skurf,  en  sy  het  lang  naels  wat  jou  kan  seermaak.  Sy  loer 
weer  versigtig.  As  die  wind  net  nie  so  in  haar  ore  geraas  het  nie,  dan  kon  sy 
dalk  gehoor  het.  Al  maak  ’n  volstruis  nie  ’n  geluid  nie.  Maar  dis  mos  nie  ’n 
volstruis  nie?  Dalk  is  dit  ’n  arend,  wat  soos  ’n  bang  vrou  skree  as  hy  deur  die 
lug  oor  die  lande  vlieg  en  na  die  muise  soek  wat  uit  die  waterpype  spoel. 
Boetie  staan  altyd  by  die  punt  van  die  pyp  met  ’n  stok,  en  slaan  die  muise 
dood  wat  uitkom.  Een  keer  het  hy  ’n  likkewaan  doodgeslaan. 

Daar  is  baie  likkewane  by  die  dam,  tussen  die  klippe.  Alet  is  bang  om  alleen 
tussen  die  klippe  te  gaan  loop.  Hulle  het  sulke  skerp  tongetjies  wat  tussen 
hulle  lippe  uitskiet  as  hulle  na  jou  kyk,  soos  ’n  geelkapel.  Maar  Pa  sê  hulle  is 
nie  ook  giftig  nie.  Hy  sê  sy  moet  net  vir  die  luislange  en  die  krokodille  oppas. 
Hy  sê  sy  moenie  alleen  by  die  dam  tussen  die  klippe  gaan  loop  nie,  die 
krokodille  gaan  haar  vang.  Hulle  gaan  haar  met  hulle  sterte  slaan  tot  in  die 
water,  en  haar  dan  opeet.  Een  nag  het  sy,  terwyl  sy  slaap,  gesien  hoe  Pa  en 
Boetie  by  die  dam  sit  en  visvang,  en  ’n  groot  krokodil  kom  en  hulle  altwee  met 
sy  stert  tot  in  die  water  slaan. 

Maar  hier  in  die  lug  kan  daar  nie  krokodille  wees  nie.  Dit  laat  haar  gerus  voel. 
Selfs  ’n  volstruis  kan  nie  opstyg  nie,  en  volstruise  het  vlerke!  Ma  sê  net  dinge 
met  vlerke  kan  vlieg,  soos  voëltjies  en  engeltjies.  En  Antjie  Somers,  maar  Ant- 
jie  Somers  het  ’n  besem  met  vlerke.  Sy  wonder  of  Oupa  ook  kan  vlieg?  Ouma 
het  gesê  Oupa  gaan  hemel  toe,  en  om  in  die  hemel  te  kom,  moet  ’n  mens  mos 
kan  vlieg.  Dis  dan  in  die  lug!  Hoekom  het  hulle  dan  vir  Oupa  in  die  grond  gesit, 
toe  die  swartmense  gesing  het? 

Maar  sy  is  seker  dit  was  nie  Oupa  nie,  hoe  kon  Oupa  in  so  ’n  klein  houtboksie 
inpas?  En  hy  was  net  laasweek  nog  daar,  in  die  huis.  En  hy  sal  mos  nie  stillê  in 
die  boks,  sodat  hulle  hom  in  die  grond  kan  sit  nie!  Hy  sal  mos  nie  asem  kan 
kry  nie! 

Sy  wonder  of  mans  ook  kan  vlerke  kry.  Net  engeltjies  het  vlerke,  en  engeltjies 
is  mos  net  vir  klein  meisietjies.  Ma  sê  Antjie  Somers  is  ’n  man,  en  hy  bly  in  die 
Blouberge,  op  pad  Alldays  toe.  Dit  klink  darem  snaaks,  ’n  man  wie  se  naam 
Antjie  is.  Maar  Ma  sê  ’n  mens  kan  nie  sy  gesig  sien  nie,  en  almal  dink  hy  is  ’n 
vrou  omdat  hy  op  ’n  besem  ry.  Sy  het  nog  nooit  vir  Antjie  Somers  gesien  nie, 
want  sy  eet  altyd  haar  spinasie  en  haar  boontjies,  al  hou  sy  nie  daarvan  nie. 
Boetie  eet  nie  sy  spinasie  nie!  Hy  trek  altyd  ’n  snaakse  gesig  as  Ma  sê  Antjie 
Somers  gaan  hom  kom  haal.  Pa  sê  hy  sal  sommer  Antjie  Somers  se  werk  self 
doen,  as  Boetie  nie  dadelik  sy  spinasie  eet  nie. 

Miskien  hétOupavlerkegekry,al  is  hy’n  man.  Hoeanderskan  hysommerso 
verdwyn?  Miskien  gaan  sy  nou  na  Oupa  toe.  Miskien  kry  hulle  nog  vir  Antjie 
Somers  langs  die  pad.  Sy  wonder  of  hulle  oor  die  Blouberge  gaan  vlieg.  Dis 
ver,  maar  so  deur  die  lug  gaan  alles  vinniger.  Dis  hoekom  Antjie  Somers  al  sy 
kinders  so  vinnig  kan  wegkry,  voor  die  grootmense  dit  nog  kan  agterkom.  Sy 
wonder  of  Antjie  Somers  vinniger  kan  vlieg  as  sy.  Of  die  voël  . . . 

Sy  maak  weer  haar  een  oog  stadig  oop.  Sy  probeer  om  af  te  kyk,  so  dat  sy  net 

tot  op  haar  skouer  kan  sien  sonder  om  verby  haar  voete  te  hoef  te  kyk.  Haar 
voete  voel  so  lig,  dink  sy  skielik,  sy  het  van  hulle  vergeet!  Sy  begin-begin  om 
met  hulle  te  skop,  sodat  sy  hulle  weer  kan  voel,  maar  dink  dan  skielik  dat  sy 
dalk  só  kan  ruk,  dat  die  voël  haar  verloor.  Een  keer  toe  haar  nefie  haar  skielik 
optel,  het  sy  geskrik  en  geskop,  en  toe  het  hy  haar  laat  val.  Sy  laat  haar  voete 
net  stil  hang,  sy  het  hulle  in  elk  geval  nie  nou  nodig  nie,  sy  hoef  mos  nie  te  loop 
nie,  sy  vlieg  mos! 

Syprobeerweerom  na  haarskouertekyk.  Sydraai  haar  kop  effens,  sodatsy 
haar  oë  nie  te  veel  hoef  te  beweeg  nie.  Sy  skrik.  Om  haar  skouer  sit  die  klou 
van  ’n  arend.  Maar  ’n  arend  is  nie  so  groot  nie,  dink  sy.  Pa  het  een  by  die  huis 
aangebring  wat  natgereën  het,  en  hywasmaar’n  bietjiegroterasdieougroot 
swart  haan,  met  die  rooi  kam  op  sy  kop,  wat  die  henne  rondjaag  as  hulle  op 
die  grasperk  skrop.  Miskien  is  dit  ’n  iammervanger. 

Maar  sy  is  nog  nie  in  die  skool  nie,  en  die  lammervanger  vang  net  kinders  wat 
wegbly  van  die  skool  af.  Ma  het  so  vir  Boetie  gesê  toe  hy  nie  wou  skool  toe 
gaan  nie.  Die  lammervanger  vang  wegloopkinders  en  klein  skapies  — sê- 
nou  een  vang  haar  hanslam?  — en  Antjie  Somers  vang  kinders  wat  nie  hulle 
groente  eet  nie  en  in  die  aand  na  donker  buite  rondloop.  Antjie  Somers  eet  die 
kinders  wat  hy  vang,  maar  wat  doen  die  lammervanger?  Miskien  het  hy  ’n  nes 
iewers,waarhyhaargaan  bêretothyhongeris.  Miskien  isdie  lammervanger 
en  Antjie  Somers  vriende? 

Sy  kyk  op  na  die  vere  op  die  voël  se  bors.  Sy  wens  sy  kon  sy  kop  sien,  maar 
dan  moet  sy  te  ver  vorentoe  kyk.  Sy  wonder  of  dit  regtig  ’n  lammervanger  is, 
hy  het  haar  nog  nie  seergemaak  met  sy  pote  nie. 

“Is  jy  die  lammervanger?”  vra  sy.  Sy  hoor  net  die  geruis  van  die  wind  in  haar 
ore.  Miskien  moet  sy  harder  praat,  miskien  het  hy  nie  gehoor  nie.  “Is  jy  die 
lammervanger?”  vra  sy  harder  en  sy  hoor  hoe  haar  hart  vinniger  klop,  en  sy 
draai  haar  kop  skuins  soos  Pa  sy  kop  draai  wanneer  hy  vir  Boetie  roep  en  hy 
kan  nie  hoor  of  Boetie  antwoord  nie.  Dit  klink  of  die  voël  ja  sê,  maar  sy  kan  nie 
hoor  nie  en  is  nie  seker  of  sy  dalk  maar  net  gedink  het  sy  hoor  hom  nie. 
Skielik  is  sy  kwaad.  “As  jy  die  lammervanger  is,  hoekom  het  jy  my  gevang? 
Ek  is  nog  nie  in  die  skool  nie,  net  Boetie  is.”  Sy  hoor  net  die  geruis  van  die 
wind  in  haar  ore.  “Ek  wil  nie  saam  met  jou  gaan  nie,  sit  my  neer!”  Miskien 
moet  sy  skop,  tot  hy  los.  Nee!  sy  weet  nie  hoe  ver  sy  gaan  val  as  hy 
haar  los  nie! 

Haar  oë!  Sy  kom  agter  dat  sy  haar  oë  oopgemaak  het.  Sy  maak  hulle  onmid- 
dellik  weer  styf  toe,  maar  maak  hulle  dan  weer  stadig  oop  as  sy  onthou  dat  sy 
niks  gesien  het  toe  hulle  oop  was  nie.  Dis  lekker,  dink  sy,  ek  hoef  nie  bang  te 
wees  om  die  grond  ver  onder  te  sien  nie.  Net  die  pote  van  die  lammervanger, 
en  die  vere  op  sy  bors,  en  die  blou  lug.  Miskien  sien  sy  nou-nou  ’n  berg. 
Ma  sê  Antjie  Somers  se  Blouberg  is  baie  mooi  van  naby.  Dis  moeilik  om  te 
glo,  van  die  pad  af  na  Alldays  toe,  lyk  dit  maar  soos  al  die  ander  berge,  blou  en 
ver.  Ma  sê  daar  is  groot  hoë  bome  op  Antjie  Somers  se  berg,  as  ’n  mens  onder 
by  die  stam  staan,  kan  jy  nie  eers  tot  bo  sien  nie,  jy  kan  nie  eers  die  lug 

anderkant  die  blare  van  die  boom  sien  nie. 

Sy  het  nog  nooit  sulke  groot  bome  gesien  nie.  Die  grootste  boom  wat  sy  al 
gesien  het,  is  die  boom  voor  die  kombuisdeur,  en  dis  ’n  baie  groot  boom. 
Boetie  klim  maar  net  tot  in  die  tweede  mik  as  hy  die  kat  wil  afgooi.  Die  boom  is 
twee  keer  groter  as  die  huis  se  dak.  Dis  baie  hoog,  sy  raak  bang  as  Boetie  op 
die  huis  se  dak  klim  om  die  duiwe  in  die  boom  beter  met  die  pellit  te  kan 
bykom.  Maar  Ma  sê  Antjie  Somers  se  bome  is  sommer  tien  keer  groter  as  die 
boom  voor  die  kombuis. 

Sy  wens  sy  kan  Antjie  Somers  se  bome  sien!  Miskien  sal  die  lammervanger 
haar  sag  gaan  neersit  onder  een,  sodat  sy  sag  soos  ’n  kat  land,  sodat  sy  nie 
seerkry  nie.  Miskien  is  dit  goed  dat  die  lammervanger  op  pad  is  na  Antjie 
Somers  toe.  Miskien  eet  Antjie  Somers  nie  eers  regtig  kinders  nie,  miskien  is 
dit  net  grootmensstories. 

Ma  sê,  as  ’n  mens  nog  verder  teen  Antjie  Somers  se  berg  opklim,  word  dit 
baie  koud  en  word  die  bome  nog  minder,  en  heel  bo  is  ’n  groot  oopte  en  ’n 
paar  grotte.  Daar  bly  die  swartmense,  wat  vir  die  Boere  weggehardloop  het 
toe  hulle  oorlog  gemaak  het.  Niemand  kan  hulle  daarbo  kry  nie.  Sy  sê  hulle  sit 
net  die  hele  dag  om  die  vuur  en  sing  en  vertel  vir  mekaar  stories,  en  hulle  het 
almal  ringe  van  regte  goud  deur  hulle  neuse  en  hulle  ore.  Hulle  het  nie  eers 
klere  aan  nie,  hulle  kry  nie  eers  koud  nie.  Maar  Ma  sê  ander  mense  sal  koud 
kry  as  hulle  soontoe  gaan.  Sy  sê  Antjie  Somers  bly  tussen  hulle. 

Miskien  het  Oupa  ook  daar  gaan  bly!  As  Oupa  daar  is,  sal  hy  mos  nie  toelaat 
dat  Antjie  Somers  haar  opeet  nie!  Miskien  is  dít  waar  Liewe  Jesus  bly,  waar 
Oupa  nou  gaan  kuier  het,  en  waar  ’n  mens  vlerkies  kry  sodat  jy  die  stout  kin- 
ders  kan  gaan  vang  en  die  soet  kinders  kan  optel  as  hulle  val?  As  Oupa  daar 
is,  wil  sy  soontoe  gaan.  As  Oupa  daar  is,  sal  sy  nie  eers  bang  wees  vir  Antjie 
Somers  nie,  sy  sal  net  vir  hom  sê:  “As  jy  my  byt,  gaan  Oupa  jou  met  sy  kierie 
slaan.”  Dan  sal  hy  haar  uitlos,  en  op  sy  besem  klim. 

Sy  sal  sommer  altyd  daar  by  Oupa  in  die  Blouberge  bly.  Sy  sal  bietjie  na  Ma 
en  Pa  en  Boetie  en  die  hanslam  en  die  gemmerkat  verlang  . . . Miskien  kom 
hulle  ook  eendag! 

Alet  praat  met  die  lammervanger.  “Roer  jou,  lammervanger,  die  huis  is  ver!” 
Sy  hoor  haar  eie  stem  helder  deur  die  ruis  van  die  wind,  en  sy  is  seker  sy  hoor 
die  lammervanger  sag  antwoord.  “Ek  sal  die  laaste  entjie  slaap,”  sê  sy  en  sy 
gaap,  “maak  my  wakker  as  ons  by  die  hoë  bome  van  Antjie  Somers  se 
berg  kom.” 

lan  Raper 
vlugtig  argaïes  tuis 


geen  danser  sélf  nie  kom  hy  met  rooi  voete 
kaal  uit  in  die  son  wat  kleur 
op  grónd  wat  jou  kleur 
en  bevrag  met  die  jeug 
en  hy  dans 

op  rooi  sole  die  vuurloop  van  water 
deur  boomvaringklowe  (’n  broodboomravyn) 
met  die  donkiepad-bokkiepad  af  na  die  dam; 
die  hoenders  gee  pad  voor,  beeste  kyk  om 
en  die  rietrotte  hol  met  die  sterte  gelig 

en  hy  dans  onder  spinnerakspanne  se  ligte, 
die  waaie  van  wegsakriviere  weerklínk 
en  word  stil  vir  die  volgende  oomblik 
se  nuwe  behae  en  dae  van  voete 
drifrooi  van  die  ligtende  land. 

Johann  Cook 

Veelsydigheid  en  oorspronklikheid:  Frank  Charles 
Fensham  die  wetenskaplike 


Die  eerste  indruk  wat  opval  by  die  lees  van  die  indrukwekkende  publikasie- 
lys  van  wyle  prof.  Fensham,  is  die  uiteenlopende  aard  van  onderwerpe 
waaroor  hy  geskryf  het  (Semitiese  Tale,  Ou  en  Nuwe  Testament,  kontem- 
porêre  en  vroeëre  kultuurgeskiedenis,  algemene  geskiedenis,  kerkgeskie- 
denis,  teologie,  Afrikaanse  letterkunde  en  dan  het  hy  ook  erns  gemaak  met 
die  popularisering  van  sy  wetenskaplike  idees).  Hiermee  hang  ten  nouste 
saam  die  groot  hoeveelheid  geskrifte  wat  daar  uit  sy  pen  gevloei  het.  Hy  het 
as  outeur,  mede-outeur  of  as  redakteur  vir  om  en  by  dertig  groter  publikasies 
gesorg,  terwyl  daar  bykans  200  artikels  van  hom  in  internasionaal  erkende 
tydskrifte  verskyn  het.  As  in  ag  geneem  word  dat  hy  naas  akademikus  ook 
nog  kerkman^  kultuurman,  universiteitsmens^  en  mens-mens  (veral  stu- 
dente-mens^)  was,  kan  daar  inderdaad  gevra  word  hoe  een  man  dit  reggekry 
het  om  soveel  uiteenlopende  en  selfstandige  studieterreine  eiehandig  binne 
die  bestek  van  een  kort  lewenstydperk  op  oorspronklike  wyse  te  hanteer.  Vir 
een  van  die  talle  mense  wat  hom  persoonlik  geken  het  is  die  antwoord 
natuurlik  voor-die-hand-liggend,  deur  sistematiese  en  volgehoue  Arbe/fsam- 
keit.  Die  skrywer  hiervan  het  min  mense  ontmoet  wat  so  konsekwent  en 
“volhardend”  gewerk  het  as  juis  prof  Fensham.  Elke  dag  is  daar  ’n  bykans 
rigiede  roetine  gevolg,  soggens  afgewissel  met  vele  koppies  tee  en  interes- 
sante  gesprekke.  Hy  het  daagliks,  byna  sonder  uitsondering,  ’n  aantal  velle- 
tjies  papier  (meestal  die  agterkant  van  notules  van  vergaderings)  met  sy 
kenmerkende  klein  en  pikante  skrif  aan  die  sekretaresse  gegee  om  getik  te 
word'*.  En  sodoende  is  daar  dag  vir  dag  aan  ’n  veelkantige  en  omvattende 
oeuvre  gebou,  soms  boonop  onder  moeilike  gesondheidsomstandighede. 
Hy  was  ’n  pionier  in  die  ware  sin  van  die  woord,  aangesien  hy  die  fakkel 
oorgeneem  het  by  voortreflike  geleerdes  soos  prof  Gemser  en  sy  leermees- 
ter,  prof  Van  Selms  wat  sy  vakgebied  in  Suid-Afrika  betref.  In  die  proses  het 
hy  ook  nuwe  weë  bewandel  en  perspektiewe  geopen  wat  ook  op  inter- 
nasionale  vlak  reperkussies  sou  hê^. 

Maar  om  die  wetenskaplike  Frank  Charles  Fensham  reg  te  verstaan,  is  dit 
noodsaaklik  om  perspektief  te  hê  op  sy  lewensfilosofie,  op  die  sake  waarby 
hy  gelewe  en  gesterwe  het.  Hy  was  ’n  totale  mens  wat  bepaalde  vaste  begin- 
sels  nagestreef  en  definitiewe  waardes  uitgeleef  het,  sonder  om  rigied  en 
onaanpasbaar  te  wees.  Hy  was  eerstens  ’n  christen,  verknog  aan  sy  kerk  met 
gepaste  respek  vir  die  Woord,  sonder  om  as  ’n  fundamentalis  getipeer  te 
word®.  Die  wetenskap  en  veral  die  soeke  na  die  waarheid  in  een  of  anderteks 
of  iewers  in  ’n  ander  kultuur,  het  waarskynlik  die  grootste  deel  van  sy  produk- 

tiewe  tyd  in  beslag  geneem.  Hoe  gevat  en  toepaslik  was  sy  siening  dat  die 
wetenskap  ’n  metataal  besig  wat  nie  in  strukture  in  kettings  vasgevang  kan 
word  nie.  Hy  kon  hierdie  taal  op  behendige  wyse  hanteer.  Min  geleerdes  in 
Suid-Afrika  het  hom  op  sy  vakgebied(e?)  nagedoen  wat  internasionale  by- 
draes  en  erkenning  betref.  Hy  het  ook  ’n  intense  belangstelling  in  die  kultuur 
gehad,  sonder  om  een  of  ander  faset  of  deel  daarvan  te  verabsoluteer.  Maar 
moontlik  was  sy  mees  positiewe  en  konstruktiewe  kenmerk  sy  onuitputlike 
entoesiasme,  ywer  en  dryfkrag.  Dit  word  die  beste  geillustreer  in  sy  weten- 
skaplike  arbeid.  Onvermoeid  en  sonder  ophou  het  hy  hom  ingespan  om  die 
waarheid  na  te  jaag  en  na  te  speur.  Hy  het  geen  steen  onaangeroer  gelaat  om 
iewers  ’n  nuwe,  oorspronklike  idee  te  vind  nie.  In  samehang  hiermee  het  hy 
die  unieke  vermoë  besit  om  studente  vir  die  bestudering  van  ’n  wetenskap- 
like  tema  te  motiveer  en  te  onderskraag.  ’n  Verdere  kenmerk  wat  direk  hierby 
aansluit,  was  sy  ruimhartigheid.  By  hom  was  daar  nie  die  geringste  sweem 
van  kleinsieligheid  te  bespeur  nie.  Hy  was  ’n  verruimde  mens  en  het  ruimte 
gelaat,  ja  selfs  gemaak  vir  kollegas,  ook  al  sou  hulle  nie  dieselfde  standpunt 
as  hy  huldig  nie. 

Bepaalde  tendense  is  opvallend  vir  diegene  wat  bevoorreg  was  om  na  aan 
Charles  Fensham  te  lewe.  Hier  word  slegs  die  hoofstrome  aangedui  en  kur- 
sories  bespreek.  Weens  ’n  gebrek  aan  ruimte  word  klem  gelê  op  groter 
publikasies^.  Artikels  in  woordeboeke  en  ensiklopedieë,  sowel  as  die  mag- 
dom  resensies  wat  hy  behartig  het,  word  hier  ter  syde  gelaat®. 

1 . Doseerwerk  en  navorsing 

Een  van  die  kenmerke  van  die  akademikus  Charles  Fensham  is  dat  hy  ’n 
onlosmaaklike  band  tussen  doseerwerk  en  navorsing  nagestreef  het.  In  die 
Departement  Semitiese  Tale  aan  die  Universiteit  van  Stellenbosch  was  prof 
Fensham  vir  ’n  aansienlike  tydperk  man-alleen  verantwoordelik  vir  die  do- 
seer  van  ’n  groot  aantal  Semitiese  en  verwante  tale  en  hulle  kulture.  Naas  die 
gewone  kwota  Noordwes-Semitiese  tale  (Hebreeus,  Aramees  en  Ugarities) 
het  hy  ook  Egipties  doseer,  wat  ’n  Hamitiese  taal  is.  Hy  was  verder  ’n  inter- 
nasionale  kenner  van  Punies  en  Fenisies®.  Sy  betrokkenheid  by  Grieks  en 
die  Griekse  kultuur  is  minder  bekend^®.  Naas  die  feit  dat  hy  met  tye  Grieks 
doseer  het,  het  hy  ook  Kopties  in  die  Departement  SemitieseTale  aangebied, 
wat  ’n  unieke  en  kunsmatig  geskepte  kombinasie  van  ’n  Indo-Europese 
(Grieks)  en  ’n  Hamitiese  (die  laaste  kursiewe  vorm  van  Egipties,  nl.  Demoties) 
taal  was.  Boonop  was  hy  verantwoordelik  vir  kursusse  in  die  periode  tussen 
die  twee  testamente.  Dan  het  hy  ook  nog  tyd  gevind  om  aan  sy  oorspronklike 
navorsingsveld,  die  Nuwe  Testament  (sy  eerste  doktorsgraad  het  gehandel 
oor  Openbaring  20  in  die  lig  van  Ou  en  Nuwe  Testament),  te  werk. 

Hy  het  by  uitstek  daarin  geslaag  om  hoogs  ingewikkelde  begrippe  en  oor- 
spronklike  idees  op  ’n  maklik  verteerbare  en  bevatlike  wyse  aan  sy  studente 
en  oningewydes  oor  te  dra,  voordat  hy  dit  in  spesialistydskrifte  en  publika- 

sies  die  lig  laat  sien  het.  Tewens,  dít  was  juis  na  sy  mening  die  kenmerk  van  ’n 
goeie  dosent. 

2.  Sentrale  temas 

Ofskoon  een  van  die  kenmerke  van  prof  Fensham  se  navorsingsarbeid  juis 
was  dat  hy  divers  gewerk  het,  kan  daar  tog  breë  sentrale  temas  onderskei 
word  waaraan  hy  meer  aandag  bestee  het. 

2.1  Ou  Testament  en  die  Ou  Nabye  Ooste 

Prof  Fensham  se  eerste  en  klaarblyklike  groot  liefde  was  die  Ou  Testament. 
Verreweg  die  meeste  van  sy  geskrifte  is  op  hierdie  navorsingsgebied  gerig. 
Dit  is  weliswaar  nie  maklik  om  die  genuanseerde  onderskeid  wat  daar 
teoreties  bestaan  tussen  die  Ou  Testament  (OT)  en  die  Ou  Nabye  Ooste 
(ONO)  in  sy  publikasies  te  probeer  tref  nie.  Hy  het  deels  a.g.v.  die  aanvanklike 
invloed  van  prof  W.F.  Albright  geglo  dat  geen  antieke  geskrif,  ook  nie  die  OT, 
sonder  sy  historiese  milieu  verstaan  kan  word  nie.  Hy  was  by  uitstek  die  ver- 
teenwoordiger  van  die  vergelykende  metode  hier  te  lande  en  het  min  aan- 
voeling  vir  a-historiese  of  meer  spesifiek,  strukturele  metodes,  gehad". 
Gevolglik  vertoon  heelwat  van  sy  pennevrugte  hierdie  geskakeerde  karak- 
ter.  Twaalf  van  sy  boeke  het  die  OT  as  onderwerp,  terwyl  vier  primêr  op  die 
ONO  gerig  is.  Ongeveer  55%  van  die  artikels  wat  hy  geskryf  het,  het  die  OT 
as  navorsingsarea  gehad.  Vanuit  hierdie  perspektief  gesien  kan  ’n  mens 
verstaan  waarom  hy  as  professor  in  OT  na  die  teologiese  fakulteit  van  die 
Universiteit  van  Pretoria  (Ned.  Geref.  Kerk)  beroep  is! 

Om  een  of  ander  rede  is  die  werk  van  prof  Fensham  in  die  verlede  konse- 
kwent  deur  sommige  mense  primêr  met  die  Verbond  in  verband  gebring.  Dit 
is  egter  nie  ’n  korrekte  weerspieëling  van  die  ware  toedrag  van  sake  nie. 
Sekerlik  verteenwoordig  navorsing  oor  die  Ou  Nabye  Oosterse  Verdrag  een 
van  die  temas  waaraan  hy  sy  aandag  bestee  het,  maar  dit  is  beslis  nie  die 
enigste,  of  selfs  die  sentrale  tema  nie.  Slegs  ses  van  sy  artikels  hou  direk  met 
die  Verbond  verband,  terwyl  ’n  verdere  elf  op  die  breër  konsep  van  die  Ou 
Nabye  Oosterse  Verdrag  gerig  is.  Hy  het  weliswaar  die  Verbond  as  belang- 
rike  konsep  beskou  om  die  verhouding  tussen  Jahwe  en  sy  volk  te  ver- 
staan’2,  asook  dié  tussen  die  twee  testamente’^.  Tog  is  dit  eensydig  om  te 
poneer  dat  dit  sy  enigste  of  primêre  oogmerk  was.  Wat  nader  aan  die 
waarheid  is,  is  dat  hy  hierdie  konsepte  as  fasette  van  ’n  breër  perspektief,  nl. 
die  regsagtergrond  van  die  ONO  beskou  het.  Hy  het  inderdaad  ’n  substan- 
siële  gedeelte  van  sy  navorsing  aan  hierdie  studieveld  gewy  (50  van  die 
ongeveer  200  artikels  hou  hiermee  verband).  Selfs  sy  doktorsgraad  wat  hy 
onder  W.F.  Albright  aan  die  Johns  Hopkins-universiteit  in  Baltimore  verwerf 
het,  is  op  hierdie  vakgebied  gemik^'*. 

’n  Baie  duidelike  tendens  in  hierdie  verband  is  sy  navorsing  van  hierdie  kon- 

septe  soos  hulle  voorkom  in  die  ONO,  Ou  en  Nuwe  Testament^^  pjt  ^vord 
nêrens  betergeillustreeras  in  sy  navorsing  oordie  boek  Eksodus  nie.  Hom  is 
die  eer  aangedoen  om  in  die  Hollandse  reeks  “De  Prediking  van  het  Oude 
Testament”  die  wetenskaplike  kommentaar  te  skryf.  Die  eerste  uitgawe  het 
in  1960  verskyn  waarna  die  tweede  verbeterde  en  derde  drukke  onder- 
skeidelik  in  1 977  en  1 984  gepubliseer  is.  Sy  werk  in  die  Bybel  met  Aan- 
tekeninge  (I,  1958  en  II,  1958)  sluit  dan  ook  soos  te  verwagte  by  hierdie 
aspek  van  sy  belangstelling  aan.  In  1 982  sorg  hy  ook  vir  die  kommentaar  op 
Eksodus  in  Sotho.  Die  sentrale  posisie  wat  die  boek  Eksodus  in  sy  navorsing 
beklee  het,  word  aangetoon  in  een  van  sy  laaste  publikasies  in  Acta  Aca- 
demica  21  (1989)  “Die  Historiese  Vertelling  in  Eksodus  en  in  die  Ugari- 
tiese  Keret”. 

Prof  Fensham  het  ’n  lewendige  belangstelling  gehad  in  die  tussen-testa- 
mentêre  tydvak.  Hy  het  gereeld  nagraadse  kursusse  in  hierdie  vakrigting 
aangebied  en  het  ook  etlike  publikasies  aan  hierdie  era  gewy.  Sy  werk  oor 
die  Dooie  See-rolle  sowel  as  die  oor  die  NT  hou  direk  met  hierdie  navorsing 
verband.  Dit  kulmineer  uiteindelik  in  ’n  gesaghebbende  kommentaar  oor  die 
boeke  Esra  en  Nehemia  in  die  Amerikaanse  reeks  New  International  Com- 
mentaries  on  the  Old  Testament  wat  in  1 982  verskyn.  Ook  hierdie  navorsing 
vind  neerslag  in  sy  werk  op  nasionale  vlak,  om  slegs  een  voorbeeld  te  ver- 
meld:  “Die  waarde  van  Persiese  Leenwoorde  vir  ’n  beter  verstaan  van  Bron- 
ne  in  die  boeke  Esra  en  Nehemia”,  NGTT  24  (1 983).  Hier  is  ’n  verdere  bewys 
dat  hy  sy  wetenskaplike  arbeid  op  die  tuis-  sowel  as  internasionale  fronte 
gerig  het. 

In  ’n  aansienlike  getal  publikasies  konsentreer  hy  uitsluitlik  op  die  ONO^®. 
Dienavorsingsareawaaraan  hyin  hierdieverbanddie  meesteaandag  gegee 
het  is  Ugarities.  Hy  het  24  artikels  en  een  grammatika  laat  verskyn.  Sewe  van 
dieartikelsisegteropdieverhoudingtussen  UgaritendieOT  gemik’^.Uitdie 
Ugaritiese  korpus  van  geskrifte  het  die  Keret-epos  verreweg  die  meeste  aan- 
dag  gekry.  In  bykans  elke  uitgawe  van  JNSL  het  hy  een  of  ander  aspek  van 
die  geskrif  bespreek.  Hebreeuse  grammatika  ontvang  ook  voldoende  klem 
in  sy  werk^®,  as  in  ag  geneem  word  dat  hy  vir  ’n  lang  tydperk  vir  sodanige 
doseerwerk  verantwoordelik  was.  Hiernaas  het  die  literatuur  van  die  OT  hom 
ook  besig  gehou^^.  Naas  semantiese  (hy  het  heelwat  voorstudies  voltooi)  en 
grammatikale  studies  het  die  historiese  sy  van  die  ONO  hom  ook  gefas- 
sineer2°.  Laastens  het  die  argeologiese  aspekte  van  die  OT  en  die  ONO  ook 
sy  tyd  in  beslag  geneem^L 

2.2  Nuwe  Testament 

Die  volgende  Nuwe-Testamentiese  temas  het  hom  besig  gehou  (ek  haal  die 
geskrifte  direk  aan):  verklaringsmetodes  van  Openbaring  (1951);  die  vier 
evangelies  en  die  Qumran-geskrifte  (1959);  the  Legal  Background  of  MT. 
\/l,1 2 (1 960);  die  waarde  van  die  Koptiese  Tekste  van  Nag’  Hammadi  vir  die 

Nuwe  Testament  en  die  Ou  Christendom  (1 960);  die  brief  aan  die  Hebreërs 
(1 962);  die  boodskap  van  Johannes  vir  ons  tyd  (1 965);  “Camp”  in  the  New 
Testamentand  Milhamah  (1 964);  die  Evangelie  van  Thomasen  sy  betekenis 
(1965);  Juda’s  Hand  in  the  Bowl  and  Qumran  (1965);  wie  en  wat  is  die 
Antichris  volgensThessalonisense?(1 965);  die  Konvensie  van  Jerusalem  — 
’n  keerpunt  in  die  geskiedenis  van  die  Kerk  (1 969);  I am  the  Way,  the  Truth 
and  the  Life  (1 971 );  the  Good  and  the  Evil  Eye  in  the  Sermon  on  the  Mount 
(1972);  Hebrews  and  Qumran  (1972);  taalkundige  en  letterkundige  pro- 
bleme  i.v.m.  die  aanwending  van  buitebybelse  materiaal  vir  die  Nuwe  Testa- 
ment  (1976);  die  brief  aan  die  Hebreërs  (1981). 

Wanneer  die  omvang  en  inhoud  van  sy  bydrae  tot  die  Nuwe-Testamentiese 
wetenskap  geëvalueer  word,  is  dit  duidelik  dat  hy  inderdaad  gekonsentreerd 
in  hierdie  veld  werksaam  was.  Uit  ’n  totaal  van  28  boeke  waarvan  hy  óf  die 
outeur  óf  mede-outeur  was,  is  slegs  drie,  insluitende  ’n  herdruk  van  die  kom- 
mentaar  oor  die  Hebreërbrief,  aan  die  NT  gewy.  Verder  het  14  artikels  uit 
ongeveer  200  die  NT  as  tema.  Dit  sou  ook  meer  korrek  wees  om  te  sê  dat  hy 
in  hierdieverbanddie  klem  laatval  hetopdieQu  NabyeQosterseagtergrond 
en  dan  veral  die  Qu-Testamentiese  agtergrond  van  die  NuweTestament.  Dit 
is  nietemin  ooglopend  dat  hierdie  navorsingsgebied  vir  hom  van  primêre 
betekenis  was,  aangesien  hy  dwarsdeur  sy  produktiewe  loopbaan  daaraan 
gewerk  het.  Hy  was  ook  ’n  aktiewe  lid  van  die  Nuwe-Testamentiese  werk- 
gemeenskap  van  Suid-Afrika. 

2.3  Artikels  in  Bybelse  woordeboeke  en  ensiklopedieë  sowel  as 
resensies 

Daar  is  245  artikels  deur  hom  geskryf  vir  The  New  Bible  Dictionary,  The  lllus- 
trated  Bible  Dictionary,  The  International  Standard  Bible  Encyclopedia,  Sup- 
plement  of  the  Interpreter’s  Dictionary  of  the  Bible,  Sujd-Afrikaanse  Biogra- 
fiese  Woordeboek,  Die  Ensiklopedie  van  die  Wêreld,  Afrikaanse  Kultuur- 
almanak  en  die  Nuwe  Kinderensiklopedie.  Verder  het  hy  1 65  resensies  in 
buitelandse  en  Suid-Afrikaanse  tydskrifte  geskryf,  o.a.  Journal  of  Biblical 
Literature,  Journal  ofSemitic  Studies,  Orientalia,  Bibliotheca  Orientalis,  Jour- 
nal  of  Northwest  Semitic  Languages,  Nederduits  Gereformeerde  Teologiese 
Tydskrif,  Taalfasette  en  die  Tydskrif  vir  Geesteswetenskappe. 

2.4  Varia 

Naas  die  vakwetenskaplike  arbeid  wat  prof  Fensham  verrig  het,  het  hy  ’n 
stewige  bydrae  gelewer  t.o.v.  kontemporêre  kultureel-historiese  en  teolo- 
giese  temas.  Hy  het  eerstens  gesorg  vir  enkele  vertalings  van  prominente 
internasionale  publikasies:  uit  die  Duits  G.S.  Wegener,  In  die  begin  was  die 
Woord  (1 961  en  1 971 ) en  uit  Engels  G.  Hughes-Travis,  Die  wêreld  van  die 
eybe/(1983). 

Sy  belangstelling  in  die  Afrikaanse  kultuuren  geskiedenis  word  ten  toon  ge- 
stel  in  ’n  variasie  van  aktiwiteite.  Sy  werk  as  redakteur  van  die  Hugenote- 
vereniging  is  een  voorbeeld.  Soos  in  die  geval  met  sy  redakteurskap  van 
JNSL  was  hy  geen  onaktiewe  burokraat  nie.  Hy  het  verskeie  wetenskaplike 
artikels  in  die  bulletin  gepubliseer^s.  As  voorsitter  van  die  Stellenbosse 
Heemkring  het  hy  die  nuusbrief  versorg  wat  altyd  interessante  en  meestal 
onbekende  feite  bevat  het.  Van  sy  navorsing  oor  Afrikaanse  plaaseienaars  in 
die  Boland  en  sy  genealogiese  studies  het  hier  neerslag  gevind.  Hy  is 
verantwoordelik,  in  samewerking  met  Pieter  Coertzen,  vir  die  gesagheb- 
bende  publikasie  Die  Hugenote  van  Suid-Afrika  1 688- 1 988.  Hy  het  verder  as 
redakteur  van  die  feesbundel  van  die  Moedergemeente  op  Stellenbosch 
opgetree  en  het  self  vir  enkele  bydraes  tot  die  bundel  Drie  Eeue  van  Genade, 
Ned.  geref.  Gemeente,  Stellenbosch,  1686-1986,  gesorg.  Hy  was  ook  die 
redakteur  van  die  geleentheidspublikasie  van  die  Universiteit  van  Stellen- 
bosch,  Die  Ou  Hoofgebou,  ’n  Eeu  Oud,  1 986.  En  ook  in  hierdie  geval  het  hy as 
skrywer  ’n  bydrae  gelewer. 

Laastens  was  die  Afrikaanse  taal  en  sy  literêre  fasette  vir  hom  duidelik 
belangrik.  Hy  hetopwetenskaplikevlak’n  beduidende  bydraetotdieuitbou- 
ing  en  die  daarmee  gepaardgaande  handhawing  van  die  Afrikaanse  taal 
gelewer.  Naas  oie  feit  dat  hy  soos  reeds  vermeld  verskeie  spesialis- 
publikasies  in  Afrikaans  geskryf  het  en  dat  ’n  substansiële  persentasie  van  sy 
publikasies  in  hierdie  taal  verskyn  het,  was  hy  ook  aktief  betrokke  by  die 
organisasies  rondom  die  Afrikaanse  taal.  Hy  was  o.a.  die  voorsitter  van  die 
Suid-Afrikaanse  Akademie  vir  Wetenskap  en  Kuns  nadat  hy  vir  etlike  jare  by 
ander  Akademie-aktiwiteite  betrokke  was.  Hy  het,  soos  reeds  vermeld,  as 
voorsitter  van  die  Afrikaanse  Skrywerskring  op  Stellenbosch  gedien.  In  hier- 
die  verband  het  hy  ’n  uiters  konstruktiewe  en  funksionele  rol  gespeel.  Nadat 
die  Stellenbosse  tak  in  die  jare  sestig  ietwat  gekwyn  het,  het  hy  die  leisels 
oorgeneem  en  die  tak  weer  laat  herleef.  Ten  tye  van  sy  afsterwe  het  hy  as 
nasionale  voorsitter  van  die  Afrikaanse  Skrywerskring  opgetree,  ’n  pos  wat 
hy  met  onderskeiding  gevul  het.  Ook  in  hierdie  geval  was  prof  Fensham  nie 
net  ’n  boegbeeld  nie,  maar  het  ook  in  die  Tydskrif  vir  Letterkunde  gepu- 
bliseer^'». 

’n  Opvallende  tendens  wat  i.v.m.  sy  nie-vakkundige  bydraes  uitstaan,  is  dat 
hy  die  meeste  van  hierdie  werk  eers  later  in  sy  lewe  gedoen  het  aangesien 
hulle  deur  die  bank  uit  die  jare  tagtig  dateer.  Wat  egter  net  so  opvallend  is,  is 
dat  hy  nie  uitsluitlik  aan  hierdie  temas  gewerk  het  nie.  Daar  het  ’n  voort- 
gaande  stroom  van  vakkundige  publikasies  uit  sy  pen  gevloei  gedurende 
hierdie  jare.  Hy  het  dus  getrou  gebly  aan  die  hoë  akademiese  standaarde  wat 
hy  aan  homself  en  aan  ander  gestel  het. 

3.  Evaluering 

Die  aspekte  wat  hierbo  reeds  vermeld  is  en  wat  meespelende  faktore  was  by 

die  metodologiese  hantering  van  wetenskaplike  onderwerpe  deur  prof 
Fensham  word  ongetwyfeld  aangevul  deur  ’n  aantal  faktore.  Geleerdes  het 
beslis  ’n  vormende  invloed  op  die  student  en  later  self  geleerde  Charles 
Fensham  gehad.  Hy  het  gereeld,  bykans  met  piëteit  na  sy  eerste  promotor, 
prof  E.P.  Groenewald  verwys.  Prof  Pellisier  het  ook  ’n  ereplek  beklee  wat 
hom  betref.  Op  die  gebied  van  die  Semistiek  het  prof  Van  Selms  hom  beïn- 
vloed.  Oor  Ig.  se  meesleurende  entoesiasme  en  kreatiwiteit  het  prof 
Fensham  veel  te  vertelle  gehad.  Die  mees  rigtinggewende  invloed  het  egter 
van  die  bekende  en  dikwels  omstrede  William  Foxwell  Albright  gekom.  Nie 
alleen  het  prof  Fensham  gereeld  na  sy  sieninge  verwys  nie,  maar  van  die 
perspektiewe  het  ’n  blywende  invloed  op  hom  gehad.  Die  voorrang  wat  hy 
aan  die  Ou  Nabye  Oosterse  regspraktyke  en  meer  spesifiek  die  Verdrag  in 
sy  navorsing  verleen  het,  kan  direk  na  hierdie  invloedsfeer  herlei  word.  Hy  is 
dus  akademies  in  die  binneland  sowel  as  vanuit  die  buiteland  gevorm. 
Hier  word  ’n  belangrike  sleutel  gevind  om  die  akademikus  Fensham  te  ver- 
staan.  Vir  hom  was  die  nasionale  sowel  as  die  internasionale  gehoor  van 
belang.  Hy  het  as  vereiste  daarop  aangedring  dat  alle  doktorale  studente  wat 
onder  hom  werk  internasionale  geleerdes  as  eksterne  eksaminatore  sou  hê. 
Dit  was  dan  ook  vanselfsprekend  dat  die  proefskrif  vir  die  internasionale 
gehoor  in  Engels  geskryf  moes  wees.  Dit  het  sekerlik  bygedra  tot  die  hoë  ag- 
ting  waarmee  hy  in  die  buiteland  bejeën  is.  Vir  die  jong  en  onervare  na- 
graadse  student  was  die  verbintenis  met  die  naam  Fensham  van  onskatbare 
waarde  in  internasionale  kringe^s.  Dit  is  gevolglik  beslis  nie  om  dowe  neute 
dat  in  ’n  tyd  van  toenemende  en  verskerpte  isolasie  op  wetenskaplike  terrein 
in  Suid-Áfrika  daar  ’n  ongekende  opbloei  was  van  internasionale  navor- 
singsaktiwiteite  deur  studente  en  oud-studente  van  prof  Fensham  nie. 

Sy  matelose  nuuskierigheid  is  ’n  kenmerk  wat  gelei  het  daartoe  dat  hy  ge- 
reeld  met  nuwe  idees  vorendag  gekom  het.  Reeds  irrl  968  (1 2 Februarie)  het 
hy  in  ’n  artikel  in  Die  Burger  nuwe  ontwikkelingsmoontlikhede  rondom  die 
rekenaar  geantisipeer.  Die  opskrif  van  die  artikel  is  veelseggend:  “Masjien 
sal  Navorsers  te  Hulp  moet  snel  — literatuur  reeds  te  veel”.  Min  het  hy  besef 
dat  hy  profetiese  woorde  geuiter  het  wat  sy  eie  departement,  sowel  as  inter- 
nasionale  ontwikkelinge  betref^®!  Hy  was  sy  tyd  in  vele  opsigte  ver  vooruit. 
Hiermee  saam  hang  sy  klem  op  grondige  argumentasie  gebaseer  op  ver- 
teenwoordigende  bewysmateriaal.  Hierdie  kenmerkende  ingesteldheid  het 
ook  veroorsaak  dat  indien  hy  oortuig  was  van  die  haalbaarheid  van  sy  stand- 
punt  hy  daaraan  kon  vashou  ten  spyte  van  verskil  van  opinie,  wat  natuurlik 
nie  beteken  dat  hy  nie  beïnvloedbaar  was  nie.  Sy  siening  oor  die  aard  en 
funksionering  van  die  Verdrag  in  die  OT  het  hy  weinig  aangepas  deur  die 
jare.  Hy  het  selfs  sy  standpunte  verdedig  teen  moderne  tendense  in.  Sy  eie 
siening  in  hierdie  verband  word  die  beste  saamgevat  in  sy  persoonlike 
beoordeling  van  P.C.  Craigie:  “One  thing  is  clear  from  the  scholarly  work  of 
Peter  Craigie  and  that  he  is  not  a ‘fasion-theologian’  who  works  according  to 
the  generally  accepted  fashion  of  modern  scholars.  He  has  taken  modern 

research  into  consideration,  but  in  an  independent  way  has  formed  his  own 
opinion  built  on  the  original  sources.  He  was  willing  to  swim  against  the 
stream  if  necessary  in  spite  of  criticism”  [JNSL  XIII  (1 987),  p.  1 ].  Hy  het  hom 
bv.  tot  die  einde  toe  verset  teen  die  kontemporêre  neiging  om  die  Ou- 
Testamentiese  tradisies  wat  met  die  Verbond  verband  hou,  as  na-eksilies  te 
dateer.  Oorbodig  om  te  sê,  prof  Fensham  was  ’n  oorspronklike  en  onafhank- 
like  denker  wat  sy  man  kon  staan. 

Kenmerkend  was  dat  hy  sy  publikasies  so  wyd  as  moontlik  versprei  het.  Hy 
het  daarin  geglo  om  nie  net  in  enkele  tydskrifte  te  publiseer  nie.  Soos  te  ver- 
wagte  het  ’n  groot  aantal  van  sy  artikels  in  JNSL,  waarvan  hy  die  redakteur 
was,  verskyn,  maar  sy  bydraes  word  in  byna  alle  gesaghebbende  nasionale 
en  veral  internasionale  vaktydskrifte  gevind  (JBL,  JNES,  VT,  Novum  Tes- 
tamentum,  PEQ,  ZAW,  BA,  BAR,  Revue  de  Qumran,  BASOR,  Or  An,  The 
Bible  Translator,  lEJ,  Oriens  Antiquus,  Dine  Israel,  AION,  Theologische 
Zeitschrift,  Ugaritic-Forschungen,  OTWSA,  NTWSA,  NGTT,  Tydskrif  vir 
Geesteswetenskappe  en  Tydskrif  vir  Letterkunde).  Hy  was  ’n  internasionale 
geleerde  in  die  ware  sin  van  die  woord^^.  Hy  het  nie  net  uit  eie  keuse  in  inter- 
nasionale  tydskrifte  gepubliseer  nie,  maar  is  ook  deur  verskeie  instansies 
versoek  om  bepaalde  bydraes  te  lewer^s.  Hy  het  voorts  op  ’n  gereelde  basis 
as  spreker  by  oorsese  universiteite  en  internasionale  vakkundige  byeen- 
komste  opgetree^^.  Ook  het  hy  as  eksterne  eksaminator  vir  buitelandse  dok- 
torale  studente  opgetree. 

4.  Konklusie 

Dit  was  duidelik  vir  prof  Frank  Charles  Fensham  belangrik  om  op  ’n  gereelde 
basis  publikasies  die  lig  te  laat  sien^o.  Verder  was  dienslewering  op  akade- 
miese  vlak  klaarblyklik  vir  hom  ’n  saak  van  erns.  Dit  is  waarskynlik  gedeeltelik 
die  rede  waarom  hy  soveel  in  Afrikaans  gepubliseer  het.  Ongeveer  80%  van 
sy  groter  publikasies  en  ongeveer  een-derde  van  sy  artikels  is  inderdaad  in 
sy  moedertaal  geskryf.  Interessant  genoeg  het  hy  enkele  hoogs  tegniese 
publikasies,  bv.  ’n  beknopte  Ugaritiese  grammatika,  op  Afrikaans  die  lig  laat 
sien.  Tog  het  hy  ook  doelbewus  in  Afrikaans  gepubliseer  omdat  dit  vir  hom  ’n 
saak  van  erns  was,  sonder  om  ideologies  daaroor  te  wees.  Hy  was  baie 
optimisties  oor  die  voortbestaan  van  Afrikaans.  Hy  het  hom  bv.  daarvoor 
beywer  dat  Afrikaans  ’n  ruimer,  meer  inklusiewe  rol  in  die  Suid-Afrikaanse 
konteks  moet  speel.  Hy  kon  egter  ook  baie  goed  insien  dat  navor- 
singsresultate  in  toeganklike  tale  aan  die  navorsingsgemeenskap  beskik- 
baar  gestel  moes  word. 

In  prof  Fensham  vind  ons  dus  iemand  wat  duidelik  uit  ’n  era  dateer  waarin  dit 
nog  moontlik  was  om  ’n  wyd  uiteenlopende  aantal  navorsingsareas  te  be- 
tree.  Tog  het  hy  daarin  geslaag  om  die  bykans  onmoontlike  hoeveelheid 
werk  te  verrig  omdat  hy  sonder  ophou  gewerk  het.  Byna  hoorbaar  weerklink 
die  waarskuwing  wat  hy  meermale  aan  sy  studente  gegee  het  nog  in  die  ore 

van  die  skrywer:  “Waak  daarteen  om  tog  net  nie  ’n  vakidioot  te  wees  nie!” 
Ofskoon  hy  daarop  aangedring  het  dat  elke  geleerde  ’n  kenner  van  sy 
vakgebied  moes  wees,  het  hy  ’n  broertjie  dood  gehad  aan  oorspesialisasie. 
Die  waarheid  van  hierdie  stelling  kan  ten  volle  waardeer  word  as  die  uiteen- 
lopende  aard  van  die  temas  van  sy  23  doktorale  studente  nagegaan  word: 
Ugarities,  Hebreeuse  grammatika,  Ou  Nabye  Oosterse  wettekodekse  en 
verdrae,  die  Dooie  See-rolle,  Argeologie,  die  Targumim,  die  Wysheidstradi- 
sies  van  die  ONO,  Semantiese  ontleding  van  Semitiese  woorde,  Ou-Testa- 
mentiese  teologiese  studies  (o.a.  metaforiek  en  tekskritiek),  die  vroeë  verta- 
lings  van  die  OT  (Septuagint,  Peshitta  ens).  En  van  elkeen  van  hierdie  temas 
het  hy  deeglik  kennis  gedra  en  daaroor  gepubliseer. 

Veelsydig,  ja  ongetwyfeld,  en  daarby  oorspronklik  ook  nog;  so  kan  prof  F.C. 
Fensham  se  wetenskaplike  nalatenskap  beskryf  word.  Geen  wonder  dat  hy 
bekroon  is  met  die  Totius-prys  vir  Teologie  en  Bybelse  Tale  in  1 984,  en  wat 
hy  as  ’n  persoonlike  hoogtepunt  ervaar  het,  nl.  ’n  eredoktorsgraad  van  die 
UOVS  in  1 988.  Min  wetenskaplikes  het  die  sigbare  invloed  op  ’n  vakgebied 
gehad  wat  hierdie  geleerde  man  uitgeoefen  het.  In  bykans  alle  akademiese 
poste  in  Suid-Afrika  wat  met  die  Semitistiek  en  OT  verband  hou,  word  die 
spore  van  sy  invloed  bespeur,  hetsy  in  die  vorm  van  oud-studente  wat 
doseerposte  beklee,  of  van  akademici  wat  op  een  of  ander  wyse  deur  sy 
geleerde  hande  gegaan  het.^T 

En  tog  het  hy  altyd  nederig  gebly  as  hy  na  al  die  vele  prestasies,  toekennings 
en  pryse  verwys  het  as  maar  net  aardse  goed.  By  die  oorhandiging  van  die 
feesgeskrif  wat  vir  hom  voorberei  is,  het  hy  op  kenmerkende  wyse  die  Univer- 
siteit  van  Stellenbosch  bedank  vir  die  moontlikheid  wat  aan  hom  gebied  is 
om  sy  wetenskaplike  werk  te  kon  doen.  Sy  slotwoorde  was  dat  as  dit  nie  vir 
hierdie  instansie  was  nie  sou  hy  heel  moontlik  ’n  onbekende  dominee  iewers 
in  ’n  gemeente  gewees  het. 

Sola  gratia  Dei,  waarlik,  Charles  Fensham  was  een  van  die  heel  grotes! 
Mei  1990 


1 . Hy  het  dwarsdeur  sy  akademiese  loopbaan  betrokke  gebly  by  die  kerk  en  die  teologie. 
Vanaf  1 951  -1 958  het  hy  bv.  predikantswerk  in  die  Rynse  Ned.  Geref.  Sendinggemeente 
op  Stellenbosch  verrig. 

2.  ’n  Dosent  was  volgens  hom  nie  ’n  gebalanseerde  opvoeder  as  hy  nie  in  die  eerste  plek 
navorsing  gedoen  het  nie,  intens  by  studentesake  betrokke  was  nie  en  ook  sy  deel  verrig 
het  t.o.v.  die  breër  universiteitswese  nie. 

3.  Hy  was  die  inwonende  hoof  van  Eendrag  manskoshuis,  besoekende  hoof  van  verskeie 
dameskoshuise.  Ook  het  hy  as  voorsitter  van  verskeie  komitees  opgetree. 

4.  Vgl.  die  voorbeeld  aan  die  einde  van  die  artikel;  dis  die  laaste  stuk  navorsing  waarmee  hy 
besig  was  voor  sy  afsterwe. 

5.  ’n  Mens  hoef  net  deur  gesaghebbende  internasionale  vakpublikasies  te  blaai  om  op  te 
merk  hoeveel  keer  die  naam  Fensham  in  bibliografieë  en  voetnote  voorkom. 

6.  Hy  sou  waarskynlik  as  een  van  die  eerste  invloedryke  kenners  in  Suid-Afrika  beskou  kan 

word  wat  ’n  meer  wetenskaplike  benadering  tot  die  Bybel  voorgestaan  het.  Dietipering  van 
J.A.  Loader  (“The  use  of  the  Bible  in  conventional  South  African  theology”,  W.S.  Vorster 
(red.),  Scripture  and  the  use  ofScripture,  Pretoria,  1 979, 1 8)  van  Fensham  as  sou  hy  semi- 
fundamentalisties  wees  is  gevolglik  nie  korrek  nie.  ’n  Mens  moet  Fensham  se  bydrae  teen 
die  agtergrond  van  sy  tyd  beskou.  Hy  het  wel  aan  die  begin  van  sy  loopbaan  (begin  vyftiger- 
jare)  sodanige  standpunte  gehuldig.  Hy  het  egter  beslis  sy  sieninge  gewysig  in  die  lig  van 
kontemporêre  navorsing. 

7.  Binne  die  bestek  van  hierdie  sinoptiese  bydrae  kan  ek  nie  reg  laat  geskied  aan  die 
akademiese  reus  Fensham  nie. 

8.  In  die  verband  moet  in  gedagte  gehou  word  dat  hy  die  redakteur  was  vir  die  Geestes- 
wetenskappe  vir  Ensiklopedie  van  die  Wêreld. 

9.  Hy  het  ’n  hoofreferaat  gelewer  by  die  1 ste  Wêreldkongres  oor  Fenisies  en  Punies  wat  in 
1 979  in  Rome  gehou  is. 

1 0.  Sy  eerste  nagraadse  kwalifikasie,  ’n  MA  in  Semitiese  Tale  en  Grieks,  is  in  1 950  cum  laude 
aan  die  UP  verwerf  met  as  tema  die  Griekse  woord  a^cúooo^  in  Genesis  1 vers  2 in  die  Sep- 
tuagint  (Griekse  vertaling  van  die  OT).  Hierdie  studierigting  (Honneurs  in  Bybeltale)  was 
skynbaar  ’n  eerste  in  Suid-Afrika,  wat  later  deur  heelwat  studente  gevolg  sou  word,  o.a.  die 
skrywer  hiervan. 

1 1 . In  die verband  kan  ’n  mens  tereg  praat  van  ’n  Fensham-skool,  sonderdat  dit  moontlik  is  om 
die  kontoere  van  die  groepering  strak  te  trek  of  te  definieer.  Daar  bestaan  gelukkig  geen 
dogmatiese  aanhangers  van  Fensham  nie.  Hierdie  gegewe  hang  ten  nouste  saam  met  die 
veelkantige  aard  van  sy  akademiese  bydrae,  wat  op  sy  beurt  ’n  uitloper  is  van  sy  veel- 
kleurige  persoonlikheid. 

1 2.  Vgl.  sy  “Covenant,  Promise  and  Expectation  in  the  Bible”,  Theoiogische  Zeitschrift  23 
(1967),  305-322. 

1 3.  Vgl.  “The  Covenant  as  giving  Expression  to  the  Relationship  between  Old  and  New  Testa- 
ment”,  Tyndaie  Bulletin  22  (1971),  82-94. 

14.  Die  onderwerp  lui  as  volg:  The  Mispatím  in  the  Covenant  Code. 

1 5.  Vgl.  die  vqlgende  artikels:  “A  Few  Aspects  of  Legal  Practices  in  Samuel  in  comparison  with 
Legal  Material  from  the  Ancient  Near  East”,  OTWSA,  1 961 , 1 8-27;  “The  Possibility  of  the 
Presence  of  Casuistic  Legal  Material  at  the  Making  of  the  Covenant  at  Sinai”,  Palestine 
Exploration  Quarterly  (PEQ),  93  (1961),  143-6;  “The  Legal  Background  of  Mt.  VI  12”, 
Novum  Testamentum,  4 (1 960),  1 -2  en  “The  Curse  of  the  Cross  and  the  Renewal  of  the 
Covenant”,  OTWSA  (1966),  219-226. 

1 6.  Hierdie  onderskeid  word  om  analitiese  redes  gedoen  en  beteken  allermins  dat  die  OT  los 
van  die  ONO  gesien  word,  Fensham  het  dit  in  elk  geval  ook  nie  so  gesien  nie. 

1 7.  Vgl.  o.a.  “Psalm  29  and  Ugarit”,  OTWSA  (1 963),  1 964, 84-89;  “Ugaritic  and  theTranslation 
ofthe  OldTestament”,  TheBible  Translator,  18(1967),  71-74;  “The  Burning  of  theGolden 
Calf  and  Ugarit”,  Israel  Exploration  Journal,  1 6 (1 966),  191-193;  “New  Light  from  Ugaritica 
V on  Ex.  32:1 7”,  JNSL  2 (1 972),  86-87;  “The  first  five  Ugaritic  Texts  in  Ugaritica  V and  the 
Old  Testament”,  VT  22  (1972),  296-303  and  “The  Root  b r in  Ugaritic  and  in  Isaiah  in  the 
Meaning  1o  pillage’  ”,  JNSL  9 (1 981 ),  67-69. 

1 8.  Vgl.  sy  “’n  Ontwerp  vir  ’n  Historiese  Grammatika  in  Bybelse  Hebreeus”,  NGTT 8 (1 967)  en 
“Die  verlede,  hede  en  toekoms  van  Grammatikale  arbeid  op  Bybelse  Hebreeus”,  Taal- 
fasette  1 7 (1 973),  1-11. 

1 9.  Hy  sorg  vir  ’n  bruikbare  werk  oor  die  poësie  (’n  Ondersoek  na  die  geskiedenis  van  die  He- 
breeuse  poësie,  Annale  van  die  Universiteit  van  Stellenbosch,  1 966).  Die  prosa  interesseer 
hom  egter  ook  “Enkele  Gedagtes  oor  die  Prosastyl  van  Eksodus”,  TGW  5 (1 967). 

20.  Naas  die  feit  dat  historiese,  kultuurhistoriese  en  die  godsdienshistoriese  perspektiewe  nie 
streng  geskei  kan  word  nie  en  hy  dus  in  sy  daaglikse  navorsing  sterk  histories  gewerk  het, 
het  hy  tog  in  sommige  geskrifte  meer  op  die  geskiedmatige  gekonsentreer  [o.a.  “Ge- 
skiedskrywing  in  die  Ou  Testament”,  Gereformeerde  Vaandel,  Sept  1957;  “The  Bible  as 
History”,  NGTT  3 (1 961 ) en  sy  navorsing  oor  Abraham  o.a.  “Die  Tyd  van  Abraham  is  soos 
Kwiksilwer”,  NGTT  21  (1980)]. 


47 


21.  Etlike  van  sy  boeke,  waarvan  sommige  as  mede-outeur  geskryf  is,  is  aan  die  tema 
gewy. 

22.  Van  sy  artikels  vertoon  duidelik  hierdie  karakter:  “Die  Vier  Evangelies  en  die  Qumran- 
Geskrifte”,  Die  Gereformeerde  Vaandel  (1959),  13-19;  “The  Legal  Background  of  Mt.  VI 
1 2”,  Novum  Testamentum  4 (1 960),  1 -2.  Sy  kommentaarop  die  boek  Hebreërs  in  die  reeks 
deur  die  Ned.  Geref.  Kerk  is  miskien  die  beste  voorbeeld  van  hierdie  tendens. 

23.  Bv.  “Die  Hugenote  van  Stellenbosch”,  1983. 

24.  Naas  boekresensies  het  hy ook  artikelsgepubliseero.a.  “’n  Verhaal  groei  uit  ’n  verhaal.  Elia 
en  Teilhard  de  Chardin”,  XXVI:  2 Mei  1988,  92-96. 

25.  Hy  het  sy  doktorale  studente  na  alle  akademiese  uithoeke  van  die  wêreld  gestuur  vir  nood- 
saaklike  opleiding  (o.a.  Duitsland,  Engeland,  Holland,  Italië,  Israel,  Switzerland  en  die 
VSA). 

26.  Die  Dept.  Semitiese  Tale  en  Kulture  van  die  Universiteit  van  Stellenbosch  is  een  van  die 
voorste  internasionale  navorsingsinstansies  waar  die  rekenaar  sinvol  aangewend  word  om 
juis  die  probleme  wat  indertyd  deur  prof  Fensham  aangespreek  is,  op  te  los.  Hy  was  ook 
uiters  positief  jeens  die  gebruik  van  hulpmiddels  t.b.v.  wetenskaplike  analise,  met  die  per- 
tinente  uitgesproke  voorbehoud,  dat  dit  slegs  as  ondersteuning  vir  kreatiewe  denke  moes 
dien  en  nie  die  plek  daarvan  moet  inneem  nie.  ’n  Aanhaling  uit  die  Burger  van  1968 
onderskryf  die  siening:  “Die  elektroniese  rekenaar  help  verder  ook  met  die  statistiese  ver- 
werking  van  gegewens . . . Die  masjien  kan  egter  nie  alles  doen  nie.  Basiese  navorsing  sal 
steeds  deur  mense  gedoen  moet  word”. 

27.  Dit  blyk  ook  uit  sy  lidmaatskap  van  akademiese  organisasies:  die  Internasionale Vereniging 
van  Ou-Testamentiese  Studies,  medelid  van  die  Britse  Vereniging  van  Ou-Testamentiese 
Studies,  lid  van  The  American  Schools  of  Oriental  Research,  The  Jewish  Archaeological 
Society,  The  Society  for  Aramaic  Studies  and  Mesopotamia,  The  Jewish  Lay  Society  en  die 
Hakluyt  Society,  Die  Ou-Testamentiese  Werkgemeenskap,  Die  Nuwe-Testamentiese 
Werkgemeenskap,  Die  Klassieke  Vereniging,  Die  Linguiste-Vereniging,  die  Vereniging  van 
Bybelse  argeologie. 

28.  Die  stigting  van  d\eJournalofNorthwestSemitic  Languages  het  o.a.  op  aandrang  van  inter- 
nasionale  kollegas  geskied.  Hy  het  ook  verskeie  bydraes  tot  feesgeskrifte  gemaak.  Ek  ver- 
meld  slegs  die  volgende:  “Israel  — ’n  Prinsipe  in  die  Hermeneutiek”,  Hermeneutica,  1 970, 
23-34.  (Festschriftterere  van  E.P.  Groenewald);  “Fatherand  SonasTerminology  forTreaty 
and  Covenant”,  H.  Goedicke  (red.),  Near  Eastern  Studies  in  Honor  of  William  Foxwell 
Albright,  1971, 121-135;  “Problems  in  connection  with  thëTranslation  of  Ancient  Texts”, 
De  fructi  oris  sui,  1971, 46-57.  (Festschrift  vir  A.  van  Selms). 

29.  Hy  is  as  gasprofessor  onder  die  kultuurverdrag  Nederland-Suid-Afrika  na  Nederland 
uitgenooi  in  1975.  Hy  het  lesings  gelewer  aan  die  universiteite  van  Leiden,  Utrecht, 
Groningen,  die  Vrije  Universiteit  (Amsterdam)  en  by  die  teologiese  seminarium  te  Kampen. 
Ook  in  1 975  het  hy  gaslesings  aan  die  universiteite  van  Oxford  en  Cambridge  aangebied 
en  in  1 979  het  hy  op  uitnodiging  ’n  lesing  waargeneem  by  die  Eberhard-Karls  Universiteit 
Tubingen  (“Das  Nicht-Haftbar-Sein  im  Bundesbuch  im  Lichte  der  Altorientalischen 
Rechtstexte”). 

30.  Daar  is  nogal  ’n  opvallende  ooreenkoms  tussen  proff.  Fensham  en  Van  Selms  wat  hierdie 
saak  betref  [vgl.  J.A.  Loader,  “The  Writings  of  Prof.  Adrianus  van  Selms”,  JNSL  XII 
(1984),  5-18]. 

31 . Hier  word  net  na  enkele  toepaslike  voorbeelde  verwys.  Eerstens  die  rigting  SemitieseTale: 
Prof  Walter  Claassen  is  sy  direkte  opvolger  aan  die  Dept.  Semitiese  Tale  en  Kulture  by  die 
US,  proff  Frans  Laubscher  en  P.J.  Nel  van  die  UOVS,  prof  Jan  van  Zijl  (UPE),  prof  WTW 
Cloete  (UWK),  is  almal  oud-studente  van  prof  Fensham.  Hy  het  ook  rigtinggewende  rolle 
gespeel  in  die  vorming  van  ander  prominente  Suid-Afrikaanse  semitici:  hy  het  bv.  as 
eksterne  eksaminator  opgetree  vir  prof  Herrie  van  Rooy  (PU  vir  CHO)  se  proefskrif  wat  oor 
die  Verdrag  in  die  OT  (Deuteronomium)  en  die  ONO  gehandel  het.  Wat  die  OT  betref  die 
volgende  voorbeelde:  Prof  Hannes  Olivier  van  die  Stellenbosse  Teologiese  Seminarium 
was  vroeër  ’n  kollega  van  prof  Fensham,  proff  Ferdinand  Deist  en  J.  Burden  van  UNISA  en 

prof  Els  van  UWK  het  almal  onder  hom  gepromoveer.  Hy  was  ook  intens  geïnteresseerd  in 
die  vak  Bybelkunde.  Hy  het  die  vak  as  tydelike  dosent  aan  UNISA  en  later  ook  aan  die  US 
doseer.  Tewens  hy  kan  in  ’n  sekere  sin  as  die  stigter  van  die  Dept.  Bybelkunde  aan  die  US 
beskou  word.  Prof  Daan  Pienaar  van  die  Dept.  Bybelkunde  UOVS  het  ook  onder  prof 
Fensham  gepromoveer.  In  bykans  elke  departement  waar  die  Bybel  en  sy  historiese  milieu 
bestudeer  word  in  Suid-Afrika  is  daar  senior  en  junior  dosente  betrokke  wat  onder  hom 
studeer  het. 


Ikt.  fêjgn  M H'SZ-3h  [tÚU 

Iftn  ^íLr,  tr,  'rtt  £i>,c..  ÍJÍit./ind'  PcisitíL.JÍiíé  d.  iy,tuy>ina  OÍ  fii.t  tínn.  flu.vt 


ihc.  ‘cLn  /y,  the.  AltW-  ËffU-  f}c,SsUict.Jt-c4  ci 

tncn.iUJi,^  diacfcMui^'cu  c,  proíUu^'^ 

TjU  rc  íj  ail  iZ2' 


^J^íflfiis  RrLiU  fiAj  cltfl  UcjTÊ  KtJUy.  ■ - <] 

i'2i%-t;íríêí0£‘*d'í^-*í£. 


i- PfruAu<-í^' 

H--  (5*^  U httftn^iuÊL  Xu)  UJtHeí'uJ  Ht  ftuu^.Íkíítax^'^taX- 

<ui  tac4?aj>fiLr\íKtM  ertk^  lÁ  uortlj  á bccírs  in  ÍdiS  SMÍa^  ti  Kf$X.  ffecor&’^  Tc,ki^ 

OrJ^  ^iWKi.a-  CevtW\«ru  b{)ajUiUL.fb  affíj  ftÍ-  cJKíXituJaíS  Íá 

íí&HÍ>^i,%t,paixtj-t4^a^br^  Uuj..  %t. íeLjhJ^a  1lKriti=J’ 

shu-u  Vtí^.  Aa  L, 

^iw'en  ^ J^trZctLUafr,  Cp3/\  a^*f\aift,*  Tf^fytjic/,  ^04  íu,t,^y*^,cu£^ú^e-t.  f^c 
6 o/uL^  tctt.  IftuixLaJkJ^  L 'u/cíf » Iji^  /^  sbají  <i  tnc^UhsLtZ 

V %*-  iijyn  ^clri  'fiUX-s  <v  ^^ayic/v  snjtxxmri^  /n  ítrJL  %i/tr  tf  A*  lxuuJ\ 

dJpl/eríx.  cl  opmw,,,  itjr,tc-usf-  S^  ScJiJííírS  flOul  to  /rvw/»pe.f  /fit  tLffjcfCrJ- 

ConhfH  -^:,t!fíAt?S»s!V^Uit(\  Iftí.  ctna>e**2  C^^f>tícjn.jsticr,  cj^  'TaJtí  PeJcfuLn.^^  cLnclJ^pteSenUL^ 

‘eZn  clS  U’v4»  <?»ví-  Axuí  /0  cLatt.Jairk.  ct/t  ^dy\  m títur, affsnsS 

In  iftis  inSCrM-értíor,  aS  tfi^clyt , jlraíaJsL  cc.  0 paftielplfy  «.^  ‘cLn. ^TÍi*.  ct  ÍÊk.l)*í^  atí, 

ffu.  fkfís.  In  ihcf  pa^a.^  L#  1tct,ao*L  HaÁoM,,  H*,  c*  Ifít-  diff*/^4af' td  Lrf  cfv- Ícv/íÍhL 
cecicnLria  tb  Ítiu  l^orLjshen,  Thu  cucp^fion  tn^^dn  n%t  kJn  ci  tTaJstÍAíL  bcf  b^UUrd^a-S 
"u/ko  fnjajuf  edA-  Land-s  aJúeumdJt^^Ona.  con  n.tx—.  ýí^ZJf  f-^ 
te 'lht.  lubeit.  lccnjd*  hjidu  tfiiS  m kVJnol  Cnt,  fbcuicl.  CcnfiÁc/- ýfii 
Epii  B<UkÍ  M<u,^  (CTR  ii  j4  iU 

oJ^uJ:ÍUi4\4Í^y^  aJy*^na4^Cáír  ci  nkiny  AÍ>u#i<U*it«,  ed  hieiiK^Í  wOfíft  ^ÍííL/  /n/ 

t^/ícfí9*9  cJ  ý^n  frcu^rí^Jétnn  hw  \4ui  boffh  tait^  ^cUt 

cu"oý^,<itL  ^cChjf^'iCa.  al  tn  tfuL^fJro-wuxter  fkjcF  Í^c*tjU  pe6$iM£j~^ 

ÊnaJ^u-  aJásunéXÍ.  íw^^*?p  a,4lu.rv^<wiÉ<.^  t?OM^CaJiart  Skmwy, 

fo  Tftn'  ^oísJiUa  Aoaxini'^  of  fftm,  taX4'  cf  ieJHtd.  b.^  Íkf.  fíiiacíá» 

t'^/'4ier>  Ijitft  mMt’cvfjLSu.  CD  p<c*bofU.  fjrmn.  TaJ^Zácoy)  /»»  '^líiani'U?  **/ 

tnaJtx,  (vAurv/tarcf  * Jp  Ib  ~c4  ÍurýíJax-fnxnX.  th*í^ tiaÁ^  ffiaj'  m AÍrfi 

fín^cuc,  tí/ch  'ffit-^ad,  ci  '^afhtUL^m  Com-  ^ UjanJ  BacÍA.  and  /*»  TtJK  f%MkSn^si  HaJaA^  u ÍUa. 
^ *'  ' '"  ‘ ^ i,  ^acdjc^PcUM  CSjnjjL  aJUa  má  Satnfýfun^ 


i>  h.u^’irAio  a ll/e/  oÁiáMclAMLi 


n/fe/' 


o -tts^ír  leniátcS}*^  h> 

f^t.  lA^c^êu.  €»2^sL 


J.n  ffcÁrtJU/  Íftm.  /ippý  fícMn  4||^  /Ke 

eniovabla.C'^Sani./.'X^J  Jáj-.S/iJM}  fj.  tl  Wi/tn  }fe-  t**m  ^dH\a^pta*J  ct4  a\J,VS 

II  . « ' ^jnju'eSJUcxtxaÝhd.  tfiaý'  'ScUn  a*  Edtyi  ma.Sf'at-dafiaUÍ  /*>-> 

d*^'’' aaa4u.rt.^ "lajliunts  ‘'AbuncUncd'ayicL  not-  'ftJí^fíkkaii,an 

lta,n^,'if*ppa".'^*/  '''  yA.er  AJfnáj Kn-éÍtM ■ j* 

Tke.  CanM^ h> aísfaSQ"te^  '^xui*, pUataruin’’ , 
iJ^poSícbUrlêl 


/Jú,  HatffíutSf'  Sumbc.  J 

ecLnic,  acnd.  Sconeyian 
c dn  In  /V*4.9;X5 


Enepi 


Noil)  urvíCi  cJtí.  fiis  vvceUnia.  aj'  euv~  ehspeJaJÍjm.  iJ^poSícbU,  1ë ^onjlcxlt/-  ^dn  m 
ýfe,  BfiC,  oí  KaraJf.  CanJ.uttuaSi’,  'lfii'*  paJtcjUL  Cctn  aiftm'- h»,  CannacJkjL  tS^ixJ' p^fJaSeaJuje 
" fl  t.  X»  . A , I M e r ^ tnetf  SakatatS  u>L^  mn.i'ícíixXaf^aiM 

iine  tfvt.  Oiwvif.  SuaJi  a.  CaM.  «,í«tvv  <V* 

L.  ^ • Á'S'OLA^  4.  f^ÍLjf»á_rLmt4^'/ta  tía^A/ÁêrésS 


tfiuccrtnpj  cK  p>  ifji,  iveyiouj  pa,.^  ctcnc.roÍinJj  /fij. 

Coi'inecJvtt'lfiiseetxSa^iaLHi  tSe,  naxf 
tnccífijuijleí' ujJlí, , jfcJan  Ap^ 
paSScc^  daSofoAi- -'  '"  " ^ 



p/cVicUoL  anoL  unSJ-  cUpm'f  aXta^sftu-r- uLH,  aJinndjxnca!brahnnáant-  'jjxnl!  J^,  jLc^  <v 


Or  " <i4liuncÉ3Íi^^t€~ïapëodMlP 


CmJi,miaJÍ-CiCCaffn,cc,fÍfi*.  udtJcncKm  HorJUotsf  U»t^ic.  ^^CJínOuJn  ^Ttm,  {kUoJ^ 
^u4tck^€AtHc£Lif\cdAa^  0(^ý\f4uVngu^  iii  ífiá,  Ccjtr^oLji.  Of  BU.  lUart-bcl  ^ In  tfl*-lnecxninp"/nXu/,^ 
ptaJicM!'anjÁ.‘'cUnnJancjf  V U <f  4 < 

Ilse  van  Staden 
Ligte  dig 


Van  karmosyn  kom  korrel  ek  die  klip 
en  guller  nog  as  herfs, 
waar  lyne  soms  nog  dansloos  wik 
om  ommer  as  die  wind  te  buk. 

Die  goudvlam  ruim  ’n  wêreld  wyd 
van  swaarder  aarde,  ligter  bron, 
maar  klanke  kibbel  nouend  op 
en  stamel  oeroud  na  die  son. 

Uit  watter  rots  se  bloedbegin 
moet  ek  ’n  ligtheid  spel 
en  wie  sal  dan  die  herfs  se  lug 
in  massa  en  in  vuur  vertel? 

Wilhelm  Haupt 
lesegrimm 


Die  annale  van  die  howe  van  hierdie  wêreld  is  deurspek  met  ontstellende 
verhale  van  verspeelde  jeugjare.  In  die  argiewe  van  die  Meester  van  die 
Hooggeregshof  van  ’n  klein  Duitse  dorpie  kan  bona  f/c/e-navorsers  die 
kronieke  van  een  so  ’n  tragiese  geval  bestudeer.  Die  onderhawige  geval  raak 
die  tweeling  Hánsl  en  Gretl  Schumann,  maar  dit  is  ook  die  verhaal  van  talle 
jeugdige  wetsoortreders  wêreldwyd. 

Die  Schumann-tweeling  het  in  haglike  omstandighede  in  die  plaaslike  agter- 
buurt  grootgeword.  Hulle  moeder  het  hulle  ontval  toe  hulle  maar  drie  jaar  oud 
was.  Mev.  Schumann  se  liggaam  was,  as  gevolg  van  wanvoeding,  algehele 
uitputting  en  ander  oorsake,  nie  tot  die  normale  verwerwing  van  immuniteit  in 
staat  nie.  ’n  Gewone  griepvirus  het  gevolglik  haar  lewe  geëis. 

Mnr.  Schumann  was  ’n  alkoholis  wat  nie  sy  gesin  na  behore  kon  onderhou 
nie.  Hy  het  kort  na  sy  vrou  se  dood  onverwags  hertrou.  Die  tweede  mev. 
Schumann  was  kinderloos  en  ongeneë  tot  selfs  die  aanvaarding  van  die  be- 
staan  van  haar  man  se  twee  kinders.  Sy  het  hulle  aanstootlik  gevind. 
Mev.  Schumann  was  ’n  bonkige  vrou  met  ’n  dominerende  persoonlikheid.  Sy 
het  dadelik  die  gesagsrol  in  die  huis  oorgeneem  en  haar  man  voortdurend 
uitgeskel  en  rondbeveel.  Mnr.  Schumann  het  geen  verweer  hierteen  gehad 
nie.  Sy  het  die  kinders  in  ongeduld  aan  haar  wil  onderwerp  en  hulle  liggaam- 
lik  en  emosioneel  mishandel.  Hulle  het  bloedweinig  skoolopleiding  van 
enige  aard  ontvang.  Van  godsdiensonderrig  of  kerkbywoning  was  daar  geen 
sprake  nie. 

Dié  toedrag  van  sake  het  mnr.  Schumann  se  drankprobleem  laat  vererger. 
Hy  het  sy  betrekking  verloor  en  kon  geen  verdere  bydrae  tot  sy  gesin  se  ver- 
sorging  maak  nie.  Onder  sy  vrou  se  manipulerende  invloed  het  hy  die  twee- 
ling  op  negejarige  ouderdom  die  huis  verbied  en  aan  eie  genade  oor- 
gelaat. 

Die  kinders  is  sodoende  verplig  om  hulself  aan  leeglêery  en  ander  anti- 
sosiale  gedrag  skuldig  te  maak.  Geen  onweerlegbare  getuienis  bestaan 
aangaande  hulle  optrede  voor  ’n  bepaalde  datum  nie,  maar  daar  was  sprake 
van  gevalle  van  klipgooiery,  waarskynlike  geringe  diefstalle  van  eetware, 
asook  sameswering  en  rommelstrooiery.  Dit  is  egter  onbekend  of  die  twee- 
ling  stelselmatig  by  jeugmisdaad  betrokke  geraak  het  en  of  dit  met  die 
bepaalde  insident  eers  ’n  aanvang  geneem  het. 

Hoe  dit  ook  al  sy,  die  tweeling  is  by  hierdie  geleentheid  in  aanhouding 
geneem  deur  die  welgestelde  eienares  van  ’n  afgesonderde  herehuis  in  ’n 
eksklusiewe  woonbuurt  in  die  distrik.  By  ’n  voorondersoek  is  getuienis  deur 
die  dame,  dr.  E.N.  D’Or,  gelei  dat  sy  die  tweeling  op  heterdaad  betrap  het  in  ’n 
daad  van  huisbraak  en  diefstal.  By  haar  aankoms  was  hulle  besig  om  kos- 

baarhede  van  die  woning  te  verwyder. 

Dr.  D’Or  het  aangevoer  dat  sy  wel  spesialiskennis  aangaande  jeugdiges  het 
en  inderdaad  gepromoveer  het  met  ’n  proefskrif  getiteld:  Die  invloed  van  die 
okkulte  op  die  perpetuering  van  pediese  onstabiliteit  met  besondere  verwy- 
sing  na  die  toepaslikheid  al  dan  nie  van  enkele  Gestaltsteoremas.  Sy  het 
gevolglik  aangebied  om  die  kinders  in  veilige  bewaring  te  hou  in  afwagting 
van  ’n  finale  hofbeslissing.  Die  hof  het  dit  dan  ook  so  beveel. 

Daar  bestaan  nie  die  minste  twyfel  dat  dr.  D’Or  besonder  goed  vir  die  twee- 
ling  gesorg  het  nie.  Hulle  gesondheidstoestand  het  dramaties  verbeter 
tydens  hulle  verblyf  by  haar  aan  huis  en  elkeen  se  gewig  het  met  ongeveer 
agt  kilogram  toegeneem.  Daar  word  egter  vermoed  dat  dr.  D’Or  as  ’n  reël  óf 
die  een  óf  die  ander  in  ’n  kamer  toegesluit  gehou  het,  om  te  verhinder  dat 
hulle  die  perseel  verlaat.  Sy  het  haarself  sodoende  teen  ’n  klag  van  nalatig- 
heid  verskans,  aangesien  sy  as  toesighouer  wetlik  verplig  was  om  te  alle  tye 
op  die  hoogte  te  bly  van  die  tweeling  se  doen  en  late.  Sy  het  moontlik  ge- 
redeneer  dat  sy  nog  nie  hulle  volle  vertroue  geniet  het  nie,  maar  dat  die  een 
nie  sonder  die  ander  sou  wegloop  nie. 

Op  ’n  dag  was  dr.  D’Or  besig  om  vir  haar  en  die  tweeling  badwater  in  ’n  hon- 
derdliter  seeppot  voor  te  berei,  toe  die  een  die  sleutels  gesteel  en  die  ander  uit 
die  kamer  laat  kom  het.  Saam  het  die  twee  kinders  toe  die  grusaamste  moord 
denkbaar  gepleeg. 

Dr.  D’Or,  wat  aan  ’n  ernstige  graad  van  bysiendheid  gely  het,  was  sonder 
haar  bril.  Dit  was  maklik  om  haar  te  bekruip  en  die  tweeling  het  haar  sonder 
enige  emosie  oorrompel  en  op  wreedaardige  wyse  in  die  kokende  water  laat 
tuimel.  Sy  het  onmiddellik  beswyk,  maar  hulle  het  nie  eens  ’n  poging  aange- 
wend  om  te  verhoed  dat  haar  liggaam  verder  verbrand  nie. 

Hulle  misdaad  is  vererger  deurdat  hulle  oorgegaan  het  tot  die  plundering  van 
die  woning.  Geld,  juweliersware  en  ander  kosbaarhede  ten  bedrae  van  hon- 
derdduisende  Duitse  Mark  is  buitgemaak  of  summier  vernietig.  Die  grootste 
deel  van  die  buit  is  later  deur  speurders  in  die  woning  van  mnr.  Schumann 
gevind.  Laasgenoemde  het  op  daardie  tydstip  alleen  in  die  huis  gebly, 
aangesien  die  tweede  mev.  Schumann  hom  in  die  interimperiode  verlaat 
het. 

Liefde  en  haat,  skoonheid  en  afstootlikheid,  misdaad  en  passie,  vreugde  en 
vulgariteit,  verdraagsaamheid  en  ongeregtigheid  is  so  dikwels  dieselfde 
dinge  en  bloot  die  produkte  van  die  waarnemer  se  eie  interpretasies.  Nuwe 
gesigspunte  ontbloot  vars  waarhede  oor  sake  wat  voorheen  aanvaar  is  as 
weldeurdag  en  volkome  bekend.  En  die  storietjie  hierbo  is  heeltemal  gek. 
Of  dit  sou  wees.  As  dit  nie  net  so  met  my  gebeur  het  nie. 

UIT  TEKS  GESTROOP: 

. . . Met  ’n  toevallige  kennis  uit  dieselfde  buurt  hertrou  . . . 

. . . drankprobleem.  Vreemd  genoeg  het  mev.  Schumann  se  ongenaak- 
baarheid  en  felle  kritiek  juis  in  hierdie  mees  toepaslike  arena  nie  volle  beslag 

gevind  nie.  Miskien  as  gevolg  van  haar  wêreldbeskouing  en  ondervindings 
as  kind,  het  mev.  Schumann  ’n  mate  van  begrip  en  aanvaarding  vir  haar  man 
se  drinkgewoontes  getoon  en  dit  geredelik  aanvaar.  Só  het  sy  byvoorbeeld 
dikwels  haar  man  se  besope  toestand  teenoor  die  kinders  afgemaak  met 
eufemistiese  woorde  soos:  “Los  julle  pa  om  hemelsnaam  uit.  Hy  is  inkapabel 
omdat  hy  alweer  heeldag  hardehout  gekap  het.  Julle  sal  vannag  hoor  hoe 
saag  hy  balke,”  of:  “Julle  sal  vanaand  weer  sien  julíe  pa  kom  diep  uit  die  har- 
dehoutbos  uit.  Sy  knieë  sal  knak  en  sy  neus  en  oë  sal  rooi  wees  soos  die 
splinters  hom  gekrap  het.” 

. . . sonder  haar  bril,  waarskynlik  om  haar  vermoeide  oë  ’n  ruskansie  te  gee. 
Sy  was  gedurende  hierdie  tydperk  betrokke  by  die  analise  en  dokumentasie 
van  allerlei  groteske  voorwerpe  wat  in  die  loop  van  haar  studie  onder  haar 
aandag  en  in  haar  besit  gekom  het . . . 


Linda  Koen 


Die  stunning  meisie  hike  ’n  bus 
maar  word  op  ’n  moltrein  verkrag 

Die  verkragter  verander  in  ’n  lem 
en  kerf  haar  op  in  stukke 

Die  stukke  waai  oor  die 

hele  wêreld  en  ontkiem  tot  blomplante 

Die  blomme  word  deur  lovers  gepluk 

en  saam  met  suggestiewe  boodskappe  aan  mekaar  gestuur 

Die  suggestiewe  boodskappe  skiet  wortel 
en  bring  stunning  meisies  voort 

Die  stunning  meisies  hike  busse 
maar  word  op  moltreine  verkrag 

Hans  du  Plessis 

Die  drama  en  die  draaiboek  as  leeservaring 


Ek  het  ’n  vae  vermoede  dat  ek  gevra  is  om  by  hierdie  seminaar  te  praat,  en 
lank  nadat  ek  ja  gesê  het,  het  hulle  my  eers  gesê  waaróór  ek  moet  praat.  Dit 
moet  iets  van  die  aard  wees  anders  weet  ek  nie  hoe  op  aarde  ek  vir  hierdie 
onderwerp  ja  kon  sê  nie!  Ek  is  nie  ’n  dramakenner  nie,  ek  is  g’n  televisie- 
skrywer  nie,  en  ek  glo  nie  ek  sal  ooit  ’n  akteur  word  niel  Nou  kan  u met  reg 
wonder  wat  soek  ek  hier  — ek  wonder  ookl  Nadat  ek  oor  die  eerste  skok 
gekom  het  en  nadat  ek  begin  lees  het  oor  die  onderwerp,  het  ek  een  ding 
begin  agterkom:  dit  is  ’n  onderwerp  waaroor  ’n  mens  nie  in  ’n  halfuurlesing 
uitgepraat  sal  kan  raak  nie.  Die  drama  het  soveel  fasette  dat  ’n  mens  in  ’n  kort 
tydjie  maar  net  bolangs  sal  kan  raak. 

Die  vraag  wat  onmiddellik  by  my  begin  spook  het,  was  eenvoudig  hoe  die 
onderwerp  wat  ek  het,  by  die  leeskringseminaar  kan  aanpas. 

Ter  wille  van  die  behoud  van  my  selfbeeld  — wat  met  die  lees  oor  die  drama  al 
kleiner  geword  het — moes  ek  oor  een  ding  vir  myself  duidelikheid  kry:  as  die 
dramaen  dietelevisiedraaiboekas  leeservaring  in  die  jaarvan  geletterdheid 
by  die  leeskringseminaar  ter  sprake  kom,  moet  ’n  mens  as  leser  daarna  kyk; 
as  gewone  leser  en  as  gewone  kyker  van  teater  en  kyker  van  televisie.  Dit 
was  dan  my  enigste  stukkie  troos:  ek  kan  oor  die  ondenwerp  praat  as 
leesufiiemens:  as  liefhebber  van  die  drama,  watter  vorm  van  die  drama 
ook  al. 

Ek  vermoed,  moet  ek  toegee,  dat  die  bedoeling  van  die  onderwerpuitdinker 
dan  was  dat  ons  in  hierdie  gesprek  na  die  drama  en  die  draaiboek  sal  kyk 
soos  wat  dit  gebruik  kan  word  binne  die  leesunie.  M.a.w.  die  vraag  waarom 
dit  vir  my  gaan,  is  in  die  eerste  plek  of  die  drama-  en  televisieteks  as  sodanig 
geskik  is  vir  die  leesunielees  en  in  die  tweede  plek  hóé  ’n  mens  hierdie 
besondere  soort  woordwerk  as  nie-kenner-leser  behoortte  benader.  Dat  die 
drama  en  selfs  die  draaiboek  anders  is  as  poësie  of  die  prosa,  is  tog  ’n  feit;  ’n 
feit  wat  inderdaad  duidelik  beredeneer  sal  moet  word  in  die  gesprek. 
Heyman  (1979:  11)  sê  eksplisiet: 

“A  novel  or  a poem  is  neither  more  nor  less  than  the  words  it  consists  of,  but  a 
script  is  obviously  less  than  a play,  while  a production  is  obviously  more.” 
Dat  drama  van  die  ander  woordkuns  onderskei  moet  word,  is  seker.  Dat  die 
televisiedraaiboek  iets  anders  is  as  die  dramateks,  is  ewe  seker.  Daarom  sal 
’n  mens  ter  wille  van  iets  wat  na  sistematiek  lyk,  heel  van  die  begin  af 
duidelike  onderskeide  moet  tref,  want  wat  ons  as  drama  lees  word  anders 
ervaar  as  teater  wat  ons  sien;  wat  as  byna  onverteerbare  stuk  regisseurs- 
handleiding  voor  jou  op  ’n  lessenaar  lê  is  nie  naastenby  dit  waarna  jy  op  die 
glasvierkant  van  jou  woonkamer  kyk  nie.  Daarom  is  onderskeide  in  hierdie 
praatjie  belangrik,  en  ek  sal  onderskeide  probeer  trek  sonder  om  my  te  veel 

te  verlaat  op  tegniese  terme,  nie  omdat  ek  dink  u die  terme  nie  sal  verstaan 
nie,  maar  juis  omdat  ek  vrees  dat  ek  die  meeste  daarvan  self  nie  begryp 
nie! 

“Two  things  can  lick  a play,”  sê  Howard  Lindsay  (vgl.  Willis,  1 967: 1 8).  “One 
is  that  the  aud  ience  doesn  ’t  bel  ieve  it,  and  the  other  is  that  they  don’t  care.”  D it 
is  duidelik  dat  Lindsay  in  hierdie  uitspraak  verwys  na  teater  en  na  televisie- 
produksie,  want  hy  verwys  na  die  gehoor.  In  hierdie  praatjie  gaan  dit  juis  om 
die  lees  van  ’n  drama,  vir  watter  medium  dit  ook  al  bedoel  is,  in  die  geskrewe 
vorm;  die  vorm  sonderdieverhoogof  dietelevisiestel;  diewoordesonderdie 
akteurs.  Miskien  sou  André  Brink  se  verduideliking  hier  die  duidelikste  sê 
wat  ek  bedoel.  Brink  (1986:  11)  verwys  na  die  “woordgedeelte”  van  die 
drama  as  dit  “waarin  die  teatervorm  van  die  voltooide  stuk  in  potensie  teen- 
woordig  is — nes  die  voltooide  Negende  Simfonie  ‘voorlopig  opgesom’  word 
in  sy  bladmusiek.” 

In  al  die  mediums  van  die  drama,  op  die  verhoog,  op  die  TV  en  oor  die  radio, 
sién  ons  in  die  nie-opgevoerde  vorm  woorde;  en  ons  verbeel  ons  die  klanke 
en  die  prentjies.  As  jy  lees  aan  die  teks  waarop  die  uiteindelike  produksie 
gegrond  is,  sien  ’n  mens  een  straal  water,  terwyl  jy  as  jy  na  die  opgevoerde 
stuk  kyk  of  oor  die  radio  luister,  kan  jy  ’n  klomp  krane  gelyk  oopdraai. 
Die  vraag  waarom  dit  vir  my  gaan,  is  dan  juis  of  hierdie  enkel  straal  water; 
hierdie  “voorlopige”  kunswerk  inderdaad  ’n  leeservaring  kan  wees.  In  plein 
Afrikaans:  kan  die  lees  van  Stille  nag  of  die  lees  van  Karel  Schoeman  se  TV- 
draaiboek  van  Besoeker  ’n  leeservaring  wees?  Kan  ’n  mens  net  soveel  genot 
hê  aan  die  lees  en  bespreek  van  die  teks  van  hierdie  drama  by  ’n  be- 
sprekingsuuraswatjysoukon  hêaandie  lees  engeselsrondomdieteksvan 
’n  bundel  poësie  of  ’n  prosawerk? 

Ek  is  van  oordeel  dat  die  drama  en  die  TV-draaiboek  ’n  leesavontuur  kan 
wees;  inderdaad  ’n  leeservaring,  maar  dan  moet  jy  ánders  lees,  of  liewer:  jy 
moet  bewustelik  daarop  ingestel  wees  dat  jy  iets  anders  lees!  En  omdat  jy 
iets  anders  lees,  is  dit  gebiedend  noodsaaklik  dat  jy  ánders  lees,  anders  lees 
jy  eenders  en  dit  is  fataal  — ’n  leesmoord,  nie  ’n  leeservaring  nie. 

Die  vraag  is  dan  logies:  hoekom  en  hoe  lees  jy  anders?  Dit  is  waarmee  ons 
ons  vir  ’n  rukkie  lank  kan  besighou. 

Miskien  moet  ek  dit  eers  duidelik  sê:  ofskoon  daar  ooreenkomste  is,  veral  vir 
sover  dit  die  uitgesteldheid  van  die  opvoering  self  is,  is  daar  ook  beduidende 
en  opvallende  verskille  tussen  drama  en  draaiboek.  Die  verskil  tussen  die 
draaiboekteks  en  die  draaiboek-TV-stuk  is  groter  as  dié  tussen  drama  en 
teater.  Omdat  dit  so  is,  sal  ek  vervolgens  afsonderlike  aandag  gee  aan  die 
drama  as  leeservaring  en  die  draaiboek  as  leeservaring. 

Die  drama  as  leeservaring 

Voordat  ons  die  drama  as  leeservaring  (of  dan  moontlik  nie  as  leeservaring 
nie)  beskou,  neem  dit  nie  die  een  belangrike  verskil  tussen  drama  en  die 
ander  woordkunste  weg  nie,  nl.  die  feit  dat  die  drama  meer  potensiële 

kategorieë  lesers  het  as  wat  die  prosa  en  die  poësie  het.  Die  besondere  aard 
van  ’n  drama  lei  juis  daartoe  dat  die  leser  meer  as  een  ding  kan  beteken.  Wan- 
neer  die  literêre  kritikus  die  drama  lees,  lees  hy  of  sy  dit  anders  as  wat  die 
regisseur  dit  sou  lees,  en  die  regisseur  lees  dit  anders  as  wat  die  akteur  dit 
lees.  Die  leesdoel  van  die  akteur  en  die  sommer-vir-die-lekker-leser  verskil 
radikaal  van  mekaar.  Dit  moetdaarom  ook  logies  volg  datdie  maniervan  lees 
beduidend  moet  verskil.  As  ek  Corlia  Fourie  se  Leuens  sit  en  lees  omdat  ek  ’n 
rol  daarin  moet  vertolk,  sal  ek  dit  anders  lees  as  wanneer  ek  dit  in  ’n  eerste- 
jaarsklas  in  Afrikaans  sou  wou  doseer.  Toegegee:  ek  sou  moeilik  ’n  rol  in  die 
drama  kry,  want  dit  sal  wragtag  regie  kos  om  my  óf  Anita  óf  Ina  te  laat 
speel. 

Ons  sal  vir  die  doel  van  hierdie  gesprek  ons  beperk  tot  slegs  een  van  die 
kategorieë  lesers,  nl.  die  gewone  leser,  m.a.w.  dié  leser  wat  die  drama  wil  lees 
met  niks  anders  voor  oë  as  leesgenot  nie.  Ons  gee  dus  nie  aandag  aan  die 
soort  leser  wat  op  literêre  kritiek,  of  die  regisseur  of  speel  van  die  toneel  af 
lees  nie.  Hulle  móét  immers  ’n  ander  leeservaring  hê  as  ek,  gewone  leser  vir 
die  lekker. 

Dit  is  belangrik  om  te  onthou  wat  Brink  (1 986: 1 2)  sê,  nl.  dat  ons  herinneringe 
aan  die  groot  dramas  baie  selde  ouditief  of  literêr  is,  ’n  mens  se  primêre  herin- 
nering  van  dramatiese  werke  is  visueel.  Dit  is  ook  so  dat  Bernard  Shaw  vir  1 8 
jaar  dramas  geskryf  het  voordat  hy  ’n  uitgewer  daarvoor  kon  kry.  Shaw  gaan 
selfs  so  ver  dat  hy  probeer  om  alle  tegniese  terme  te  vermy,  net  om  die  teks 
leesbaar  en  uitgeebaar  te  kry!  Hy  gun  (vgl.  Heyman,  1 977: 92)  homself  selfs 
nie  die  voorreg  van  ’n  Enter  of  ’n  Exit  niel  As  hy  in  sy  poging  om  Man  and 
Superman  leesbaar  te  maak  John  Tanner  beskryf,  doen,  of  liewer,  óórdoen 
hy  dit  so: 

“a  certain  high  chested  carriage  of  the  shoulders,  a lofty  pose  of  the  head,  and  the  Olympian 
majesty  with  wh  ich  a mane,  or  rather  a h uge  wh  isp,  of  hazel  colou  red  hair  is  th  rown  back  from 
an  imposing  brow,  suggest  Jupiter  rather  than  Apollo.  He  is  prodigiously  fluent  of  speech, 
restless,  excitable  (mark  the  snorting  nostril  and  the  restless  blue  eyes,  just  the  thirty- 
secondth  of  an  inch  too  wide  open),  possibly  a little  mad. 

This  is  not  written  for  the  director,  who  is  not  going  to  worry  about  Greek  gods  or  hazel- 
coloured  hair  when  he  casts  the  part,  or  for  the  actor,  who  is  not  going  to  calculate  how  wide 
his  eyes  are  open  when  he  plays  it,  but  forthe  reader,  who  needs  both  to  be  entertained  and  to 
be  encouraged  to  visualize  with  a maximum  of  precision.” 

Dit  is  duidelik  dat  die  drama  tradisioneel  nie  as  leesstuk  beskou  is  nie.  Die 
verskil  tussen  die  drama-as-letterkunde  en  die  Drama  kan  ’n  mens  in  die 
Aristoteleaanse  terme  aandui  deur  op  die  verskil  in  die  dinamis  van  die  twee 
te  wys.  Gross  (1974:  7)  som  die  verskil  so  op: 

“Letterkunde  is  hoofsaaklik  verstandelik  en  dit  het  ’n  simboliese  toegang;  die 
drama  is  hoofsaaklik  gevoel  en  dit  steun  op  sensoriese  toegang.”  Dit  is  juis 
as  gevolg  van  die  tradisionele  onderskatting  van  die  drama  as  woordkuns- 
werk,  of  dan  as  geskrewe  woordkunswerk,  wat  dit  laat  lyk  of  dit  nie  leeserva- 
ring  soos  die  liriek  of  die  prosa  kan  wees  nie. 

’n  Mens  moet  die  drama  dus  cx)k  kan  lees  sckds  wat  jy  die  poësie  en  die  prosa 
lees,  so  lees  dus  dat  die  akteurs  en  die  verhoog  immateriële  betekenis  kry. 
Daar  is  inderdaad  ’n  verskil  in  die  leesbenadering,  omdat  daar  ’n  verskil  is  in 
die  oorhoofse  semantiese  struktuur.  Om  Veltrusky  (1977:  9)  aan  te  haal: 
“Theater  is  not  another  literary  genre  but  another  art.  It  uses  language  as  one 
of  its  materials  while  for  all  the  literary  genres,  including  drama,  language  is 
the  only  material  — though  each  organizes  it  in  a different  fashion.’’ 

Dit  is  egter  nie  net  die  leser  of  die  aanwending  van  die  taal  as  medium  wat  die 
drama  van  die  ander  woordkuns  onderskei  nie.  In  ’n  sekere  sin  is  die  drama 
die  enigste  genre  met  ’n  eiesoortige  dualiteit:  die  feit  dat  daar  tussen  drama 
en  teater  onderskei  kan  word  — ter  wille  van  die  drama  as  leeservaring 
onderskei  móét  word. 

’n  Onderskeid  word  algemeen  getref  tussen  drama  en  teater.  Mouton  (1 989: 
2)  wys  daarop  dat  die  meeste  dramateoretici  ’n  verbintenis  erken  tussen  die 
dramateks  en  sy  opvoering  en  verder  dat  die  dramateks  in  die  meeste  gevalle 
opvoeringsgerig  is.  Wanneer  ’n  mens  egter  van  die  drama  as  leeservaring 
praat,  bedoel  jy  (in  die  konteks  waarbinne  ons  hier  daaroor  praat)  met  drama 
die  geskrewe  vorm. 

André  Brink  (1 986: 1 3 e.v.)  verduidelik  die  verhouding  tussen  die  geskrewe 
stuk  (dus  die  drama)  en  die  opgevoerde  stuk  (d.i.  die  teater)  met  verwysing  na 
die  begrippe  KUNSWERK  en  ESTETIESE  VOORWERP  soos  wat  die  Poolse 
kritikus,  Roman  Ingarden,  die  begrippe  gebruik.  Hiervolgens  is  die  kunswerk 
nie  dieselfde  as  die  materiële  voorwerp  waarin  ons  dit  teëkom  nie.  Die  boek 
van  Oomblik  in  die  wind  self  is  nie  die  kunswerk  nie.  Dit,  nl.  die  boek,  is  die 
waarneembare  gedaante  van  die  kunswerk.  Die  verskil  is  in  die  drama  nog 
opvallender:  as  die  drama  die  kunswerk  is,  is  die  teater  (die  opvoering  van  die 
kunswerk)  die  estetiese  voorwerp.  As  dit  verder  om  die  drama  as  leeserva- 
ring  gaan,  bedoel  ek  met  drama  dan  juis  die  kunswerk  self,  die  stuk  ge- 
skrewe  taal  wat  potensieel  buite  die  boek  om  letterlik  op  die  pianke  gebring 
mag  word.  Maar  in  die  oordeel  oor  die  leeservaring  is  die  teater  as  estetiese 
voorwerp  nie  direk  ter  sprake  nie. 

Om  Brink  (1986:  14)  ter  verduideliking  vollediger  in  hierdie  verband  aan 
te  haal: 

“Dit  beteken  dat  die  leser  van  ’n  drama  op  ’n  dubbele  wyse  vooruit  moet  kyk 
wanneer  jy  ’n  teks  beoordeel:  met  die  woorde  as  blote  beginpunt,  moet  hy  dit 
“sien”  en  evalueer  soos  dit  sal  lyk  as  dit,  met  alle  moontlikhede  verwesenlik, 
op  die  verhoog  gebruik  word;  én  hy  moet  so  ’n  verbeelde,  ideale  opvoering 
opnuut  deur  sy  kreatief-kritiese  vermoë  déúrleef  tot  in  die  stadium  waar  dit 
estetiese  objek  word”  (p.  14). 

“Nóg  meer  as  in  die  literatuur  is  die  taal  dus  hier  net  ’n  ‘teken’.  ’n  Teken  wat  uit- 
wys,  na  ’n  estetiese  belewenis  in  ’n  heeltemal  ander  medium,  nl.  die  teater.” 
Dit  geld  selfs  die  leesdrama  wat  nie  op  verhoogproduksie  ingestel  is  nie. 
Jy  kan  die  drama  nie  lees  as  iets  wat  nie  uiteindelik  teater  wil  wees  nie.  Dit 
behoort  nog  meer  vir  die  draaiboek  te  geld. 

Drama:  geskrewe  teater-ín-potensie 
Teater:  praktiese  uitvoering 

Dit  lei  dan  uiteindelik  tot  die  semiotiese  beskouing  van  die  drama  en  die 
teater. 

Die  dramateks  moet  dan  gelees  word  as  ’n  bepaalde  soort  literêre  teks.  Die 
dramateks,  sonder  verwysing  na  teater,  kan  daarom  binne  die  leesuniever- 
band  as  literêre  teks  gelees  word.  Maar,  en  dit  is  belangrik,  dit  móét  anders  as 
die  poësie  of  die  prosa  gelees  word  omdat  dit  duideliker  uiteenval  in  ’n  ver- 
bale  (die  dialoog)  en  ’n  nie-verbale  (die  toneelaanwysings)  sisteem  van 
taalkodes.  Of  dan  Ingarden  se  hoof-  en  neweteks.  Dit  is  die  interpretasie  van 
hierdie  stelle  kodes  wat  van  die  drama  ’n  leeservaring  maak.  Op  ’n  ander 
manier  as  in  sê  die  roman  skep  die  dramateks  (juis  deur  die  nie-verbale 
taalkodes)  ’n  eie  deiktiese  ruimte.  Die  didaskalia  van  Mouton  (1 989),  wat  titel, 
voorwoord,  motto,  karakterlys  en  toneelaanwysings  insluit,  skep  ’n  fiktiewe 
deiktiese  sentrum  vir  die  drama.  lets  soos  “Die  eet-  en  werkkamer  in  MEV. 
VENTER  se  huis’’  in  Fagan  se  Ousus,  skep  die  ruimtelike  sentrum:  “Bran- 
dende  kerse’’  situeer  o.a.  tyd,  terwyl  ’n  verwysing  na  mev.  Venter  die  derde 
van  die  narratologiese  vertellerskategorieë  vestig.  ’n  Nuwe  sentrum  van  per- 
sone,  tyd  en  ruimte  word  as  deiktiese  sentrum  gevestig. 

Binne  hierdie  fiktiewe  deiktiese  sentrum  moet  Ousus  se  dialoog  as  verbale 
taalkode  gelees  word. 

Die  leesuitdaging  lê  dan  juis  in  die  kreatiewe  byeenbring  van  verbale  en  nie- 
verbale  deur  die  leser  self.  Daar  word  by  die  lees  van  die  drama  méér 
kreatiwiteit  van  die  leser  geëis  as  in  die  geval  van  sê  ’n  roman  waarin  hierdie 
kreatiewe  handeling  meer  die  skrywer  as  die  leser  se  handeling  is. 
Miskien  is  dit  een  van  die  groot  redes  hoekom  die  drama  die  stiefkind  van  die 
lesers,  en  in  ons  geval  die  leeskring  as  lesers,  geword  het.  Seyffert  (1990) 
gaan  in  meer  besonderhede  hierop  in,  maardit  istog  belangrikom  na  hierdie 
aspek  te  verwys. 

“Het  is  de  lezer,  die  de  tekst  tot  leven  brengt  en  het  is  de  tekst,  die  de  voor- 
waarden  voor  deze  activiteit  van  de  lezer  bevat,”  sê  Wolfgang  Iser  (aan- 
gehaal  deur  Seyffert,  1 990:  1 ). 

Die  Afrikaanse  literatuurgeskiedenis  bevestig  dat  die  drama  in  vergelyking 
met  die  prosa  en  poësie  kwantitatief  ’n  mindere  genre  is.  Dit  is  ook  waar  dat 
die  drama  as  voorgeskrewe  teks  op  sekondêre  en  tersiêre  vlak  en  as  uitleen- 
boek  in  die  biblioteek  as  die  weeskind  van  die  drie  literêre  genres  bestempel 
word.  Van  Straten  (1 989: 3)  beaam  die  voorafgaande  mening  in  ’n  uitspraak 
na  ’n  ondersoek  oor  die  uitleensyfer  van  dramatekste  in  openbare  biblioteke 
soos  volg:  “Terwyl  Afrikaanse  dramas  gemiddeld  twee  tot  vyf  keer  uitge- 
neem  is,  is  digbundels  meer  gereeld  uitgeneem,  tot  soveel  as  sewe-en- 
twintig  keer.”  Die  deursneeleser  koop  nie  dramatekste  om  te  lees  nie; 
daarom  is  uitgewers  meer  bedag  op  die  literêre  meriete  van  ’n  boek  met  die 
oog  op  die  voorskryfmark  en  populêre  prosa  om  ’n  breër  leserstal  deur  die 
tydskrif  of  boek  te  bereik. 

Na  ’n  droë  tussentydperk  in  die  geskiedenis  van  die  Afrikaanse  drama,  sê  ; 
maar  ná  Siener  in  die  Suburbs,  vind  ons  ’n  oplev\/ing  vanaf  die  vroeë  tagti-  j 

gerjare.  Die  stimulus  is  onder  andere  bewerkstellig  deur  die  ATKV-kam-  j 

pustoneel  en  die  Grahamstadse  kunstefees.  Veral  HAUM-Literêr  het  belo-  j 
wende  dramas  gepubliseer;  gevolglik  is  “daar  in  die  afgelope  vyf  jaar  | 

sowat  dertig  werke  uitgegee’’  (Van  Straten,  1 989:  3)  wat  in  der  waarheid  ’n  i 

wins  vir  die  drama  is.  Dramaturge  soos  Reza  de  Wet,  Corlia  Fourie,  Deon 
Opperman,  T.T.  Cloete,  Hennie  Aucamp,  Pieter  Fourie,  en  andere  verteen- 
woordig  hierdie  klein  “opbloei’’  wat  volgens  Opperman  (1 989:  7)  moontlik  í 
gemaak  is  “deur  ’n  beleid  van  teater  sonder  sensuur’’.  Fourie  (1 989: 35)  dui 
die  moontlikhede  van  die  tagtigerteater  in  ’n  huldiging  aan  Pieter  Reible  soos 
volg  aan:  “Die  teater  het  sy  eie  tekensisteme  waardeur  die  proses  van  skep 
en  herskep  ’n  landskap  sonder  grense  bestryk.”  Die  grenslose  landskap  van 
die  teater  word  gevind  in  die  verdere  ontginning  van  tydruimte,  ontmitolo- 
gisering  van  die  Afrikanermite,  satire  en  parodie  van  Afrikanertradisies,  i 
politieke  betrokkenheid  en  die  trauma  van  die  grensoorlog.  Pieter  Fourie  het  ! 

met  sy  drie  dramas  Ek,  Anna  van  Wyk,  Die  koggelaar  en  Die  groot  wit  roos  sy 
temas  oor  religieuse  konflik  sowel  as  satire  en  ironie  in  die  Afrikanerkonteks 
’n  nuwe  kleed  aangetrek  om  sodoende  deur  die  gebruik  van  simbole  deur  die 
teater  die  waarheid  hier  te  lande  te  realiseer. 

Vanuit  ’n  lesersoogpunt  gesien,  het  ’n  literêre  teks  baie  aansigte.  Jauss  soos 
vertaal  deur  Buursink  (1 977:  2)  sê  dit  duidelik:  “(Het  literaire  werk)  is  geen 
monument,  dat  in  een  monoloog  zijn  tijdloze  wezen  openbaart.  Het  is  veeleer 
als  een  partituur  gericht  op  de  steeds  hernieuwde  weerklank,  die  het  vindt  in 
het  lezen,  dat  de  tekst  bevrijdt  uit  de  materie  van  de  woorden  en  hem  tot  een 
actueel  bestaan  brengt.”  Die  dramateks,  anders  as  die  prosaen  poësie,  word 
geskryf  om  opgevoer  te  word;  daarom  val  die  klem  by  die  leser  meer  op 
voorstellende  lees.  Dit  sou  seker  die  ideale  toestand  gewees  het  as  die  leser 
ook  die  opvoering  van  elke  gelese  dramateks  kon  sien,  maar  dit  is  nie  altyd 
moontlik  nie.  Die  kategorie  lesers  waarvan  hier  gepraat  word,  is  die  reële 
leser  wat  teksekstern  is,  en  die  dramateks  weens  sy  besondere  belangstel- 
ling  in  teater  lees  en  ’n  waardeoordeel  vanuit  sy  kulturele  konteks  maak.  Dit 
kom  daarop  neer  dat  ’n  leser  ’n  dramateks  kan  lees  binne  die  grense  van  sy 
literêre  verwagting  of  binne  die  wye  horison  van  sy  lewenservaring.  ’n 
Dramateks  kan  dus  verskillende  interpretasies  hê,  byvoorbeeld  in  Ger- 
manicus  is  daar  ’n  verskil  van  mening  by  kritici  oor  die  karakter  van  Ger- 
manicus  en  die  slot  van  Die  joiner  kan  verskillend  geïnterpreteer  word,  omdat 
die  volle  gewig  op  die  leestoerusting  en  die  kreatiwiteit  van  die  leser  geplaas 
word.  Hoewel  die  dramaturg  met  literêre  middele  werk  en  sy  uiteindelike  doel 
nie-literêr  is,  naamlik  die  realisering  van  die  stuk  op  die  verhoog,  is  die  kom- 
munikasie  met  die  leser  gebonde  aan  die  geskrewe  linguistiese  kode.  Die 
leser  lees  die  dramateks  metdie  oog  op  die  onderskeidende  kenmerke  van 
die  drama,  terselfdertyd  eis  die  aard  van  die  teks  ook  voorstellende  lees  op 
soos  die  luisteraar  van  die  radiospel  die  gebeure  voor  sy  geestesoog 

moet  rekonstrueer. 

Die  dramaturg  se  aanvanklike  teks  kan  ontwikkel  tot  die  volgende  kom- 
munikasiemoontlikhede,  naamlik  ’n  publikasie,  ’n  opvoering,  ’n  radiospel,  ’n 
televisiedrama  of  die  film.  Die  leser  moet  daarop  bedag  wees  dat  die  drama- 
turg  die  teks  skep  en  dat  dit  die  regisseur  en  sy  helpers  is  wat  vir  die  realisasie 
daarvan  op  die  verhoog  verantwoordelik  is.  Die  aard  van  die  dramateks, 
anders  as  by  die  prosa  en  poësie,  leen  hom  vir  verskillende  soorte  lesings. 
Hauptfleisch  (1 984: 46)  verwys  na  Bassnet  McGuire  se  vyf  tipes  moontlike 
lesings  van  ’n  toneelteks: 

* ’n  Literêre  lesing  soos  dit  in  die  onderrig-leersituasie  van  ’n  letterkundekur- 
sus  gelees  sal  word. 

*Die  regisseur  se  lesing  met  die  oog  op  die  keuse  van  ’n  dramateks  vir 
’n  opvoering. 

* Die  lesing  van  die  akteur  wat  die  opvoerbaarheid  van  ’n  sekere  rol  wil 
ondersoek. 

* Die  repetisielesing  wat  paralinguistiese  tekens  soos  toonhoogte,  toonkleur 
en  selfs  gebare  insluit. 

* ’n  Lesing  na  ’n  aanbieding,  dit  wil  sê,  ’n  dramateks  wat  na  ’n  aanbieding 
gelees  word  om  sodoende  die  opvoering  beter  te  verstaan. 

Die  dramateks  kan  vir  die  leser  ’n  leesavontuur  wees,  maar  dan  met  die  voor- 
bedagtheid  dat  die  dramateks  veelvuldig  kommunikeer.  Die  leser  moet 
deurentyd  bewus  wees  dat  hy  lees  as  implisiete  toeskouer  en  sodoende 
ingestel  moet  wees  op  die  opvoeringsgerigtheid  van  die  teks.  Die  leser  wil 
dus  die  handelingsverloop  in  die  fiksionele  dramawêreld  begryp  maar  ter- 
selfdertyd  moet  hy  ook  lees  met  die  oog  op  die  opvoering.  Die  aard  van  die 
dramateks  dwing  die  leser  as’t  ware  om  voorstellend  te  lees  en  sodoende 
word  die  idee  anders  gekommunikeer  as  byvoorbeeld  in  die  poësie. 

Die  draaiboek 

Daar  is  ’n  reuseverskil  tussen  die  draaiboek  en  die  drama  op  ’n  sekere  vlak, 
terwyl  daar  op  ander  vlakke  weer  ooreenkomste  is.  Die  groot  verskil  lê  juis  in 
die  verskillende  mediums  waarvoor  die  twee  bedoel  is:  die  drama  het  die 
teater  op  die  oog,  en  die  draaiboek  het  ’n  TV-produksie  ten  doel. 
Dieselfde  onderskeid  wat  getref  is  tussen  drama  en  teater,  moet  ’n  mens  tref 
tussen  draaiboek  en  TV-program  waar  die  draaiboek,  in  Brink  se  terme  wat 
ons  vroeër  gebruik  het,  die  KUNSWERK  is  en  die  program  die  ESTETIESE 
VOORWERP  is. 

Die  televisie-,  meer  nog  die  filmdraaiboek,  dra  egter  baie  swaarder  aan  die 
sg.  didaskalia  van  Mouton  waarna  ons  vroeër  verwys  het.  Enige  iemand  wat 
al  ’n  draaiboek  ter  hand  gehad  het,  sal  weet  dat  die  ding  byna  onverteerbaar 
is.  Die  neweteks  van  die  drama  word  in  die  draaiboek  eintlik  hoofteks.  Die 
regisseursaanwysings  en  die  omvang  van  bv.  skootaanwysings  maak  van 

die  draaiboek  ’n  lompheid  wat  moeilik  lees.  Verder  is  dit  so  dat  die  draaiboek 
in  hoër  mate  eintlik  bloot  die  idee  van  die  uiteindelike  produksie  bepaal. 
Ander  faktore,  bv.  veral  finansies,  beskikbaarheid  van  skietplek,  beskik- 
baarheid  van  akteurs  of  die  eise  van  filmmaak  bepaal  die  verband  tussen  die 
kunswerk  en  die  estetiese  voorwerp  — wat  in  praktyk  soms  onglobaar  ver 
van  mekaar  af  kan  wees.  Dit  is  immers  so  dat  die  meeste  mense  by  die  eerste 
aanblik  van  ’n  draaiboek  in  sy  grondvorm  nie  kop  of  stert  van  die  storie  kan 
uitmaak  nie.  Dit  is  daarom  so  dat  die  televisiedraaiboek  kwalik  vir  die  literêre 
leeservaring  gelees  sal  word.  Eintlik  bestaan  die  literêre  leser  en  die  lees-vir- 
die-lekker-leser  nie  vir  sover  dit  die  draaiboek  betref  nie.  Min  draaiboeke  wat 
ek  ken,  is  ’n  leeservaring  — dit  is  inderdaad  ’n  enorme  leesmoeite. 
Daarom  is  dit  so  dat  selfs  die  heel  geslaagdste  draaiboek,  as  dit  vir  die 
gewone  mark  gepubliseer  word,  nie  in  die  ware  draaiboekvorm  uitgegee 
word  nie.  As  die  draaiboek  ter  wille  van  die  lees  daarvan  gepubliseer  word, 
sal  dit  gepubliseer  word  in  ’n  vorm  veel  nader  aan  die  dramateks  as  aan  die 
draaiboekteks.  As  ’n  mens  Schoeman  se  Besoek  ter  hand  neem,  word  dit  in 
tradisionele  dramavorm  aangebied  as  “’n  teks  vir  beeldradio”. 

Omdat  dit  dan  so  is,  is  dit  waar  dat  die  draaiboek  as  sodanig  weinig  lees- 
genot  bied,  maar  in  die  dramavorm  gegiet,  sal  die  leeservaring  dieselfde 
wees  as  die  drama.  Dit  wat  ons  tot  hiertoe  oor  die  drama  gesê  het,  geld  dan 
ook  die  draaiboek,  maar  dan  nie  die  draaiboek  in  sy  regisseursvorm  nie.  So 
gesien,  verskil  die  draaiboek  en  die  drama  dan  minder  as  wat  dit  op  die  oog  af 
sou  lyk.  Dit  beteken  egter  nie  dat  ’n  mens  die  twee  heeltemal  dieselfde  in 
gepubliseerde  vorm  sal  moet  lees  nie,  want  die  medium  van  die  estetiese 
voorwerp  verskil  tog  uiteindelik  in  vele  opsigte.  Wanneer  die  draaiboek  ge- 
lees  word,  moet  die  uíteindelike  televisieproduksíé  in  die  oog  gehou  word. 

Die  drama  en  draaiboek  as  leeservaring 

Ek  het  iets  meer  teoreties  probeer  sê  oor  die  onderwerp,  en  probeer  aantoon 
dat  die  drama  en  die  draaiboek,  met  sekere  voorbehoude  en  met  bepaalde 
uitgangspunte,  wel  vir  die  lekker  gelees  kan  word,  sonder  dat  die  kunswerk 
noodwendig  in  die  vorm  van  opvoering  of  televisieproduksie  gesien  hoef 
te  word. 

’n  Drama  is  ’n  leeservaring,  maar  dan  ’n  besondere  soort  leeservaring,  noem 
dit  dan  maar  ’n  voorstellende  leeservaring.  Ek  wil  dit  selfs  die  kreatiefste  van 
die  leeservarings  noem,  want  ’n  mens  moet  die  drama  ánders  lees:  verbeel 
jou  die  uitvoering  of  die  produksieso  helderas  moontlik.  Lees  hoof-  sowel  as 
neweteks  en  bly  jouself  daaraan  herinner  dat  dit  wat  jy  lees  vir  méér  as  lees 
bedoel  is.  Ondersoek  en  buit  die  geestesteater  uit.  ’n  Drama  beteken  nie 
altyd  wat  die  skrywer  bedoel  dat  dit  moet  beteken  nie.  Die  betekenis  is  die 
somtotaal  van  woorde,  stiltes  en  al  die  ander  elemente  en  nog  die  verhou- 
dings  wat  tussen  dit  alles  ontwikkel. 

Dus:  die  drama  en  die  draaiboek  is  inderdaad  ’n  leeservaring  — ’n  uit- 
dagende  en  ’n  kreatiewe  leeservaring. 

Jan  de  Bruyn 

vir  Paul 

Ek  het  my  probeer  troos 

aan  die  vele  duisende  vandag 

wat  ook  so  moes  groet 

aan  hoe  die  teësinnige  hande  oral 

by  werfhekke  opritte  en  in  motors  wuif 

verstar  soos  winter  word  en  val 

vlae  halfmas 

nog  vir  hoeveel  dae  hang 
julle  stiltes  in  die  huis 

Ek  het  die  kersboom  afgebreek 

die  kartelpapier  en  flikkerlint 

klokkies  en  kersvaders 

wat  jy  klankloos  met  jou  verwondering 

laat  lui  en  glimlag  het 

weggepak 

en  gevind  dat  die  huis 

self  nog  kersboom  bly 

verlep  in  die  steeds  vierende  son 

is  jou  kartellagte 

steeds  van  hoek  tot  tak  gespan 

Buite  by  die  nuutste  rose 

het  ek  onthou  hoe  duidelik  ek  gister  kon  weet 

en  kan  dit  anders:  na  soveel  weggaan 

en  soveel  wegblye  van  soveel 

hoe  ek  met  die  plant  van  die  ander 

sou  verlang 

Want  so  was  jy  vanmóre 

weer  hier  maar  onsigbaar  ver 

het  jy  brabbeltalig  maar  vlot  verduidelik 

hoe  sulke  sake  eintlik  werk 

hoe  die  kompos  kossies  word 

en  die  kunsmis 

drupstromend  deur  jou  poffervingers 
’n  soort  poeding  vir  blombome 
vir  rose  so  groot  soos  jou  armkringe 
terwyl  jy  met  jou  tong  suig-klap  om  te  sê 
hoe  die  wortels  water  drink 

Soos  spinnedrade  in  al  my  loop 
van  deur  tot  deur  is  jou  oë  onvenA/ags 
vandag  in  leë  kamers  helderder 
as  ooit  tevore 

en  gryp  ek  met  hulplose  roephande  van  die  hout 
terug  na  jou 

my  klein  kersgeskenk  vir  net  drie  dae 
27/1 2/90 


Sarina  Dónges 
’n  Verhaaltjie  vir  Freud 


Vreemd  hoe  kinders  van  dieselfde  vlees  en  bloed  kan  verskil.  Die  storie  begin 
so:  daar  was  eenmaal  drie  broers.  I.  was  ’n  kannibaal,  E.  was  ’n  nugter  sake- 
man  en  S.  was  ’n  godsdiens-fanatikus. 

“Dis  tyd  dat  ons  ’n  slag  ons  broer  nooi  vir  ete,”  het  E.  op  ’n  dag  vir  S. 
gesê. 

“Mag  God  dit  behoed!”  hetS.  geskok  uitgeroep.  “Ons  behoortons  nie  langer 
met  die  barbaar  te  assosieer  nie.” 

“Hy  bly  ons  broer,”  het  E.  nugter  gesê. 

“Een  van  ons.  Ons  moet  barmhartig  wees.”  ’n  Vae  skuldgevoel  het  aan  S. 
begin  knaag. 

“Nooi  hom  dan  maar.” 

Daardie  nag  het  hy  lank  onder  die  sterre  gestaan  en  bid. 

“. . . en  Here,  verlos  ons  van  die  bose.” 

E.  het  vroeg  die  volgende  móre  vertrek  na  sy  broer  I.  se  toegerankte  huis  in 
die  bos.  Aan  die  geluide  wat  hy  gehoor  het,  kon  hy  aflei  dat  sy  broer  besig  was 
om  iemand  te  verorber. 

“Goed  dat  S.  nie  saamgekom  het  nie,”  het  hy  gedink.  “Hy  sou  krepeer 
van  angs.” 

Klop-klop. 

“Binnell!”  ’n  Bulderende  opdrag. 

I.  hetop  ’n  wankelrigestoel  gesit.  Hy  was  besig  om  ’n  vrou  se  been  gulsig  met 
sy  geel  tande  skoon  te  vreet.  ’n  (Koel)bloedige  happie.  Aan  sy  digte  baard  het 
klein  ontbytdeeltjies  nog  vasgeklou:  ’n  paar  derms,  stukkies  vel,  rooi  hom- 
pies  vleis.  Hy’t  ’n  vinger  van  die  vloer  af  opgetel  en  dit  na  E.  gegooi. 

“Kry  vir  jou,  ou  broer!” 

E.  het  dit  geïgnoreer. 

“Ons  nooi  jou  oor  vir  ete.  Sondag  om  twaaifuur.  S.  wil  eers  die  diens  in  die 
kapel  bywoon.” 

Hy  het  haastig  vertrek. 

“Ons  moet  ons  broer  help,”  het  hy  gedink  op  pad  terug.  “Hy  is  regtig  ’n  wilde 
man.  Ons  moet  hom  probeer  rehabiliteer.  En  wat  kan  ons  maakom  syaptytte 
bevredig?  Wel,  hy  kan  nie  kieskeurig  wees  nie.” 

Eers  teen  drie-uur  die  Sondagmiddag  het  I.  by  sy  broers  opgedaag. 

“Dis  nie  goeie  maniere  om  laat  te  wees  nie,”  het  S.  verwyt. 

E.  wou  juis  hierdie  soort  konfrontasie  vermy.  Hy  het  vir  S.  in  die  ribbes 
gepomp. 

“Welkom  broer  — ons  is  net  bly  jy  het  wel  opgedaag,”  het  hy  heel 

geesdriftig  gesê. 

Hulle  het  by  die  netjies  gedekte  tafel  aangesit  vir  die  maal. 

“Laat  ons  bid.  Onse  Vader . . .” 

“Ag,  hou  jou  bek.  Ek  is  donners  honger!” 

“Dis  ’n  sonde  in  die  oë  van  . . .” 

Middelman  E:  “Laat  ek  vir  ons  opskep.” 

In  die  skottels  was  pampoenkoekies  met  kaneel,  peperbone  metfyngekapte 
aartappels  en  uie,  soetwortels  met  gemmerstukke,  geelrys,  patats. 

I.  het  mal  geword  toe  hy  dit  sien.  Sy  oë  het  waansinnig  in  hulle  kaste  rond- 
gehol.  ’n  Wrede  arena  van  lus.  “Dit  is  seker  ’n  grap,  my  broers.  Ek  soek  vleis. 
Ménsvleis.  Gebakte  breinkrokette,  lammersagte  borste,  opgekookte  lieste, 
vetterige  boude  . . .1” 

Toe  iemand  laatmiddag  na  E.  en  S.  kom  soek,  was  daar  geen  teken  van  hulle 
nie.  Op  die  tafel  was  rys,  pampoenkoekies,  patats,  bone,  wortels.  Afgeëte 
beentjies.  lets  wat  — kan  dit  wees?  — soos  ’n  neus  gelyk  het.  ’n  Oog?  Wel, 
die  mense  het  seker  afval  gehad  vir  ete;  sou  ’n  mens  kon  dink.  ’n  Wandeling. 
Hulle  sal  later  terug  wees. 

“Ek  het  jou  gesê  ons  moet  hom  op  ’n  afstand  hou,  my  broer,”  sou  S.  waar- 
skynlik  gesê  het. 

Edna  Deudney-Theron 

J.C.  Steyn  se  magtelose  pleidooi  by  ’n  simboliese 
muur  van  klip 


1.  inleidend 

“Eintlik  moet  mens  soos  tradisievaste  ou  boere  ’n  ysterklipmuur  bou  en  op 
jou  knieë  voor  hom  soebat:  Seblief  basie,  sal  my  goeie  kleinbasie  nie  maar 
apartheid  los  nie?”  So  skryn  die  ironie  van  onontkombare  aandadigheid  en 
matelose  onmag  in  1 978  uit  J.C.  Steyn  se  Dagboek  van  ’n  verraaier.  Nou, 
twaalf  tot  dertien  jaar  later,  met  die  hoekstene  van  apartheid  wettiglik  aan’t 
verbrokkel,  loon  dit  die  moeite  om  weer  eens  te  kyk  hoe  die  skrywer  dié  sim- 
boliese  klipmuur  letter-lik  opbou  en  by  wyse  van  ’n  ironiese  pleidooi  probeer 
aantas.  My  vertrekpunt  is  die  kortverhaal,  “Ná  ’n  gesprek  oor  apartheid” 
(1 976:  76-1 00),  want  afgesien  van  die  voorbeelde  wat  Scholtz  as  interteks 
van  die  verhaal  noem,^  is  dit  oor die  skouer van  hierdie  verhaal  dat  die  beson- 
dere  situasie  in  die  genoemde  novelle  ten  beste  raakgelees  kan  word. 

2.  Die  vertelsítuasie  in  “Na  ’n  gesprek  oor  apartheid” 

In  dié  vernuftige  verhaal  is  minstens  twee  sprekers  soms  gelyktydig,  soms 
afwisselend,  aan  die  woord.  Die  eerste  is  Jaap  Steyn,  politieke  rubriek- 
skrywer  wat  die  voorneme  uitspreek  “om  ’n  soort  sosiale  politieke  dagboek” 
te  maak  (1 976: 71 ) en  wat  kastig  kla:  “Dat  ek  nog  tot  die  vlak  van  dagboek- 
skrywery  sou  vervlak,  het  ek  nooit  kon  dink  nie”  (1 976: 69).  Die  tweede  is  dié 
van  die  personasie  Johan,  ’n  beskuldigde  in  ’n  ontugsaak  met  sy  bewerking 
van  sy  ervaringe  in  dagboekvorm  aangebied  as  integrerende  deel  van  die 
skrywer  se  “dagboek”  — dus  grotendeels  die  skrywer  J.C.  Steyn  aan  die 
woord  in  die  verbeelde  posisie  van  die  personasie  Johan. 

Die  eerste  sleutel  tot  dié  verwikkelde  vertelsituasie  word  verskaf  deur  die  titel. 
Dit  is  dat  die  dagboekverhaal  ontstaan  het  ná  ’n  gesprek  oor  apartheid.  Klein 
ontsporings  in  die  vertelling  laat  egter  blyk  dat  daar  na  minstens  twee  afson- 
derlike  gesprekke  verwys  word,  eerstens  ’n  werklike  gesprek  van  die  kon- 
krete  outeur  met  ’n  vriend  en  tweedens  die  rusie-gesprek  tussen  die  soge- 
naamde  dagboekskrywer,  Johan,  en  sy  vriendin  se  broer. 

Op  bladsy  93onderdie  dagboekopskrif  van  5 Maartword  ’n  gedeelte  van  die 
moontlike  eerste  gesprek,  wat  Steyn  genoop  het  om  die  verhaal  te  skryf, 
aangehaal:  “ ‘Ag,  ou  Herman,  dis  oraait.  Basies  stem  ek  omtrent  heeltemal 
met  jou  saam.  Maar  daar’s  ’n  ander,  net  so  donders  harde  waarheid:  ons,  die 
wittes  en  die  swartes,  ons  sit  nou  verdomp  net  eenmaal  met  mekaar’  ”.  Die 
trant  hiervan  strook  hoegenaamd  nie  met  die  (dubbel-fiktiewe?)  ver- 
soeninglose  rusie-gesprek  op  bladsy  81 , 82  en  83  nie.  Eerder  skuil  daarin  ’n 
brokstuk  herinnering  uit  die  ervaringswêreld  van  die  konkrete  outeur. 

Dog,  ook  wat  hierdie  lesing  betref,  is  daar  ’n  klein  woordontsporing.  Die 
aanhaling  word  ingelei  deur,  “Nee:  ek  het  daardie  aand  vir  Herman  gesê:”  in 
plaas  van  die  verwagte  “ ‘Nee’,  het  ek  daardie  aand  vir  Herman  gesê:.  Daar- 
mee  val  die  kollig  op  ’n  derde  moontlikheid,  naamlik,  dat  die  fiktiewe  dag- 
boekskrywer  deurgaans  besig  is  met  ’n  eie  fiktiewe  weergawe  van  wat 
werklik  gebeur  het  en  dat  hy  vir  ’n  kort  oomblik  ’n  regstelling  oorweeg. 
Uiters  vemuftig  speel  Steyn  dus  woordspeletjies  óm  die  apartheidsgesprek. 
Getrou  aan  die  kompleksiteit  van  die  Suid-Afrikaanse  werklikheid  dui  die 
aanhaling  op  bladsy  93  juisas  gevolg  van  al  die  “spore”  watdaarin  saamtrek, 
op  die  ingewikkelde  kern  van  die  “probleemsituasie”  van  saambestaan.  In 
die  dagboekverhaal  probeer  hy  dié  probleemsituasie  “onder  woorde  bring” 
sodat  “dit  jou  kan  help  óm  jou  doen  en  late  ‘in  perspektief’  te  stel” 
(1976:  69,  70). 

Dit  is  belangrik  om  daarop  te  let  dat  die  “jou”  in  die  aangehaalde  gedeelte 
twee  gebruiksmoontlikhede  het:  “’n  mens”  én  die  tweede  persoon,  enkel- 
voud  van  die  persoonlike  voornaamwoord.  Daarmee  betrek  die  skrywer 
homself,  diefiktiewe  personasie  Johan  én  elke  individuele  leser.  Sy  doelwit  is 
“om  ’n  soort  objektiewe  waarnemer  te  wees  van  wat  ek  sien  of  dalk  af  en  toe 
self  wedervaar  en  miskien  so  ’n  ietsie-pietsie^  van  wat  ek  dink  ook” 
(1976:  71). 

3.  Die  bestaanswyse  van  die  dagboekverhaal 

Die  bestaanswyse  van  die  dagboek  sluit  hierby  aan  en  word  op  bladsy  93 
soos  volg  aangegee:  “’n  Mens  loop  met  ’n  magteloosheid,  met  wanhoop,  met 
ellende,  leef  jy  volkome  ander  lewens  in  jou  gedagtes.”  ’n  Menigte  werklik- 
hede  uit  die  Suid-Afrikaanse  sosio-politieke  situasie  raak  dus  verweef  in  die 
enkele  dagboekverhaal  van  Johan.  So  is  daar  op  bladsy  75,  die  Geloftefees- 
rede,  waarna  Steyn,  die  rubriekskrywer  besin  oor  “Hoe  het  jy  ’n  volk  lief?” 
Hierdie  besinning,  wat  naatloos  voeg  in  die  personasie  Johan  se  relaas 
onder  die  datum  Sondag,  1 6 Desember,  bevat  die  algemeen-menslike  kern- 
waarheid  wat  Steyn  as  betrokke  skrywer  wil  benadruk,  naamlik  dat  “boos- 
heid  ook,  en  miskien  veral,  spruit  uit  die  mens  en  nie  alleen  uit  sisteme  nie,  (en 
dat)  mense  van  verskillende  volksgroepe  nie  samewerking  op  goedgelo- 
wige  naïwiteit  kan  grond  nie.”  Dié  kernwaarheid  word  op  bladsy  76  genoem 
onder  die  “belangrike  insigte  oor  ons  saambestaan,  nugtere  of  realistiese 
idealisme  wat  van  Afrikanerkant  af  gekom  (het)”. 

So  kan  die  een  nadieanderwerklikeof  moontlikesituasie,  besinningof  voor- 
val  genoem  word  en  is  die  skeidslyn  tussen  werklikheid  en  fiksie  onontwar- 
baar  verenig  in  die  verhaal. 

4.  Doelbewuste  ínkonsekwensies 

Een  van  die  beste  rigwysers  waarvolgens  onderskei  kan  word  wanneer 
Johan  aan  die  woord  is  en  wanneer  Steyn  in  sy  persoonlike  hoedanigheid 
praat,  is  die  klein  doelbewuste  inkonsekwensies  wat  die  skrywer  laat  blyk 

tussen  die  verbeelde  Johan  se  persoonlikheid  en  woorde  of  gedagtes  wat 
net  nie  by  so  ’n  persoonlikheid  pas  nie.  Hy  is  immers  ’n  man  wat,  soos  hy 
homself  op  bladsy  70  beskrywe,  goed  op  pad  was  om  “(sy)  lewe  onherroep- 
lik  te  verknoei”,  ’n  opvlieënde  man  wat  in  kroegrusies  beland  het  en  iemand 
wat  na  sy  sogenaamde  bekering  erken  dat  dit  swaar  sal  gaan  om  ontslae  te 
raak  van  al  die  ou  nukke.  Een  van  dié  nukke  is  klaarblyklik  ’n  oppervlakkige 
en  materialistiese  beskouing  oor  die  seksualifeit.  In  die  volgende  uitroep  op 
bladsy  71 , “Goed  dan,  seks  is  iets  skoons  en  verhewe  en  heilig!”  is  byvoor- 
beeld  ook  twee  stemme  te  bespeur.  Eerstens,  Steyn  s’n  wat  ’n  feit  bevestig, 
tweedens  Johan  s’n,  sarkasties  en  volkome  sonder  oortuiging. 

So  ’n  personasie  is  nie  te  vertrou  nie.  Sy  rusie  met  Herman  oortuig;  so  ook  sy 
wraak  op  Simon  en  die  vrou  wat  teen  hom  getuig  het,  maar  sy  verklaring  van 
die  voorval  wat  tot  die  hofsaak  gelei  het,  is  onder  verdenking.  Dit  lei  op  bladsy 
93  en  94  tot  die  amusante  tweegesprek  tussen  skrywer  en  personasie  nadat 
laasgenoemde  weggehardloop  het  van  die  snol  in  Hillbrow: 

“Jammer  jy’t  daardie  nag  nie  ook 
weggehardloop  . . .” 

“Maar  begin  jy  ook?” 

“Toe  maar,  man,  net  ’n  ou  grappie  . . . 
of  dalk  ’n  grappie  met  ’n  ietsie-pietsie  erns  . . .?” 

So  word  talle  werklikhede  en  waarskynlikhede  in  die  daad  en  denke  van  die 
Suid-Afrikaanse  gemeenskap  funksioneel  in  die  dagboekverhaal  geïn- 
tegreer  deur  die  vemuftige  balans  van  die  ironiese  vertelhouding  wat  deur- 
gaans  van  twee  stemme  in  kontra-  en  sameklank  gebruik  maak. 

Let  gerus  weer  op  die  netjiese  slot  op  bladsy  100  met  daarin  sowel  die 
wanhoop  van  die  terdoodveroordeelde  Johan,  as  dié  van  die  politieke 
skrywer  wat  soos  hy  op  bladsy  75  getuig,  sy  volk  liefhet  “nie  omdat  hulle  is 
soos  hulle  is  nie,  maar  hoewer’: 

“Wagter  hoe  ver  is  dit  in  die  nag?  Wagter,  hoe  ver  is  die  nag?  Die  móre  kom,  en  ook  die  nag. 

Wil  julle  vra,  vra;  keer  terug  kom.” 

In  die  laaste  sin  klink  die  ylende  verwarde  stem  van  Johan  saam  met  dié  van 
die  skrywer  wat  sy  lesers  daarop  attent  maak  dat  daar  vrae  te  vra  is,  dat  hulle 
terug  moet  keer,  dus  wéér  moet  lees. 

Fletcher  sê  dat  die  ironie  dikwels  die  Sokratiese  metode  volg,  “gently  (rais- 
ing)  the  ironies  of  one’s  mental  life  to  the  surface  of  consciousness  (thus 
allowing  one)  to  analyse  (the)  situation  dialectically”  (Fletcher,  1 965:  232). 
“Ná  ’n  gesprek  oor  apartheid”  is  deurgaans  volgens  dié  Sokratiese  modus 
georden.  Die  skrywer  loop  met  ’n  magtelose  wanhoop  oor  die  ellende  van  sy 
volk  in  sy  gedagtes.  Nogtans,  (of  reeds  daarom)  moet  hy  “ironies  glim- 
laggend”  die  gebeurtenisse  bekyk,  mense  beluister,  situasies  beruik,  maar 
darem  so  ‘dat  die  liefde  behou  word’  ” (1976:  71). 

5.  Onttrokkenheid  sonder  onbetrokkenheid 

Die  novelle  Dagboek  van  ’n  verraaier  is  vanuit  dieselfde  ironiese  perspektief 
geskryf.  Ook  maak  dit  van  dieselfde  verwikkelde  dagboekkonvensie  gebruik 
om,  soos  op  bladsy  een  aangedui,  aan  die  dialektiek  van  “ons  situasie”  reg  te 
laat  geski^. 

Reeds  onder  die  eerste  inskrywing  van  29  Junie  word  die  sleutel  tot  hierdie 
ironiese  vertelhouding  van  onttrokkenheid  sonder  onbetrokkenheid  verskaf. 
Die  woorde  waarmee  die  novelle  begin,  “Miskien  is  ’n  ander  soort  verset  al 
wat  oorbly”,  is  in  hierdie  hervenwerkte  dagboek  eggo  van  die  skrywer  se 
oorspronklike  besluit:  “lets  anders  is  nodig  vir  die  distansiêring  wat  ek  wil 
oordra:  ’n  onttrokkenheid  sonder  onbetrokkenheid”  (1 978;  1 ).  In  die  res  van 
die  sin  word  die  hele  bestaansmodus  van  die  novelle  uiteengesit:  “en  uitein* 
delik  terwyl  jy  jou  gespreksgenoot”  (met  ander  woorde,  jou  leser)  “se  oë 
vermy  soos  ’n  leuenaar  wat  kompulsief  voortbabbel  terwyl  hy  hoop  niemand 
sal  luister  en  hom  op  sy  groot  leuen  betrap  nie.” 

Op  bladsy  3 word  dié  voorneme  nog  vollediger  omskryf:  “Hiermee  sweer  ek 
dat  ek  die  waarheid  sal  praat  en  niks  anders  as  die  waarheid  nie.”  Soos  dit  uit 
die  volgende  paragraaf  op  dieselfde  bladsy  blyk,  beteken  “die  waarheid” 
geensins  dat  die  verhaal  self,  dit  wil  sê,  dié  van  die  akademikus-personasie 
se  verraad  teenoor  die  fiktiewe  vriend  Anton,  of  sy  verhouding  met  sy  vrou 
Christa  of  enige  van  die  ander  konvensionele  intriges  waar  is  nie.  Die  dag- 
boekskrywer  praat  egter  deurgaans  die  waarheid  oor  die  novelle  as  ’n  ver- 
s[ag  van  “ons  voorrevolusietyd”  wat  die  skrywer  J.C.  Steyn  “so  sekuur 
moontlik”  deur  middel  van  sy  “ouditiewe  geheue”,  en  met  die  “versamelings- 
en  volledigheidsdrang  van  ’n  aartstaksonoom”,  ook  van  inligting  ingewin  uit 
“knipsels,  skyfies,  bandopnames  (en)  foto’s”  opgestel  het  (1978:  3). 
Verraad  neem  in  hierdie  werk  ’n  menigte  betekenisse  en  vorme  aan.  Daar  is 
die  personasie  Johan  se  “kastige”  verraad.  Op  bladsy  9 lui  dit:  “totdat  ek  nou 
kastig  die  verraaier  geword  het”.  Daar  is  rebellie  en  verset  teen  vreemde 
oorheersers  en  eie  regering  en  uiteindelik  verset  teen  die  heersende  bestel 
met  as  kern  van  die  fiktiewe  verhaal  die  akademikus  se  verraad  teenoor  sy 
vriend  Anton.  Nêrens  pleeg  die  skrywer  self  egter  die  verraad  van  die  leuen 
teenoor  homself  of  teenoor  sy  lesers  as  gespreksgenote  nie.  Alles  in  die  werk 
is  waar  of  werklik  of  ontspring  aan  ’n  werklikheid  wat  bevestig  word  of  waar- 
mee  op  groot  skaal  die  draak  gesteek  word. 

6.  Die  kernwerklikheíd  van  Dagboek  van  ’n  verraier 

Die  kernwerklikheid  wat  deur  al  die  bogenoemde  waarhede  en  werklikhede 
omgewe  word,  is  egter  die  skrywer  se  besorgdheid  oor  die  voortbestaan  van 
die  Boer  se  taal,  die  Boer,  of  hy  nou  wit  of  swart  of  bruin  is.  Dit  is  sy  “pitpyn”  en 
vandaar  die  beeld  van  onmag  en  aandadigheid:  die  bou  van  die  ysterklip- 
muur  waarvoor  pleitend  gekniel  moet  word.  Dit  is  as’t  ware  presies  wat  hy  in 
Dagboek  van  ’n  verraaier  doen.  Die  “eige  ancien  régime”  word  klip  vir  klip 
opgestapel,  só  deeglik  dat  Brink  in  die  Rapport  van  1 6 Junie  1 978  van  dié 

verbysterende  opstapeling  van  sosiale,  politieke,  historiese  en  taalkundige 
gegewens  sê  dat  dit  “prikkelend,  skerpsinnig  en  soms  verbluffend  is”,  maar 
terselfdertyd  ook  “iets  baie  engs . . . so  eksemplaries  anekdoties;  én  meer- 
male  só  vertoonsugtig”. 

Aan  kontroleerbare  feite  uit  die  werklikheid  ontbreek  dit  beslis  nie  in  die  werk 
nie.  Daartoe  dra  ook  die  vernuftige  gebruik  van  die  strukturalistiese  prinsiep 
van  “vraisemblance”  by,  wat  Scholtz  as  ’n  hoeksteen  van  die  struktuur  van 
die  novelle  aantoon  (1 978: 1 24-1 27).  Die  vraag  is  nou  of  daar  in  dié  verband 
van  “inclusiveness”3  gepraat  kan  word,  met  ander  woorde  of  al  die  beson- 
derhede  altyd  absoluut  funksioneel  is,  sodat  alle  insidente,  alle  toespelings, 
verwysings,  feite,  belesenhede  en  konvensies  in  volkome  ewewig  deel  word 
van  ’n  ironiese  geheel. 

7.  Die  funksionele  wanverhouding 

Dié  antwoord  word  deur  die  opvallendste  kenmerk  van  die  werk  verskaf, 
naamlik  die  wanverhouding  tussen  die  innerlike  geestes-  en  gedagtege- 
skiedenis  van  die  sogenaamde  verteller  en  sy  uiterlike  intriges  en  menslike 
verhoudings.  Steyn  maak  reeds  in  die  motto  voor  in  die  boek  sy  leser  daarop 
bedag  dat  hy  hom  gaan  waag  aan  “’n  ewewig  wat  deur  geen  redelike  oor- 
tuiging  verander  kan  word  nie.”  Die  verband  tussen  dié  woorde  van  N.P.  van 
Wyk  Louw  en  die  beeld  van  die  klipmuur  met  die  smekende  “verraaier”'*  voor 
hom  is  ooglopend.  Die  ewewigtige  opbou  van  die  “muur”  van  die  novelle 
word  verkry  deur  ’n  “bouwyse”  wat  slegs  oënskynlik  teenstrydig  is.  Eerstens 
is  daar  as’t  ware  die  konvekse  stapel  “ysterklippe”  waaruit  die  Boer  se 
wêreld  opgebou  word,  die  hele  “eige  ancien  régime”  met  sy  mense  en  sy 
geskiedenis  wat  voortspruit  uit  nog  vroeër  geskiedenis,  sy  werklike  ver- 
raaiers  en  nie-verraaiers,  sy  werklike  skrywers  en  nie-skrywers.  Tweedens  is 
daar  wat  mens  konvensionele  “dagha”  kan  noem,  die  uiterlike  verhaal  van 
vriendskap,  intrige  en  verraad  wat  in  teensteiling  met  die  ysterklip- 
verhoudings  van  die  Boer  se  wêreld  by  ’n  eerste  oogopslag  maar  taamlik  pit- 
en  pynloos  voorkom. 

Soos  Scholtz  egter  oortuigend  aantoon:  die  draagstruktuur  van  intrige  en 
verraad  is  ’n  opsetlik  omgekeerde  orde  waarin  “die  genrekonvensies  self 
bewustelik  gemanipuleer  (word)  deur  hulle  byvoorbeeld  te  eksposeer  of  te 
parodieer”  (1978: 1 25).  Ook  dié  konkawe  struktuur  van  genreparodie  én  - 
eksposisie  het  ’n  vertrekpunt  in  die  werklikheid  van  die  Boer  se  wêreld.  Dit  is 
in  die  laaste  instansie  ’n  ironiese  parodie  van  die  soms  so  skrynende  werk- 
likheid  van  Suid-Afrikaanse  skrywers,  akademici  en  intellektuele  (ook  teoloë) 
se  werklike  politieke  naïwiteit  en  onbeholpenheid. 

Dié  twee  komponente  van  die  bouwyse  van  Dagboek  van  ’n  verraaier  wat  ek 
enersyds  konveks  en  andersyds  konkaaf  noem,  voeg  as  ’t  ware  met  ’n  swael- 
stertlas  tot  ’n  ewewigtige  geheel  van  oor-  en  onderbeklemtoning.  Pittigheid 
en  vernuf  (Engels  “wit”)  lê  aan  die  wortel  van  dié  ironiese  struktuur.  In  dié  ver- 
band  kom  dit  ooreen  met  wat  as  kenmerkend  van  die  ironie  beskou  word: 

“that  kind  of  writing  which  largely  by  means  of  syntax  exploits  the  possibili- 
ties  of  wittily  ordering  ideas  while  neglecting  (to  evoke)  moods  and  feelings 
by  means  of  music,  metaphor  and  elevated  diction  “(Muecke,  1 969:  6). 
Nogtans  is  die  pyn  en  betrokkenheid  van  die  skrywer,  sy  Achilles-hartstog 
soos  hy  dit  op  bladsy  1 6 noem,  in  die  geheel  ingebed  — wel  ook  op  ’n 
onttrokke  wyse  omdat  hy,  soos  dit  op  bladsy  1 5 en  1 9 blyk,  die  groeikrag 
daarvan  vrees  soos  kanker.  Pyn  manifesteer  hom  dus  onder  andere,  soos 
Scholtz  daarop  wys,  in  taaltekste,  byvoorbeeld  die  inkorporasie  van  die  Mid- 
deleeuse“Hetwarentweeconinghskinderen”en  ookdiévan’naanhalinguit 
“Di  twe  frinde”  (1 978: 1 27).  Ander  emosies  in  die  werk  is  verontwaardiging 
(byvoorbeeld  oor  die  behandeling  wat  ander  Afrikaners,  swart  en  bruin,  van 
die  owerheid  kry  — vergelyk  onder  andere  die  besoek  aan  die  Afrikaanse 
Indiërgesin);  wanhoop  oor  die  skade  wat  reeds  gedoen  is,  soos  dit  blyk  uit 
die  gesprek  met  “daardie  bruin  geleerde  vriend”  op  bladsy  38,  en  altyd  is 
daar  die  pynlike  vrees  vir  wat  die  revolusie  mag  bring:  die  “droombeelde”  van 
“’n  Germaanse  volk  (wat  gaan)  sterwe  ter  wille  van  die  voortbestaan  van  die 
Aandland”  — “By  die  bron”  op  bladsy  34  tot  36,  “Eerste  liefde”  op  bladsy  37 
en  “Die  ballinge”  op  bladsy  41  en  42.  Al  dié  emosies  word  deurgaans  gekop- 
pel  aan  taal  en  taalvoorbeelde. 

8.  “Self-disparagíng  irony” 

lets  wat  egter  nooit  uit  die  oog  verloor  moet  word  nie,  is  dat  die  novelle  ge- 
skryf  is  volgens  wat  Muecke  as  die  tweede  ironiese  modus  tipeer,  dié  van 
“self-disparaging  irony”.  Hierdeur  tree  die  skrywer,  soos  in  die  kortverhaal, 
“Ná  ’n  gesprek  oor  apartheid”,  as’t  ware  self  die  werk  binne  “in  the  character 
of  an  earnest,  or  over-enthusiastic  person”  (Muecke,  1 969: 62).  Al  die  boge- 
noemde  emosies  wat  deur  die  sogenaamde  dagboekskrywer  ervaar  word,  is 
dié  van  J.C.  Steyn  self.  Dit  is  sy  reaksies  op  die  onontkombare  werklikhede 
van  “onse  eige  ancien  régime”. 

Steyn  se  vertelhouding  van  ironieseonttrokkenheid  spruitdus  geensins  uit ’n 
gebrek  aan  gevoel  nie,  maar  wel  uit  “a  conviction  so  deep  as  to  disdain  a 
direct  refutation,  an  emotion  so  strong  as  to  be  able  to  command  itself  in 
order  to  vent  itself  with  greater  force”  (Muecke,  1969:  216).  Tog  is  die 
werklike  prooi  van  die  ironiese  perspektief  in  eerste  en  in  laaste  instansie  die 
skrywer  self  as  sogenaamde  verraaier.  Hy  is  self  die  “archetypal  victim  of 
irony,  trapped  and  submerged  in  time  and  matter,  blind,  contingent,  limited 
and  unfree”  (Muecke,  1 969: 221 ).  En  prooi,  saam  met  hom,  is  al  die  ander  vir 
wie  “die  derde  weg”,  soos  aangedui  op  bladsy  1 5 van  die  novelle,  wel  be- 
staan.  Die  derde  weg  is  dié  van  die  skrywer  wat  al  skrywende  voor  die 
ysterklipmuur  pleit  dat  apartheid  asseblief  tog  laat  staan  moet  word  en  dat 
voorbrand  gemaak  moet  word  teen  ’n  moontlike  revolusie.  Soos  die  slot- 
woorde  dit  in  aansluiting  by  die  klipmuurbeeld  op  bladsy  1 saamvat,  “ — alles 
geheel  en  al  dus  ooreenkomstig  ’n  goeie  ou  Afrikanertradisie”. 

Notas 


1.  Scholtz,  Merwe.  1978:  124-127. 

2.  Die  woorde  “ietsie-pietsie”  is  ’n  spraakeienaardigheid  wat  op  die  skrywer  se  persoonlike 
spreekbeurt  dui.  Vergelyk  ook  die  gesprek  oor  die  snol  op  bladsy  93  en  94. 

3.  Wellek  & Warren,  1973:  243. 

4.  Verraaier  slaan  hier  op  ’n  persoon  wat  hom  vereenselwig  met  die  lot  van  ander  Afrikaners. 
Vergelyk  byvoorbeeld  bladsy  9. 

Marga  Stoffer 
Die  soen 


Jan  het  in  die  wcx)nstel  oorkant  myne  gewoon  en  ons  het  mekaar  dikwels  met 
die  inkom-  of  uitgaanslag  by  ons  voordeure  of  op  die  trap  raakgeloop. 
Hy  was  nie  onaardig  nie.  ’n  Groot  man  met  breë  skouers  en  sluik,  donker- 
bruin  hare.  En  wakker  groen  oë.  Maar  die  opvallende  ding  omtrent  hom  was 
sy  mond.  Jammer  van  die  groot  mond,  het  ek  elke  keer  weer  gedink  as  ons 
mekaar  teëkom.  Oordrewe  groot,  en  dan  so  rooi  ook  nog. 

Toe,  een  aand,  is  daar  ’n  klop  aan  die  deur.  ’n  Effens  ongemaklike  buurman 
wat  kom  koffie  soek.  Dit  was  die  eerste  keer  dat  ek  die  mond  van  so  naby  kon 
beskou.  In  elk  geval,  ek  het  my  voorbeeldig  gedraen  die  man  beleefd  binne 
genooi  soos  my  ma  my  geleer  het. 

Daar  sit  ons  toe,  met  Ma  se  karringmelkbeskuit  en  ’n  koppie  filterkoffie.  En 
ons  gesels  sulke  kennismaakgeselsies.  Ek  vertel  van  die  Bolandse  dorpie 
waar  ek  grootgeword  het  en  van  my  pa  wat  laerskoolhoof  was.  En  van  my 
werk  as  ingenieur  en  my  ambisie  om  eendag  direkteur  van  ons  firma  te  word. 
Toe  begin  hy  praat.  Hy  kom  uit  die  Karoo,  vertel  hy.  Ek  was  nog  verstom  dat  ’n 
suinige  plek  soos  die  Karoo  sulke  oordadige  lippe  kon  voortbring.  Maar  toe 
luister  ek  nie  meer  nie:  ek  kyk  net  na  die  lippe. 

Jan  vertel  van  sy  pa  wat  boer  en  dat  hy  sy  werk  as  staatsaanklaer  frustrerend 
vind  en  wil  terug  plaas  toe.  Maar  ek  sien  net  die  lippe.  Ek  onthou  ou  Lucky 
Lips,  ons  wetenskaponderwyseres,  en  ek  weet  dat  haar  lippe  maar  afskeep- 
goedjies  was  teen  syne.  Sý  lippe  is  vol  en  pienk,  met  spierwit  tande  wat  agter 
hulle  uitloer.  En  sy  mond  is  wyd  en  lag  maklik  en  maak  ’n  groot  glimlag.  Ek  het 
net  heeltyd  gekyk  na  sy  gladde,  sagte  lippe  wat  veel,  veel  rooier  was  as  myne 
voordat  ek  hulle  met  lipstiffie  bygekom  het. 

Elke  keer  wat  Jan  kom  kuier  het,  het  ek  my  verkyk  aan  sy  mond.  In  die  kerk 
kyk  ek  hoe  plooi  en  trek  so  ’n  mond  as  dit  sing;  in  die  fliek  loer  ek  skelm  in  die 
donker  hoe  sulke  lippe  van  die  kant  af  lyk.  Ek  het  begin  wonder  hoe  dit  sou 
voel  as  sulke  formidabele  lippe  ’n  mens  soen  — of  my  mondjie  opgewasse 
sou  wees  teen  só  ’n  mond. 

Bedags  by  die  werk  vergeet  ek  skoon  van  die  ontwerpe  wat  moet  klaar  kom. 
Ek  sien  net  Jan  se  mond  voor  my:  gladde,  klam,  dik  ronde,  rooi  lippe  met 
groot,  sterk  tande  soos  wit  rivierklippies  agter  hulle. 

Saans  as  ek  en  Jan  kuier,  het  ek  aan  sy  lippe  gehang.  Hy  moes  vertel,  vertel, 
praat,  praat.  Net  om  daardie  mond  te  sien  beweeg,  toertjies  maak.  Die  gladde 
rubberagtigheid  daarvan,  die  rek  en  krimp  daarvan  tussen  vrolikheid  en  ems. 
Die  rondheid,  die  volheid  van  sulke  lippe!  En  daarmee  saam  het  ek  ook  begin 
fantaseer  oor  die  kleur  daan/an.  Die  hartstog  wat  saam  met  die  rooi  bloed 
deur  die  vel  skyn.  My  koue,  bleeklippige  mondjie  het  gebewe  by  die  aan- 
skoue  van  soveel  lewe,  soveel  drif  wat  in  daardie  lippe  kon  skuil. 


75 


Toe  soen  hy  my.  Sy  groot  mond  teen  my  kleintjie.  Sy  lippe  het  myne  gestreel, 
gedruk,  geproe-proe,  gesuig.  Ek  het  my  verbeel  ek  proe  die  bloed  van 
sy  rooi. 

Sy  mond  was  groot,  wyd  oop  en  rooi.  Ek  het  die  tong  gesien  — rooier  as  wat 
’n  aarbei-lolliepop  joutong  kon  kleurtoe  jy  klein  was.  Die  laaste  watekgesien 
het,  was  ’n  oog,  ’n  stukkie  van  sy  neus,  ’n  swart  haartjie  wat  by  een  neusgat 
uitloer.  Toe  sluk  hy  my  in. 

Dirk  Heyns 

“My  pa  se  huis”  van  André  Letoit 


Bíografíese  besonderhede  van  die  skrywer 

André  Letoit  (pseudoniem  van  André  le  Roux  du  Toiten  wat  deesdae  veral  as 
Koos  Kombuis  bekend  is)  hetal  ’n  verskeidenheid  van  beroepe  beoefen,  wat 
hysoosvolgopsom:“Ekwasarnbrandweerman. . ..hetfortuinvertelen  met 
die  onderwêreld  gekoppel,  ek  het  geld  in  die  bank  getel,  polisse  verkwansel, 
skoonmaakmiddels  gedemonstreer,  pizzas  gebak  en  vorms  in  drievoud 
ingevul’’  (C.  de  Swardt  1 988:  1 8). 

Letoit  het  op  ’n  groot  verskeidenheid  kultuurterreine  ’n  belangrike  bydrae 
gelewer.  As  digter  het  hy  saam  met  Daniel  Hugo,  Peter  Snyders  en  Etienne 
van  Heerden  in  Brekfis  vir  v/er  (1 981 ) gedebuteer  en  daarna  het  hy  Suburbia 
(1981)  en  Die  geel  kafee  (1985)  die  lig  laat  sien.  ’n  Aantal  ontspan- 
ningsverhale  by  Klub  707  en  twee  romans,  Somer  II  (1 985)  en  Suidpunt-jazz 
(1 989),  hetook  uit  sy  pen  verskyn.  As  kortverhaalskrywer,  waarvan  sommige 
verhale  gebundel  is  in  sy  drie  kortverhaalbundels  Nou’s  die  Kaap  weer 
Hollands  (1 982),  My  nooi  is  in  ’n  tikmasjien  (1 983)  en  Breekwater  en  ander 
kortverhale  (1986)  (waarin  “My  pa  se  huis’’  as  een  van  twaalf  kortverhale 
verskyn),  het  hy  ook  naam  gemaak.  Aan  die  einde  van  die  tagtigerjare  het  hy 
begin  om  eiesoortige  Afrikaanse  musiek  te  skep  en  is  die  plate  “Ver  van  die 
ou  Kalahari’’  en  “Niemandsland”  (1 989)  gesny.  Hy  het  ook  die  lirieke  van  die 
omstrede  kabaret  “Piekniek  by  Dingaan”  geskryf.  In  DiebaropDeAar{\  988) 
is  heelwat  van  sy  lirieke  gebundel.  In  1 990  debuteer  hy  in  Engels  met  die 
roman  Paradise  Redecorated. 

Díe  verhaallyn  in  “My  pa  se  huis” 

Die  verhaal  speel  deurgaans  op  twee  tydsvlakke  af.  Ons  leer  die  verteller  ken 
terwyl  hy  een  oggend  by  Devil’s  Point  tussen  die  rotse  rondloop  en  die  rus- 
tigheid  van  die  see  bewonder.  Hier  word  hy  deel  van  ’n  skare  wat  ’n  vreemdel- 
ing  se  verdrinking  gadeslaan.  Ongestoord  (en  nie,  meen  ek,  soos  A.P.  Grové 
(1 987: 8)  aandui  weens  sy  “magteloosheid”  om  hulp  aan  te  bied  nie)  deur  die 
menslike  drama  wat  om  hom  afspeel,  verplaas  hy  sy  gedagtes  na  Cathy,  ’n 
kroegmeisie  wat  hy  op  die  myndorpie  Grootgetrou  in  Suidwes  ontmoet  het 
terwyl  hy  naweke  in  die  kroeg  deurgebring  het.  Hy  bevraagteken  die  eerlik- 
heid  van  ’n  mens  se  motiewe  vir  sy  handelinge.  Hoekom  waag  die  lewens- 
redder  sy  lewe  om  dié  van  ’n  vreemdeling  te  probeer  red?  Sy  herinneringe 
(drome)  aan  Cathy  word  verstrengel  met  die  realiteit  (werklikheid)  van  die 
futiele  pogings  wat  aangewend  word  om  die  drenkeling  te  red.  Al  sterf  die 
vreemdeling,  word  droom  en  werklikheid  vermeng  as  die  verteller  besef  dat 
die  vreemdeling  se  dood  nie  ’n  finaliteit  is  nie,  maar  dat  hy  sal  voortleef  in  die 
huis  van  sy  Vader. 

As  antwoord  op  sy  soeke  na  homself  wat  hom  van  Cathy  en  van  Grootgetrou 
af  weggedryf  het,  besef  die  verteller  dan  dat  hy  nog  altyd  onnodiglik  van  die 
werklikheid  af  weggeskram  het.  Liefde,  konkludeer  hy,  is  te  vinde  in  ’n  kom- 
binasie  van  die  realiteit  van  vlees  en  bloed,  en  in  die  droom  (die  wind,  soos  dit 
in  die  popliedjie  “Catch  the  wind’’  manifesteer)  wat  hy  nog  altyd  nagejaag 
het.  Daarom  besluit  hy  om  terug  te  gaan  na  Cathy.  Hy  vind  ’n  antwoord  op  sy 
vorige  vraag  hoe  hy  vir  Cathy  ’n  man  kan  word  en  besef  dit  behoort  nie  vir 
hom  nodig  te  wees  om  sy  liefde  in  woorde  aan  Cathy  te  verklaar  nie.  Sy  sal  — 
bloot  deur  sy  daarwees  — dit  self  kan  besef  deur  droom  en  werklikheid  by 
mekaar  uit  te  bring.  Die  dorpsnaam  Grootgetrou  verwys  na  die  groot  ge- 
trouheid  wat  Cathy  per  implikasie  eis.  Soos  in  die  geval  van  geliefdes  hoef  die 
mens  as  medemens  (soos  die  lewensredder)  wat  bereid  is  om  sy  lewe  op  die 
spel  te  plaas  vir  ’n  ander,  sy  getrouheid  en  (naaste)liefde  nie  te  verbaliseer 
nie,  maar  dit  behoort  deur  ’n  persoon  se  dade  afgelei  te  kan  word. 
Hierdie  komplekse  kortverhaal  met  sy  baie  interpretasiemoontlikhede  word 
nie  deur  alle  kritici  waardeer  nie.  Só  meen  la  van  Zyl  (1 987: 76)  bv.:  “ ‘My  pa 
se  h uis’  ly  m.i.  aan  oppervlakkige  filosofering,  en  ek  meen  dat  die  gefor- 
seerde  poging  om  die  twee  verhaallyne  by  mekaar  te  laat  aansluit,  nie  werklik 
slaag  nie”.  Ek  meen  dat  hierdie  resensent  nie  die  verweefdheid  van  die 
verhaalintriges  genoegsaam  begryp  nie. 

Religieuse  intertekstuele  verwysings 

’n  Baie  belangrike  aspek  van  die  bundel  Verlore  Paradyse  waarin  hierdie 
kortverhaal  voorkom,  is  die  herhaling  van  gebroke  verhoudings  tussen  die 
karakters.  In  “My  pa  se  huis”  sorg  die  intertekstuele  godsdienstige  ver- 
wysings  vir  meerduidige  betekenisvlakke.  So  word  reeds  in  die  bundeltitel 
verwys  na  die  verbrokkeling  in  die  volmaakte  God-mens  en  mens-mens 
verhouding  in  die  paradys  weens  die  sondeval  ná  die  mens  se  ongehoor- 
saamheid  aan  God.  Vandag  strewe  die  mens  (soos  N.J.  Snyman  in  die  bun- 
del  se  voorwoord  aandui)  “na  die  verlore  paradys  wat  ons  elkeen  op  ons  eie 
manier  probeer  herskep”.  Ons  vind  ook  in  die  titel  van  die  kortverhaal  “My  pa 
se  huis”  ’n  indirekte  Bybelse  verwysing.  Aanvanklik  verwys  die  huis  in  “My 
pa  se  huis”  na  Cathy  se  ouerhuis  waar  die  ek-verteller  kuier  omdat,  soos 
Cathy  dit  stel,  “jy  alleen  voel  hier  op  Grootgetrou,  en  ek . . . die  enigste  meisie 
hier  rond”  is  (p.  42).  Dit  is  ’n  plek  waar  die  verteller  hom  tuis  voel  (sien  p.  40), 
en  as  hy  haar  verlaat  in  die  soeke  om  homself  te  vind,  bly  die  wete  dat  Cathy 
op  hom  wag:  “En  Cathy  wag  vir  my  in  haar  eie  pa  se  huis  ver  weg”  (p. 
45). 

Tog  verdiep  die  verhaal  se  betekenis  wanneer  die  vreemdeling  se  lyk  uit  die 
water  gehaal  word.  Nou  is  die  herinneringe  aan  hom  net  ’n  illusie  en  “(i)llusies 
kan  nie  herleef  nie.  Hulle  gaan  net  dood,  sonder  om  te  veg,  want  hulle  weet 
daar’s  plek  in  die  huis  van  die  Vader”  (p.  45).  Jesus  het  immers  self  gesê:  “In 
die  huis  van  my  Vader  is  daar  baie  woonplek.  As  dit  nie  so  was  nie,  sou  ek  nie 
vir  julle  gesê  het  Ek  gaan  om  vir  julle  plek  te  berei  nie”  (Johannes  1 4: 2).  Die 

finale  aanvaarding  van  die  goddelike  inwerking  vind  ons  as  die  verteller  tot 
dié  besef  kom:  “Hierdie  man  wat  in  vlees  en  gestolde  bloed  hier  tussen  ons  lê 
is  nie  werklik  dood  nie,  hy  lewe  voort  in  die  huis  van  die  Vader”  (p.  45).  Die 
gebroke  liggaam  van  die  vreemdeling  word  nou  vergelyk  met  Jesus  se  ge- 
broke  liggaam  wat  ’n  Christen  in  staat  stel  om  sy  goddelike  Vaderhuis  te  be- 
tree.  Sodoende  vind  verdieping  plaas  in  die  betekenis  van  die  titel:  waar  dit 
aanvanklik  na  Cathy  se  ouerhuis  verwys,  word  nou  die  goddelike  woning 
waarna  die  Christen  met  verwagting  uitsien,  geïmpliseer. 

En  nou  kry  die  feit  dat  die  vreemdeling  op  Devil’s  Point  verdrink,  nuwe 
betekenis.  Die  verteller  word  nou  simbool  van  die  mens  wat  soek  na  sin  in  die 
lewe.  Die  Bybelse  Prediker,  wat  ook  antwoorde  op  dieperliggende  lewens- 
vrae  wil  vind,  meen  aanvanklik:  “Maar  toe  ek  goed  nadink  oor  alles  wat  ek 
gedoen  het  en  oor  alles  waarmee  ek  my  met  soveel  sorg  besig  gehou  het,  het 
ek  gesien  datalles  niks  was,  ’n  gejaag  na  wind”  (Prediker  2:1 1 ).  Soos  die  ver- 
teller,  jaag  die  mens  ook  die  wind  na,  tot  hy  by  sy  eie  “Devil’s  Point”  kom,  waar 
die  finaliteit  van  sy  eie  keuses  op  die  spits  gedryf  word. 

Op  bladsy  40  venA/ys  die  ek-verteller  na  dinge  wat  vir  Salomo  onverklaarbaar 
was.  In  Spreuke  30:1 8 sê  Salomo:  “Daar  is  drie  dinge,  nee,  vier  wat  bo  my 
begrip  is,  wat  ek  nie  verstaan  nie:  hoe  ’n  aasvoël  in  die  lug  bly,  hoe  ’n  slang 
teen  ’n  rots  op  seil,  hoe  ’n  skip  in  die  diepsee  vaar  en  hoe  die  liefde  tussen  ’n 
man  en  ’n  meisie  werk”.  Die  verteller  in  “My  pa  se  huis”  verdraai  die  waar- 
heid:  hy  sê  dat  Salomo  na  drie  onverklaarbaarhede  verwys  het,  terwyl 
Salomp-egter  na  vier  verwys,  en  terwyl  die  verteller  in  die  kortverhaal  van  ’n 
akkedis  praat,  verwys  Salomo  na  ’n  slang^  Só  word  die  werklikheid  van  die 
Bybel  vervang  met  die  verteller  (die  mens)  se  eie  verwerking  daarvan.) 
Die  besluit  waartoe  die  verteller  aan  die  einde  van  die  verhaal  kom,  herinner 
sterk  aan  die  besluit  van  die  verlore  seun  wat  nasy  pa  se  huis  terugkeer  nadat 
hy  besef  dat  hy  gefouteer  het  (Lukas  15:  18),  as  die  verteller  sê:  “Ek  sal 
teruggaan  na  Cathy  waar  sy  in  haar  pa  se  huis  alleen  teen  haarself  Scrabble 
speel”  (p.  45).  (Die  doel  van  die  spel  Krabbel  is  om  die  woorde  wat  die  meeste 
punte  tel  te  skep.)  Sy  soeke  na  die  beste  oplossing  vir  sy  lewensvrae,  dwing 
hom  terug  na  sy  meisie  se  ouerhuis  om  saam  met  haar  verdere  probleme  te 
probeer  oplos.  Die  woordspel  Krabbel  kan  dus  as  simbool  gesien  word  van 
die  lewe  (die  lewenspel)  waarin  die  beste  antwoorde  (die  woorde  met  die 
hoogste  puntewaarde)  op  lewensvrae  gevind  moet  word.  Die  verteller  se 
antwoorde,  konkludeer  hy,  sal  net  in  ’n  voortgesette  verhouding  met  Cathy 
gevind  kan  word.  Sy  droom  (om  homself  te  vind),  word  nou  verwerklik  in  die 
aanvaarding  van  die  werklikheid. 

Onbetrokkenheid  as  postmodernistiese  verskynsel 

Ná  die  twee  wêreldoorloë,  en  as  reaksie  op  die  modemistiese  rewolusie  van 


1 ) In  Spreuke  30:29  word  egter  in  ’n  ander  verband  na  ’n  geitjie  verwys. 

die  laat  negentiende  en  begin  twintigste  eeu,  het  ’n  gr(X)t  aantal  skrywers 
begin  om  die  verwarring  wat  in  die  ssamelewing  ontstaan  het,  in  hulle  skryf- 
werk  te  begin  weergee.  So  het  die  postmodernisme  as  beweging  ontstaan.  J. 
Peck  (1984:  8-9)  verduidelik  die  term  soos  volg:  “The  term  suggests  an 
experimental  form  of  writing  which  can  be  found  in  poetry  and  drama  as  well 
as  in  fiction,  which  moves  beyond  the  methods  of  the  modernists  in  finding  a 
new  way  of  writing  about  the  experience  of  living  in  a very  confusing 
world”. 

Omdat  postmodernisme  ’n  wegbreek  is  van  die  konvensionele  en  die  voor- 
spelbare,  kan  dit  moeilik  gekategoriseer  word.  Die  belangrikste  eienskap 
van  die  postmodernisme  is  die  (self)ondersoekende  aard  daarvan,  tesame 
met  ’n  totale  onbetrokkenheid  by  die  omwêreld.  In  hierdie  kortverhaal  word 
die  onbetrokkenheid  van  die  hedendaagse  mens  by  die  lewe  van  andere 
duidelik  daarin  geillustreer  dat  die  ek-verteller  nie  betrokke  wil  raak  by  die 
reddingspoging  van  ’n  vreemdeling  nie.  Die  vrou  wat  hom  om  hulp  nader, 
word  onemosioneel  beskryf  as  “’n  rooi  hygende  eend”  (p.  38).  Die  verteller 
poog  om  homself  af  te  sny  van  sy  medemens.  “Ek  is  ontasbaar”  (p.  37)  sê  hy. 
Hy  vergelyk  sy  selfgekose  afstand  van  andere  met  die  funksie  van  ’n  reser- 
voir:  “Elke  mens  is  ’n  reservoir — nee,  meer  as  ’n  reservoir — vol  opgegaarde 
ondervindinge,  drome,  beginsels,  voorliefdes  en  vooroordele.  By  my  is  daar 
oneindig  baie  — om  met  ’n  ander  persoon  te  skakel  sal  ’n  tipe  blootstelling 
beteken,  ’n  oorgawe,  ’n  banaliteit”  (p.  38). 

Interessant  is  sy  latere  onsekerheid  betreffende  hierdie  afsydige  houding 
wat  hy  teenoor  andere  handhaaf.  Dit  word  duidelik  as  hy  sê:  “Maar  dalk  was 
ook  ek  ’n  lewensredder  aan  ’n  tou,  of  ’n  drenkeling  wat  ronddryf,  oorgelaat 
aan  die  genade  van  die  deinings”  (p.  43).  Hierdie  woorde  suggereer  dat  die 
verteller  se  soeke  na  homself  en  klaarheid  betreffende  sy  posisie  teenoor  sy 
medemens  (’n  soektog  wat  hom  weggedwing  het  van  ’n  stabiele  verhouding 
met  Cathy),  nog  nie  voltooi  is  nie.  Moet  hy  hom  blootstel  aan  andere  deur, 
soos  die  lewensredder,  betrokke  te  raak  by  sy  medemens,  of  moet  hy 
voortgaan  met  sy  afsydige  houding.  Juis  die  besef  dat  ’n  mens  wat  alleen 
deur  die  lewe  gaan  ook  dié  mens  is  wat  deur  sy  groot  alleenheid  verswelg 
word,  motiveer  sy  besluit  om  terug  te  keer  na  die  geborgenheid  van  Cathy. 
Hy  kies  dus  die  rol  van  lewensredder  bó  die  van  drenkeling  wat  deur  die  blote 
“opgaarding”  (die  funksie  van  ’n  reservoir)  van  herinneringe,  nooit  werklik 
betrokke  raak  by  andere  nie  (nie  oor  ’n  “uitlaatklep”  vir  sy  reservoir  be- 
skik  nie). 

Onbetrokkenheid  as  postmodernistiese  verskynsel  word  nie  slegs  t.o.v. 
vreemdelinge  (met  die  drenkeling  as  voorbeeld)  gevind  nie,  maar  ook  wat 
betref  dié  persone  wat  naby  jou  is  (bv.  Cathy).  Omdat  die  verteller  aanvanklik 
nie  betrokke  wil  raak  in  ’n  vaste  verhouding  nie,  verlaat  hy  haar.  Wanneer  hy 
egter  sy  onbetrokkenheid  opsê,  keer  hy  dan  terug  na  Cathy.  Anders  as  in  die 
meeste  postmodernistiese  verhale,  het  “My  pa  se  huis”  dus  ’n  gelukkige 
einde. 

Die  gebruík  van  ’n  ek-verteller 

Baie  kenmerkend  van  Letoit  is  sy  gebruik  van  ’n  ek-verteller  wat  veroorsaak 
dat  die  leser  ’n  meer  persoonlike  gemoeidheid  by  die  verhaalgebeure  en  die 
verteller  verkry.  In  “My  pa  se  huis’’  kan  die  leser  hom  dus  makliker  vereen- 
selwig  met  die  ek-verteller  (per  postmodemistiese  implikasie  die  moderne 
mens)  se  onbetrokkenheid  by  ander  mense  en  die  gebeure  waarmee  hy  in 
aanraking  kom. 

Enkele  kortvrae: 

1 ) Dui  die  kontras  aan  tussen  diep/ek  waar,  en  tyd wanneer,  die  vreemdeling 
verdrink. 

2)  André  Letoit  maak  kenmerkend  in  al  sy  verhale  bewustelik  baie  gebruik 
van  die  opnoem  van  gebruiksartikels  (bv.  Coke,  Family  Fun-sjampoe  en 
marshmallows)  en  plekname  (soos  Suidwes,  Pretoria  en  Stellenbosch). 
Watter  rol,  meen  jy,  speel  dié  verskynsel  in  hierdie  kortverhaal? 

3)  Haal  ’n  vergelyking  op  p.  37  aan  wat  die  spreker  se  onbetrokkenheid  by 
sy  medemens  beskryf. 

4)  Tot  watter  gevolgtrekking  kom  die  verteller  m.b.t.  die  liefde  aan  die  einde 
van  die  verhaal? 

Moontllke  antwoorde 

1 ) Hy  verdrink  tydens  die  Kersfeesseisoen,  wat  die  geboorte  van  Christus 
gedenk,  by  Devil’s  Point. 

2)  Deurdat  herhaaldelik  na  bestaande  werklikhede  wat  in  die  samelewing 
voorkom  verwys  word,  word  die  illusie  van  werklikheid  in  die  verhaal 
versterk. 

3)  “’n  Vrou  kom  soos  ’n  eend  aangewaggel’’. 

4)  Liefde  is  nie  iets  wat  net  in  drome  nagestreef  kan  word  of  in  woorde 
verklaar  moet  word  nie,  maar  manifesteer  in  die  realiteit  van  ’n  dag  tot  dag 
bestaan  soos  in  dieonselfsugtigeoptredevan  die  lewensreddergeopen- 
baar  is. 

Langer  vrae 

1)  Beide  verhaallyne  word  deur  die  dood  van  die  vreemdeling  by  mekaar 
uitgebring  en  eindig  op  ’n  positiewe  noot.  Bespreek. 

2)  “Hoe  blootgestel  is  ons  nie . . . dink  ek,  aan  die  son,  aan  mekaar’’  (p.  37). 
Bespreek  hierdie  woorde  as  tema  van  die  verhaal. 

3)  “In  hierdie  verhaal,  as  tipiese  voorbeeld  van  die  ná-Sestigerprosa,  vind 
ons  eerder  ’n  anti-held  as  ’n  held’’.  Bespreek  hierdie  stelling. 

4)  Verduidelik  Cathy  se  benadering  tot  die  lewe. 

Moontlike  antwoorde 


1 a)  Nadat  hierdie  verhaal  aanvanklik  die  negatiwiteit  van  ’n  verlore  paradys 
illustreer  deurdat  die  hoofkarakter  weier  om  in  die  reddingspoging  van 
’n  drenkeling  (’n  naaste  in  nood)  te  help,  eindig  die  verhaal,  in  teenstelling 
met  die  bundeltitel,  op  ’n  positiewe  noot.  Hoewel  die  drenkeling  nie 
gered  kan  word  nie,  word  die  bevestiging  verkry  dat  die  vreemdeling 
nou  by  sy  Hemelse  Vader  is. 

1 b)  Ook  wat  die  ek-verteller  se  persoonlike  lewe  betref,  word  die  verhaal 
positief  afgesluit.  Ná  die  negatiwiteit  van  die  verbrokkeling  van  sy  ver- 
houding  met  Cathy  aan  die  begin  van  die  verhaal,  bestaan  daar  nou 
hoop  dat  die  verhouding  weer  herstel  kan  word. 

2)  Die  ek-verteller  is  bang  vir  blootstelling  (vergelyk  die  reservoir-beeld)  en 
wil  daarom  nie  betrokke  raak  by  die  reddingspoging  van  die  vreemde- 
ling  nie.  Hierdie  wete  is  die  motoriese  moment  wat  hom  dwing  om  sy  ge- 
broke  verhouding  met  Cathy  onder  die  soeklig  te  plaas.  As  hy  besef  dat 
hy  ook  in  hierdie  verhouding  hom  weerhou  het  van  blootstelling,  tref  die 
waarheid  hom:  menswees  bestaan  juis  in  blootstelling.  Nie  alleen  is  die 
mens  voortdurencf  blootgestel  aan  die  natuur  nie  (so  kan  ’n  seestroom 
maklik  ’n  lewe  eis),  maar  hy  besef  dat,  soos  die  lewensredder  sy  lewe  in 
gevaar  stel  om  ’n  ander  te  red,  so  moet  hy  ook  bereid  wees  om  homself  in 
’n  verhouding  tot  sy  medemens  en  vriendin  te  kompromitteer. 

3)  Terwyl  die  heldfiguur  (hoofkarakter)  in  die  ouer  prosa  (voor  die  Sestiger- 
jare)  soos  ’n  Wolraad  Woltemade  die  see  sou  instorm  om  sy  medemens 
in  nood  te  red  — ongeag  sy  eie  veiligheid  — weier  die  ek-verteller  in  “My 
pa  se  huis’’  om  te  help.  Interessant  is  sy  verwysing  na  die  seemeeue  as 
“beskuldigende,  krysende  seevoëls’’  (p.  38)  (ek  kursifeer),  wat  die  idnruk 
wek  dat  hy  tog  bewus  is  van  die  negatiwiteit  wat  daar  by  andere  heers 
oor  sy  doelbewuste  afsydigheid.  Hy  vergelyk  die  son  met  die  bitsigheid 
van  ’n  vrou  en  sê  dan:  “Ek  verweer  my  gesig  met  my  hand  teen  die  vrou” 
(p.  38)  (ek  kursifeer),  verwysend  na  sy  gevoel  dat  hy  regverdiging  soek 
vir  sy  gebrek  aan  optrede.  As  anti-held  tree  die  verteller  dus  nie  han- 
delend  op  nie,  maar  kom  egter  tot  belangrike  selfkennis. 

4)  Cathy  vereis  sekuriteit  en  ’n  lewensingesteldheid  wat  “ru,  maar  altyd 
voorspelbaar”  (p.  39)  is.  Haar  lewensingesteldheid  veroorsaak  dan  aan- 
vanklik  dat  hulle  mekaar  slegs  oppervlakkig  leer  ken.  Tog  beïnvloed  sy 
en  dieek-verteller  mekaar.  Syopenbaarsowel  ’n  sagtheid  én  ’n  hardheid 
in  haar.  Sy  wil  nie  weggaan  van  waar  sy  bly  nie:  “Ek  is  ’n  droë  plant  van 
die  woestyn.  Ek  wil  nie  in  ’n  pot  groei  in  ’n  kamer  in  die  stad,  waar  mense 
tee  drink  en  waar  skilderye  hang  nie”  (p.  44).  Sy  besef  ook  dat  die  ek- 
verteller  eers  homself  moet  vind  voor  hy  hom  kan  kompromitteer  en  ’n 
ernstige  verhouding  kan  begin.  Daarom  laat  sy  hom  die  ruimte  toe  om  sy 
eie  lewe  eers  uit  te  sorteer. 

Ander  moontlike  vrae  is  die  volgende: 

1 ) “Die  vraag  is  in  hoeverre  ’n  mens  se  motiewe  eerlik  is”  (p.  42).  Bespreek 
hierdie  stelling  met  verwysing  na  die  eerlikheid  aldan  nie  van  die  ek- 
verteller  se  motiewe. 

2)  Bespreek  die  invloed  van  religieuse  intertekstualiteit  op  die  verhaal- 
gebeure. 

A.M.  Swart 

Twee  televisiedramas:  Nagspel  en  Piet-my-vrou  deur 
Chris  Barnard 


1.  DIE  EIESOORTIGE  AARD  VAN  DIE  TELEVISIEDRAMA 

“Nagspel”  verskyn  nie  net  in  die  bundel  Piet  my  vrou  en  Nagspel  deur  Chris 
Barnard  nie,  maar  ook  in  Triptiek,  die  bundel  dramas  saamgestel  deur  J.P. 
Smuts.  Lg.  bundel  (J.P.  Smuts,  1986)  is  voorsien  van  ’n  insiggewende 
glossarium  en  besprekings  waarin  die  onderskeie  eienskappe  van  die  tele- 
visie-,  verhoog-  en  radiodrama  uitgelig  word.  Omdat  die  televisiedrama  die 
“modernste”  dramasoort  is,  sal  leerlinge  waarskynlik  baie  geïnteresseerd 
wees  in  die  wyse  waarop  die  televisiedramaturg  die  moontlikhede  van  sy 
medium  uitbuit  en  hom  onderwerp  aan  die  beperkinge  daarvan. 

Die  televisiedrama  het,  as  sterk  visuele  aanbieding,  kenmerke  wat  sy  struk- 
tuurelemente  anders  beïnvloed  as  dié  van  ander  dramas.  Eksamenvrae  sal 
waarskynlik  gemik  wees  hierop  en  die  onderwyser  sal  leerlinge  moet  lei  om 
die  eiesoortige  aard  van  die  televisiedrama  te  kan  bespreek.  Hy  sal  in  hierdie 
bespreking  die  verskil  tussen  opvoerbaarheid  en  opvoeringsgerigtheid 
moet  uitlig. 

As  gevolg  van  laasgenoemde  is  veral  die  volgende  kenmerke  reeds  met  die 
eerste  lees  van  ’n  televisiedrama  duidelik: 

1 .1  Daar  is  (gewoonlik)  baie  neweteks.  Dit  is  'nou  ook  ’n  ideale  geleentheid 
om  te  verduidelik  dat  die  neweteks  net  so  belangrik  as  die  dialoog  vir  die 
leser  is,  omdat  elke  leidraad  wat  die  dramaturg  gee,  die  tema  op  die  een  of 
ander  manier  belig.  Die  neweteks  is  nie  net  vir  die  regisseur  bedoel  nie:  die 
leser  moet  as  ’t  ware  die  drama  voor  sy  oë  sien  afspeel  by  die  lees  van  die 
neweteks.  Aanduidings  in  die  neweteks  bevoordeel  dikwels  die  leser  bo  die 
toeskouer:  later  meer  hieroor  by  die  bespreking  van  karakterisering. 

1 .2  Die  televisiedrama  kombineer  in  werklikheid  baie  kenmerke  van  die 
verhoog-  en  radiodrama,  want  dit  is  visueel  van  aard  en  sekere  tegnieke  van 
die  radiodrama  word  dikwels  gebruik  om  die  buiteruimte  voor  te  stel.  In 
Nagspel  word  natuurgeluide  gehoor,  in  Piet-my-vrou  moet  die  leser  hom  die 
“temamusiek”  voorstel:  ook  ander  musiek  wat  gespeel  word. 

1 .3  Die  televisiedramaturg  se  gebruik  van  die  kamera  kan  die  toeskouer 
dwing  om  (saam  met  die  kameraman)  te  fokus  op  sekere  ruimtelike  dinge. 
Hierdie  moontlikheid  is  vir  die  verhoogdramaturg  uitgesluit,  maar  die  toe- 
skouer  kan  op  die  verhoog  weer  ’n  geheelprent  waarneem. 

1 .4  Met  behulp  van  die  kamera  kan  na  baie  meer  ruimtes  beweeg  word  in  ’n 
televisiedrama  as  in  ’n  verhoogdrama.  Meer  hieroor  in  die  bespreking 
van  ruimtebeelding. 

2.  STRUKTUURELEMENTE  VAN  DIE  TELEVISIEDRAMA 


2.1  Karakterísering 

2.1.1  Eksplisiete  en  implisiete  karakterisering 

Gewoonlik  word  karakterisering  verdeel  in  eksplisiete  en  implisiete  karak- 
terisering.  Volgens  HAT  (1984:  197)  beteken  “eksplisiet”  “uitdruklik  ver- 
meld,  duidelik  verklaar”  (as  teenoorgestelde  van  ’n  saak  wat  geïmpliseer 
word  sonder  dat  presies  uitgespel  word  waarom  dit  gaan). 

Eksplisiete  karakterisering,  waarin  een  karakter  ’n  ander  bespreek,  is  na- 
tuurlik  nie  altyd  betroubaar  nie  omdat  dit  afhang  van  sy  subjektiewe  siening 
of  ander  oorwegings.  Vgl.  Mynhardt  se  siening  van  Johanna  as  “(S)onder 
illusies.  Sonder  hoop.  Sonder  selfvertroue.  Sy  kon  dit  nie  aanvaar  nie.  En  sy 
het  gegryp.”  ’n  Staatsaanklaer  sal  vanselfsprekend  anders  karakteriseer  as 
die  advokaat  vir  die  verdediging!  Lees  ook  Poen  se  bevooroordeelde  siening 
van  Linder,  omdat  Poen  self  (volgens  dieeksplisiete  neweteks)  “’n  mensson- 
der  verbeelding”  is  wat  ’n  ander  karakter  slegs  as  boos  of  goed  sien. 
Implisiete  karakterisering  is  meer  betroubaar,  want  die  karakter  openbaar 
homself  in  sy  uiterlike/konkrete  handeling  (optrede)  en  innerlike/abstrakte 
handeling  (sy  gedagtegang  wat  uit  die  dialoog  of  uiterlike  handeling  afgelei 
kan  word).  Poen  se  taalgebruik:  sy  eenvoudige  sinsbou,  clichés,  plat  uit- 
drukkings,  sy  naels-  en  tandekrappery  en  bevooroordeelde  enkellynige 
siening  van  sake  en  mense  wat  tot  sekere  optrede  lei  (soos  Linder  se  vervol- 
ging)  karakteriseer  hom  as  onverfynd  en  dommerig. 

Leerlinge  moet  self  n.a.v.  die  verdeling  eksplisiete  en  implisiete  karakterise- 
ring,  die  (hoof-)karakters  karakteriseer. 

Anders  as  in  die  meer  “intieme”  radiodrama  doen  ’n  verteller,  wat  inligting 
gee  oor  karakters,  soms  vreemd  aan  in  ’n  televisiedrama.  Smuts  (1 984: 1 56) 
wys  wel  op  die  ooreenkoms  tussen  ’n  verteller  in  ’n  prosateks  en  die  funksies 
van  die  kamera  in  die  televisiedrama:  “Hy  (die  kamera)  is  wel  nie  narratief  nie, 
maar  deur  sy  fokus  en  die  aksentuerende  effek  van  die  nabyskoot . . . sou  ’n 
mens  kon  sê  dat  hy  beskrywend,  verduidelikend,  sfeerskeppend,  aksen- 
tuerend  en  selektief  in  sy  aanbieding  is.” 

2.1.2  Soorte  karakters 

Voordat  karakters  bespreek  word,  behoort  leerlinge  natuurlik  terminologie 
soos  protagonis,  antagonis,  tritagonis  en  hulpspelers  te  kan  beheer. 

Hy  behoort  ook  te  weet  dat  die  protagonis  tragies,  komies  of  tragikomies  kan 
wees  en  self  die  eienskappe  van  so  ’n  karakter  te  kan  opsom. 

In  Nagspel,  wat  nie  al  die  kenmerke  van  die  klassieke  tragedie  het  nie,  sou 
Mart  nie  werklik  as  tragiese  held  beskryf  kan  word  nie.  Al  het  sy  die  tragiese 
fout  (hamartia)  om  nie  uit  haar  sinlose  bestaan  te  (kan)  beweeg  nie,  is  daar  nie 
werklik  sprake  van  peripeteia  (verandering  van  lewenstoestand)  of  hubris 
(die  een  of  ander  vorm  van  oormoed  of  selfverheff  ing)  n ie.  Mart  se  ondergang 

en  verlies  aan  geluk  raak  haarself  (en  Linder)  maar  kring  nie  na  die  wyer 
gemeenskap  uit  nie:  sy  is  ’n  gewone  mens  wat  met  bestaansprobleme 
worstel.  Johanna  is  nader  aan  die  klassieke  “model”:  sy  is  ’n  besonder 
begaafde  mens  wat  ’n  oordeelsfout  begaan  deurdat  sy  te  veel  aandag  aan  ’n 
hipersensitiewe  seun  gee  en  daardeur  haar  eie  ondergang  bewerkstellig. 
Ook  raak  haar  geval  die  hele  gemeenskap,  omdat  haar  ondergang  die 
onvolkomenheid  van  die  regstelsel  bevestig. 

2.2  Handelingsverloop 

Daar  is  reeds  gewys  op  die  verskil  tussen  innerlike  en  uiterlike  handeling. 
Daar  is  ’n  belangrike  verskil  tussen  die  twee  dramas  onder  bespreking  in  die 
opsig  dat  die  leser  van  Nagspel  uit  die  oop  einde  self  moet  aflei  in  hoe  ’n  mate 
al  die  gebeure  deel  van  die  spel  is,  terwyl  Johanna  in  Piet-my-vrou  werklik  in 
’n  nagmerriesaak  betrokke  is  en  die  leser  nie  hwyfel  aan  haar  goeie  bedoe- 
lings  met  die  kind  nie.  Al  Johanna  se  handelinge,  dialoog  en  gedagtes  (soos 
uitgespreek  in  die  dialoog)  stu  haar  voort  na  haar  ondergang.  Alles  wat 
gebeur  — ook  in  die  Jouberts  se  huis  — bevestig  dat  Johanna  vir  Anton  die 
beste  beplan  het  en  dat  sy  nie  sy  optrede  voorsien  het  nie:  ’n  fatale  flater. 
Márt  se  handeling  openbaar  dat  haar  soeke  na  geluk  en  vervulling  nooit  suk- 
sesvol  sal  wees  nie,  want  sy  is  nie  in  staat  om  die  spel  na  werklikheid  te  veran- 
der  nie.  Haar  hele  lewe  is  ’n  spel  want  sy  “speel”  dat  sy  nie  vir  Poen  lieg  nie,  sy 
“speel”  uiteindelikdat  haar  en  Linder  se  kommunikasie  nooit  bestaan  het  nie. 
In  ’n  poging  om  aan  die  spel  te  ontsnap  en  die  werklikheid  sonder  enige 
drome  (en  liefde)  te  aanvaar,  vra  sy  Poen  om  haar  hare  kort  te  sny — ’n  bewys 
dat  hy  haar  nooit  geluk  kan  bring  nie.  Die  leser  weet  nie  hoeveel  van  die 
nagspel  in  ’n  vorige  werklikheid  gegrond  is  nie.  Hoekom  sou  Linder  in  die 
spel  sy  naam  verander,  maar  nie  hare  nie?  (Leerlinge  en  onderwyser  kan  in 
dié  verband  Salomi  Louw  se  artikel  “Lewe  en  droom  as  spel:  ‘Nagspel’  ” in 
Klasgids  (Oktober  1961:  47-54)  raadpleeg.)  Is  Mart  so  gewoond  om 
“snaakse  speletjies”  te  speel  om  aan  die  nare  werklikheid  te  ontsnap  dat  sy 
nie  meer  kan  onderskei  tussen  spel  en  werklikheid  nie?  Die  spel  is  in  elk 
geval  verby  wanneer  sy  haar  lewe  met  Poen  hervat — die  los  hare  wat  haar  in 
haar  spel  vroulik  en  romanties  laat  voel  het,  moet  hy  self  afsny.  Let  op  hoe 
baie  keer  die  woord  “speel”  en  “spel”  gebruik  word  om  die  tema  van  drome 
wat  (soos  in  ’n  spel)  nie  verwesenlik  (kan)  word  nie,  te  ondersteun.  Wat  waar 
is  en  wat  “leuen”  is,  word  nooit  uit  die  handelingsverloop  duidelik  nie:  ook 
met  die  leser/toeskouer  word  in  die  (’n)  drama  “gespeel”. 

2.3  Ruimtebeelding 

Dramatiese  ruimte  beeld  nie  net  “plek”  uit  nie,  maar  het  ook  te  doen  met  die 
omstandighede  en  maniervan  bestaan  van  die  karakters.  Ditverander,  groei 
en  word  uitgebou  deur  die  loop  van  die  handeling.  Dit  kan  uitgebeeld  word  in 
die  dialoog  (hoofteks)  of  neweteks  (wat  gewoonlik  tussen  hakies  of  in  ’n 
ander  lettertipe  verskyn  en  wat  ’n  aanduiding  gee  van  hoe  die  ruimte  fisies  op 

die  verhoog  uitgebeeld  moet  word  en  hoe  die  karakters  uitgebeeld  moet 
word  deur  die  akteurs).  Die  ruimte  waarna  in  die  hoofteks  verwys  word,  word 
egter  nie  altyd  in  ’n  potensiële  opvoering  gesien  nie.  (Vgl.  Johanna  se  verv^- 
sing  na  die  sirkusvertoning  in  Piet-my-vrou  en  Mart  en  Linder  se  verwysings 
na  “die  plaas’’  in  Nagspel.)  Soms  kan  die  ruimte  in  beide  die  neweteks  én  die 
dialoog  uitgebeeld  word,  soos  die  uitbeelding  van  Johanna  en  Anton  se  dag 
buite  op  ’n  klipheuwel  in  Piet-my-vrou. 

Die  ruimtebeelding,  ook  van  ruimtes  uit  die  verlede  — sg.  “daar’’-ruimtes  — 
word  in  ’n  opvoering  “hier’’-ruimtes  as  hulle  in  flitse  gedramatiseer  word, 
soos  dikwels  in  Piet-my-vrou  gebeur.  (Leerlinge  moet  onderskei  tussen 
terug-  en  vooruitskouings,  wat  nie  gedramatiseer  word  nie  en  flitse,  wat  wel 
gedramatiseer  word.  Vgl.  in  Nagspel  die  terugskouings  na  die  verlede  wat  nie 
gedramatiseer  word  nie  en  dalk  net  deel  van  ’n  spel  is,  en  in  Piet-my-vrou 
flitse  na  wat  wél  plaasgevind  het,  soos  die  besoek  in  die  park.) 

Om  verwysings  na  die  ruimtebeeiding  in  die  neweteks  te  sien  as  bloot  net 
instruksies  aan  die  regisseur  of  om  die  opvoerbaarheid  van  die  drama 
daaraan  te  toets,  is  verkeerd.  Elke  leidraad  wat  die  tema  verhelder,  soos  die 
verwysings  na  reën  in  Nagspel  wat  die  isolasie  van  die  karakters  beklemtoon, 
is  vir  die  leser  van  belang.  In  die  teks  het  die  leser  te  doen  met  ’n  soort  dubbele 
mimesis  (nabootsing)  omdat  ’n  voorstelling  van  die  werklikheid  eers  in  die 
teks  gegee  word  maar  dit  geskied  met  die  oog  op  die  potensiële  opvoering 
op  die  televisieskerm.  Dit  is  natuurlik  vir  die  televisiedramaturg  baie  makliker 
as  vir  0ie  verhoogdramaturg  om  ruimtes  af  te  wissel.  Nogtans  word  in 
Nagspel  die  spanning  tussen  wat  in  die  buiteruimte  afspeel  (Poen  se  hulp 
aan  die  versterkingsmag  wat  Linder  kom  haal)  en  in  die  binneruimte  (Linder 
— en  Mart  — se  moontlike  ontsnapping)  uitgebuit.  Die  kyker  is  wel  beperk 
omdat  hy  nie  soos  in  ’n  verhoogopvoering  sy  oëoor  die  hele  verhoog  kan  laat 
dwaal  nie,  omdat  die  kamera-oog  hom  soms  dwing  om  te  fokus  op  sekere 
voorwerpe.  (Vgl.  die  fokus  op  Poen  se  pralisiepet  en  boeie,  wat  Poen  as  men- 
sejagter  tipeer,  en  op  die  horings  en  velle  wat  sy  sukses  as  jagter  bevestig.) 
As  voorwerpe  simboliese  betekenis  verkry  soos  hierbo  genoem,  het  die  leser 
met  metaforiese  ruimte  (teenoor  kontekstuele,  fisiese  ruimtes)  te  maak. 
Klank  (soos  die  geluide  van  paddas,  krieke  en  vrugtevlermuise  wat  in  Nag- 
spel  die  verlatenheid  van  die  karakters  beklemtoon  en  die  (spottende) 
naboots  van  die  piet-my-vrou  op  die  klavier  in  Piet-my-vrou  kan  as  deel  van 
die  ruimtebeelding  óók  simboliese  betekenis  hê. 

Die  gebruik  van  die  televisiekamera  is  baie  ingewikkeld  en  die  neweteks  — 
soos  in  Nagspel — soms  baie  omvattend.  Die  verbeelding  van  die  leser  moet 
hier  soms  oortyd  werk.  Wat  belangrik  is,  is  waarop  gefokus  word  (soos  op 
Mart  se  gesig  en  die  vries  van  die  beeld  aan  die  einde  van  Nagspel).  Die 
regisseur,  kameraman  én  leser  lei  uit  die  neweteks  af  wat  die  dramaturg  t.o.v. 
sy  tema  wil  oordra  met  elke  kameraskoot. 

Net  soos  in  ander  dramas  beskik  die  televisie-dramaturg  oor  ’n  speelruimte 
(die  televisieskerm)  waarop/waarmee  hy  die  gespeelde  ruimte  (sy  karakters 

se  belange-  en  fisiese  ruimtes)  voorstel. 

2.4  Tydbeelding 

In  ’n  televisiedrama  kan  met  groot  gemak  ’n  teenwoordigetydsperspektief 
aangebied  word  in  ’n  flits  wat  ’n  gebeurtenis  uit  die  verlede  voorstel,  soos  dik- 
wels  ter  “illustrasie”  in  Piet-my-vrou  gebeur.  Tydspronge  is  volop.  Die  “illus- 
trasie”  hier,  ter  wille  van  die  tema,  is  dikwels  juis  ’n  kontrastering  met  wat  in 
die  hof  deur  die  staatsaanklaer  beweer  word.  (Vgl.  die  aanklag  aanvanklik 
dat  Johanna  van  haar  “vertrouensposisie  as  musiekonderwyseres  misbruik 
gemaak  het”  en  die  flits  net  daama  wat  bewys  dat  Johanna  hom  nie  net  in 
musiek  nie,  maar  ook  in  lewensparaatheid  probeer  onderrig.) 

Die  speeltyd  is  beperk  t.w.v.  die  kyker  se  konsentrasievermoë  — daarom 
moet  elke  woord,  beweging  en  leidraad  dien  om  die  handeling  voort  te  stu  na 
die  ontknoping  (’n  “oop”  einde  in  Nagspel,  redelik  “geslote”  in  Piet-my-vrou). 
Tot  ’n  groot  mate  kom  speeltyd  (opvoeringstyd)  en  gespeelde  tyd  (die  voor- 
stelling  van  die  gebeure  se  tyd)  in  ’n  dramateks  (anders  as  in  ’n  prosateks) 
ooreen  — d.w.s.  as  tydspronge  na  “ongespeelde  tyd”  buite  rekening  gelaat 
word.  Die  tempo  is  in  Nagspel  wat  in  een  nag  afspeel,  baie  vinniger  as  in  Piet- 
my-vrou,  waarin  ook  meer  menslike  probleme  en  meer  karakters  vollediger 
betrek  word. 

In  beide  dramas  onder  bespreking  het  die  leser  nie  met  die  tradisionele 
geslote  tydstruktuur,  waarin  gebeurtenisse  logies  op  mekaar  volg,  te  doen 
nie.  In  Piet-my-vrou  word  baie  meer  heen  en  weer  beweeg  in  die  tyd  as  in 
Nagspel,  waarin  die  meeste  gebeure  in  die  verbeelding  van  die  karakters 
afspeel  maar  nie  in  flitse  voorgestel  word  nie. 

Soos  wat  in  die  ruimtebeelding  gebeur,  maak  die  dramaturg  van  beide  hoof- 
en  neweteks  gebruik  om  tyd  uit  te  beeld.  (Vgl.  dié  bespreking.) 

Sekere  punktueringstegnieke  stel  die  dramaturg  in  staat  om  tydsverloop  en 
verandering  aan  te  dui,  soos  byklanke,  musiek,  dekorverandering  en  ver- 
wysings  natyd(-sverloop)  in  die  hoofteks.  Mynhardtskets  byvoorbeeld  in  die 
dialoog  in  Piet-my-vrou  aanvanklik  Johanna  Verster  se  lewe  tot  op  daardie 
stadium,  daama  verander  die  ruimte  vanaf  hofsaal  na  musiekateljee,  ens.  Let 
ook  op  hoe  die  fokus  op  die  muurhorlosie  nie  net  die  tydsverloop  aandui  in 
Nagspel  nie,  maar  ook  simbolies  die  verlore  gaan  van  kosbare  tyd  aandui. 
Die  muurhorlosie  se  aftel  en  afslaan  van  ure  verhoog  die  spanning  — ook 
Mart  se  kyk  na  haar  polshorlosie.  Daar  is  veral  in  Nagspel  baie  verwysings  na 
tyd:  Mart  en  Poen  is  lank  reeds  getroud,  sy  en  Linder  speel  dat  hulle  mekaar 
twaalf]aar“ken”  — langeraswatsyen  Poen  mekaar“ken”,hulletydjiesaam 
word  afgemeet  en  die  tyd  om  te  ontsnap  word  korter  (indien  dit  ooit  moontlik 
was).  Tyd  tree  dus  veral  in  Nagspel  op  as  medespeler,  wat  die  hoofkarakters 
se  geluk  bedreig.  Nag  dui  gewoonlik  op  die  gevaarlike,  onheilspellende, 
avontuur,  romanse,  maar  ook  dood  en  die  beëindiging  van  lig  (en  moont- 
likhede).  Let  op  dat  daar  voor  toneel  33  in  twee  uur  niks  uitgebeeld  word  nie. 
Dit  dui  moontlik  op  die  niks  wat  op  Mart  (en  Linder)  in  die  toekoms  wag  — die 

daglig  bring  ironies  eintlik  die  begin  van  die  einde  hier. 

2.5  Tema  en  motiewe 

Uit  bg.  bespreking  blyk  duidelik  genoeg  dat  alles  om  die  tema  gaan  — d.w.s. 
WAT  die  dramaturg  wil  oordra  en  HOE  hy  dit  doen. 

Soos  hierbo  aangetoon,  is  die  titel  van  Nagspel  (nag  + spel)  ’n  leidraad  tot  die 
insig  wat  die  dramaturg  aan  die  leser  van  die  dramateks  wil  oordra:  ’n  mens 
kan  dikwels  nie  sy/haar  drome  verwesenlik/geluk  bereik  nie,  omdat  daar 
magte  binne  en  buite  hom/haar  is  en  wat  dit  verhoed.  Die  (lewens-)spel  speel 
in  die  duister  af  en  bring  geen  werklike  geluk  of  verandering  nie.  Die  titel  Piet- 
my-vrou  venwys  na  toneel  68  in  hierdie  drama.  Johanna  maak  in  dié  toneel  ’n 
voëltjie  wat  in  die  tuin  roep,  op  die  klavier  na:  koggel  hom  dus.  Op  dieselfde 
wyse  word  haar  poging  om  Anton  te  lei  om  nie  net  vaardige  musikant  nie, 
maar  ook  gebalanseerde  mens  te  word,  gefnuik  deur  die  kil  reg. 

Elke  terugflits  bewys  Johanna  se  opregte  pogings,  maar  die  hof  aanvaar  die 
verwarde  en  verbitterde  Anton  se  getuienis  bo  hare. 

Uit  die  bespreking  van  sekere  elemente  van  die  drama  (karakterisering,  han- 
delingsverloop,  ruimte  en  tyd)  blyk  dit  dat  die  tema  al  hierdie  elemente 
saamsnoer.  Sekere  motiewe  wat  herhaaldelik  voorkom,  ondersteun  ook  die 
tema  deurlopend.  Vergelyk  in  die  verband  o.a.  die  voorkoms  van  die  woord 
speel,  die  veiwysing  na  hande  (=  uitreik  na  mekaar)  en  tyd  in  Nagspel  en  in 
Piet-my-vrou  na  musiek  (as  “the  food  of  love’’  — toneel  2),  wet  en  woorde  wat 
te  doen  het  met  eensaamheid  en  verwarring.  Die  ironie  wat  die  tema  onder- 
steun,  is  dat  Johanna  wel  slaag  in  haar  pogings  om  Anton  méér  as  net  ’n 
hoogs  begaafde  musikant  te  maak,  maar  dat  dit  juis  tot  haar  eie  ondergang 
lei.  Haar  opregte,  selfs  naïewe,  medemenslikheid  en  moederlikheid  word 
deur  die  hofuitspraak  gekoggel.  Beide  Nagspel  en  Piet-my-vrou  teken  die 
mens  uiteindelik  as  soekende  eenling  wat  kortstondig  geluk  by  ’n  mede- 
mens  mag  vind,  maar  uiteindelik  ’n  eensame  pad  moet  loop. 

Henning  Pieterse  (1 956) 

Leesmodus  vir  Breyten  se  ’n  brief  van  hulle 
vakansie 


1.  Doelsteliing 

Dat  Breytenbach  se  poësie  — wat  deurgaans  vanuit  ’n  Zen-Boeddhistiese 
perspektief  kommunikeer  en  dikwels  polities  getint  is  — vir  die  gewone  leser 
moeilik  verstaanbaar  is,  is  ’n  bekende  feit.  Tog  is  dit  jammer  dat  so  baie 
onderwysers  en  studente,  selfs  universiteitsdosente,  Breytenbach  se  poësie 
wil  denigreer  as  onsin  en  dit  bygevolg  as  mindere  poësie  bestempel.  Die 
digter  Breyten  Breytenbach  is  in  die  eerste  instansie  ’n  manjifieke  taalden- 
ker.  Die  aanwending  van  die  vrye  vers  laat  die  gedigte  op  die  oog  af  amorf 
voorkom,  maar  met  intensiewe  studie  kom  dit  aan  die  lig  hoe  heg  elke  gedig 
gestruktureer  is  en  in  watter  mate  verskillende  gedigte  met  mekaar  in  ge- 
sprek  tree.  Dr.  Tom  Gouws  wat  gefokus  het  op  die  hiatiese  lees  by  Breyten- 
bach,  het  onomwonde  bewys  dat  hiate  in  ^n  besondere  gedig  dikwels 
voltooi  kan  word  met  gegewens  uit  van  die  ander  gedigte. 

Hoewel  kennis  van  die  Zen-Boeddhisme  tot  voordeel  vir  lesers  van  Breyten- 
bach  se  poësie  kan  wees,  is  die  doel  van  hierdie  artikel  om  te  probeer  aan- 
toon  dat  daar  ander  toegangsweë  tot  sy  oeuvre  bestaan.  Die  mikpunt  is  om 
die  moederkode  in  Breytenbach  se  oeuvre  as  so  ’n  interpretasiesleutel  te 
gebruik  en  dan  in  die  besonder  te  fokus  op  ’n  voorgeskrewe  teks,  ’n  brief  van 
hulle  vakansie.  Lesers  moet  besef  dat  die  moederkode-benadering  slegs 
nóg  ’n  manier  is  om  Breytenbach  se  poësie  te  probeer  ontsyfer  en  dat  ander 
kodes  ook  as  leesmodusse  beskikbaar  is. 

2.  Díe  moederkode  in  Breytenbach  se  poësie 

2.1  Werkwyse 

Daar  bestaan  weinig  eksplisiete  moedergedigte  in  Breytenbach  se  oeuvre 
wat  die  leseronmiddellik  kan  laat  vra  na  diesin  van  so  ’n  benadering.  ’n  Mens 
moet  in  gedagte  hou  dat  gedigte  wat  die  vaderfiguur  betrek  — soos  in  die 
geval  van  'n  brief  van  hulle  vakansie  — outomaties  die  moederkode  evokeer. 
Heelwat  ander  kodes  in  Breytenbach  se  poësie  skakel  op  die  een  of  ander 
wyse  met  die  moederkode. 

Eerstens  sal  die  moederkode  bekyk  word  in  die  digbundels  wat  direk  ná  die 
debuutbundel — Dieysterkoeimoetsweet — verskyn  het.  Daarna  sal  aange- 
toon  word  hoe  ’n  netwerk  van  kodes  in  Breytenbach  se  poësie  met  die 
moederkode  skakel.  Dieekskursie  watonderneem  word  maak  hoegenaamd 
nie  op  volledigheid  aanspraak  nie  en  vra  daarom  vir  verdere  navorsing. 
Vervolgens  sal  die  moederkode  in  die  bundel  Die  ysterkoei  moetsweet  {bun- 

del  waarin  die  besprekingsgedig  staan),  nagegaan  word.  Daar  sal  bepaal 
kan  word  in  watter  mate  daar  ’n  homoloë  hantering  van  dié  kode  in  die  hele 
oeuvre  is. 

2.2  Verkenning  van  die  moederkode  vanaf  die  tweede  digbundel 

2.2. 1 Die  huis  van  die  dowe 

Die  huis  van  die  dowe  verwys  na  die  huis  waarin  die  skilder,  Goya,  hom  ná  sy 
sewentigste  jaar  teruggetrek  het,  wetende  dat  dit  sy  laaste  aardse  tuiste  sou 
wees.  Op  die  mure  van  dié  huis  het  hy  sy  beroemde  “swart  skilderye’’ 
aangebring. 

Die  gedig  “Die  gat  in  die  lug’’  (1 967;  47)  is  ’n  nadenke  oor  die  leefruimte  van 
die  spreker.  Paradoksaal  is  die  beskermende  ruimte  van  die  huis  ook  niks;  ’n 
gat  in  die  lug.  Die  huis  word  gepersonifieer:  “my  huis  staan  op  hoë  bene/ek 
woon  in  die  solder”.  Ook  die  erotiese  kom  aan  bod;  “’n  vrou/  en  ’n  bed  wat 
soos  spiere  om  my  vou”.  Ontbinding  is  ter  sprake:  “en  ander  idiote/  (dink)  my 
lewe  is  doelloos/  soos  ’n  graf,  of  ’n  gat  in  die  lug/maar  ek  is  gelukkig 
hier”. 

In  “Liedjie  vir  my  ouers”  (1967:  57)  word  albei  ouers  betrek.  Die  spreker 
verlang  na  hulle  in  die  Boland  (moederlandheimweë)  en  vergelyk  hulle  hande 
met  spene  (die  moeder  as  voedingsbron):  “Julle  oë  geel  julle  hande 
soos  spene”. 

“Verstop  op  die  platteland”  (1 967: 62)  dui  letterlik  op  ’n  toestand  van  verstop- 
ping  of  uitsigloosheid.  Selfs  die  hemel  is  al  toegegroei.  Die  spreker  wil  uit  dié 
toestand  breek  en  soos  ’n  vrou  geboorte  gee,  ’n  geboorte  wat  dui  op  bevry- 
ding  deur  die  skryfdaad:  “om  soos  ’n  vrou  te  lam/  om  ook  ’n  ding  uit  die 
skoot/met  sy  voering  slym  te  stoot/  is  dit  ’n  misdaad?” 

2.2.2  Kouevuur 

Die  gedig  “Tot  siens  Kaapstad”  (1 981 : 48)  verbeeld  die  spreker  se  afskeid 
van  die  moederstad  waar  hy  met  sy  vertrek  gemengde  gevoelens  ervaar  en 
die  stad  paradoksaal-emosioneel  beskou  as:  Liefkaap,  kaaphart,  hartlief  en 
hoerkaap.  Tog  is  die  Kaap  verraderlik  omdat  sy  nie  die  kleurlinggebied  wil 
soog  nie.  Daar  is  sprake  van  die  “galbitter  tet”.  Kaapstad  word  afgehaal  met: 
“maar  jy  is  nie  eens  ’n  moeder  nie/  jy’s  ’n  selfmoord  in  aborsie”. 

In  “Die  hand  vol  vere”  (1981:  91)  wat  ’n  verbeeldingsvlug  terug  na  die 
moederland  en  die  moeder  beskryf,  word  die  moeder  direk  aangespreek. 
Tog  bly  dit  ’n  hand  vol  vere  — niks.  Albei  ouers  is  ter  sprake:  “’n  liedjie  vir  my 
ma  ’n  bietjie  trots  vir  my  pa”.  Die  gedig  roep  “Die  hand  vol  piep”  uit  ’n  seisoen 
in  die  paradys  op  wat  ook  ’n  verbeelde  reis  beskryf.  Piep,  ’n  hoendersiekte, 
sluit  tematies  aan  by  die  slot  van  “Die  hand  vol  vere”.  Piep  dui  ook  ’n  ver- 
beelde  kwaal  aan  en  kan  die  onwerklikheid  van  die  besoek  aan  die  huis  sug- 
gereer.  “Die  graf  vol  vere”  in  Lotus  (1970:  56)  wat  oor  die  begrafnis  van  die 
liefde  handel  word  eweneens  deur  dié  twee  gedigte  opgeroep. 

2.2.3  Lotus 

Gouws  (1 988: 1 84)  beweer  dat  Die  huis  van  die  dowe  die  intiemste  ruimte 
van  die  bekende  vir  die  mens  aandui,  net  so  ook  die  afdeling  “Skulp  vir  reën” 
in  “Lotus”  waar  beskerming  gebied  word  aan  die  weerlose  binnedeel.  Die 
afdeling  getiteld  “Skulp  vir  reën”  kan  op  die  beskerming  van  die  moeder  dui. 
In  Lotus  5.6  (1 970: 97)  is  daar  sprake  van  verlange  na  die  moeder  (die  huis). 
Die  niet  word  met  ’n  skaamspleet  vergelyk  en  dit  word  op  sy  beurt  weer 
vereenselwig  met  die  huis,  die  gat  in  die  lug(spleet?).  Die  spreker  verlang  om 
weer  deur  die  skaamspleet  gebore  te  word,  bevry  te  word,  maar  verkies  ook 
om  daarin  te  sterf.  Dood  tree  hier,  soos  in  baie  ander  gevalle,  saam  met  die 
moederkode  op. 

In  “Witberg”  (1 970:  54)  verlang  die  spreker  vanuit  ’n  Alpynse  landskap  na 
Suid-Afrika  en  sien  skuimlippe  op  die  see  wat  met  die  geliefde  of  die  moeder 
verbind  kan  word  (erotiek/moederliefde). 

“As  die  huis  so  wapper”  (1 970: 1 8)  is  deur  Gouws  volgens  die  beginsel  van 
vervangingslees  ontleed  en  dié  analise  laat  blyk  dat  die  moederkode  ook  hier 
van  toepassing  is.  As  die  huis  (die  gat  in  die  lug)  die  veilige  ruimte,  begin  wan- 
kel,  in  dié  geval  dui  dit  moontlik  op  die  kouer  jare  van  die  huwelik,  lei  dit  tot 
onvrugbaarheid  en  isdie  moeder  nie  meer  in  staatom  swangerte  raak  nie.  As 
sy  swanger  word,  baar  sy  die  dood.  In  die  tweede  strofe  is  daar  nie  meer 
sprake  van  die  erotiese  spel  tussen  man  en  vrou  nie,  aangesien  hulle  oor 
alledaagshede  “in  die  bed”  kommunikeer. 

2.2.4  Met  ander  woorde  vrugte  van  die  droom  van  stilte 

Die  maan  as  “dorre  ou  speen”  word  in  gedig  5 aangetref.  Hierdie  droë 
voedingsorgaan  drup  egter  lig  en  dui  op  die  leiding  wat  van  die  moeder  kom. 
Speen  word  met  maan  geassosieer,  wat  dikwels  die  simboolwaarde  van  die 
oermoeder  beklee. 

2.2.5  Voetskrif 

In  “(tuisland  kanaán)”  (1 976:  42)  word  die  Blanke  in  Suid-Afrika  aangeval 
omdat  hy  “daardie  mooi  stuk  wêreld/  van  valleie  tussen  heuwels”  slegs  vir 
homself  toeëien. 

Die  vierde  onderafdeling  van  die  gedig  “(voetnote)”  (1976:  56)  is  ’n  besin- 
ning  oor  die  verhouding  tussen  die  verskillende  groepe  te  lande: 

Dis  moeilik  om  Afrikaner  te  wees  — vir  álmal  van  ons,  aan 
watter  kant  van  die  oordeel  of  veroordeling  ons  nou  ook 
val,  of  ons  nou  tong  of  tande  of  speeksel  is! 

So  baie  wortels  en  nogtans  so  onseker! 

En  bowendien,  hierdie  land  (van  ons)  en  landgenootskap 
waarvan  ons  deel  is,  waaraan  ons  deel  het  — in  barensnood! 

Waarom  dan  nog  sal  die  een  die  ander  uitmaak  vir  “goed”  of 
‘sleg’? 

Wil  ons  dan  die  babatjie  met  ’n  koevoet  wakker  sus? 

Suid-Afrika  word  negatief  verbeeld  as  sou  dit  in  barensnood  verkeer.  Hier 
word  beslis  ’n  nuwe  bestel(geboorte)  in  die  vooruitsig  gestel. 

Die  tweeluik  “Vir  Oub’’  en  “Vir  Oun’’  (1 976: 64/67)  is  onderskeidelik  aan  die 
vader  en  die  moeder  opgedra.  Op  die  oog  af  lyk  dit  of  die  doodsgedagte 
afwesig  is,  maar  bloot  die  slotreël  in  elk  van  die  twee  gedigte:  “. . . seën  my 
voor  u gaan’’,  bevestig  die  spreker  se  doodsbewustheid. 

In  albei  hierdie  gedigte  gaan  dit  eerstens  om  die  grootvader  se  afsterwe.  In 
die  eerste  gedig  sterf  die  grootvader  en  “klim’’  self  in  die  grond  om  deur  die 
natuur  opgeneem  te  word.  Hierdeur  word  hy  as’t  ware  onsterflik  en  herinner 
dit  aan  die  spreker  se  wens  in  “Bedreiging  van  die  siekes’’  (vgl.  par.  4.1). 
Ook  die  moeder  se  vader  sterf  en  sy  graf  is  vol  soetheid;  ook  iets  aan- 
genaams  (positiefs)  dus.  In  dieselfde  gedig  is  daar  sprake  van  heuning  wat 
uit  “grafte  vol  bye’’  kom.  Die  graf  word  beslis  hier  ’n  skeppingsruimte 
(baarmoeder). 

Ten  slotte  word  die  moeder  beeld  van  die  oermoeder  as  sy  met  ’n  vrug- 
teboom  in  die  grond  vergelyk  word,  net  soos  in  “wat  die  hart  van  vol  is  loop 
die  mond  van  oor’’  (vgl.  par.  4.1)  waarin  die  moeder  as  vyeboom  gete- 
ken  word. 

2.2.6  Lewendood 

In  “(Drome  in  die  hangkas  en  woorde  in  die  vers)”  (1 985: 1 21 ) word  gestel 
dat  die  woordkunstenaar  soepel  moet  omgaan  met  die  woord(taal)  en  dat  hy 
soos  ’n  moeder  die  taal  “vol  lewe”  moet  blaas.  Die  woordskepping  is  ’n  “spel 
van  vuur”  wat  “alles  aan  die  lewe  steek”.  Tegelykertyd  is  dit  ’n  “dodelike 
spel”.  Die  vuur  wat  hier  met  (erotiese)  skepping  te  doen  het,  kom  bv.  ook  voor 
in  die  poësie  van  Van  Wyk  Louw  en  Johann  de  Lange. 

Ditgaan  in3.13(1985: 14)“(diegedig,sohetuteendiétydalafgelei. . .)”oor 
die  verhouding  digter-gedig.  Die  slotsom  is:  “want  die  vers  moet  kan  kalf,  al  is 
dit/  meermale  ’n  morsige  en  raserige  aborsie”.  Die  vers  moet  dus  geboorte  of 
bevryding  bewerkstellig.  Dit  moet  die  maker  bevry.  Hierdie  beeld  sluit  aan  by 
die  “speenkode”  wat  al  aangeraak  is.  In  hierdie  gedig  word  die  poësie  voed- 
sel  virdielesersegees.  Dikwelsegterlei  hierdiegeboortetotsensuur,veral  in 
Breytenbach  se  geval. 

2.2.7  CYK’) 

Die  moederkode  is  veral  van  belang  in  die  eerste  deel  met  die  titel  “moer  mat- 
rys”.  ’n  Matrys  is  ’n  hol  vorm  of  ruimte  en  kan  hier  in  verband  met  die  baar- 
moeder  gebring  word.  Dit  hou  ook  verband  met  die  Huis  van  die  dowe  waarin 
die  kunstenaar  beslag  gee  aan  sy  gedigte.  Voorts  kan  ’n  mens  dit  in  verband 
met  die  gedig  “Die  gat  in  die  lug”  (gat  is  die  ruimte  net  soos  die  baarmoeder) 
bring,  asook  die  tronk  wat  ’n  skeppingsruimte  vir  Breytenbach  word. 

3.  Samevatting  van  kodes  wat  na  díe  moederkode  herleí  kan  word 

Na  aanleiding  van  die  voorbeelde  wat  tot  dusver  aan  bod  gekom  het,  is  dit 

moontlik  om  die  netwerk  van  kodes  wat  met  die  moederkode  vervleg  is,  in 
tabelvorm  te  sistematiseer.  Die  volgende  konsepte  kan  na  die  moederkode  ^ 
herlei  word:  | 

Gedígtitel  konsepte  (kodes) 


Die  gat  in  die  lug 

Liedjie  vir  my  ouers 
Verstop  op  die  platteland 
Tot  siens  Kaapstad 

Die  hand  vol  vere 
Lotus  5.6 
Witberg 

As  die  huis  so  wapper 

Gedig  nr.  5 (met  ander  woorde  . . .) 
(tuisland  Kanaán) 

(voetnote) 

Vir  Oub  en  Oun 

(Drome  in  die  hangkas  en 
woorde  in  die  vers) 

(die  gedig,  so  het  u 
teen  dié  tyd  al  afgelei . . .) 

(‘Yk’) 


gat,  huis,  vrou/bed, 
graf(dood,  ontbinding). 

vader,  moeder,  spene. 

om  te  lam  (geboorte),  skoot. 

Galbitter  tet,  moeder,  aborsie 
(miskraam) 

vader,  moeder. 

skaamspleet,  dood. 

skuimlippe  (geliefde  of  moeder). 

huis,  dood,  geboorte  (miskraam), 
heuwels,  “heupe  van  vroue”,  reën. 

“dorre  ou  speen” 

“valleie  tussen  heuwels” 

hierdie  land  (van  ons)  = moederland. 
barensnood. 

vader,  moeder,  dood,  “in  die  grond 
geklim”,  graf,  “grafte  vol  bye”. 

“(blaas)  vol  lewe”,  “alles  aan  die 
lewe  steek”,  “dodelike  spel”. 

“want  die  vers  moet  kan  kalf”, 
“morsige  en  raserige  aborsie”. 

Moer  matrys 


Die  huis  of  gat,  ’n  geborge  ruimte,  dui  ook  op  die  graf  wat  dood  of  ondergang 

(aborsie)  veronderstel.  Daar  is  nóg  holtes  in  die  huis:  die  moeder  met  haar 
skaamspleet,  en  die  skuimlippe  van  die  vrou  as  moeder  of  geliefde.  Die  dood 
is  ’n  toestand  wat  dikwels  tuis  ontstaan  en  dit  skakel  met  die  ruimte  van 
die  graf. 

As  die  huis  die  woonplek  van  die  moeder  is,  is  Suid-Afrika  die  moederland 
(vgl.  “Tot  siens  Kaapstad”).  Binne  in  die  huis  is  die  moeder  wat  geboorte  kan 
gee,  wat  ook  op  die  dood  (aborsie)  kan  uitloop.  Die  verwysings:  om  te  lam  en 
die  vers  wat  moet  kalf,  suggereer  eweneens  geboorte.  Heuwels,  heupe  en 
reén  asook  speen  is  almal  konstituente  van  die  moederkode.  Plant  is  deur- 
gaans  in  die  Breytenbach  oeuvre  ’n  seksuele  daad  (vgl.  bv.  Bedreiging  van 
die  siekes,  par.  4.1). 

Opvallend  loop  geboorteen  dood  dikwels  parallel  in  Breytenbach  se  poësie. 
Ontbinding,  ’n  aspek  waarvoor  die  digter  by  uitstek  bekend  is,  prefigureer 
die  dood.  Dood  of  ontbinding  is  egter  nie  die  einde  nie.  Daar  is  ’n  voort- 
durende  sikliese  gang  waarin  ontbinding  die  begin  van  die  nuwe  markeer. 
Die  motto  in  Kouevuur  bevestig  dié  tese:  “In  die  geskiedenis,  soos  in  die 
natuur,  is  ontbinding/  die  laboratorium  van  alle  lewe”. 

Die  vrou  in  Breytenbach  se  poësie  kan  tegelyk  moeder  en  erotiese  maat 
wees.  In  Lotus  6.8  word  die  vrou  as  kindvrou,  meisievrou  én  mavrou  ge- 
beeld. 

4.  ’n  (B)rief  van  huile  vakansie  teen  die  agtergrond  van  die 
moederkode 

4. 1 Die  ysterkoei  moet  sweet 

’n  (B)rief  van  hulle  vakansie  (1 983:  28)  is  opgeneem  in  Breytenbach  se 
debuutbundel,  Die  ysterkoei  moet  sweet.  Eerstens  moet  vasgestel  word  in 
hoe  ’n  mate  die  moederkode  in  dié  bundel  figureer. 

Die  openingsgedig,  “Bedreiging  van  die  siekes”  (1 983: 3)  introduseer  kon- 
septe  soos  ontbinding,  dood,  die  seksuele,  bevrugting  en  geboorte  — kodes 
wat  tot  die  moederkode  herleibaar  is  — soos  reeds  aangetoon.  Die  krankes 
wat  voor  die  gees  geroep  word,  “die  hospitale  van  Parys”  wat  “stampvol 
bleek  mense”  is,  dui  op  ’n  regressiewe  ontbindingsproses. 

Breytenbach  (die  spreker)  antisipeer  sy  eie  onvermydelike  dood  en  begraf- 
nis.  Op  ’n  reënerige  dag  in  die  nat  (vrugbaarheid  en  groei)  sal  hy  begrawe 
word.  Sy  verbeelde  begrafnis  word  kennelik  ’n  bevrugtingsritueel  omdat  die 
spreker  dikteer  wat  met  hom  moet  gebeur:  Die  begrafnisgangers  moet 
“stewels”  aantrek  sodat  hy  “die  modder/  aan  (hulle)  voete  kan  hoor  soen”. 
Hy  wii  voorts  op  ’n  heuwel  (vroulike  geslagsorgaan)  geplant  (seksuele  daad) 
word  en  die  eende  moet  hul  uitwerpsels  (humis)  op  die  graf  uitstort.  Dood  en 
ontbinding  word  hier  gewis  “laboratorium  van  (alle)  die  lewe”. 

Die  gedig  “Wat  die  hart  van  vol  is  loop  die  mond  van  oor”  (1 983: 1 2)  is  ’n  ge- 
sprek  met  “Ounooi”,  die  moeder  (vgl.  “Vir  Oun”,  par.  2.2.5).  Die  spreker  bely 
dat  hy  vanweë  die  dood  nie  vir  haar  ’n  bitter  vers  kan  skryf  nie  en  die 

voedingspotensie  van  ’n  moeder  kom  ter  sprake  met  die  verv\/ysing  na  die 
“moederspeen”.  As  ongebore  baba  word  die  spreker  in  die  baarmoeder  ver- 
beeld:  “wat  in  die  holte/tussen  u heupe  gestamp  het/  soos  die  dood”.  Reeds 
in  die  fetusstadium  is  die  dreigende  dood  al  sluimerend.  Ten  slotte  word  na 
die  moeder  as  “vyeboom”  verwys. 

4.2  ’n  (B)rief  van  hulle  vakansie 

Sommige  lesers  interpreteer  die  titel  só  letterlik  as  sou  die  gedig  ’n  verslag 
gee  van  die  spreker  se  ouers  se  vakansie  op  Stilbaai.  Bekyk  ’n  mens  die 
gediginhoud  noukeurig,  is  dit  slegs  strofe  3 wat  feite  oor  so  ’n  vakansie 
bevat. 

Dit  is  wenslikerom  brief  blootas  metafoorvan  inligtingof  nuustebetrag.  HAT 
(1 981 : 1 21 3)  omskryf  vakansie  as  tydperk  waarin  nie  gewerk  hoef  te  word 
nie.  Die  woord  vakant  (1 981 : 1 21 3)  wat  stamverwant  aan  vakansie  is,  word 
onder  andere  verklaar  as:  “Leeg,  ongevul,  onbeset,  oop”.  Waar  strofe  3 berig 
dat  die  vader  “(l)n  sy  sestigste  jaar”  is,  kan  vakansie  gesien  word  as  die  tyd- 
perk  van  aftrede,  ’n  termyn  gevul  met  leë  (ongevulde)  uurtjies.  Dié  leë  ure  wat 
niks  anders  is  nie  as  ’n  gat  of  holte,  skakel  eweneens  met  huis  en  stel  binne 
dié  kader  ’n  gedig  in  die  vooruitsig  wat  verslag  doen  oor  hoe  die  vader  en 
moeder  hul  tydens  en  na  hul  aftrede  tuis  besig  hou.  Die  gemis  wat  die  ouers 
ervaar  weens  die  spreker  se  afwesigheid  van  sy  moederland,  skakel  weer 
met  die  idee  van  leegheid.  Die  leegheidsgedagte  ondersteun  die  toonaard 
van  die  gedig,  wat  spreek  van  heimweë  en  gemis  asook  die  onvermydelike 
liggaamlike  aftakeling  en  dood. 

Net  soos  in  van  die  ander  gedigte  bestaan  hier  ook  ’n  sametrekking  van 

kodes  wat  iets  met  die  moederkode  gemeen  het: 

dood 

geboorte 

erotiek/bevrugting 

(V)ir  oubaas,  die  titelonderskrif,  is  ’n  indikasie  dat  die  gedig  aan  die  spreker 
se  vader,  net  soos  “Vir  Oub”  (vgl.  par.  2.2.5)  opgedra  is. 

Die  teks  is  ’n  voorbeeld  van  ’n  vrye  vers  maar  let  op  hoe  ’n  mens  patroon- 
matigheid  onder  andere  kan  raaksien  in  die  8 strofes  wat  4 reëls  elk 
lank  is. 

“Noudat”  wat  aan  die  begin  van  strofe  1 en  2 herhaal  word,  toon  aan  dat  die 
spreker  terugskouend  berig  en  dat  hy  as  volwassene  sy  ouers  se  verlede 
asook  hul  huidige  welstand  in  oënskou  neem. 

4.2. 1 Verlange  na  die  bekende  wêreld 

Die  verlange  na  die  Boland  waar  hy  grootgeword  het,  het  ’n  sterk  persoonlik- 
konkrete  inslag  onder  andere  as  gevolg  van  twee  substantiewe  wat  paren- 
teties  nader  gepresiseer  word.  In  strofe  2 is  daar  sprake  van  albertaperskes 
en  die  lieflinghond  (Trixie)  in  strofe  4 word  by  die  naam  genoem.  Benewens 
dié  nadere  presisering  is  daar  ook  plekname  wat  ’n  sterk  persoonlike  kleur 

aan  die  gedig  verleen: 

Strofe  3:  Stilbaai;  Sea  View-losieshuis 
Strofe  5:  Kafferskuilsrivier. 

Hoewel  sy  ooms  (strofe  7)  nie  by  die  naam  genoem  word  nie,  beliggaam  die 
woord  ooms  ’n  intimiteit  omdat  hulle  sy  pa  se  broers,  die  vaders  van  sy 
neefs  is. 

4.2.2  Tydruimte  en  manlikheid  — vroulikheid 

Aangesien  strofe  1 , 2 en  8 tydruimtelike  informasie  bevat  hoort  dit  saam. 
Noudat  in  die  eerste  2 strofes  bevestig  die  spreker  se  tydsp)erspektief  op  die 
bekende  wêreld.  Die  hier  in  die  slotstrofe  situeer  die  spreker  ruimtelik  (in 
Frankryk)  en  suggereer  afstand. 

Daar  is  nog  skakels  tussen  strofes  1 , 2 en  8: 

a)  Aanvanklik  is  die  spreker  “uitgeswel  van  lyf’’  — dus  volwasse  en  is  hy 
swanger  aan  lewenservaring;  ryk  aan  herinnering.  Aan  die  einde  van  die 
gedig  word  sy  lyf  ongenaakbaar  “(ge)skir’.  Sy  liggaam  is  dus  nie  vry  van 
agteruitgang  of  ontbinding  nie. 

b)  Die  woord  treur  kom  in  strofe  1 en  8 voor. 

Wat  behels  die  spreker  se  treurgedagtes? 

Strofe  1 : “eelte  van  my  vader’’  (pa). 

Strofe  8:  “my  pa  se  stil  en  bitter  krag’’  (pa). 

Strofe  1 : “die  lugoë  van  my  ma’’  (ma). 

Strofe  8:  “die  soet  hart  van  my  moeder’’  (ma). 

In  dié  2 pare  stellings  lê  die  opposisie  [+  manlik)  — [-  manlik]  opgesluit.  Die 
vader  wat  manlikheid  vergestalt,  het  eelte  van  die  harde  arbeid  wat  hy 
waarskynlik  buitenshuis  verrig  het.  Namate  hy  ouer  word  en  sien  hoe  sy 
broers  (ooms)  sterf  en  hy  weet  dat  dit  ook  sy  bestemming  is,  word  hy  stií, 
maar  behou  die  ruheid:  ’n  “bitter  krag’’. 

Aansluitend  hierby  moet  strofe  4 gelees  word  waar  die  spreker  die  vader- 
figuur  in  so  ’n  mate  bewonder,  dat  hy  ’n  universele  leiersfiguur  word:  bokser, 
dokter,  boer,  kaptein,  held,  indoena.  Let  op  hoe  die  gehardheid  van  die  vader 
klankmatig  meespreek  deur  die  afwisseling  van  die  harde  eksplosiewe:  [bj, 
[dj,  [bj:  bokser  dokter  boer. 

Die  vader  is  steeds  vitaal  gerig  want  op  sestig  jaar  swem  hy  nog,  stap  myle 
oor  die  sand  met  reguit  bene.  Hy  sfDeel  nog  krieket  op  die  strand  en  eet 
alikruikels  in  die  losieshuis. 

Om  terug  te  keer  na  die  opposisie:  manlikheid  — vroulikheid:  Die  moeder 
weer  het  lugoë.  As  vrou  koester  sy  ideale.  Die  moeder  is  die  versiende  per- 
soon.  “Lugoë”  kan  na  aanleiding  van  “die  gat  in  die  lug”  dui  op  die  moeder  se 
huisgebondenheid  as  tuisteskepper.  Waar  die  vader  buite  werk,  werk  die 
moeder  binne  en  sy  vergestalt  die  tere  en  verfynde;  daarom  haar  “soet 
hart”. 

4.2.3  Motief  van  dood/ontbinding 

Waar  die  spreker  se  lyf  in  strofe  1 “uitgeswel”  is,  word  hy  in  die  slotstrofe 
“(ge)skil”;  ’n  handeling  wat  liggaamlike  aftakeling  impliseer. 

Ook  sy  ooms  sterf  weerloos  “soos  kapok  in  die  son”.  Dat  sy  vader  die  ooms 
oorleef,  en  hy  weet  die  dood  is  ook  sy  voorland,  word  hy  progressief  mor- 
bieder:  “stiller  en  meer  verskriklik/  van  dop  tot  dop”.  Die  vader  word  “meer 
verskriklik”  soos  ook  hy  van  “dop  tot  dop”  “afgeskil”  word.  Dit  is  asof  hy 
aanhoudend  in  ’n  proses  van  vervelling  verkeer,  ’n  nuwe  dop  ontwikkel  soos 
sy  liggaam  geleidelik  geërodeer  word. 

Aansluitend  by  die  afskilmotief  word  die  “ingelegde  perskes  (albertas)”  in  die 
tweede  strofe  genoem.  Ingelegde  perskes  is  reeds  afgeskil  en  verkeer, 
omhul  met  die  soet  sap,  in  ’n  staat  van  verduursaming.  Die  bottel  waarin  die 
perskes  lê  kan  in  verband  gebring  word  met  die  graf  (dood),  die  baarmoeder, 
die  moer  matrys,  en  die  “grond  se  skoot”  (strofe  5).  Ontbinding  is  hier  ook  nie 
die  einde  nie,  maar  die  laboratorium  van  die  lewe. 

T rixie,  die  “lieflinghond”  vrek  en  die  “lyk”  word  as  saad  “in  die  diep  grond  se 
skoot”  “(ge)plant”.  Ook  die  dood  van  die  hond  dui  die  begin  van  nuwe  lewe 
aan  (vgl.  Bedreiging  van  die  siekes,  (par.  4.1). 

4.2.4  Die  ouers:  to^  en  nou 

Die  spreker  se  sorgsame  ouers  het  hom  saans  aan  God  in  hul  gebede 
opgedra  en  het  as  hy  griep  gehad  het  hom  met  visolie  gedokter.  Hulle  was 
voorts  lief  om  hom  met  albertaperskes  te  bederf. 

Maar  noudat  hulle  oud  is,  en  die  spreker  afwesig  is,  “fluister”  hulle  steeds  sy 
naam  in  gebed  maar  waar  hy  was,  is  bloot  nou  ruite  wat  oëknip  in  die  wind. 
Die  oëknip  kan  gesien  word  as  doodsbeswering.  As  die  oog  nie  meer  kan 
knip  nie,  is  daar  nie  sprake  van  lewe  nie. 

Trixie  se  begrafnis  op  Kafferskuilsrivier,  die  plek  van  die  ouers  se  jong  liefde 
substitueer  die  erotiese  daad.  In  die  plek  van  hul  eertydse  vitale  erotiek  word 
die  hond  nou  as  soenoffer  in  die  grond  geplant. 

Man  en  vrou  is  nie  meer  erotiese  minnaars  nie  en  word  daarom  vergelyk  met 
“stil  blare  in  die  najaar  met  die  winde”.  Daar  is  slegs  sprake  van  “strelende 
drome”  oor  die  eertydse  erotiek. 

4.2.5  Ten  slotte 

Ten  slotte  net  drie  aspekte  wat  beslis  die  aandag  verdien: 

i.  In  strofe  2 staan:  “noudat  ek  agter  ’n  baard  kou  kan  ek  huil”.  Die  kou  agter 
’n  baard  verwys  sinekdogeïes  na  die  eethandeling  wat  ’n  voorwaarde  vir 
lewe  is.  Skuil  suggereer  Breytenbach  se  klandestiene  politieke  bedrywig- 
hede.  Interessant  is  die  woordspeling  in  kou.  Die  spreker  kou  nie  slegs  sy  kos 
nie,  maar  herkou  ook  aan  die  verlede. 

ii.  In  strofe  4 is  daar  sprake  van  ikonisiteit  waar  lewe  (voortgang  of  geboorte) 
met  dood  (of  stagnering)  gekontrasteer  word: 

En  as  die  reën  soos  ’n  gesluierde  bruid  oor  die  see  kom 
word  die  lieflinghond  (Trixie)  lam; 

In  die  eerste  lang  reël  word  die  aantog  (beweging)  van  die  reën  gevisualiseer. 
Reën  is  vrugbaarheidsimbool  (vgl.  Bedreiging  van  die  siekes,  par.  4.1 );  daar- 
om  die  vergelyking  met  ’n  gesluierde  bruid.  Die  see  waaroor  die  reën  sy  pad 
vind,  is  simbool  van  die  oermoeder.  Ironies  is  die  uitwerking  van  die  reën  hier, 
want  in  dieselfde  asem  (enjambement)  verneem  die  leser  dat  Trixie  lam 
(stagneer)  word. 

Dieaankondiging  van  Trixie  se  lamheid,  staan  betekenisvol  in  ’n  kort  versreël 
teenoor  die  beweeglike  reënsluier  in  die  enjamberende  lang  reël. 
iii.  Nog  ’n  besondere  versreël  wat  die  aandag  vra,  is  strofe  5 reël  1 : 
drie  dae  veg  die  veearts  en  buig  dan  die  knie. 

Bogenoemde  reël  vergestalt  ’n  teenstelling:  die  dokter  se  verbete  drie- 
daagse  stryd  teenoor  die  dood  se  oorwinning.  Klanke  word  gesemantiseer 
en  versterk  daarom  die  teenstelling.  Die  versreël  kan  in  twee  stuwings  ver- 
deel  word.  Die  eerste  stuwing: 

a)  drie  dae  veg  die  veearts  (een  spondee,  en  twee  trogees) 

Die  veearts  se  stryd  teen  die  dood  kry  prominensie  in  die  geaksentueerde 
[d]-klank,  so  ook  die  [f]-klanke.  In  die  tweede  stuwing  is  daar  ’n  besliste  me- 
trumwysiging  asook  ’n  betekenisvolle  dalende  intonasielyn.  Lg.  twee  as- 
pekte  beklemtoon  die  veearts  se  “nederlaag”  (kniebuiging). 

b)  en  buig  dan  die  knie  (1  jambe,  1 anapes). 

’n  Mens  kan  die  intonasielyn  van  die  versreël  soos  volg  skematies  voor- 
stel: 

drie  dae  veg  die  veearts  /en  buig  dan  die  knie 
(stygende  intonasie)  (dalende  intonasie) 


5.  Toepaslike  vrae  met  antwoorde 

5.1  Breyten  Breytenbach  staan  allenweë  bekend  as  digter  van  “ontbinding”. 
Dui  die  liggaamlike  aftakeling  van  die  spreker  se  lyf  aan  en  fokus  veral  op 
strofe  een  en  agt.  [Hy  is  eers  uitgeswel  van  lyf  en  dieselfde  lyf  word 
later  afgeskil.j 

5.2  Hoewel  Breytenbach  vir  praatpoësie  bekend  is  in  ’n  vrye  versvorm,  kan 
die  leser  tog  uit  die  strofebou  ’n  patroonmatigheid  raaksien.  Dui  dit  aan.  [Die 
gedig  bestaan  uit  agt  strofes  van  vier  reëls  elk.j 

5.3  Die  gedig  verbeeld  die  teenstelling:  manlikheid-vroulikheid.  Kan  jy  dié 
teenstelling  soos  dit  in  die  gedig  gestalte  kry  omskryf?  [Die  man  doen  die 
handewerk.  Daarom  is  daar  eelte;  en  die  bitter  krag.  Die  vrou  met  haar  soet 
hart  is  die  idealis  met  haar  lugoë.j 

5.4  Ten  spyte  van  die  digter  se  selfopgelegde  ballingskap  is  daar  in  die 
gedig  ’n  besliste  verlange  na  dit  wat  hom  as  digter  na  aan  die  hart  lê.  Motiveer 
hierdie  stelling  deur  te  verwys  na  strofes  1 en  7.  [Daar  word  verwys  na  sy 
ouers  en  sy  ooms.] 

5.5  Wat  sou  ’n  mens  kon  sê  is  die  funksie  van  die  opeenvolgende  [bj,  [dj  en 
[b]-klanke  in  reël  1 en  strofe  4?  [Hierdie  harde  eksplosiewe  beklemtoon  die 
hardheid  van  die  vader.] 

5.6  “Drie  dae  veg  die  veearts  en  buig  dan  die  knie”.  In  hierdie  reël  lê  ’n 
teenstelling  opgesluit.  Waarin  is  dit  geleë?  [Die  eerste  deel  van  die  strofe 
allitereer  teenoor  die  tweede  deel  waar  alliterasie  afwesig  is.  Die  eerste  deel 
bestaan  uit  beklemtoonde  lettergrepe  terwyl  dit  ontbreek  in  die  tweede  deel. 
Die  veearts  se  stryd  word  in  die  eerste  deel  beklemtoon  teenoor  die  buig  van 
die  knie  in  die  tweede  deel.] 

5.7  Watter  beeldspraak  tref  ons  aan  in:  “My  ooms  sterf  soos  kapok  in  die 
son”?  [Vergelyking.] 

5.8  Watter  leesteken  sou  funksioneel  aan  die  einde  van  die  reël  een  in  strofe 
sewe  kon  staan?  [Dubbelpunt/kommapunt,  of  aandagstreep.] 

5.9  Met  watter  tipe  beeldspraak  het  ons  in  “grond  se  skoot”  te  doen? 
[Personifikasie.] 

5.10  Watter  beeldspraak  is  skoot?  [Metafoor.] 

5.1 1 Waar  bevind  die  spreker  hom  volgens  die  slotstrofe?  [Parys.] 

5.1 2 Noem  een  aspek  van  kontrastering  tussen  reëls  3 en  4 in  strofe  vier. 
[Lewe/dood;  of  beweging/stagnering.] 

Literêr-aktueel 


Commendatio  gelewer  deur  prof  Réna  Pretorius  tydens  die 
oorhandiging  van  die  Hertzogprys  vir  Drama  aan  Chris  Barnard  op  21 
Junie  1991 

Chris  Barnard  is  sedert  sy  prosadebuut  in  1 961  en  sy  dramadebuut  in  1 964 
een  van  ons  produktiefste  woordkunstenaars  — maar  ook  ’n  skrywer  wie  se 
werk  deurgaans  ’n  hoë  peil  handhaaf.  Hy  word  tereg  beskou  as  een  van  die 
belangrikste  figure  in  ons  letterkunde. 

Vir  sy  prestasies  as  roman-  en  kortverhaalskrywer,  as  jeugboekskrywer,  as 
rolprentmaker  en  hoorspelskrywer  is  hy  re^s  deur  die  Suid-Afrikaanse 
Akademie  vir  Wetenskap  en  Kuns  bekroon  met  die  Hertzogprys  vir  Prosa 
(1973),  die  Scheepersprys  vir  Jeugliteratuur  (1989),  die  Erepenning  vir 
Rolprentkuns  (mede-bekroonde:  Katinka  Heyns)  (1989),  die  SAUK-  en 
Akademieprys  vir  Hoorspele  (1970).  En  by  hierdie  geleentheid  ontvang  hy 
vánaand  sy  vyfde  toekenning  van  die  Akademie:  die  Hertzogprys  vir  drama 
in  erkenning  vir  sy  bemeestering  van  die  dramamedium  in  sy  verskeidenheid 
subgenres  soos  die  verhoogdrama,  die  hoorspel,  die  televisiedrama. 

Nie  die  omvang  van  sy  oeuvre  nie  (in  gepubliseerde  vorm  het  verskyn  vier 
verhoogtekste,  drie  radiospele,  twee  beeldradiotekste),  maar  die  meriete  van 
sy  beste  werk  bepaal  sy  status  as  ’n  belangrike  dramaturg  in  Afrikaans.  Ek 
verwys  net  na  drie  tekste: 

Sy  debuutdrama  in  1 964,  Pa,  maak  virmy  ’n  vlieër,  Pa,  bring  ’n  betekenisvolle 
vemuwing  in  die  Afrikaanse  drama:  dis  nie  geskryf  binne  die  denkmodus  en 
volgens  die  struktuurpatroon  van  die  klassieke  Aristoteliaanse  tragedie  nie 
(die  sterkste  konvensie  in  ons  drama  van  die  vyftiger-  en  sestigerjare),  maar 
in  die  destydse  radikaal  nuwe  konvensie  van  die  Absurde  Teater. 

. . . die  stuk  se  deug  lê  daarín  dat  hy  uit  sy  baíe 
sigbare  wortels  kon  uitgroei  en  iets  nuuts  in  sy  eie 
reg  kon  word.  Hierdie  stuk  (bevestig),  soos  weinig 
ander  voor  hom,  die  deurstoot  van  die  Nuwe  Drama  in 
Afríkaans. 

Aldus  Brink  (1986:  156). 

Met  die  virtuose  radioteks  Die  rebellie  van  Lafras  Verwey  lewer  Barnard  “een 
van  die  geslaagdste  hoorspele  in  Afrikaans”  (Kannemeyer  in  Geskiedenis 
van  die  Afrikaanse  literatuur  (2)  1 983:  426)  en  in  Nagspel  — ’n  digte  en 
boeiende  kyk — én  leesteks  — kry  ons  Barnard  op  sy  beste.  Die  blote  feit  dat 
’n  beeldradioteks  ook  as  leesteks  gepubliseer  word,  is  reeds  al  aanduidend 
van  die  literêre  meriete  van  die  teks  (Smuts  in  Spel  en  spieël  1 984:  1 52). 
Die  besondere  eenheid  in  Bamard  se  dramatiese  oeuvre  word  deur  die 
herhaling  van  die  volgende  tematiese  en  tegniese  elemente  bewerkstellig: 


102 


(i)  Hy  toon  ’n  voorliefde  vir  die  uitbeelding  van  die  mens  in  sy  gevangen- 
skap,  sy  eensame  isolasie,  sy  onvervulde  verlangens  en  sy  drang  tot 
bevryding. 

(ii)  Die  genadelose  aftakeling  en  ontmaskering  van  die  mens  — ’n  soort 
anti-held  of  kleinburger  word  toneelmatig  uitgespeel  in/deur  sy/haar 
konfrontasie  met  ’n  raaiselagtige,  sinistere  vreemdeling  — ’n  konfron- 
tasie  waardeur  ’n  eie  illusionêre  wêreldjie,  ook  die  gesinsverband,  en 
selfs  ’n  bestaande  gesagsorde  ingrypend  verander  word  en  die  mens 
ontredderd  laat  voor  die  werklikheid  wat  hy  moet  aanvaar. 

(iii)  Eieaan  sytekste  isdieelementvan  rebellie,  diesubtielespel  met  ironiese 
en  raaiselagtige  moontlikhede,  die  behoud  van  sekere  absurde  ele- 
mente. 

(iv)  Kenmerkend  van  die  Barnard-tekste  is  die  dramaturg  se  boeiende 
eksploitasie  van  ruimtes,  soos  ’n  rommelrige  enkelkamer-woonstel  in  ’n 
fabrieksdeel  van  ’n  grootstad,  ’n  ou  vervalle  huis  by  die  see,  ’n  klein 
vissersgehuggie,  ’n  kopspelddorpie  op  die  platteland  “iewers  in  die  niks 
van  nêrens”,  ’n  verlate  polisiegrenspos  — geïsoleerde  ruimtes  wat  sim- 
bolies  word  van  die  gevoelswêrelde  van  die  karakters. 

Barnard  se  vakmanskap  blyk  uit  sy  grondige  kennis  van  die  moontlikhede 
van  sy  medium,  sy  doelbewuste  soeke  na  vernuwing,  sy  eksperimentering 
met  die  visuele  b^ld  en  byklank  as  bewuste  struktuurmiddele,  sy  nou- 
keurige  aandag  aan  die  didaskalia,  sy  knap  hantering  van  dialoog  en  van 
karakters  — of  die  rolverdeling  slegs  uit  drie  of  uit  sewentien  kleurryke  karak- 
ters  bestaan.  Sy  talle  hersienings  en  herskrywings  van  sy  dramatekste 
bevestig  sy  toegewydheid  as  kunstenaar. 

Vir  sy  sinvolle  en  ryk  bydrae  tot  ons  skraal  oes  aan  dramatekste,  hoorspele 
en  beeldradiotekste  vra  ek,  mevrou  die  Voorsitter,  dat  u nou  die  Hertzogprys 
vir  drama  toeken  aan  Chris  Bamard. 


Commendatio  gelewer  deur  prof  J.P.  Smuts  tydens  díe  oorhandiging 
van  die  Eugéne  Maraisprys  vir  Prosa  aan  Pieter  Stoffberg  op 
20  September  1991 

Die  kortverhaal  het  in  Afrikaans  die  afgelope  dekade  ’n  besondere  opbloei 
beleef.  Nie  alleen  was  daar  ’n  opvallende  toename  in  die  getal  kortver- 
haalbundels  wat  verskyn  het  gestel  teenoor  die  voorafgaande  jare  nie,  maar 
’n  hoë  peil  is  gehandhaaf.  Die  verhale  reflekteer  fasette  van  die  vinnig  veran- 
derende  Suid-Afrikaanse  samelewing,  en  bring  ook  universeel  menslike  pro- 
bleme  onder  woorde.  Tegnies  word  daar  steeds  innoverend  gewerk,  en  waar 
meer  tradisioneel  beskryf  word,  toon  die  beste  tekste  ’n  hoë  graad  van 
afgerondheid  en  verfyning. 

Wat  geld  van  die  afgelope  dekade,  is  ook  waar  van  die  bekroningsjaar.  Nie 

alleen  was  daar  ’n  ruim  produksie  van  kortverhaalbundels  deur  nuwe 
skrywers  nie,  maar  die  gehalte  was  ook  indrukwekkend.  Die  toekenning  van 
die  Eugéne  Maraisprys  aan  Pieter  Stoffberg  moet  dus  as  ’n  besondere 
onderskeiding  vir  dié  skrywer  gesien  word. 

Belangrike  elemente  eie  aan  die  goeie  prosaïs  val  op  in  Pieter  Stoffberg  se 
debuutbundel  Die  hart  van  ’n  hond.  Hy  skryf  vars  en  spontaan,  sy  taalhante- 
ring  is  uitstekend  en  sy  beskrywing  skerp.  Hy  besit  die  vermoë  om  tonele  in 
sy  verhale  in  te  bou  wat  deur  veelseggende  voorstelling  kernoomblikke  in  die 
vertellings  word.  Hy  peil  ook  menslike  verhoudings  goed  en  kan  die  subtiele 
spel  tussen  persone,  waarin  daar  ’n  dikwels  desperate  maar  ook  futiele  uit- 
reik  na  mekaar  is,  baie  effektief  onder  woorde  bring. 

Hierdie  beeld  van  die  mens  in  sy  eensaamheid  is  uiteraard  ’n  eeue-oue  tema 
in  die  literatuur.  Stoffberg  verbeeld  dit  egter  in  nuwe  situasies  en  bring  daar- 
mee  weer  eens  die  waarheid  tuis  dat  ’n  mens  nêrens  eensamer  is  as  wanneer 
jy  naby  die  persoon  is  van  wie  jy  troos  verwag  en  dit  nie  kry  nie.  Die  ondeur- 
dringbaarheid  van  die  grense  wat  daar  ontstaan  tussen  man  en  vrou,  vader 
en  seun;  die  groeiende  afstand  wat  daar  kom  binne  ’n  liefdesverhouding  wat 
nie  realiseer  nie  omdat  die  een  party  afsydig  raak  — daaraan  gee  Stoffberg 
gestalte  in  van  sy  verhale.  En  dit  is  geen  geringe  prestasie  om  dié  stiltes  wat 
daar  tussen  mense  bestaan,  oortuigend  te  venwoord  nie. 

Die  bundeltitel  plaas  die  aksent  op  die  hond,  en  die  hond  kom  in  etlike  tekste 
na  vore.  In  die  verhaal  “Resies”  is  Isak  se  vegtende  hond  deel  van  die  kordate 
manlike  wêreld  wat  die  seun  probeer  skep,  terwyl  hy  eintlik  behoefte  het  aan 
die  teerder  liefde  van  sy  pa.  In  die  slotteks,  “Die  drifte  van  Jabbok”,  word  die 
hond  vriend  én  vyand,  alter  ego  én  mede-afgetakelde  in  die  ouderdom.  ’n 
Sleutelteks  in  dié  verband  is  die  sterk  verhaal  “Hond  se  hart”.  Hier  trek  die 
hond  twee  wêrelde  saam,  dié  van  die  swart  terroris  en  van  die  blanke  in  nood. 
Die  hond  word  ook  die  skeiding  en  binding  tussen  twee  opponerende  be- 
staanswyses  in  Afrika.  Hy  reflekteer  nie  net  die  aggressie  wat  die  situasie 
wek  nie,  maar  hy  word  ook  slagoffer  op  wie  die  mens  sy  magtelose  frus- 
trasie  wreek. 

Pieter  Stoffberg  se  eerstelingbundel  getuig  van  vitaliteit,  van  ’n  vermoë  om  so 
te  vertel  dat  hy  die  leser  volledig  binne  die  greep  van  sy  verhaal  kry.  Met  die 
bekroning  van  Die  hart  van  ’n  hond  word  belofte  herken  én  prestasie 
beloon. 

Ek  versoek  u om  die  Eugéne  Maraisprys  aan  Pieter  Stoffberg  te  oorhandig  vir 
sy  kortverhaalbundel  Die  hart  van  ’n  hond. 


Eerste  Steilenbosse  Konferensie  oor  Taalwetenskap  vir  die 
Taalprofessies 

Die  Departement  Algemene  Taalwetenskap  van  die  Universiteit  van  Stellen- 
bosch  bied  van  30  Maart  tot  1 Aril  1 992  ’n  konferensie  aan  met  die  tema 

Taalwetenskap  vir  die  Taalprofessies. 

In  die  referate  sal  twee  temavrae,  nl.  “Wat  bied  die  taalwetenskap  vir  die 
taalprofessies?”  en  “Wat  verlang  die  taalprofessies  van  die  taalwetenskap?” 
behandel  word  vanuit  die  oogpunt  van 

• eerstetaalonderrig 

• tweedetaalonderrig 

• taalbeplanning 

• vertaling 

• leksikografie 

• literêre  kritiek/analise 

• spraakterapie 

• ander  taalprofessies,  bv.  inligtingkunde 

Navrae  kan  gerig  word  aan 
Die  Sekretaresse 
Dept.  Algemene  Taalwetenskap 
Privaatsak  X501 8 
Universiteit  van  Stellenbosch 
STELLENBOSCH  7600 

Tel:  02231  -77201 0 Faks:  02231  -774336 

Lys  van  Nuwe  Afrikaanse  Boeke 
Julie  tot  September  1991 


Opgestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  BLOEMFONTEIN,  9300. 


Romans 

BAKER,  Eleanor  In  die  middel  van  die  Karoo.  H & R.  R43,99 

BAKKES,  Margaret;  Die  hart  van  Meeubaai.  Daan  Retief.  R1 1,95 

___  Vreemde  tuiste.  Grootdruk.  Daan  Retief. 

BLIGNAUT,  Toek:  Soos  wind  deur  populiere.  Grootdruk.  Sagteband. 

Makro  Boeke. 

BOSHOFF,  Melanie:  Skoongeleë.  Grootdruk.  Sagteband.  Makro  Boeke.  R16,00 

BOTHA,  M.C.:  Die  arend.  H & R.  R39,99 

BRINK,  André  P.:  Die  kreef  raak  gewoond  daaraan.  H & R.  R69,99 

CLOETE,  Jan:  Paspoort  vir  die  lewe.  Treffer-Boekklub.  R19,95 

COMBRINK,  Jan:  Seedanser.  Sagteband.  Perskor.  R14,99 


DE  VILLIERS,  Herna:  ’n  Handvol  kieseltjies.  Grootdruk.  Sagteband.  Makro  Boeke. 


Die  smaragring.  Grootdruk.  Sagteband.  Makro  Boeke. 

DU  PISANIE,  Sarah:  ’n  Prinses  vir  Somi.  Grootdruk.  Sagteband. 

Van  der  Walt. 

DU  PLESSIS,  Hannah:  Brug  oor  troebel  water;  Melodie;  ’n  Bruid  vir  Koen. 

Van  der  Walt.  R42,50 

DU  TOIT,  Tryna:  Agter  die  berge.  Grootdruk.  Daan  Retief.  R29,95 

Laat  somer.  Grootdruk.  Daan  Retief. 

Die  wit  ringmuur.  Grootdruk.  Daan  Retief.  R29,95 

ELOFF,  Kasper  Z.:  Die  afperser.  Sagteband.  Perskor.  R 9,95 

HARTMAN,  Wim:  Hou  terug  die  daeraad.  Grootdruk.  Sagteband. 

Makro  Boeke. 

Die  huistoegaan  was  daar.  Grootdruk.  Sagteband.  Makro  Boeke. 

HEESE,  Hester:  Skaakmat  vir  ’n  vlugteling.  Daan  Retief.  R 8,50 

HEINE,  Mike:  En  die  grootste  is  die  liefde.  Grootdruk.  Sagteband. 

Makro  Boeke. 

Seisoen  van  liefde.  President.  R 19,95 

HENDRIKS,  P.G.:  Gewapende  protes.  Sagteband.  Oranjewerkers 

Promosies.  R28,00 

HENDRIKS,  P.G.:  Waai,  vierkleur  van  Transvaal.  Oranjewerkers 

Promosies.  R30,00 

HENNING,  Nan:  Waar  die  alpekrokus  blom.  Grootdruk.  Daan  Retief. 

HENNING,  Philip:  Nooit  te  laat  vir  die  liefde.  Treffer-Boekklub.  R19,95 

: Nooit  te  laat  vir  die  liefde.  Grootdruk.  Van  der  Walt. 

HUGO,  Irma:  Die  man  met  die  grys  oë.  Sagteband.  Perskor. 

LINDE,  Engela:  Maak  brand  die  lampe.  Grootdruk.  Daan  Retief. 

: Skepe  in  die  nag.  Grootdruk.  Sagteband.  Makro  Boeke.  R25,00 

MAARTENS,  Maretha:  Tuin  van  die  geel  margrietjies.  Grootdruk.  Sagteband. 

Makro  Boeke. 

MANS,  Villa:  Die  stormwind  gaan  verby.  President.  R 19,95 

MARAIS,  Pets:  Pad  na  die  sterre.  Van  der  Walt.  R 19,95 

McCALLAGHAN,  Marilee:  Tolbos.  Grootdruk.  Daan  Retief. 


MEIRING,  Stephanie:  Die  aandwind  bring  verlange.  Grootdruk.  Makro  Boeke. 

MILES,  John:  Kroniek  uit  die  doofpot:  polisieroman.  Sagteband.  Taurus.  R48,00 

MURRAY,  Ena:  As  die  wiel  draai.  Grootdruk.  Sagtebaiid.  Makro  Boeke.  R22,00 

: Dokter  Julene.  Tafelberg.  R24,95 

: Ena  Murray-omnibus  15.  Tafelberg. 

: Die  ryper  jare.  Grootdruk.  Sagteband.  Makro  Boeke. 

: Tweestryd  op  Blyvooruitsig.  Grootdruk.  Sagteband.  Makro  Boeke. 

PRINSLOO,  Mara:  Want  gister  is  verby.  Grootdruk.  Daan  Retief.  R29,95 

SASSEN,  Petra:  ’n  Oomblik  van  waarheid.  Grootdruk.  Daan  Retief. 

STRYDOM,  Cecile:  Moeder,  waar  is  jy?  Grootdruk.  Sagteband.  Makro  Boeke. 

STRYDOM,  M.:  Bly  by  my.  President.  R19,95 

VAN  DEN  BERGH,  Kas:  Verydelde  jare.  Grootdruk.  Sagteband.  Makro  Boeke. 

VAN  DER  WESTHUIZEN,  Vincent:  Liefde  vra  ’n  offer.  President.  R19,95 

VAN  NIEUWENHUIZEN,  Jackie:  Sonder  grense.  Van  der  Walt.  R19,95 

: Sonder  grense.  Grootdruk.  Sagteband.  Van  der  Walt.  R27,95 

VAN  SCHALKWYK,  Nickey:  En  buite  is  die  nag.  Grootdruk.  Sagteband. 

Makro  Boeke. 

: Geleende  seisoen.  Grootdruk.  Sagteband.  Makro  Boeke.  R23,00 

VAN  TONDER,  Jan:  Getuienis  van  ’n  grafgrawer.  HAUM. 

VAN  WYK,  Schalkie:  Lokstem  van  die  liefde.  Grootdruk.  Sagteband. 

Makro  Boeke.  R25,00 

: Sterre  in  my  hande.  Grootdruk.  Sagteband.  Makro  Boeke.  R27,00 

: Weerklank  van  gister.  Treffer-Boekklub.  R19,95 

VAN  ZYL,  Theresa:  Ballade  van  die  herfs.  Van  der  Walt.  R19,95 

VISSER,  Anita:  Seenimf  van  Paradysbaai.  Van  der  Walt.  R 19,95 

WAGENAAR,  Althea:  Oop  vensters  van  die  hart.  Van  der  Walt.  R19,95 

WOLMARANS,  Vera:  Verwerp  nie  my  liefdesoffer.  Van  der  Walt.  R 19,95 

: Verwerp  nie  my  liefdesoffer.  Grootdruk.  Sagteband. 

Van  der  Walt.  R27,95 

Kortverhale,  essays,  briewe,  ens. 

DIPPENAAR,  Marius:  Loslootjies.  Promedia  Publikasies.  R29,95 

FLINT,  Lane:  ’n  Perd  in  jou  bad.  Sagteband.  Meesterplan.  R 19,95 

MARAIS,  Pets:  Agie  1 . Sagteband.  Perskor.  R 9,95 

ODENDAAL,  Esten  Van  karlienblom  en  kaneel,  Lux  Verbi.  R 9,90 

ODENDAAL,  Welma:  Verlate  plekke.  Chameleon  Press.  R24,99 

PIETERSE,  Pieter  Pieter  Pieterse  se  swerwerskos:  soos  gesien  op  TV. 

HAUM-Literêr.  R19,95 

RAWLINS,  A.J.B.:  Boshoed  teen  die  bors.  Daan  Retief.  R10,95 

ROODT,  P.H.:  Die  geel  geluid  van  die  son.  Sagteband.  HAUM-Literêr.  R24,95 

SCHEEPERS,  Riana:  Dulle  Griet.  Sagteband.  Tafelberg. 

SO  by  my  kool;  onder  redaksie  van  Faan  Malan.  S.P.  Malan.  R15,00 

STEENKAMP,  N.S.:  Die  hoop  groei  weer.  Sagteband.  Van  Schaik.  R24,95 

VAN  ZYL,  Anna  M.:  Menswees  op  die  lewenspad.  Daan  Retief.  R10,95 

VAN  ZYL,  Eddie:  Op  die  altaar  van  die  skandegod.  Aksie  Morele 

Standaarde.  R27,75 

Die  VELDWAGTERS  vertel:  78  ware  verhale  uit  ons  nasionale  parke;  saamgestel 

deur  Jan  Roderigues.  Beria  Drukkers.  R27,25 

Dramas 

MALAN,  Mabel:  ’n  Wondemag  in  Bethlehem.  De  Jager-HAUM.  R 14,95 

Poësie 

DU  PLESSIS,  Clinton  V.:  In  God’s  country  no.  2-21.  Clinton  du  Plessis 

Uitgewers.  R 1 2,00 

EYBERS,  Elisabeth:  Teëspraak.  Sagteband.  Em  Querido.  /1 2,50 

GREYLING,  Ronel:  Without  you.  Sagteband.  Ronel  Greyling.  R10,00  i 

HAMBIDGE,  Joan:  Die  verlore  simbool.  Sagteband.  Tafelberg.  R27,95  J 

HUGO,  Daniel:  Dooiemansdeur.  Sagteband.  Tafelberg.  I 


OBERHOLZER,  Andrei:  Ek  wag  vir  jou.  Sagteband.  Andrei  Oberholzer. 

Letterkundige  studies  en  kritieke 

BRITZ,  S.C.:  Studietegnieke  vir  Afrikaanse  letterkunde.  St.  10.  Sagteband.  Bard. 
BRONNEGIDS  by  die  studie  van  die  Afrikaanse  letterkunde  en  Taal  1990. 

Sagteband.  NALN.  R 15,00 

Die  KEISER  [deur]  Bartho  Smit:  ’n  studiegids;  saamgestel  deur  A.  Lotter. 

Sagteband.  Guidelines.  R 12,99 

KEURSTEEN  [deurj  D.Z.  van  der  Berg;  H.P.  van  Coller:  ’n  studiegids. 

Sagteband. 

Guidelines.  R 12,99 

MALAN,  Charles  en  JOOSTE,  G.A.:  Onder  andere:  die  Afrikaanse  letterkunde  en 

kulturele  kontekste.  Van  Schaik.  R 16,00 

ROETS,  B.  en  VAN  WYK,  M.:  Aantekeninge  oor  Die  sakmense  en  Skakering. 

Sagteband.  Atlas. 

WAT  kan  ons  opvoer?  Deel  3:  Afrikaanse  vollengte  toneelstukke.  Sagteband. 

DALRO. 


Kinder-  en  jeugverhale 

BAKER,  Eleanor:  Daar  is  spore  op  die  maan.  HAUM-Literêr.  R15,95 

BIERMAN,  Ettie:  Tien  en  Elf.  Sagteband.  Jutalit.  R12,75 

BOSCH,  Andree:  ’n  Blou  kameelperdjie  vir  oupa.  H & R.  R24,99 

COMBRINK,  Jan:  As  my  kitaar  kon  praat.  Sagteband.  Van  der  Walt.  R22,95 

: Die  vrolike  5 ontdek  ’n  skat.  Sagteband.  Van  der  Walt.  R 19,95 

DEETLEFS,  Rene:  Nie  ’n  nag  vir  katte  nie.  H & R.  R17,95 

DU  PLESSIS,  Jannie:  Len  en  Snor  se  reis.  Sagteband.  Unibook. 

FOURIE,  Corlia:  Jakkalsstreke.  Sagteband.  H & R.  R22,95 

GROBBELAAR,  Pieter  W.:  Hoera  vir  Moesan!  Daan  Retief.  R12,50 

JOOSTE,  Jo:  Optelgoed  is  hougoed.  Sagteband.  Van  der  Walt.  R22,95 

JORDAAN,  Adriaan:  Die  blou  meermin.  Sagteband.  Tafelberg.  R16,95 

LANDSBERG,  Louise:  Die  verjaardagpartytjie.  Daan  Retief.  R 7,50 

MAARTENS,  Maretha:  In  die  hemel  eet  ’n  mens  mieliepap.  Perskor. 

MARX,  F.W.:  Kaalvoetjare.  Sagteband.  F.W.  Marx.  R25,00 

MEIJ,  Mart:  Olifant  bly  olifant.  Hans  Kirsten.  R15,95 

MULLER,  Sophie:  Jorsie.  Daan  Retief. 

MY  eerste  lekkerleesboek:  vert.  deur  Riëtte  Botma.  H & R.  R12,94 

NEL,  Hesma:  Gelukbringer  op  Arendskruin.  Sagteband.  Van  der  Walt.  R18,95 

: Wenroep  van  ’n  kraanvoël.  Sagteband.  Van  der  Walt.  R19,95 

NICHOLAS,  Veronica:  Die  kind  van  die  son.  Garamond.  R21,95 

PANAGOS,  Wilna:  Seekoei  se  les:  ’n  Afrika-storie.  Hans  Kirsten.  R15,95 

PFAFF,  D.N.:  Duine  van  die  dood.  Sagteband.  Tafelberg. 

SCHRÓDER,  Brenda:  Snater.  Daan  Retief.  R16,50 

STEYN,  Elmar:  Die  troebadoer.  Sagteband.  Van  der  Walt.  R14,95 

STOCK,  Catherine:  Armien  gaan  see  toe.  H & R.  R30,95 

SUZMAN,  Pam:  Ek  kan  leesl  Sagteband.  Leo. 

SWART,  Nel:  Elk  vir  mekander.  Sagteband.  Tafelberg. 

VAN  DER  WESTHUIZEN,  Loo:  Oom  Smousie  se  stories.  Tafelberg.  R19,95 

VAN  RENSBURG,  Roelf:  Aspoestertjie.  Van  der  Walt.  R 16,95 

: Die  gestewelde  kat.  Van  der  Walt.  R 16,95 

: Die  lelike  eendjie.  Van  der  Walt.  R 16,95 

VAN  VUUREN,  Annico:  ’n  Vlermuis  vir  kersfees.  Sagteband.  Van  der  Walt.  R22,95 

VAN  WYK,  At:  Die  meisie  van  die  water.  Sagteband.  H & R.  R 19,99 

VAN  WYK,  Nicoline:  Die  ander  Ventertjie.  Sagteband.  Van  der  Walt.  R 18,95 

VENTER,  Daniella:  Gawie  word  sakeman.  Sagteband.  Waterkant. 

WESSELS,  Mariki:  My  naam  is  Igna.  Sagteband.  Van  der  Walt.  R22,95 

Vertaalde  kinder-  en  jeugverhale 

ALAN,  Geoffrey:  Braampie  Beer-omnibus;  vert.  deur  Annelene  van  der  Merwe. 

H&R.  R13,31 

ANDERSON,  Keith  Osler:  ’n  Tent  vol  sterre:  die  ware  sirkusverhaal  van  Nicholas 
James;  vert.  deur  Rona  Rupert  en  Annari  van  der  Merwe.  Sagteband. 

Tafelberg.  R24,95 

CAMERON,  Ann:  Josias  in  die  knyp.  Sagteband.  H & R.  R21,99 

ETS,  Marie  Hall:  Net  ekke;  vert.  deur  Lydia  Snyman.  Anansi.  R24,95 

: Olifantjie  in  die  put;  vert.  deur  Lydia  Snyman.  Anansi.  R24,95 

FLACK,  Marjorie:  Die  verhaal  van  Pieng;  vert.  deur  Lydia  Snyman.  Anansi.  R28,95 

Die  GEEL  boekie  van  slaaptydstories;  vert.  deur  Marianne  Peacock.  Ladybird 

Books.  R 5,99 

GRIFALCONI,  Ann:  Die  dorp  met  die  ronde  en  vierkantige  huise;  vert.  deur 

Lydia  Snyman.  Anansi.  R20.05 

HEAD,  John  G.:  Die  groot  ystydperk;  vert.  deur  Dorothea  Krige.  Daan  Retief.  R16,50 

: Heerskappy  van  die  dinosouriërs;  vert.  deur  Estelle  Platzoeder. 

Daan  Retief.  R 16,50 

: Wêreld  van  die  reptiele;  vert.  deur  Estelle  Platzoeder.  Daan  Retief.  R 16,50 

HOFFMAN,  Mary:  Natuurlik  kan  Connie!;  vert.  deur  Linda  Rode.  H & R.  R27,99 

: Tessa  Tussenin.  Century  Hutchinson. 

KEEPING,  Charles:  Charlie,  Charlotte  en  die  goudgeel  kanarie;  vert.  deur 

Freda  Linde.  Anansi.  R29,95 

KENNAWAY,  Adrienne:  Nagapie;  vert.  deur  Linda  Rode.  H & R.  R26,99 

KINCAID,  Lucy:  Eric  Kincaid  se  groot  sprokiesboek.  H & R.  R39,99 

KING-SMITH,  Dick:  Klawerjas.  H & R.  R22,95 

KÚHNE,  Klaus:  Die  snuifblikbakkie;  vert.  deur  Annelene  van  der  Merwe. 

H & R.  R24,99 

LESSER,  Rika:  Hansie  en  Grietjie;  vert.  deur  Lydia  Snyman.  Anansi. 

LILLEGARD,  Dee:  In  my  kartondoos;  vert.  deur  Elsa  Naudé.  H & R.  R26,99 

MARGOLES,  Mitzi:  Tien  is  net  te  veel;  vert.  deur  Pieter  W.  Grobbelaar. 

H&R.  R17,99 

MUIR,  Frank:  Bollie-Blaps  in  die  somer;  vert.  deur  H.  Leibrandt.  Daan  Retief.  R14,50 

SAN  SOUCI,  Robert  D:  Die  betowerende  muurtapyt:  ’n  Chinese  volksverhaal; 

vert.  deur  Lydia  Snyman.  Anansi.  R29,95 

: Die  pratende  eiers:  ’n  volksverhaal  uit  die  suide  van  Amerika;  vert.  deur 

Lydia  Snyman.  Anansi.  R29,95 

SANDHAM,  Tim:  Die  snaakse  baba.  Sagteband.  Potlood  Pers.  R 5,00 

SCARRY,  Richard:  Richard  Scarry-omnibus;  vert.  deur  Riëtte  Botma.  H & R.  R39,99 

STEVENSON,  Robert  Louis:  My  skaduwee;  vert.  deur  Daniel  Hugo.  Anansi.  R28,95 

STEWART,  Dianne:  Zondi  se  eerste  taxi-rit;  vert.  deur  Annelene  v.d.  Merwe. 

H & R.  R24,99 

THOMAS,  Patricia:  Daar’s  ’n  yslike  bries  as  ’n  olifant  niesl;  vert.  deur 

Philip  de  Vos.  H & R.  R29,99 

WALTON,  Ann:  Gee  dit  wegl;  vert.  deur  Annelene  van  der  Menwe.  H & R.  R24,99 

YOUNG,  Ed:  Lon  Po  Po:  ’n  Rooikappie-verhaal  uit  China;  vert.  deur 

Lydia  Snyman.  Anansi.  R29,95 

' YOUNG,  Ruth:  My  babawagter;  vert.  deur  Leon  Rousseau.  Rubicon.  R22,95 

: My  kombers;  vert.  deur  Leon  Rousseau.  Rubicon.  R22,95 

Verseboeke  vir  kinders 

CILLIÉ,  Adinda:  Pret  met  poësie.  H & R.  R14,99 

Taaikunde 

COMBRINK,  Johan:  Gids  by  die  Afrikaanse  Woordelys  en  Spelreëls. 

Sagteband.  Tafelberg.  R24,95 

SNYMAN,  J.W.,  SHOLE,  J.S.  en  LE  ROUX,  J.C.:  Dikisinare  ya  Setswana, 

English,  Afrikaans  dictionary/woordeboek.  Via  Afrika.  R79,50 

Ander  werke  van  beiang 

CLAERHOUT,  Frans:  Rendezvous.  Waterkant.  R60,(X) 

H/\ARHOFF,  P.C.:  Skeppingsverhaal.  H & R.  R50,00 

SERFONTEIN,  Dot:  Keurskrif  vir  Kroonstad.  Perskor.  R75,00 

Heruitgawes 

BEKKER,  Pirow:  Vangs.  2de  uitg.  Sagteband.  Tafelberg. 

CARSTENS,  W.A.M.:  Norme  vir  Afrikaans:  enkele  riglyne  by  die  gebruik 

van  Afrikaans.  Sagteband.  Academica.  R49,00 

BLIGNAUT,  Toek:  Pad  na  Samarkand.  2de  uitg.  Van  der  Walt.  R19,95 

CLOETE,  Jasper  M.:  Sy  naam  is  seekat.  Sagteband.  Van  der  Walt.  R 17,95 

COMBRINK,  Jan:  Meneer  Ghong  en  Napoleon.  2de  uitg.  Sagteband.  Van  der 
Walt. 

DU  PLESSIS,  Hannah:  Geleende  eggenoot.  Van  der  Walt.  R 19,95 

GROBBELAAR,  Pieter  W.:  Aandstories  vir  kleuters.  H & R.  R39,99 

HUGO,  Helena:  Galapagos.  2de  uitg.  Sagteband.  Perskor. 

MIENY,  C.J.:  Leipoldt  en  Marais  — onwaarskynlike  vriende.  Academica.  R25,00 

PIETERSE,  Pieten  Geheim  van  die  reënwoud.  Sagteband.  De  Jager-HAUM.  R15,95 

VAN  DER  MERWE,  H.J.J.M.  en  PONELIS,  F.A.:  Die  korrekte  woord:  Afrikaanse 

taalkwessies.  7de  hersiene  en  uitgebreide  uitg.  Van  Schaik.  R33,30 

VAN  RENSBURG,  Roelf:  Nagboek.  2de  uitg.  Sagteband.  Van  der  Walt. 

VAN  WYK,  Schalkie:  Teer  soos  ’n  vlinder.  2de  uitg.  Van  der  Walt.  R 19,95 


Lys  van  nuwe  Afrikaanse  Boeke 
Oktober  tot  Desember  1991 


Romans 

BLIGNAUT,  Toek:  Geen  genade  op  Kleinbegin.  Grootdruk.  Sagteband. 

Makro  Boeke. 

BLOEMHOF,  Francois:  Die  nag  het  net  een  oog.  Sagteband.  Tafelberg.  R29,95 

BOSMAN,  Forona:  Ek,  Lydia  Verhagen.  Grootdruk.  Sagteband.  Makro  Boeke. 
CALITZ-BEKKER,  Rika:  Halwe  maan  oor  die  Bosporus.  Treffer-Boekklub.  R21,95 

: Halwe  maan  oor  die  Bosporus.  Grootdruk.  Sagteband.  Van  der 

Walt.  R21,95 

DE  VILLIERS,  Hema:  Die  fluweelrok.  Grootdruk.  Sagteband.  Makro  Boeke. 

DU  PREEZ,  Cora:  Uit  liefde  vir  Karina.  Van  der  Walt.  R21,95 

JOUBERT,  Juanita:  Mirrie.  Grootdruk.  Daan  Retief. 

KELLERMAN,  Gawie:  Swart  sendelinge.  Sagteband.  Tafelberg.  R24,95 

LAMPRECHT,  I.D.:  Sonder  ’n  spoor.  Sagteband.  Perskor.  R 14,00 

LINDE,  Engela;  Die  blaasbalk  blaas  hard.  Grootdruk.  Daan  Retief. 

: Silwer  uit  die  smeltoond.  Grootdruk.  Daan  Retief. 

LOUW,  Anna  M.:  Wolftyd.  Tafelberg.  R39,95 

MAREE,  Naomi:  Setel  van  gevoelens.  Grootdruk.  Daan  Retief. 

MARTIN,  Wille:  Meisie  met  die  goue  hare;  Die  Sigeunerbaron,  Bruidskat 
van  vrees.  Van  der  Walt. 

: Tjieta  Sagteband.  Perskor.  R 14,99 

MORGAN,  Annelize:  Soektog  na  Eleni.  Treffer-Boekklub.  R21,95 

MURRAY,  Ena:  Eensaam  op  Wegdraai.  Grootdruk.  Sagteband.  Makro  Boeke. 

: Haar  grootste  offer.  Grootdruk.  Sagteband.  Makro  Boeke. 

: Móre  lê  ver.  Grootdruk.  Sagteband.  Makro  Boeke. 

OBERHOLZER,  Lourens:  My  liefde  vir  jou  droom.  Van  der  Walt.  R21 ,95 

PRINSLOO,  Mara:  Anderkant  die  blou  berge.  Grootdruk.  Daan  Retief. 

STEYTLER,  Klaas:  In  die  somer  van  ’36.  Tafelberg.  R44,60 

SWART,  Lize:  Waar  die  liefde  bloei.  Grootdruk.  Makro  Boeke. 


VAN  DEN  BERGH,  Kas:  My  mooi  meisie.  Grootdruk.  Sagteband.  Makro  Boeke. 


VAN  DER  MESCHT,  Ella:  Die  geheim  van  Speelmanskraal.  Grootdruk. 

Sagteband.  Makro  Boeke. 

; Laat  die  winter  kom.  Grootdruk.  Sagteband.  Makro  Boeke. 

VAN  HEERDEN,  Susan:  Om  die  son  te  pluk.  Sagteband.  S.  van  Heerden.  R10,00 

VAN  WYK,  Selma:  Daar  sal  weer  vrede  wees.  President.  R21 ,95 

VISSER,  Anita:  Bommansrus  se  brandweervrou.  Van  der  Walt.  R21 ,95 

WAGENAAR,  Althea:  My  skaduwee  en  ek.  Benedic  Boeke.  R18,50 

WESSELS,  Mariki:  Gloed  van  die  stadsligte.  Van  der  Walt.  R21 ,95 

: Gloed  van  die  stadsligte.  Grootdruk.  Van  der  Walt.  R30,75 

Vertaalde  romans 

GROVE,  Vicki;  Rose  vir  Sonja  . . .;  vert.  deur  Hester  van  Rensburg.  Sagteband. 

LufVerbi.  R21,00 

KONSALIK,  Heinz  G.:  Die  vaart  na  Vuurland;  vert.  deur  Ludwig  Visser. 

Sagteband.  Tafelberg.  R29,95 

Kortverhale,  essays,  brlewe,  ens. 

BITTERSOEK  sewe:  liefdesnovelles.  Sagteband.  Tafelberg.  R29,95 

DEFOUR,  Roger:  ’n  Handvol  stilte:  vir  die  stil  oomblikke;  vert.  deur  Leoni 

Hofmeyr.  Christelike  Uitgewersmaatskappy.  R 15,95 

DU  TOIT,  André:  Namibië:  heimwee  na  ’n  vreemde  land.  Van  der  Walt.  R32,95 

FOURIE,  Corlia:  Liefde  en  geweld.  Sagteband.  Tafelberg.  R27,95 

MAARTENS,  Maretha:  Ekstasies  en  frustrasies.  Christelike  Uitgewers- 

maatskappy.  R 1 9,95 

PRETORIUS,  Fransjohan;  Kommandolewe  tydens  die  Anglo-Boereooriog, 

1899-1902.  H & R.  R59,99 

VUURSLAG;  saamgestel  deur  Hennie  Aucamp.  Sagteband.  Tafelberg.  R34,59 

Poësie 

BOTHA,  Ellen:  Verspot.  Tafelberg.  R27,95 

DU  PLESSIS,  Flooi:  ’n  Ding  wat  byt:  77  limericke.  Tafelberg.  R27,95 

GREYLING,  Ronel:  Note  uit  my  hart.  Outeur.  R 10,00 

GROBLER,  Melanie:  Tye  en  swye  in  die  lewe  van  Hester  H.  Sagteband. 

Tafelberg.  R34,95 

HINWOOD,  Bonaventure:  Soenoffer.  Van  Schaik.  R25,00 

OOSTHUIZEN,  Herman:  Afrikalyf:  70  X 7 keer.  Sagteband.  L’artisan  kreatief.  R29,95 
PRETORIUS,  S.J.;  Anamnese.  H & R.  R39,99 

PROJEKTIEL  met  ’n  P,  agt  digters.  NamNam.  R15,00 

SENIOR  keur  ’n  poësie  bloemlesing;  saamgestel  deur  Marius  Crafford, 

ef.  a/.  Sagteband.  Tafelberg.  R17,95 

TOERIEN,  Barend:  Parte  speel.  Sagteband.  Tafelberg.  R34,95 

VAN  RHIJN,  Imogene:  ’n  Woorde  rangskikking.  Sagteband.  Beulah 

Uitgewers.  R 5,00 

VAN  ZYL,  Wium:  Oggendvuur.  Sagteband.  Tafelberg.  R29,95 

Kinder-  en  jeugverhale 

BEZUIDENHOUT,  Kobus:  Vryheidsvlug.  Sagteband.  Tafelberg.  R21,95 

DE  JONGH,  Marietjie:  Braam  en  die  engel.  Sagteband.  Tafelberg.  R27,56 

DE  VILLIERS,  Beatrix:  Die  skat  van  Spookkoppie.  Sagteband.  Unibook.  R 9,50 

DU  PLESSIS,  M.C.:  Die  nies.  Sagteband.  Unibook.  R 8,95 

GREYLING,  Franci:  Om  eendag  te  vlieg.  Sagteband.  Unibook.  R 9,95 

: Om  te  wag  op  ’n  duif.  Sagteband.  Tafelberg.  R19,95 

GROBLER,  Mari:  Die  huis  met  groen  oë.  Sagteband.  Tafelberg.  R16,95 

HEESE,  Hester:  Daar  diep  in  die  see.  Sagteband.  Tafelberg.  R19,95 

HERMAN,  Donald:  Van  Papland  na  Prentjiesberg.  Sagteband.  Tafelberg.  R27,45 

HUGO,  Helena:  Atlantis.  Sagteband.  Perskor.  R16,95 

LE  ROUX,  Marlene:  Die  prys  van  ’n  witkruis.  Sagteband.  Tafelberg.  R10,91 

: ’n  Uil  op  die  voëlhok.  Sagteband.  Van  der  Walt.  R21 ,95 

MARAIS,  Carine:  Blou,  geel,  rooi.  Daan  Retief. 

MEIJ,  Koos:  Sarel.  Sagteband.  Unibook.  R 9,50 

MEIJ,  Mart:  ’n  Geldplan  vir  die  skoolsport.  Sagteband.  Unibook.  R 9,50 

SNYMAN,  Adriaan:  Die  jaar  van  die  sneeuskip.  Sagteband.  Tafelberg.  R24,50 

VAN  DEN  HEEVER,  Toon:  Vir  Eugene.  Daan  Retief.  R16,50 

VAN  NIEKERK,  Betsie:  Die  Rooiberg  is  hol.  Sagteband.  Tafelberg.  R19,95 

VAN  RENSBURG,  Roelf:  Jan  en  die  boontjierank.  Van  der  Walt.  R18,65 

Vertaalde  kinder-  en  Jeugverhale 

BEAKE,  Lesley:  Hei,  Johnny-man!;  vert.  deur  Anna  Jonker.  Sagteband. 

Maskew  Miller,  Longman.  R17,95 

BIEGEL,  Paul:  Die  rooi  prinses;  vert.  deur  Nerina  Ferreira.  Tafelberg.  R24,95 

BROWN,  Vivienne  Johns:  Twintig  sent  vir  geluk;  vert.  deur  Annelene  v.d. 

Merwe.  H & R.  R27,49 

DISNEY,  Walt:  101  Dalmasiërs;  oorvertel  deur  Sonia  Gouws.  Grolier.  R 2,60 

: Aladdin  en  sy  wonderlamp;  oorvertel  deur  Sonia  Gouws.  Grolier.  R 2,60 

: Die  Aristokatte  doen  kattekwaad;  oorvertel  deur  Sonia  Gouws. 

Grolier.  R 2,60 

: Die  Aristokatte  en  die  verlore  halssnoer:  oorvertel  deur  Sonia  Gouws. 

Grolier.  R 2,60 

: Aspoestertjie  se  besige  verjaardag;  oorvertel  deur  Sonia  Gouws. 

Grolier.  R 2,60 

: Baasspeurder  Muis;  oorvertel  deur  Sonia  Gouws.  Grolier.  R 2,60 

: Bambi  verdwaal;  oorvertel  deur  Sonia  Gouws.  Grolier.  R 2,60 

: Broer  Haas  se  slimstreke;  oorvertel  deur  Sonia  Gouws.  Grolier.  R 2,60 

: Die  dapper  kleremakertjie;  oorvertel  deur  Sonia  Gouws.  Grolier.  R 2,60 

: Donald  Duck  en  die  towerstok;  oorvertel  deur  Sonia  Gouws.  Grolier.  R 2,60 

: Donald  Duck  se  slegte  dag;  oorvertel  deur  Sonia  Gouws.  Grolier.  R 2,60 

: Die  drie  varkies;  oorvertel  deur  Sonia  Gouws.  Grolier.  R 2,60 

: Dumbo  op  land  op  see  en  in  die  lug;  oorvertel  deur  Sonia  Gouws. 

Grolier.  R 2,60 

; Gielie,  die  gelukkige  hondjie;  oorvertel  deur  Sonia  Gouws.  Grolier.  R 2,60 

; Goofy  die  tuinier  neem  ’n  besluit;  oorvertel  deur  Sonia  Gouws. 

Grolier.  R 2,60 

: Hiawatha  jag  ’n  beer;  oorvertel  deur  Sonia  Gouws.  Grolier.  R 2,60 

: Kamallie  kom  tot  die  redding;  oorvertel  deur  Sonia  Gouws.  Grolier.  R 2,60 

: Die  keiser  se  nuwe  klere;  oorvertel  deur  Sonia  Gouws.  Grolier.  R 2,60 

: Die  Kersfees-helpers;  oon/ertel  deur  Sonia  Gouws.  Grolier.  R 2,60 

: Die  koulike  pikkewyn;  oorvertel  deur  Sonia  Gouws.  Grolier.  R 2,60 

: Lady  en  die  vabond;  oorvertel  deur  Sonia  Gouws.  Grolier.  R 2,60 

: Lammie,  die  beteuterde  leeu;  oorvertel  deur  Sonia  Gouws.  Grolier.  R 2,60 

: Mickey  Muis  se  toorboek;  oorvertel  deur  Sonia  Gouws.  Grolier.  R 2,60 

: Moles  in  die  oerwoud;  oorvertel  deur  Sonia  Gouws.  Grolier.  R 2,60 

: Die  oerwoudboek;  oorvertel  deur  Sonia  Gouws.  Grolier.  R 2,60 

: Piet  se  draak;  oorvertel  deur  Sonia  Gouws.  Grolier.  R 2,60 

: Pinocchio  en  sy  poppespel-avontuur,  oorvertel  deur  Sonia  Gouws. 

Grolier.  R 2,60 

: Die  redders;  oorvertel  deur  Sonia  Gouws.  Grolier.  R 2,60 

: Die  redders:  moeilikheid  in  Duiwelsbaai;  oorvertel  deur  Sonia  Gouws. 

Grolier.  R 2,60 

: Robin  Hood  en  die  groot  koetsroof;  oorvertel  deur  Sonia  Gouws. 

Grolier.  R 2,60 

: Sneeuwitjie  en  die  sewe  dwergies;  oorvertel  deur  Sonia  Gouws. 

Grolier.  R 2,60 

: Die  swaard  in  die  rots;  oorvertel  deur  Sonia  Gouws.  Grolier.  R 2,60 

: Vossie  en  Wimpers;  oorvertel  deur  Sonia  Gouws.  Grolier.  R 2,60 

: Winnie-die-Poeh  en  Tier;  oorvertel  deur  Sonia  Gouws.  Grolier.  R 2,60 

IKEDA,  Daisaku:  Die  sneeulandprins;  vert.  deur  Laura  Milton.  Oxford  University 

Press.  R25,95 

LUITENANT  X:  Lennet  teen  ses;  vert.  deur  Rika  Elferink.  Sagteband. 

Tafelberg.  R22,50 

SHARP,  Allen:  Die  graf  van  Amenosis;  vert.  uit  Engels.  Sagteband. 

Tafelberg.  R 18,65 

: Ontmoeting  op  ’n  rooi  planeet;  vert.  uit  Engels.  Sagteband. 

Tafelberg.  R 18,65 

VAN  RENSBURG,  Roelf:  Doringrosie.  Van  der  Walt.  R18,65 

: Gouelokkies  en  die  drie  bere.  Van  der  Walt.  R 18,65 

Toneelstukke  vir  kinders 

VYF  en  sewentig  monoloë;  saamgestel  deur  Bets  Basson.  Sagteband. 

Perskor.  R 24,75 

Studies  oor  afsonderllke  skrywers 

HERFSLBAAR  gooi  ’n  Kaapse  draai  — Hester  Heese,  skrywer  en  mens. 

Tafelberg.  R27,95 

Taalkunde 

KOTZE,  Emst:  Afrikaans/Zoeloe-woordeboek  met  Engelse  vertalings. 

Tafeiberg.  R34,95 

Ander  werke  van  belang 

STEYN,  J.C.:  Hoeke  boerseuns  ons  was.  Tafeiberg.  R24,95 

Heruitgawes 

BEUKES,  Dricky:  Maar  die  grootste  hien/an.  Van  der  Walt.  (2de  uitg.)  R21,95 

HOBSON-Broers:  Kees  en  Kloes.  Sagteband.  Van  Schaik.  R25,(X) 

SPENCE,  Ela:  Sirene  in  die  nag.  Van  der  Walt.  (2de  uitg.)  R21,95 


113 


'^-  ' — •^’'  **  i»0,L^" 

-^rn'ífmym  '■■'  ■ •-■»  ||#4r‘*i<  atfk. 

'■'í  U*mÉ..jM|j~  ■^••■'wr 

^ . • v-«  ..-  * «.■  - jHMÍ  éí-  ZS 


PlÍiM  .Zr-  ^ 
•>: 

,Wíí<iH 

Jfc^al  tÊÍétftCÊÍi 

s.»*éoí^Ílb5r^!l 

^ » íjst' 

,<*•  ^r:  ■ -JJ^' 

N -c  ■«•  «>»i>fU  ,#p  ■)  «►ï)  fil  riW||n<|'|mT 

-J’  \mt,  ^itNOK» 

■<?  <u»i  ' 

V 1 ,.  .jaodT^, 

•^'4  1*2. 1 1 

#■' ' •■-■-“■*“  --  - “ 


-#S  ^■4-'^-JiPÍfA»áiÍ  r*  «»i«N  •aV)  JS 


"•»/»%»%  lli>p.. 

' ■■,,■)-  í»-  - 

--  »*«r«ii  ««9M 

• -••'«-i»'  • V.-  irv  * r,  fm^ 


# w 


n 'fr 

Ul^  --•''•■^díw  ,>4aé04^«aM 

MÍ.Íff.Mi.v*  *imB-  'itíi  .3,'? 

/ •'  rM 


GEDRUK  DEUR  V&R  ORUKKERY,  PRETORIA 


